
CAPITOLUL I 


SOCIETATE SI SIMBOL 
PERSPECTIVA SOCIOLOGIEI IMAGINALE 


Abordarea sociologică a simbolicului 


Conceptul de simbol n-a constituit până acum domeniul pri- 
vilegiat al unei singure discipline. Nici chiar semiotica sau surata 
ei, semiologia, n-au reușit să-și impună exclusivitatea abordării. 
Abordarea noţiunii este împărțită, fără a se cumula eforturile, între 
antropologie, psihologie, lingvistică, psihanaliză sau semiotică. 
Toate disciplinele menționate au pus în lumină aspecte importante 
ale raporturilor semnificant/semnificat (Saussure) sau ale anato- 
miei gândirii simbolice (J. Piaget sau G. Durand), însă constatarea 
că, în ultimă instanţă, simbolul are un conector și o funcționare 
socială nu a determinat analize de detaliu, care să producă noi 
posibilități de cercetare și căi de investigare încă neumblate. Așa 
cum menționează Fr. Isambert!, demersurile invocate nu au adus 
nici un aport notional în acest domeniu. 

Din punct de vedere strict lingvistic, Saussure a definit semnul 
ca fiind asocierea „arbitrară” a unui semnificat si a unui semnifi- 
cant. Când vorbim de diferența dintre semn și simbol, vom arăta 
că simbolul nu poate fi conceput ca fiind totalmente arbitrar; sau 
cum remarca, încă la începutul secolului, F. de Saussure: „Există un 


Fr. A. Isambert, Dimension sociale du symbole, Actes du 14*** Conference Internati- 
onale de Sociologie des Religions, Strasbourg, 1977. 

rudiment de legătură naturală între semnificant și semnificat”!. Am 
putea privi această legătură și dintr-o perspectivă antropologică: 
E. Sapir a introdus conceptul de simboluri de condensare? referin- 
du-se la sistemele de semnificații dobândite, care „se înrădăcinează 
în miezul inconștientului și care încarcă de afectivitate tipuri de 
comportamente, situaţii care nu par a întreține nici un raport cu 
sensul originar al simbolului”?. Cu alte cuvinte, simbolul, în această 
viziune, încarcă semnul și cu alte semnificaţii, creând un raport 
semnificant/semnificat de o natură specială. 

Un alt cercetător al structurilor simbolice, D. Sperber, arată 
că simbolul declanșează un proces de evocare mult mai larg. Dacă 
avem trei enunturi: 


1. Vinul este numit „vin”. 
2. Sângele este numit ,sânge”. 
3. Vinul este numit „sânge”. 


observăm că primele două sunt interpretările raționale, pe baza 
unei logici simple, cotidiene, dar cel de-al treilea are un caracter cu 
totul diferit. El este mult mai bogat în semnificaţii, face trimiteri 
la o serie de date ale inconștientului și ale afectivității. 

Studiile privind functionalitätile sociale ale simbolului, realiza- 
te în cadre sociologice de analiză, nu au adus modificări la nivelul 
definirii conceptuale a acestuia. În plus, se poate observa că o serie 
de paradigme sociologice generează încă obstacole importante 
pentru o abordare unitară a simbolului, iar când spunem aceasta ne 
gândim în primul rând la răspânditele teorii ale relationismului și 
arbitrariului cultural“. Cum putem depăși această limită? Probabil 
trebuie să ne întoarcem la F. de Saussure pentru a analiza relația 
simbol-semn, deoarece confuzia acestor doi termeni este, din pă- 


1F de Saussure, citat de Fr. Gadet în Saussure, un science de la langue, PUF, Paris, 
1987, p. 39. 

E. Sapir, Anthropologie, (trad. fr. 1971), Payot, Paris, 1934, p. 51. 

3 D. Sperber, La pensée symbolique est-elle pré-rationnelle?, (1979), în M. Izard, P. 
Smith, La fonction symbolique. Essais d'Anthropologie, Gallimard, Paris, 1979, p. 33. 
“Am putea defini simbolul, din punct de vedere sociologic, în termenii interacțiunii 
sociale, dar este destul de dificil să găsim o definire suficient de elastică pentru a 
putea fi coerentă în mulțimea interactionismelor din sociologie. 

cate, aproape generală în sociologia culturii. Saussure numea semn 
ansamblul a doi termeni aflați într-o relație, o entitate cu două 
dimensiuni, un semnificant si un semnificat (signifiant si signifié). 
Peirce introduce deja o semioză, o relaţie între trei termeni: sem- 
nul, obiectul și interpretantul său (obiect și interpretant), unde 
interpretantul este un câmp de semne care ne ajută să atribuim 
obiectului semnul care-l reprezintă. Fără a intra într-o analiză 
comparativă a celor doi autori, putem arăta că dimensiunea socială 
a semnului este făcută și de Saussure care, așa cum observa U. Ecot, 
deși nu definește foarte precis semnificatul, arată că acesta are 
legătură cu activitatea mentală a indivizilor din cadrul societăţii. 
Însă introducerea noțiunii de referent de către Peirce este un pas 
înainte în această direcție. Semnul la Saussure era prin excelență 
lingvistic și marcat de arbitrar, chiar dacă nu este vorba de un 
arbitrar la dispoziţia locutorului, ci de o colectivitate ce stabilește 
modele de utilizare și consens general; nu unește un lucru și un 
nume, ci un concept și o imagine acustică?, deci două elemente ale 
psihismului. Sugestia privind dimensiunea sociologică a relaţiei 
de semnificare există la Saussure, dar saltul spre posibilitatea 
analizei sociologice este meritul lui Peirce. El introduce conceptul 
de referent extern, lucru pe care Saussure îl prefigurase atunci când 
considera că, spre deosebire de semn, simbolul este mai putin 
arbitrar, căci nu este vid, există un rudiment de legătură naturală 
între semnificant și semnificat”. Construcţia saussuriană plasează 
semnul la un nivel de generalitate superior simbolului, în acest caz 
simbolul fiind de sorginte cultural-tradițională și naturalul legätu- 
rii făcând trimitere mai puţin la social sau la convenţie. Ultimele 
decenii au adus corecturi acestei relații de incluziune. B. Malmberg‘ 
propune inversarea relaţiei de incluziune, semnul fiind născut din 
simboluri globale în trecerea de la concret la abstract, în corelație 


1U. Eco, Tratat de semiotică generală, Ed. Științifică și Enciclopedică, București, 1982, 
p. 26-29. 


2F. de Saussure, Cours de linguistique générale, Payot, Paris, 1916, p. 98, 101, 157. 


SD. Roventa Frumușani, Semiotica discursului științific, Editura Științifică, București, 
1995, p. 32. 


4B. Malmberg, Signes et symboles, Seuil, Paris, 1977. 

cu progresul capacităților cognitive și comunicationale ale indi- 
vidului uman. La rândul lor, A. J. Greimas și J. Courtès!, într-o 
clasificare a semnelor, introduc simbolul stabilit prin convenţie 
socială alături de semnul iconic și de semnal. 

Chiar păstrând teritoriul definirii saussuriene a semnului, pu- 
tem respinge arbitrariul absolut, căci, așa cum scria E. Benveniste?, 
semnul este necesar gândirii. Orice limbă, dincolo de convenția 
asupra sensului cuvintelor, are și o anumită recunoaștere colectivă 
a unei legături sau analogii între cuvinte și sens, o coresponden- 
tà simbolică pe care am putea-o numi, dacă nu este prea forțat, 
conotaţie socială. Probabil, însă, că sunt mult mai simplu de argu- 
mentat variațiile interculturale decât acest raport simbolic care, 
în ultimă instanţă, poate fi folosit, la rândul lui, în argumentări 
ale relativismului cultural. Antropologia culturală este saturată 
de asemenea exemple. Cu siguranţă, totul poate simboliza orice și 
anumite reprezentări au o capacitate de simbolizare privilegiată, 
dar între capacitatea simbolică și actul simbolizării se interpun 
societatea și cultura’. Aici apare relativismul cultural, posibilită- 
tile de simbolizare fiind teoretic infinite, pe o scală de la simpla 
reproducere a unui obiect până la interpretări îndepărtate. Însă s-a 
trecut cu vederea că, din infinitatea de raporturi simbolice posibil 
de imaginat, doar un mic număr este selectat de o cultură sau de o 
comunitate. Simbolismul nu este doar un teritoriu al reprezentării 
pure, el înseamnă, în plan sociologic, ajungerea la un sens. După 
cum scrie Isambert“, a simboliza justiția printr-o balanță este și 
o alegere ideologică. Semnificativ este că, după 1989, unele ziare 
ale opoziţiei au folosit ca icon pentru rubrici privind justiția o 
balanță neechilibrată. Aceasta este deja o modificare ce transmitea 
un sens general, simbolul rămâne, dar sensul este total schimbat. 
Consensul existent privind sensul unui simbol este un loc simbolic 


1A. J. Greimas si J. Courtès, Sémiotique. Dictionnaire raisonné de la théorie du langage, 
Hachette, Paris, 1979. 


2? E. Benveniste, Problèmes de linguistique générale, Paris, Gallimard, tome I, 1966, 
p. 49-55. 

3F. A. Isambert, op. cit., p. 14. 

“Ibid. p. 15. 

selectat dintre toate raporturile simbolice posibile și ține de arbi- 
tariul cultural, acest fapt nefiind doar o ajustare interindividuală. 
Societăţile și culturile legitimează, în anumite momente, unele 
raporturi simbolice în detrimentul altora sau, după cum notează 
E. Ortigues!, simbolul poate fi analizat ca un pact social. Este încă 
un argument pentru depășirea ideii saussuriene de raport natural 
și pentru completarea ei, dacă nu chiar înlocuirea cu cea de raport 
social între semnificant și semnificat. Se impune aici observaţia, 
pe care o vom trata pe larg în alte secțiuni ale lucrării, că acest ra- 
port social este inegalitar, sistemul simbolic fiind impus atât prin 
deținătorii autorizaţi ai culturii (sincronic), cât și prin educație 
(diacronic). Aici se observă arbitrariul simbolului, fiind înlocuit 
cu un grad mai mic sau mai mare de previzibilitate. 

Un alt versant al dimensiunii sociale a simbolului este conținut 
de tratările antropologice sau sociologice ale acțiunii simbolice. 
Acest concept apare, încă din 1941, într-o lucrare a lui K. Burke? și, 
reluat apoi de multi autori, se dezvoltă în două sensuri: comporta- 
mentul uman analizat ca activitate simbolică și comportamentul uman 
ca activitate structurată prin intermediul simbolurilor. Este banală 
glosarea pe marginea acțiunii sociale luată ca activitate mediată 
simbolic. Fertilă pare calea abordării dimensiunii simbolice din 
două unghiuri, la două nivele distincte. 

În primul rând, este clar că medierea acţiunii prin simboluri 
culturale se face printr-o mediere imanentă, printr-un simbolism 
constituant, ce fundamentează structura inconștientă a comunităţii 
sociale. În al doilea rând, medierea se realizează printr-o serie de 
practici de reprezentare, care se organizează prin limbaje specifice 
(simboluri politice, morale sau estetice) și instituţii (ex.: mass-me- 
dia). Nu înseamnă că acest al doilea nivel este totalmente rupt de 
primul, deoarece el poate să se folosească (cazul publicităţii și al 
propagandei) de substratul imanent al medierii simbolice. 


TE. Ortigues, Le discours et le symbole, Aubier, Paris, 1962. 


2K. Burke, The Philosophy of Literary Forms: Studies in Symbolic action, Baton Rouge, 
1941. 

Substratul simbolic pe care l-am numit imanent trimite la 
semnificația acțiunii sociale sau la dimensiunea semnificantă a 
oricărei acțiuni. Atât la nivel individual, cât și la nivel social, orice 
acțiune are la bază intenţii, motive, scopuri ale agentului acțiunii. 
M. Weber! considera că acțiunea umană se distinge de un simplu 
comportament prin faptul că poate fi interpretată într-o manieră 
comprehensivă de către agenți, în termeni de semnificații vizate, 
conștientizate sau nu. Mai mult, orice acțiune nu este doar sem- 
nificantă pentru individ, ci și îndreptată spre altul. Indiferent de 
natura acestei orientări, cooperare sau competiție, relația socială 
este, cum nota M. Weber, o acţiune marcată de probabilitatea ca un 
anumit curs al actului social să se producă într-un mod inteligibil 
în termeni de comprehensiune. Socialul se naște în acest câmp de 
semnificaţii și motivații, iar orice conduită orientată spre altul este 
și o relație dialogală. În fond, atât motivațiile raționale, cât și cele 
emoționale, infrarationale, asigură înțelegerea comportamentelor 
în legătură cu distanța lor față de motivațiile comprehensibile, 
acest fapt marcând câmpul și conduitele de semnificare în socio- 
logia comprehensivă. 

Care este contribuția simbolului la această complexă relație 
de semnificare? P. Ricoeur analizează din punct de vedere analitic 
principalele trăsături ale simbolismului acțiunii. În primul rând, 
simbolismul este public, fiindcă o cultură există numai în măsura 
în care are semnificații publice. Simbolismele se structurează la 
nivelul societal și, în funcție de aceasta, oamenii fac acțiuni care 
sunt comprehensibile de membrii comunităţii. Accentuăm terme- 
nul de structurare în ansambluri simbolice, în ceea ce antropologia 
culturală numește sisteme de simboluri în interacțiune. În al doilea 
rând, simbolul trimite la ideea de regulă sau de control simbolic. 
Codurile simbolice sunt pentru cultură ceea ce reprezintă codurile 
genetice pentru viața biologică: sunt adevărate „softwares” pentru 
comportamentele sociale. Analogia cu codurile genetice nu poate fi 
dusă totuși până la ultimele consecințe, căci codurile simbolice au 
semnificație doar sub condiţia de intentionalitate si precodificare, 


1M. Weber, Économie et société, Minuit, Paris, 1971. 

însă functional ea se susține. În fine, putem analiza si o serie de 
trăsături pe care P. Ricœur le consideră a fi trăsături de insertie 
a simbolurilor reprezentative în simboluri constituante. Ordinea 
simbolică se bazează pe reguli, dar în domeniul socialului aceste 
reguli au schimbul ca principiu de bază. În acest caz si în virtutea 
acestui principiu, obiectul este substituit de un alt lucru pe baza 
corespondenței valorice. Întrăm astfel în domeniul structurii se- 
miologice a sistemelor sociale: simbolurile sociale nu numai că pot 
reprezenta lucruri, evenimente, instituţii etc., dar pot să le ţină 
locul, să le înlocuiască, să le substituie ontologic. Unii semiologi 
contemporani ajung chiar să propună analiza sistemului social prin 
analogie sau după regula structuralistă a analogiei cu sistemele 
lingvistice, semiologice prin excelență. Din această trăsătură derivă 
o alta: un sistem simbolic furnizează un contact pentru interpre- 
tarea și descrierea acțiunilor particulare, ne furnizează regula 
pentru a putea descrie unele gesturi, acțiuni sau comportamente 
ca semnificând ceva. Deci simbolurile sunt destinate interpretării, 
însă funcționează si ca interpretanti, pentru acțiuni singulare. A 
înțelege o acțiune a actorului social înseamnă a o introduce într-un 
context de credinţe, motivații, sentimente, deci în anumite clase 
de comprehensiune, iar la nivel social acest context motivational 
ne apare ca și context simbolic. Gestul alegătorului care l-a votat 
pe Ion Iliescu este interpretat de unii analiști sau de mass-media 
ca fiind motivat de o anumită reminiscență mentalitară comunistă, 
legată de fostele funcţii deținute de acest președinte al României 
în Partidul Comunist. Din această perspectivă, cultura este un 
context simbolic în care conduitele, instituțiile, procesele sociale, 
evenimentele pot fi descrise într-un mod inteligibil. 


Medierea simbolică fundamentală. 
Ce este medierea simbolică? 


Medierea simbolică este mecanismul prin care se formează 
ordinea socială, dacă înțelegem ordinea ca o formă culturală (re- 
prezentări, norme, instituții) de raporturi sociale determinate. 

Cultura este rezultatul complexității formelor de comunicare și 
interacțiune intersubiective. Dar cultura este, de asemenea, cea 
care generează și gradul de indeterminare din cadrul social și face 
diferența între natural și social. 

Ce înţelegem prin mediere? Înțelegem că, prin dimensiunea 
simbolică a culturii, omul se sustrage determinării instinctuale, 
unui imediat al lumii animale. Dependenţa de imediat care carac- 
terizează individul din societățile animale este înlocuită în socie- 
tatea umană de existența unei marje de indeterminare. F. Crespi! 
scrie că „omul este singurul animal capabil de dezordine”, adică 
de actualizarea unor comportamente ireductibile la modelul func- 
tional al viului, în sensul că se opune regulilor de supraviețuire 
ale individului sau ale grupului. Nu putem reduce comportamentul 
cultural la simple răspunsuri funcţionale, chiar dacă nu putem 
nega existența unor pulsiuni vitale, inclusiv cele legate de cerințele 
mediului la care individul caută răspunsuri culturale. Întelegem 
acest indeterminism ca insert cultural, cu două sensuri. În primul 
rând, indeterminarea înseamnă posibilitatea de a alege mai multe 
soluţii (chiar opuse). Indeterminat, în al doilea rând, înseamnă 
soluţia care nu are limite precise, adică poate fi încă obiectul unei 
negocieri sociale pentru obținerea unui consensus, adică existența 
unor mecanisme de persuasiune prin care indivizii își orientează 
acțiunile într-o manieră funcțională coordonată, constituind o 
ordine socială. Socialul se constituie pe baza unor acțiuni fondate 
pe previzibilitatea actelor celorlalți. Acest lucru nu ar fi posibil fără 
cultura care furnizează modele, norme, reprezentări, scheme de 
comportament pe care se bazează această previzibilitate. Medierea 
simbolică introduce o reductie față de infinitele posibilități ale 
indeterminării, fondând un relativ automatism analog celui din 
regimul instinctual, automatism care reglează conduitele inter- 
subiective. Întelegem aici simbolicul în forma determinațională 
cea mai generală, în sensul pe care îl găsim la Cassirer: ansamblu 
de produse culturale (artă, religie, mit, limbaj, științe) prin care omul 
acționează asupra realului. 


TE. Crespi, Médiation symbolique et société, Librairie des Méridiens, Paris, 1983. 

Sociologia și fenomenele de mediere simbolică 


Obiectul științelor sociale este prestructurat simbolic: soci- 
ologul analizează și cercetează într-un context de semnificație deja 
constituit în comunicarea intersubiectivă. Aceasta este una dintre 
capcanele pe care trebuie să le depășim atunci când analizăm 
simbolicul. A doua este și mai mare: „comportamentul social al 
indivizilor este întotdeauna rezultatul unei precomprehensiuni 
simbolice a realului”!. Neîndoielnic, științele sociale se găsesc 
într-o situație delicată. Ele încearcă să se distanteze de obiectul 
cunoașterii după modelul științelor naturii și, în același timp, 
făcând parte din realitatea analizată, au o imanentă dimensiune 
autoreflexivă. În ciuda tuturor neopozitivismelor, cunoașterea în 
ştiinţele sociale nu poate fi redusă la datele experienței. În primul 
rând, nu se poate renunța la ceea ce Kant numea categoriile sintetice 
ale inteligenței, iar în al doilea rând trebuie să fim conștienți de 
precomprehensiunea deja angajată în actul cognitiv. 

Cele mai importante aspecte ale simbolicului în sociologie sunt 
acelea de ontologie a socialului. După F. Crespi?, societatea este o 
realitate pe care nu o putem circumscrie total în gândire, nici nu o 
putem controla complet. Socialul nu poate fi redus la dimensiuni 
univoce de tip funcțional sau formal. La nivel filosofic, în cazul 
lucrurilor pe care nu putem să le cuprindem cognitiv avem soluția 
wittgensteiniană, să tăcem. La nivelul vieţii cotidiene, corelativul 
este supraviețuirea, adică găsirea soluţiilor parțiale, care garantea- 
ză viața individului sau a societății: aceste soluții combină, însă, 
printr-o gândire mobilă, elementele de determinare și cele de inde- 
terminare. Se poate astfel observa ușor că socialul nu este numai 
o ordine integrată de instituţii normative sau interpretative, ci și 
una condiționată aleatoriu de o serie de determinări simbolice. La 
nivel teoretic, această ireductibilitate despre care vorbește F. Crespi 


1F, Crespi, op. cit. 
? Ibid., p. 107. 

se vede datorită slăbiciunii modelelor teoretice, iar la nivel practic 
înseamnă gestionarea unor situații sociale în care, indiferent de 
gradul de raționalitate implicat sau de cunoașterea pusă în joc, nu 
avem un control total al situaţiei și al deciziilor. 

Între aceste două instanțe poate exista o tensiune continuă, 
exacerbarea uneia dintre laturi putându-se traduce în dezechilibre 
sociale. Dimensiunea indeterminării nu este niciodată complet 
negată, chiar atunci când necesitatea pare foarte urgentă. Acestui 
dualism, care este propriu sistemului eclesial, îi corespunde un 
dualism în ordinea socială. Ordinea care se instituie recunoaște 
un spaţiu de autonomie pentru fiecare dintre aceste elemente. 
Putem observa că sistemul social prezintă un amestec de formalism 
și spontaneitate, de dogmatism și relativism, de universalism și 
particularism. 

Mitul și religia, ca sisteme de mediere totalizante, sunt carac- 
terizate în primul rând pentru că trimit la indecizia începuturilor 
(mister, enigme, transcendenta absolută a lui Dumnezeu). În al 
doilea rând, ele sunt reprezentări ale acestui fundament. În cazul 
Evului Mediu, de exemplu, formele de mediere religioase, politice 
și juridice apar ca un sistem unitar care poate media exigenţele 
opuse, date de stabilitate și schimbare, de unitate și pluralism. Se 
instituie, în comunitatea eclesială, o unitate între public și privat; 
dimensiunea indeterminată (mister, conștiință, spirit) poate coe- 
xista foarte bine cu expresia determinatului (norme rituale, adevăr 
revelat, rituri etc.). Una din cauzele tensiunii dintre cele două 
forme de mediere în Europa a fost criza Reformei. În primul rând, 
s-a produs o sciziune între formele de mediere ale ordinii vieții 
private și cele ale vieţii publice: creșterea dimensiunii institutio- 
nale a Bisericii și întărirea structurilor laice de către putere. Din 
dualism se ajunge la o dihotomie între public și privat: publicul 
monopolizează determinatul, iar indeterminatul începe să trimită 
la privat. După cum notează F. Crespi!, Luther a produs o sciziune 
între dimensiunea transcendentă a libertății individuale (în viața 
privată) și dependenţa absolută de autoritate a individului în 


Ibid., p. 112. 


I — Societate si simbol. Perspectiva sociologiei imaginale + 15 


sfera publică. Odată dispărute formele de mediere ale instituției 
eclesiastice tradiționale, individul se află singur în relația sa cu 
Dumnezeu, dar apare ca subiect al autorității civile. 

Hobbes a încercat să dea o nouă dimensiune sferei publice 
împotriva oricăror forme de dualism prin fundamentarea unei 
ordini politice. Societatea la Hobbes este rezultatul unei ordini 
artificiale, obținute prin controlul conflictului și al forțelor centri- 
fuge. Oamenii sunt considerați egali în ceea ce privește facultățile 
corpului si spiritului, astfel încât nimeni nu are dreptul să ceară 
pentru sine vreun avantaj pe care să nu-l poată pretinde si altul. 
Însă atâta vreme cât oamenii nu sunt dominați de frica pe care o 
produce o putere comună, societatea va fi un război al fiecăruia 
împotriva tuturor. Fiindcă este imposibil ca printr-o asociație a 
dorințele de pace ale oamenilor să se rezolve securitatea individu- 
lui; oamenii trebuie să se supună statului, care asigură siguranta 
publică. Socialul este redus la o determinare strictă, indeterminarea 
revenind doar sferei private si, eventual, voinței imprevizibile a 
suveranului, care nu are nici un fel de contract social cu supusii, 
care poate fi demontat de aceștia. Contractul este între cetățeni, 
de aceea nu poate fi negat prin refuzarea ordinii impuse arbitrar 
de către suveran si de către stat. Individul nu are responsabilități 
politice si sociale, revenindu-i doar decizia din sfera privată, ca- 
pacitatea de gestiune a realității sociale în domeniul etic și econo- 
mic. Primele forme ale teoriei democraţiei se nasc în cadrul unei 
tentative de reconstituirea sistemului de medieri fără sciziunea 
public-privat, dar bazată pe interacțiunea dintre public și privat. 
Sfera publică trebuie să se extindă doar până acolo unde întâlnește 
granițele sferei private (libertatea de opinie și inițiativă) si invers, 
privatul trebuie să recunoască sistemul de drept ca o garanție a 
ordinii sociale. J. Locke revitalizează teoria socială opunându-se 
ideii lui Hobbes, legată de conflictul perpetuu care s-ar afla la ori- 
ginea socialului. Sfera naturală, afirmă J. Locke, nu este războiul, 
ci o stare de libertate ce se poate garanta cel mai bine în societate. 
Libertatea persoanei și proprietatea sunt drepturi naturale, iar 
statul se naște în urma unui pact social, dar rolul lui nu este de a 
exercita o autoritate discretionarà și absolută, ci de a proteja drep- 

turile naturale ale cetäteanului. Absolutismului lui Hobbes, Locke 
îi opune o monarhie constituțională, aleasă de majoritate, care 
precizează limitele puterii suveranului și drepturile cetățeanului. 
Contractul social este de data aceasta între suveran și cetățean, 
realizarea perfectă a contractului trebuind să fie asigurată și de 
separarea puterii legislative de cea executivă sau de cea federativă 
(de apărare externă a statului). Foarte important este la J. Locke 
următorul aspect: el neagă caracterul înnăscut al ideilor, deci in- 
clusiv al celor morale, toate ideile provenind din experienţă. Cu 
toate că o parte a legilor morale provin de la Dumnezeu, Locke 
consideră că opinia publică este cea care scindează acțiunile uma- 
ne în două categorii: virtuţi și vicii. Acest mod de abordare are o 
mare importanţă pentru demersul urmărit de noi, pentru că este 
o primă raportare critică la mecanismele de mediere simbolică și la 
funcţia de producere a realității sociale. Rationalitatea naturală are 
în fundamentul ei o dimensiune de indeterminare, de aici rezul- 
tând clar un oarecare conventionalism al ordinii sociale. Această 
raționalitate naturală, prezentă în cazul fiecărui individ, limitează 
evident puterea de expansiune a puterii politice, ea fiind baza pe 
care se construiește justificarea egalității și libertăţii indivizilor și, 
pe de altă parte, relativa indeterminare, căci este deschisă mereu 
experienţei. Gestiunea raportului determinat - nedeterminat nu 
mai este încredințată cuiva (statului sau suveranului), este un 
drept pe care îl prestează cetăţenii, care în anumite condiții pot să 
retragă autorității dreptul de a gestiona autoritatea publică. Acest 
fapt a fost urmat de performanțele burgheziei în sfera privatului 
(mai ales cele economice), lucru care a produs o articulare diferită 
a raporturilor dintre stat și societate. Din păcate, până în secolul 
al XX-lea a existat o permanentă confuzie între interesele publice 
și cele private, fiind analizate în cadrul unei relații de identitate 
naturală dintre ele. Pe această bază confuzională s-au născut o 
parte din iluziile societății moderne: autoreglarea pieței sau con- 
structia unei societăți perfecte, fără contradicții și tensiuni, în 
utopiile socialiste sau marxiste. Odată cu marxismul, în dualismul 
determinat - indeterminat se elimină complet indeterminatul, care 
rămâne doar la Hobbes în voința arbitrară a suveranului. La Marx 

se elimină complet sfera privată și, prin aceasta, posibilitatea de 
fractură a ordinii sociale determinată suprastructural. 


Metafora sistemului integrat 


Durkheim a fost un continuator al lui Hobbes care a plasat 
în centrul preocupărilor sale modul în care se poate obţine o or- 
dine artificială împotriva tendinței naturale de dezordine. Pentru 
marele clasic francez, societatea este un ferment de solidaritate 
colectivă, care impune indivizilor o serie de valori ce jalonează 
acțiunea împotriva unor interese egoiste de care sunt dominați 
indivizii. Libertatea individuală, pentru Durkheim, se poate îm- 
plini doar în cadrul social, conturându-se astfel o asociere între 
indeterminat și individ si determinat si social, în paralel cu o 
evaluare negativă a individului și cu una pozitivă a socialului. El 
recunoaște existența anomiei, a dezordinii, considerând că una 
dintre formele sinuciderii, cea egoistă, este rezultatul lipsei unor 
forme culturale de integrare. Pentru Durkheim, absența normelor 
și instituțiilor adecvate progresului economic (diviziunea muncii 
și industrializarea) este principala cauză a deviantei si anomiei 
sociale. Punând accent pe integrare în social, este interesant cum 
va analiza Durkheim, în acest caz, sinuciderea altruistă, care este 
determinată de identificarea individului cu valorile sociale do- 
minante, în opoziție cu cea egoistă. Durkheim nu poate sesiza 
efectele negative ale determinării sociale, pentru că în teoria sa 
chiar individualitatea este produsul integrării sistemului de valori 
dominante. Deși sesizează că majoritatea sinuciderilor în rândul 
militarilor se datorează interiorizării rigide a unui sistem de norme 
și valori, marele sociolog francez nu pune în discuţie posibilele 
efecte negative ale eliminării indeterminatului. 

Societatea ca interacțiune simbolică 


Max Weber nu recunoaște ideile organiciste asupra societății. 
Dacă pentru Durkheim problema cea mai importantă este limitarea 
acțiunilor indivizilor care periclitează omogenitatea sistemului 
social, Weber apără tocmai această autonomie a individualului, 
societatea nefiind decât produsul acțiunilor indivizilor cu inten- 
tionalitäti social partajate. La Weber, raportul determinat-inde- 
terminat este analizat cu finețe. Determinismul, în cadrul ordinii 
traditional-legitime, este respectat și în distructivitatea potenţială, 
nu doar prin funcţia sa pozitivă. Însă marele sociolog german ezită 
între a promova momentul subiectiv, individual, fondat pe decizie 
și o reprezentare mai degrabă fatalistă a unei ordini reglate de 
sisteme totalizante de mediere, punând procesul de rationalizare 
a societăţii la rangul de destin ireversibil al societăţii moderne. 
Mult mai direct a analizat problema medierii simbolice A. Schutz!. 
Pentru el, realitatea socială ca lume a vieții cotidiene este o realitate 
intersubiectivă, dominată de o serie de standardizări, cunoașterea 
și experiența comună a indivizilor producând o anumită tipicalitate 
a experienței, tipicalitate care constituie partea determinată, ea 
reducând multitudinea alternativelor posibile. Schutz încearcă să 
rezolve problema determinare-indeterminare printr-o tipologie 
a motivatiilor, care ar fi de tip determinat și motivații libere, dar 
rămâne un mister cum poate trece individul de la datele obiective, 
de la conditionärile stricte la expresii libere ale acțiunii și voinței. 
Aici, F. Crespi aduce câteva obiecţii pertinente. În primul rând, este 
vorba de o înțelegere superficială a medierii simbolice și mai ales a 
relaţiei individului. Dacă medierea este o reducere a multiplicită- 
ţii, subiectul uman este doar sursa unei spontaneitäti exterioare 
medierii. Apare la Schutz o nepermisă scindare între subiect și 
medierea simbolică. Însă sociologul italian scrie că „libertatea nu 
poate fi înțeleasă ca spontaneitate sau transcendentä a medierii, ci 
ca o experiență care, rămânând în interiorul medierii, este capabilă 


1 A. Schutz, Collected Papers I. The Problem of Social Reality, Nijhoff, Dordrecht, 1962. 

să deceleze limita, eliberând o capacitate de mișcare între diverse 
forme concrete ale determinării.” 

Problema medierii nu este corect surprinsă nici de către in- 
teractionisti sau etnometodologi, iar realitatea socială este o con- 
structie de forme simbolice. La Goffman, realitatea se constituie 
din sistemul de roluri, dar nu determină în nici un mod dinamica 
dintre subiect și diverse forme de mediere. Până la teoriile in- 
teractioniste în sociologie și gândirea socială, problema centrală 
era lupta autonomiei subiectului cu determinări care-l limitează, 
această autonomie fiind considerată pozitivă sau negativă, după 
orientare. Această luptă este înlocuită, în ultimele decenii, cu jocul 
unor medieri de natură simbolică. Singura orientare contemporană 
care a reluat sistematic această problemă este direcția inaugurată 
de N. Luhmann. Luhmann introduce conceptul de reductie a com- 
plexitäti, complexitatea fiind lumea ca opus al sistemelor absolut 
determinate, deci ansamblul de posibilități. Sensul se obține prin 
condensarea unei ordini selective prin raport cu exuberanta posibi- 
lului. Forma de reductie este contingentul, posibilitățile efectiv re- 
alizate pot fi diferite, căci ele nu sunt decât rezultatul unei alegeri, 
selectivitatea fiind negarea tuturor altor posibilități nerealizate. 
Interesant este caracterul dinamic al evoluţiei: selectivitatea (și 
negarea implicită) are un caracter provizoriu, reductia rămânând 
deschisă la alte posibilități. Reducerea complexității este crea- 
toare de structură, fiind la Luhmann stabilizarea unor nivele de 
complexitate atinse de un sistem dat. Subiectul este un produs al 
proceselor de co-definire a sensului. 


Discurs și simbol 


În cea mai mare parte sub influența lui Jung, ultimele decenii 
au constituit pentru cercetarea din domeniul simbolismului un 
număr mare de abordări care inventariau ale temele simbolice 
din antropologie, religie și neuropsihiatrie. Inventarul acesta, 


1F. Crespi, op. cit., p. 132-133. 

deși descriptiv, de cele mai multe ori lipsit de sistemicitate, a avut 
totuși un merit important: a vizualizat o serie de modele, de inva- 
rianti simbolici care se repetă în diverse timpuri, locuri sau domenii. 
Dar meritul său incontestabil constă în faptul că metoda analogică 
n-a produs niște scheme de interpretare (poate cu excepția unor 
secțiuni ale psihanalizei). Lucrările asupra simbolismului sunt 
inventarii de „traduceri” ale simbolismului, unde nu se remarcă 
decât ingeniozitatea autorului și poate imaginaţia lui recreativă. 
Nu s-au degajat reguli de interpretare sau măcar rudimente ale 
unei paradigme interpretative. Însă toate acestea sunt rezultatul 
unei erori începute la baza acestui demers asupra simbolicului: se 
confundă funcția psihologică a imaginarului cu funcţia socială a simbo- 
lului, care este întotdeauna expresia indirectă a unei structuri formale 
ce se impune în discurs și nu poate fi analizată fără acesta. Reducerea 
simbolicului la imaginar face să apară o serie de lucrări care se vând 
foarte bine, dar aduc un progres substanţial în domeniul analizei 
simbolicului. Toate cercetările subiectului sunt un mozaic sincretic 
de teme, interpretări, citate din anumiţi autori etc. 

Care ar fi elementele pe care la considerăm inseparabile unei 
analize a simbolismului? 

În primul rând, cum remarca E. Ortigues!, „simbolismul este 
legat de psihologia imaginarului”, în sensul că vocabularul curent 
rezervă nume de simboluri figuratiilor vizuale care sunt emblemele 
sau fetișurile. În al doilea rând, trebuie să observăm că „faptele so- 
ciologice (instituţii, ierarhii, practici comune) sunt simbolice prin 
excelenţă”. În al treilea rând, „funcţia simbolică este inseparabilă 
de discurs”, în sensul că implică tot timpul reguli sociale, inter- 
dictii, adeziuni, reprezentări sau credințe. Dacă simbolismul s-ar 
reduce la psihologia imaginarului, atunci ar dispărea orice funcție 
simbolică, pentru că simbolicul este prin excelenţă o funcție de 
comunicare, de socialitate. Se degajă ideea că funcția simbolică 
trebuie căutată în omologia dintre faptul social și faptul lingvistic 
sau faptul de comunicare, în discursul semnificant. Nu putem cu si- 
gurantä oferi explicații sociologice univoce pentru această serie de 


TE. Ortigues, Le discours et le symbole, Aubier, Paris, 1962, p. 190. 

fapte, însă nu suntem obligați astfel să ne cantonăm în problemele 
originii unor simboluri, interpretare care pune doar false probleme: 
putem invoca în acest fel la infinit tot felul de cauze, oricum nu 
ni se cere să demonstrăm, pentru că nu am avea cum, decât prin 
asocieri și analogii în care ne folosim imaginaţia și capacitatea de 
a stabili tot felul de legături între fenomene. După cum remarca 
E. Ortigues, rămâne de studiat „problema structurii interne a 
acestui discurs simbolic și condiţiile de sens”. De asemenea, un 
element care definește aprecierea sociologică a lui G. Dumezil 
este ceea ce remarcă el în cadrul metodei sale comparative la fap- 
tul social religios: pluralitatea nivelelor de expresie. Putem decela 
astfel, în cadrul faptului social simbolizant, un sistem de valori 
semnificante, structuri formale cu caracter „ideologic” și o serie 
de elemente specifice exterioritätii expresiei discursului în sine. 
Un alt aspect interesant al definirii simbolului ar fi faptul că, în 
general, este văzut ca un fel de intermediar între semn și imagine. Ar 
apărea, în acest fel, ca o sinteză a contrariilor, căci „imaginea este 
inversul semnului”!. Semnul manifestă o referință intentionalä, 
pe când în imagine conţinutul reprezentat disimulează intenţia. 
Trebuie să mai remarcăm următoarele: există o diferenţă între 
simbol și discurs. Într-un simbol, forma și sensul sunt inseparabile. 
Avem câteva elemente care se definesc prin valoarea lor formală, 
funcționalitatea lor, și toate își definesc sensul general printr-o 
regulă a jocului. Simbolul este deci un sistem de raporturi forma- 
le care, contrar discursului, nu conţin în sine propria reflectare. 
În discurs orice regulă a jocului poate deveni la rândul ei obiect 
al simbolismului de gradul al doilea, un metalimbaj. În al doilea 
rând, simbolismul este condiția necesară de existență a oricărui 
discurs. În fond, valorile simbolice sunt valori formale sau relati- 
ve, având un raport cu alte funcţii opozitionale, diferențiale. Ele 
corespund unei funcții generale de negativitate sau selectivitate, 
graţie căreia un sistem de limbaj se distinge de datul natural sau 
de faptul brut (de ceea ce este). Această afirmaţie nu o contrazice 


TE. Ortigues, op. cit., p. 203. 

pe cea anterioară. Ea va obliga, așa cum remarca E. Ortigues!, la a 
distinge, în buna tradiție lingvistică, limba de discurs. 


Interpretare și simbol 


Conceptiile contemporane despre limbaj au depășit întrucâtva 
granițele filosofiei limbajului în momentul în care psihanaliza a 
făcut o breșă în cultura secolului al XX-lea. Problema visului a 
reintrodus în dezbaterea despre limbaj problema unui alt sens, ce 
se oferă și se ascunde în același timp, ceea ce îl face pe P. Ricœur 
să considere că „simbolul este acea regiune a dublului sens”?. 

În ceea ce privește definiția simbolului, în cultura contempo- 
rană convietuiesc definiri prea vagi cu unele prea precise, cele mai 
multe fiind parazitate de definirea simbolului din matematică sau 
de logica simbolică. Definirile cele mai vaste și inoperante sunt 
cele care consideră funcția simbolică ca funcție generală de mediere, 
prin mijlocirea căreia spiritul își construiește toate universurile 
de percepţie și discurs. Cassirer, care este într-un fel părintele 
acestei definiri, afirmă că acest concept „acoperă totalitatea feno- 
menelor care determină, indiferent sub ce formă, împlinirea unui 
sens într-un simbol și toate contextele în care un datum sensibil, 
oricare ar fi tipul său de existenţă, este reprezentat ca încorporare 
particulară, ca manifestare și încarnare a unei semnificații *. 

În încercarea temerară de a unifica limbajul, filosoful german a 
propus unirea tuturor funcțiilor mediatizante într-una singură (Das 
Symbolische), care să desemneze toate modalitățile de obiectivare, 
de mediere între noi și real. Semnificația era afirmarea nonimedi- 
atității aprehensiunii noastre cu privire la realitate și posibilitatea 
clasificării și descrierii formelor culturii. Obiectia cea mai frecventă 
în ultimii ani este aceea după care această intuiție corespunde cel 
mai bine conceptului de semn sau de funcție semnificantă. 


1Ibid., p. 221. 
2P, Ricœur, Despre interpretare. Eseu asupra lui Freud, Ed. Trei, București, 1998, p. 15. 
3E. Cassirer, Filosofia formelor simbolice, citat de P. Ricœur, op. cit., p. 19. 

Prin distincția lui Cassirer se operează o necesară fractură a 
universului semantic: expresiile plurivoce au un alt statut decât cele 
univoce. Simbolicul apare nu acolo unde expresia este univocă, ci 
acolo unde apare si un alt sens decât cel literal. Chiar dacă orice 
semn trimite la o altă entitate ca purtător al funcției semnificante, 
noi nu considerăm că facem interpretări atunci când decodificăm 
pur si simplu, ci atunci când ne referim la o structură intentio- 
nală de grad secund. Similaritatea aparentă semn/simbol vine 
din dualitatea de suprafață a semnului care este în acelasi timp 
şi semnificant si semnificat. Dualitatea întâlnită în simbol este o 
dualitate a semnificatiilor, este o suprapunere de două sau mai 
multe sensuri. P. Ricœur este de părere că simbolismul miturilor 
sau miturile, limbajul sacrului, în general, nu se înscrie în regimul 
limbajului, ca valori ale expresiei imediate, fiind realitate care ca- 
pătă o dimensiune simbolică numai în cadrul discursului. Același 
lucru îl remarcă autorul francez și cu privire la imaginaţia poetică, 
dovedind că nu există o simbolică înainte de omul care vorbește; 
dorința, imaginarul ajung la cuvânt numai prin limbaj, fiind mereu 
nevoie de un cuvânt pentru a lua contact cu lumea și avem de a 
face cu un „simbol atunci când limbajul produce semne de grad 
compus, în care sensul desemnează un alt sens care n-ar putea fi 
atins decât în și prin intenţia sa." 

Pentru a tranșa discuţiile și confuzia privind simbolul, este 
indicat să-l punem în legătură cu travaliul de interpretare, ori 
interpretarea nu înseamnă un „travaliu care este o structură in- 
tențională, care nu constă în raportul de la sens la lucru, ci într-o 
arhitectură a sensului, într-un raport de la sens la sens, de la 
sensul secund la cel prim, indiferent dacă acest raport este sau 
nu unul de analogie, dacă sensul prim disimulează sau revelează 
sensul secund.”? 


Ibid., p. 25. 
2 Ibid., p. 26. 

Pornind de la constatarea unei adevărate „revoluţii iconice”, 
în care imaginea și-a depășit teritoriile tradiționale (televiziune, 
cinema sau afiș), ajungând în majoritatea manifestărilor culturale 
și a gesturilor cotidiene, A. Sauvageot! dezvoltă, în opinia noastră, 
unul dintre cele mai interesante demersuri de analiză a imaginii 
publicitare, demers pe care îl numește sociologie imaginală. Metoda 
propusă se integrează doar aparent unei critici sociologice, care, 
începând cu anii '60, a încercat o demistificare a mitologiei publi- 
citare și e o analiză lucidă a publicităţii ca limbaj figurativ cu un 
repertoriu mitic și arhetipal, precum și cu o serie de mecanisme 
de transfigurare a unor emoții și dorințe ascunse ale individului. 
Studiile invocate se bazează pe o dublă axiomatică: pe de o parte, 
găsirea unei figuri simbolice relativ stabile, pe de altă parte, ob- 
servarea apariției unor noi construcții figurative, emergenta unui 
nou imaginar. Demersul este în același timp arhetipologic, punând 
în lumină o serie de structuri arhaice ale imaginilor cosmologice 
conținute de publicitatea contemporană, precum și mitanalitic, în 
sensul studierii unor mișcări ale imaginarului contemporan. Din 
punct de vedere metodologic, se propune o transdisciplinaritate în 
care demersul sociologic trebuie să fie unul plural, irigat și diversi- 
ficat cu metode și tehnici din antropologie, filosofie sau psihologie. 
Principalul obstacol metodologic și epistemologic este considerat a 
fi cel al polisemiei simbolurilor: simbolismul nefiind un proces con- 
ceptual, ne aflăm în imposibilitatea de a-i aplica criteriile noastre de 
raționalitate. Un simbol nu aduce o semnificație univocă și de aici 
se ajunge la chestiunea validității hermeneuticii pe care o aplicăm. 
În plus, imaginile și simbolurile nu pot fi abordate izolat, ci în ca- 
drul unor configurații simbolice, în zona unui context mitic, fiind 
întotdeauna hrănite de alte imagini și simboluri auxiliare, de plan 
secund. Bogăția de semnificaţii a fost interesant pusă în evidență 
de lucrările deschizătoare de drum aparținând lui G. Bachelard? 


1A. Sauvageot, Figures de la publicité, Figures du monde, PUF, Paris, 1987. 
2G. Bachelard, La poétique de la rêverie, PUF, Paris, 1960. 

și G. Durand!. Există, de asemenea, și o oarecare îmbogăţire cu 
semnificații a unor simboluri și imagini prin trecerea timpului și 
„funcţionarea” lor în diverse contexte sociale. De exemplu, miturile 
și imaginile-simbol lunare au trimis în vechime la feminitate și 
fecunditate, pe când în lumea modernă ele funcționează, mai ales 
în publicitate, mai mult ca stimuli pentru declanșarea unor stări 
de visare, pentru activarea sensibilităţii inconştientului, pentru 
erotism și intimitate. Polisemia simbolurilor poate fi regăsită și 
în ipostaza stratificării mitului (în sensul levi-straussian), adică în 
faptul că, în devenirea unor comunități, miturile esenţiale sunt 
îmbogățite, „colonizate” de noi practici și semnificaţii culturale. 
Această stratificare a simbolurilor conține în sine pericolul ca 
situându-ne la un singur palier să reducem prea mult și chiar să 
denaturăm nepermis semnificația respectivei constelații simbolice. 
Polivalenta simbolului și stratificarea mitului fac ca metodologia 
de interpretare să conţină o anumită doză de ambiguitate, căci 
se fondează pe analogie, singura modalitate de interpretare care 
se poate apropia de logica simbolului. Prin procese analogice se 
merge pe o cale intuitivă pentru a descoperi similitudini, se caută 
corespondențe si constante, diferențele fiind eliminate din anali- 
ză. Analogia este folosită în sensul corespondenței sau ca afinitate 
electivă; în această perspectivă, după cum remarca A. Sauvageot, 
analiza este o rapidă operaţie intelectuală ce înglobează și trans- 
punerea metaforică (relație între sens propriu și sens figurat), care 
este elementul coagulant, element central și principiu unificator 
al simbolismului?. În procesul de extragere a formelor nucleare 
din formele derivate, de izolare a unor arh&, ne aflăm nu în fața 
unui raport funcțional, ci în fața unui raport de structură morfo- 
logică. Astfel, simbolurile pe care le putem identifica în fonemele 
discursului modern (publicitar, literar) pot fi puse în relaţie cu 
forme arhetipale, printr-un proces pe care G. Durand îl numește 
omologie, procedeu bazat pe o sincronie noncauzală, ce deschide 


1G. Durand, Structurile antropologice ale imaginarului, Ed. Univers, București, 1977. 
2 A. Sauvageot, op. cit., p. 34. 
3G. Durand, Science de l’homme et tradition, Berg International, Paris, 1979. 

posibilitatea comparării structurilor și configuratiilor simbolice 
sau a miturilor care nu sunt contemporane sau care provin din 
culturi diferite. Un asemenea tip de analiză este, în general, res- 
pins de epistemologii sau metodologii de meserie, pe baza unor 
argumente rationaliste și pozitiviste și prin intermediul compa- 
ratiei cu raționalismul deductiv, care se fundează pe obiectivare, 
pe logica dovedirii, a aducerii de probe. Dar, după cum remarca 
un cunoscut cercetător al domeniului simbolic, procesul analogic 
are o serie de virtuți epistemologice: „forța senzatiei subiective, 
inducția prin care putem reconstitui sensuri invizibile”. Cu toate 
acestea, inductivul și deductivul trebuie să se completeze într-o 
hermeneutică care, obligatoriu, trebuie să conțină și o oarecare 
raționalitate. Este nevoie de o ordonare rațională și de procese 
deductive, cu toate că procesul analitic nu este adaptat studiului 
simbolicului în general, nu este adaptat comprehensiunii și cău- 
tării sensurilor, ci este mai centrat pe explicația cauzală. Fără un 
demers de interpretare de factură hermeneutică pentru a ajunge 
la interpretarea sensului semnelor produse de diferite culturi, 
ne aflăm într-un teritoriu similar criticii mitic-arhetipale? sau în 
domeniul mitanalizei, care caută să repereze nucleul constitutiv 
al majorităţii miturilor sau mitemele unei gramatici elementare a 
constructului mitologic. Ca argumente de autoritate nu sunt doar 
operele lui Dumezil, Propp, Eliade, Jung sau Durand. În ultima 
vreme, psihologi, filosofi și critici literari au pus în evidenţă faptul 
că psihanaliza clasică a privilegiat abuziv conceptul-semnificat 
față de imagine-semnificant, analiza degenerând în alegorizare: 
orice imagine onirică sau fantezie fiind tradusă, interpretată în 
concepte predefinite. Astfel, psihologul american J. Hillman pro- 
pune o reimaginare (re-visioning), o „destructurare” a activității 
interpretative, iar alegorizarea trebuie înlocuită cu analogizarea, 
ce asigură păstrarea în prim plan a imaginii’, reconstrucția unui 


TR. Alleau, La science des symboles, Payot, Paris, 1977. 

20 excelentă lucrare pe această temă, singulară în literatura de specialitate din 
România, este cea a lui R. Surdulescu, Critica mitic-arhetipală. De la motivul antropologic 
la sentimentul numinosului, Allfa, București, 1997. 

3J. Hillman, Re-visioning Psychology, 1977, citat de R. Surdulescu, op. cit., p. 114-117. 

lanţ de imagini, mai degrabă decât căutarea unui concept-semni- 
ficat imediat. 

Pentru că noi considerăm discursul publicitar ca o comunicare 
simbolică (așa cum argumentam anterior), constituit dintr-o 
serie de elemente și structuri mitice, vom încerca să concretizăm 
demersul de sociologie imaginală propus de A. Sauvageot printr-o 
încercare de reparcurgere a demersului interpretativ inițiat de autor 
prin căutarea unui repertoriu simbolic al publicităţii și mai ales 
o cercetare a modului în care, prin imagine, se susține o viziune 
mitică asupra realităţii. Ne bazăm pe un fenomen comunicational 
pe care l-am amintit deja: folosirea tot mai frecventă a imaginii 
pentru a argumenta, în comunicarea publicitară, renunțarea la 
publicitatea „logocentrică” pentru o tot mai pronunțată avalanșă de 
imagini răsturnată asupra consumatorilor. Din ce în ce mai multe 
imagini-mesaj înlocuiesc imaginile menite să ilustreze discursuri 
publicitare, construite după toate regulile retoricii clasice sau 
neoclasice. Succesul unor campanii care au uzat exclusiv de acest 
mod de argumentare, cum este cazul publicității BENETTON, a 
făcut ca această tendință a comunicării publicitare să fie tot mai 
întărită de evoluţia publicităţii contemporane. Fără a ne centra pe 
această perspectivă (pe care sperăm să o dezvoltăm într-o lucrare 
viitoare), vom încerca să realizăm un mic repertoriu al formelor 
simbolice ale imaginilor publicitare. 

Considerăm că această revenire a simbolicului în cultura co- 
tidiană se face pe două căi. În primul rând, publicitatea prin ima- 
gine recurge la un nucleu simbolic arhetipal, la un imaginar mitic 
esențial prin folosirea de elemente fundamentale: cer, pământ, apă 
sau foc. Se conotează prin aceasta naturalul, firescul, prestigiul 
începuturilor. Este vorba de o întoarcere la origine, o plasare în 
proximitatea acțiunii mitului originar al vârstei de aur. Folosirea 
unor asemenea nuclee arhetipale are o semnificaţie aparte: oculta- 
rea artificialului, anomiei și alienării civilizației moderne. Evident, 
ne plasăm în centrul unei ipoteze avansate, care ține mai ales de 
structuraliști. Imaginarul colectiv are o relativă autonomie, inde- 
pendent de contextul socio-spatio-temporal, existând anumite 

nuclee arhetipale, în jurul cărora se organizează utopia, visarea 
și, evident, discursul manipulativ, care încearcă să le declanșeze. 

În al doilea rând, construcțiile publicitare se bazează pe detec- 
tarea celor mai ascunse aspirații și imbolduri umane, configura- 
tiile unei simbolistici sociale, care se naște în cadrul interacțiunii 
sociale, mecanisme prin care ne reprezentăm pe noi înșine, prin 
care îi codificäm pe alții pentru a-i înțelege sau structuri prin care 
societatea se reprezintă pe sine. Dincolo de intenţiile planificate, 
dincolo de scenariile și story-bord-urile psihologilor sau sociolo- 
gilor manipulatori, nu trebuie să neglijăm faptul că ei partajează 
cu consumatorii același imaginar colectiv. După cum se poate 
remarca, imaginile simbolice din publicitate au, incontestabil, 
o importantă dimensiune subiectivă, dar au, în același timp, și 
o dimensiune obiectivă, sunt produse ale unui imaginar colectiv. 
Astfel că, pe lângă o serie de figuri simbolice cu semnificaţii lega- 
te de mitologia arhetipală, vom putea descoperi, cum face și A. 
Sauvageot, și o serie de reconfigurări simbolice sau noi formalizări 
figurative!. Ne putem întreba dacă anumite corespondențe dintre 
configurații simbolice și imagini sau simbolici ale unor timpuri 
imemoriale sunt întâmplătoare sau conștiente, dacă prin aceste 
creații se traduce un sentiment de transcendentä fără ca aceasta 
să fie intenţia autorilor sau sunt construcții deliberat mitologice, 
bazate pe forța de atracție a miturilor? Sunt aceste creaţii mitolo- 
gice un rezultat al studiului sistematic al inconştientului personal 
și colectiv cu ajutorul sociologiei, psihologiei, studiului motivati- 
ilor sau al altor ramuri de știință? Este greu de răspuns! Probabil, 
răspunsul este undeva la mijloc. Există și construcţii strategic 
realizate și testate pe baza unor teorii și cercetări experimentale, 
dar si ecouri ale unui imaginar colectiv pe care-l partajăm cu toții: 
creatori, consumatori, analiști. 


1A. Sauvageot, op. cit. 


CAPITOLUL II 


CRITICA PUBLICITATII. 
PRESTRUCTURARE SI RECONSTRUCTIE 
SIMBOLICA A REALITATII 


În societatea românească, după 1989, își face din ce în ce 
mai simțită prezența un fenomen social si comunicational nou: 
publicitatea. Generată de trecerea la o economie concurentialà, 
publicitatea face la noi primii pași fiind, precum economia care o 
generează, în plin proces de structurare. 

Primul spot publicitar transmis de Televiziunea Română cu 
ocazia Campionatului Mondial de Fotbal din 1990 a evidenţiat 
prin impactul său că societatea noastră receptează publicitatea 
ca un fenomen cu adevărat nou, judecând după faptul că sloganul 
firmei Addidas („Se mișcă natural”) a devenit pentru câteva luni 
subiectul a numeroase glume, caricaturi sau parodii ce au împân- 
zit mass-media. Această reacție oarecum inadecvată se datorează 
faptului că sistemul totalitar comunist, prin economia planificată 
și condusă de la centru, a suprimat publicitatea ca practică econo- 
mică și comunicațională. Singurele reclame permise erau cele ale 
unor instituții naționale (CEC, ADAS, sau Loto-Pronosport) ce 
apăreau sporadic în mass-media sau pe publicitatea exterioară din 
orașe: rămânând aceleași timp de 10-20 de ani, nefiind reînnoite, 
aceste mesaje își pierduseră însă orice forță de impact. Fondurile 
pentru publicitate din bugetul întreprinderilor mari era un mijloc 
indirect de sponsorizare a presei comuniste, paginile publicitare 
fiind un tip de reportaje în care nu se făcea publicitate produse- 
lor sau serviciilor furnizate de întreprinderea respectivă, ci erau 

popularizate valori si atitudini dezirabile, fiind astfel un mijloc de 
propagandă politică pe care sistemul îl făcea pe cheltuiala între- 
prinderilor. În noile condiţii social politice, și la noi televiziunea 
acordă de la o zi la alta un spaţiu crescând spoturilor publicitare, 
presa scrisă își mărește spaţiul tipografic rezervat acestui gen 
de activitate, iar spațiul ambiental urban este tot mai marcat de 
mesajele publicitare. 

Prezentä vie a peisajului comunicational contemporan, publi- 
citatea își are publifilii! care afirmă despre ea că este „floarea vieții 
contemporane” (Blaise Cendrars)? dar și publifobii care o resping 
în termenii manipulării. 


Televiziunea și publicitatea 


Publicitatea a fost cea care a făcut posibilă și în România naș- 
terea unei veritabile concurente și o alternativă la televiziunea 
naţională. Deși piața publicitară a fost îngrădită de inexistența 
unui cadru legislativ stimulativ totuși companiile private mari 
de televiziune reușesc să supraviețuiască și chiar să prospere. 
Românii au cunoscut în reclama televizată un fenomen cultural 
nou pe care-l apreciază atât ca fenomen estetic, cât și ca mijloc de 
informare asupra ofertei. Dacă în testarea acordului pentru afir- 
maţia: „Reclamele sunt necesare pentru a obține diverse informaţii 
despre produse sau servicii”, 89% din eșantionul de telespectatori 
s-a declarat De acord (8% împotrivă și 3% NS/NR), pentru afirmaţia 
„Întreruperea programelor TV pentru a transmite reclame este 
enervantă” gradul de acord a fost de 56%. 

Ambiguitatea raportării la reclame se poate observa și din 
testarea altor afirmații: 


1N. Coste-Cerdan, A. Le Diberder, Televiziunea, Humanitas, București, 1990, 
p. 86-107. 

? Publicité et société, Dossier constitué par Souchier, E. et Brauciard, L., Problèmes 
Politiques et Sociaux, La Documentation Française, Paris, no. 569, 16 octobre 1987. 

De acord Nu sunt NS/NR 
(%) de acord (%) 
(%) 
Cele mai multe reclame sunt inte- 63 31 6 
resante; 
Nu mă interesează dacă o emisiune 
este întreruptă pentru difuzarea 45 49 6 
reclamelor; 
a mai multe reclame sunt inuti- 36 54 10 
e pentru cumpärätori; 

Cele mai multe reclame sunt 43 51 6 
plictisitoare; 


Sursa: METRO MEDIA TRANSILVANIA: 


Testarea directă a comportamentelor asociate comportamen- 
tului de receptare a reclamei a pus în evidență comportamente 
de respingere și un nivel ridicat de zapping pe care-l face posibilă 
înzestrarea cu telecomandă a telespectatorilor. În orașe, peste 50% 
din gospodării sunt înzestrate cu un televizor cu telecomandă (în 
Cluj-Napoca 71,9%, în Oradea 72,7%). 


La întrebarea „Ce faceţi în timpul difuzării reclamelor de tele- 
viziune?”, telespectatorii clujeni răspund: 


+ 32% - Urmăresc clipurile publicitare cu atenţie, 


+ 32% - Nu sunt atent, aştept să se termine publicitatea 
pentru a viziona programul obișnuit, 


+ 28% - Trec pe alt canal, 
+ 8% — Altceva. 


Sursa: METRO MEDIA TRANSILVANIA? 


O cercetare realizată pe un eșantion național în 1996 în ceea 
ce privește comportamentul față de reclama radio releva un com- 
portament destul de conformist: 


1 Barometrul audienței posturilor de televiziune în Cluj-Napoca, iunie 1997. 
? Ibidem. 

Activităţi în timpul pauzelor de publicitate: 
+ 43,5% - nu-mi modific comportamentul 
+ 38,8% - ascult cu mare atenţie 
+ 4,6% - întrerup ascultarea 
e 5,3% — reduc volumul 
+ 2,9% - comut pe alt post 
+ 1,6% - altceva 


Sursa METRO MEDIA TRANSILVANIA! 


Se pare însă că publicul de radio pare mai disciplinat și mai 
putin selectiv din două motive, care nu pledează neapărat pentru 
forța publicităţii audio: raritatea unei telecomande pentru apa- 
ratura de radioreceptie si ascultarea pasivă, ascultarea de fundal 
care-l implică mai puţin pe cel care ascultă. 

În 1996, întrebaţi dacă au cumpărat produse sau servicii în 
urma publicității radio, 38% români au răspuns afirmativ, 58,4% 
negativ. Se înregistrează, însă, o evoluţie înspre o autonomizare a 
comportamentelor de cumpărare și spre o proliferare a formelor de 
publicitate și promovare. Datorită acestor factori într-o cercetare 
efectuată pe piața media din Cluj-Napoca, în decembrie 1997, doar 
12,8% din subiecți au indicat că au dezvoltat comportamente de 
cumpărare în urma reclamei radio, dar 60% au recunoscut că au 
cumpărat produse sau servicii în urma publicității TV?. 

Acest lucru se reflectă și în bugetele pe care televiziunile le 
realizează din publicitate. În luna decembrie 19975, lună în care 
se încasează cele mai mari sume din publicitate, PRO TV a vân- 
dut 130.995 de secunde prin difuzarea a 6.805 spoturi, obținând 
6.933.885$. ANTENA 1 s-a plasat pe locul al doilea cu 92.050 se- 
cunde de publicitate vândute și o sumă încasată de 2.350.548$, în 
timp ce TVR 1 cu 24.130 de secunde și 1.854.021 dolari se situează 


1 Barometrul audienței radio, iulie-august 1996, eșantion national 5.796 subiecți. 

> Metro Media Transilvania, Napoca Media Barometer, vol.1, An I, decembrie 1996, 
eșantion panel de 1.200 de subiecți. 

Barbu, P., „Televiziunile și-au făcut plinul în decembrie”, în Capital, Anul 6, Nr. 6/12 
febr. 1998. În articol este citată o monitorizare CURS. 

mult sub posibilităţile ei și sub indicatorii de audienţă calitativi și 
cantitativi, evidențiind încă odată că este o întreprindere media 
fără management. 


Analizele (devenite) clasice ale publicităţii 


Dincolo de aprobare sau respingere, publicitatea este aborda- 
tă și explicată din cel puţin trei perspective, fiecare perspectivă 
generând și o anumită atitudine față de acest fenomen socio-co- 
municational. 


Persuasiune clandestină 


Din această perspectivă, al cărei principal promotor teoretic 
este V. Packard prin cunoscuta lucrare Persuasiunea clandestină, 
publicitatea este criticată și respinsă prin prisma unor argumente 
de ordin etic, prin faptul că publicitatea este o formă de manipulare 
și nimeni nu deține dreptul de a manipula personalitatea umană. 
Ea nu manipulează doar în formele sale acute, ci în însăși substanța 
ei este o persuasiune clandestină.! Lucrarea lui V. Packard prezintă 
o serie de tehnici de persuasiune puse la punct de publicitate cu 
ajutorul specialiștilor în cercetarea motivatiilor, el fiind printre 
primii care au analizat sub acest aspect campaniile electorale și 
propaganda politică. 

În timp ce unii dintre specialiștii în publicitate sunt conștienți 
de implicaţiile etice ale acțiunii lor, alții consideră că tot ceea ce 
crește producția naţională este automat bun pentru America, iar 
America se menţine în poziția sa fruntașă din ierarhia economică 
mondială tocmai „graţie creării sistematice de insatisfactie”.? Alți 
agenţi de publicitate cred că publicul a devenit foarte sceptic la 
subiectele de reclamă: astfel, psihismul și comportamentul său 
nu mai poate fi influențat prin intruziuni și atacuri exterioare, 


1 Packard, V., La persuasion clandestine, Paris, Calmann-Lévy, 1958, p. 234-244. 
2 Ibidem, p. 234. 

observă V. Packard, de aceea pentru a depăși neîncrederea noastră 
conștientă s-a recurs tot mai des în ultimele decenii la atacarea 
subconștientului. Indubitabil, chiar și adepţii acestei poziţii recu- 
nosc că publicitatea a produs și rezultate socialmente constructive, 
dacă ar fi să luăm în calcul măcar faptul că specialiștii în publicitate 
au renunţat la exagerările lor de altă dată pentru a ţine cont, din 
ce în ce mai mult, de dorinţele și nevoile noastre. Însă dincolo de 
acestea se ridică, scrie V. Packard, întrebarea tulburătoare privind 
„genul de societate pe care ei încearcă să-l construiască pentru 
noi”.! Pentru inconsecventele morale de fond ale publicității sunt 
atacate psihologia și sociologia care, direct sau indirect, ar fi răs- 
punzătoare de această manipulare, căci dacă sociologii trecutului 
erau interesaţi de comportamentele iraționale ale conduitei umane 
pentru a determina o conduită mai rațională, acum ei studiază 
comportamentul uman pentru a aduna informaţii care pot fi uti- 
lizate de agenții de publicitate pentru a manipula consumatorii. 
Este evident că această critică nu rezistă deoarece pornește de 
la un aspect particular, extrapolând ilegitim asupra domeniilor 
complexe ale unor discipline care doar accidental sunt implicate 
în acest fenomen. 

Această perspectivă, bazată pe un filon de argumentare etică, 
se asociază de multe ori cu alta, venind dinspre economie sau 
filosofie, conform căreia publicitatea este o comunicație sau un 
mijloc, o formă tipică de dominație birocratică modernă. Miezul 
acestei teorii este ideea că publicitatea derivă din logica societăților 
moderne, ea lărgind sfera rationalizatoare a puterii ce se traduce 
prin extensia organizării birocratice moderne. Acest mecanism 
are deja o explicaţie clasică prin ceea ce Galbraith numea „filiera 
inversată”.? Autonomia consumatorului este eclipsată în beneficiul 
unei conditionäri a cererii, orchestrată prin aparate tehnostructu- 
rale. Puterea birocratică reușește să planifice nu numai oferta, dar 
și cererea, publicitatea creând nevoi adaptate la ofertă. Reusind 


“Ibidem, p. 235. 

? A se vedea: Galbraith, J.K., Le nouvel état industriel, Paris, Gallimard, 1968, p. 
205-225, sau J. K. Galbraith, Știința economică și interesul public, Ed. Politică, Bucu- 
resti, 1982, p. 182-187. 

crearea unei piețe programate, societatea în ansamblul său de- 
vine un sistem circular, fără exterioritate și hazard. Prin această 
modelare a nevoilor și aspirațiilor, publicitatea nu face decât să 
desăvârșească o societate de esență totalitară.! Adepții acestei 
poziţii ajung la concluzia că publicitatea merge în complicitate 
cu un totalitarism compatibil, printre altele, cu alegerile libere și 
pluripartidismul.? În același registru de argumentare se susține 
că, propagând absurditäti, publicitatea „anihilează conștiința si 
formează, fără mare greutate, structurile ei proprii în conștiința 
individului, prea înspăimântat, prea credul sau prea copilăros, 
pentru a-și dori să dea un răspuns lumii înconjurătoare”? sau că 
„manipularea prin publicitate, propaganda provoacă docilitate, 
înclinația spre facil si face omul apt de reacții nepreväzute”*. 
Din perspectiva luptei între sistemele sociale, propaganda din 
țările socialiste considera că publicitatea propagată prin mijloace 
transnationale ar glorifica indirect capitalismul dezvoltat. Mai mult 
decât atât, ea era considerată ca un „opium traumatizant pentru 
populaţiile nevoiașe, cărora le trezește sentimentul frustrării, le 
inoculează inerția, resemnarea în fața destinului”, fiind prin aceasta 
o „agresiune ideologică împotriva țărilor în curs de dezvoltare”.5 
Acest mod critic de gândire ce leagă publicitatea de logica 
totalitară, păcătuiește în primul rând prin punerea în analogie a 
două grade de mărime diferite. Publicitatea nu are nimic comun 
cu resorbtia societăţii civile si cu proiectul nelimitat al puterii po- 
litice de a schimba omul și chiar de a-l reconstrui parte cu parte. 
Instituţiile totalitare „gândesc” în locul indivizilor, încearcă să 
orchestreze din exterior detaliile cele mai intime ale comportamen- 
telor. Publicitatea folosește comunicația acolo unde totalitarismul 
uzează de coercitie, seductia în locul rigiditätii regulamentare, 
divertismentul ludic în locul dresajului mecanic. Ea deschide un 


1 Această idee se regăsește si la H. Marcusse. 

2Castoriadis, C., Domaines de l'homme, cf. Publicité et société, p. 7. 

3 Frye, N., La culture face aux media, tradus din engleză de F. Rinfret, Printed in France, 
Maison Mame, 1962, p. 26-27. 

4Chombart de Lauwe, P. H., Cultura și puterea, Ed. Politică, Bucureşti, 1982, p. 194. 
* Aiftincă, M., Babilonul informaţiei, Ed. Politică, București, 1987, p. 180-182. 

larg spaţiu de indeterminare, ea lasă indivizilor posibilitatea sus- 
tragerii de sub acțiunea sa persuasivă, pe când logica totalitară 
barează inițiativele subiectului prin detaliile regulamentelor.! 
Forţa publicității este considerabilă, dar puterea ei este statisti- 
că, nu mecanică, ea exercitându-se asupra întregului, nu asupra 
individului, ea fiind o „stohastică a simulärii”?. După cum scria 
H. Arendt, totalitarismul găsește resortul său în credința fan- 
tasmagorică după care totul este posibil, proiectul său este de a 
„transforma natura umană însăși”, societatea și omul devenind 
câmpuri experimentale, materie inertă și moale, modelabilă de 
puterea nelimitată a statului. Prin țelul ei, publicitatea are un 
proiect limitat, incompatibil cu grandiosul proiect demiurgic al 
statului totalitar, ea nu încearcă să schimbe omul, ci se angajează 
doar să-i stimuleze unele nevoi sau să utilizeze pragmatic gusturile 
sale existente deja. 


Factor de democrație 


Argumentul acestei teze se identifică în mare măsură cu con- 
traargumentele la teza precedentă, menționate mai sus, pentru că 
ea s-a cristalizat în contradicţie cu aceasta. Teză la modă, ea este 
derivată din realitatea și logica expansivă a publicităţii, pe care o 
consideră ca o comunicaţie socialmente legitimată“ prin faptul că 
accede la consacrarea artistică datorită componenței sale creative. 
Un alt argument de legitimitate este considerat faptul că partidele 
politice și mai ales statul (din 1986, statul francez fiind considerat 
cel mai important „annonceur”) se folosesc de ea, dezvoltându-se 
tot mai mult o „publicitate de serviciu public și interes general”: 
semnalizare rutieră, slujbe, economie de energie, protecția pen- 
sionarilor, asistența pentru handicapati etc. Publicitatea nu este 
propagandă, se afirmă de către sociologii ce împărtășesc această 
opinie, căci odată cu publicitatea, comunicarea adoptă un profil 


'Lipovetsky, G., Le pub sort ses griffes, în „Publicité et société”, op. cit., p. 6-8. 
2 Ibidem, p. 7. 
3 Ibidem, p. 7. 
“Ibidem, p. 8. 

original, recurgând la forma-modă plasată în zodia superficialului 
și seducţiei frivole, ceea ce o situează la antipodul logicii totalitare, 
la antipodul controlului total pe care îl atribuim cu ușurință for- 
melor nesăbuite ale rațiunii comerciale și politice!. Se poate face și 
aici următoarea obiectie: publicitatea și-a depășit sfera de acțiune 
specifică, cea a consumatiei, extinzându-se în domeniul politic și în 
alte domenii. Acest lucru este indubitabil, dar considerăm că asta 
nu schimbă cu nimic esența fenomenului, în plus, nu trebuie să 
uităm că aceste încălcări de granițe au dus și la luarea de atitudine 
în fața unor probleme care frământă omenirea și la modificarea 
unor comportamente deviante: alcoolism, droguri, viteză pe șosea, 
procreatie etc. De la reorientarea unor atitudini morale și exis- 
tentiale și până la asimilarea ei cu logica de tip totalitar e totuși 
un drum foarte lung. Atunci când se pun în slujba difuzării unor 
norme sau idealuri, ele nu sunt conforme cu exigente ideologice 
noi, ci sunt în realitate acceptate de toți dar insuficient practicate. 

Paradoxul publicităţii: este decisivă pentru agenţii economici, 
fără consecințe majore pentru fiecare dintre noi, ea nu are acțiune 
eficace decât asupra auxiliarului și indiferentului, ea nu este decât 
o putere de suprafață. 

Această teză ce consideră publicitatea un factor de democrație 
mai mult argumentează de ce nu este subsumabilă logicii totalita- 
re decât explică acțiunea și virtuțile democratice ale publicității. 


Perspectiva comunicațională 


Ca fenomen de comunicare, publicitatea este analizabilă, ca 
și întreaga comunicare de masă, din multiple unghiuri: canale și 
suporturi, limbaj, relația medium - mesaj, receptare, câmpuri in- 
formationale etc. Nu acesta este însă scopul demersului nostru, ci 
reliefarea câtorva aspecte care particularizează acest gen de comu- 
nicare. Astfel, în opinia unui autor român se poate face o delimitare 
între gnosi-informatie sau informatie-cunoastere și socio-informatie, 
ultima fiind cea care „înglobează acea clasă de informaţii și acele 


1 Ibidem, p. 8. 

structuri comunicationale rezultate din manifestările comunitare 
ale sistemului de relatii”!. Același autor deosebește 12 clase de 
socio-informatie printre care și cea a „informaţiei evenimentiale, 
noutätilor și publicității”. În realitate, această disjunctie este 
artificială, greu de făcut, cele două concepte fiind insuficient pre- 
cizate pentru a fi operaţionale. La fel de inconsistent pare a fi și 
punctul de vedere al celor care găsesc trei categorii principale de 
conținuturi ale mesajelor comunicării, acestea fiind: comunicarea 
informativă, realizată prin știri și noutăți despre evenimente, 
reclama și publicitatea (comunicarea informativă dar cu scop co- 
mercial) și comunicarea semantică (științifică, tehnică, politică, 
economică, filosofică, culturală etc.)?. 

Mult mai justificată este, în opinia noastră, aprecierea celor 
care, pe urmele teoriei funcționaliste a lui Merton, integrează prin- 
tre multiplele funcţii ale comunicării de masă și funcția publicitară, 
ea vizând efectele comerciale ale unui sistem special de comuni- 
care de masă.“ Din păcate, această funcţie era valorizată negativ 
de către cercetătorii marxisti, care recunoșteau pentru societatea 
socialistă doar trei funcţii ale comunicării de masă: informativă, 
formativ-instructivă și de divertisment, toate subordonate func- 
tiei de integrare a individului în societate și de identificare a sa cu 
scopurile pe care societatea socialistă i le propune’. 

Comunicarea publicitară este abordată și din perspectiva struc- 
tural-lingvistică, analizele semiologice mergând însă mai ales pe 
linia descrierii și analizei intrinsece a mesajului, considerat ca pur- 
tând în sine sensul, semnificând prin el însuși. Acest tip de analiză 
poate evidenția semnificaţiile intentionale ale mesajului publicitar, 
însă analiza rămâne incompletă pentru că se face abstracție de 


1 Caravia, P., Dimensiuni sociale ale informației. Aspecte ale politicii informaţionale în 
România, în „Buletin UNESCO”, nr. 2-3, 1972. 

2 Ibidem, p. 38. 

3Stoiciu, G., Orientări operaţionale în cercetarea comunicării de masă, Ed. Științifică si 
Enciclopedică, București, 1981, p. 137. 

“Ibidem, p. 158-159. 

5A se vedea Câmpeanu, P., Radio, televiziune, public, București, Ed. Științifică, 1972, 
p. 175; Drăgan, I., Propaganda politică, în „Viitorul social”, nr. 4, 1974; Tănase, Al., 
Cultură și umanism, lași, Ed. Junimea, 1972 etc. 

contextul social și cultural în care are loc comunicarea. Contextul 
este foarte important în acest caz, comunicarea publicitară am 
putea-o defini chiar ca și comunicare contextuală prin excelență. 
La fel de important este și elementul receptor al mesajului care 
nu doar decodifică un mesaj, ci instituie propriile-i semnificaţii. 
Dintre analizele semiologice ale mesajului publicitar deosebit de 
interesante sunt cele ale lui R. Barthes și G. Peninou asupra imaginii 
publicitare.! Interesantă din această perspectivă, dar susceptibilă 
de aceleași limite, este și analiza lui R. Lindekens asupra discursului 
publicitar privind producerea semnificației persuasive comerciale, 
prin asimilarea unor conținuturi inițiale asemantice?. 

Din punct de vedere organizational, un Raport al comisiei in- 
ternationale pentru studiul problemelor comunicării, deși ia în calcul 
publicitatea ca fiind unul dintre cele mai importante sectoare 
ale industriei comunicării, nu integrează lucrătorii din domeniul 
publicității într-o tipologie destul de largă a lucrătorilor din do- 
meniul informației. 

O perspectivă comunicationalä diametral opusă celor anali- 
zate până aici este cea care neagă comunicării publicitare însăși 
existența mesajului și „operarea veritabilă cu sens”, ceea ce-i pune 
sub semnul îndoielii chiar statutul de comunicare. 

Paradoxal, dar ea rămâne un mijloc de comunicare, arată J. 
Baudrillard, promotorul acestei opinii, comunicarea neîntemein- 
du-se obligatoriu pe informaţie. În cadrele aceleași logici, publici- 
tatea nu are un teritoriu propriu, nici finalitate obiectivă, ea jucând 
doar rolul de operator de vizibilitate, în crearea de efecte speciale“. 
Într-o altă lucrare, același autor definește întreaga comunicare de 
masă printr-o „sistematizare la nivelul medium-ului tehnic și codului, 
prin producerea sistematică de mesaje, nu pornind de la lume ci pornind 


1Stoiciu, G., op. cit., p. 34-35. 

? Lindekens, R., Semiotica discursului publicitar, în „Semnificație și comunicare în 
lumea contemporană”, București, Ed. Politică, 1985, p. 267-186. 

3 Mai multe voci, o singură lume, București, Ed. Științifică și Enciclopedică, 1981., 
p. 126-128, si 262. 

4Younan, S., „Totalement obscene et totalement seduisante”, entretien avec Jean 
Baudrillard, in Publicité et société. 

de la medium-ul însuși”. În această viziune de esență macluhanistă, 
publicitatea este regina pseudoevenimentului, ea preia obiectul, îi 
elimină caracteristicile obiective și construiește ca model, ca fapt 
divers spectacular: de aceea, pentru a judeca obiectiv publicita- 
tea, trebuie să-i aplicăm categoriile mitului. Procedând așa, vom 
depăși veșnica dilemă privind veridicitatea publicităţii, ea fiind 
în afara adevărului și falsului. Sunt false alternativele posibile: 
publicitatea minte sau spune adevărul - notează J. Baudrillard, 
pentru că arta publicitară constă tocmai în a inventa expozee care 
nu sunt nici adevărate, nici false. Ca toate miturile, publicitatea 
nu are referent real, ea se fundează pe un alt tip de verificare - cea 
a cuvântului care se realizează prin proferarea sa - self-fulfilling 
prophecy. Eficacitatea publicităţii provine din faptul că ea face din 
obiect un pseudo-eveniment care va deveni evenimentul real al 
vieţii cotidiene prin adeziunea consumatorului la discursul său.? 

Aproape în același orizont explicativ se plasează și P Bourdieu 
care, împrumutând un termen al lui E. Cassirer (mythopoétique), 
arată că publicitatea uzează de mijloace poetice. Ca și poezia, ea 
exploatează conotatiile mesajelor, uzând de puterea limbajului 
poetic de a evoca evenimente trecute, proprii fiecărui individ. 
Efectul simbolic al anunţului este produsul unei colaborări între 
autorul care se inspiră din patrimoniul său cultural de cuvinte și 
imagini capabile să trezească lectorului experiențe unice și lectorul 
care contribuie la conferirea puterii simbolice textului inductor, 
lectorul proiectând asupra textului-pretext aura de corespondență, 
de rezonanță și analogii care să-i permită să se recunoască în ele.’ 

În general, perspectiva comunicațională clasică rămâne limita- 
tă, chiar dacă aduce multe contribuţii la explicarea mecanismelor 
comunicării publicitare. Plasându-se doar în domeniul mesajului 
sau al receptorului, neglijând contextele culturale și economice, 
perspectiva comunicațională poate da doar o explicaţie de rele- 
vantä limitată. 


1 Baudrillard, J., La société de consomation, Ed. Folio, Paris, 1989, p. 196. 
"Ibidem, p. 198. 


3 Bourdieu, P., Un placement de père de famille, „Actes de la recherche en sciences 
sociales”, 81/82, mars, 1990, p. 9. 

O publicitate specială: marketingul politic 


În ultimele decenii s-a dezvoltat o formă de publicitate în do- 
meniul politic, considerată de unii ca o pervertire a comunicării 
de tip publicitar. Campaniile electorale sunt din ce în ce mai mult 
orchestrate de cunoscuţi agenţi de publicitate și specialiști în 
mass-media, se aplică metodele cercetării motivationale la ela- 
borarea discursurilor politice. Publicitatea și-a descoperit un nou 
domeniu de acțiune, cel al politicii. Agresivitatea și brutalitatea 
convertirii ideologice prin propagandă începe să fie înlocuită cu 
o formă comercială: marketingul politic, ce are în centrul său cre- 
area unei imagini vandabile a liderului politic, caracterizată prin 
simplitate, sinceritate și intimism. Toate acestea sunt menite să-l 
seducă pe alegător, pentru a suscita, dincolo de mobiluri irationa- 
le, un fenomen de atracție emotionalä.! Scena politică încearcă o 
detașare de emfatic și distant, omul politic este înfățișat în sânul 
familiei sau pe terenurile de sport. Se organizează show-uri la care 
sunt invitate vedete, iar afișul politic a fost metamorfozat prin 
appeal publicitar, simbolistica grea și imaginea gravă fiind înlocu- 
ite cu zâmbetul și dezinvoltura. Sloganele uzează tot mai mult de 
tonalitatea afectivă, emoțională („Forţa liniștită” — sloganul lui 
Mitterand sau „Un om pentru liniștea noastră” — sloganul electoral 
al lui Ion Iliescu). Departamentele de publicitate ale mass-mediei 
încasează facturi din ce în ce mai importante pentru campaniile 
electorale. Presa franceză a publicat fotocopia unei chitante plătite 
pentru publicitate în ultima campanie electorală a lui François 
Mitterand în valoare de 1,8 milioane franci, dar se estimează că 
s-ar fi cheltuit în jur de 9,5 milioane franci în timpul campaniei 
electorale numai pentru publicitate.? Acest tip de politică-show 
(prezentă și la noi prin mitingurile-spectacol ale Alianţei Civice) a 
cunoscut și cunoaște încă o serie de critici. Se spune adesea că este 
o pervertire a democraţiei pentru că transformă poporul cetățean 
în spectator pasiv, mascând problemele de fond și amputând spi- 


'Lipovetsky, G., op. cit., în „Publicité et société”. 
> Neumann, L., L'Evenement du Jeudi, nr. 341, 1991. 

ritul critic și capacitatea de judecare sau substituind programele 
politice cu șarmul personalităţilor politice. Căutând un electorat 
cât mai larg, spun criticii, discursurile politice sunt tot mai dilua- 
te, se omogenizează și se estompează individualitatea orientării 
politice, devenind din ce în ce mai neutrale. Unele din aceste critici 
nu sunt lipsite de fundament dar politica-spectacol, comunicarea 
politică de tip publicitar, poate fi privită și din alte perspective, 
în sensul unor analize pertinente făcute de sociologul francez G. 
Lipovetski. Seductia, scrie sociologul francez, contribuie în același 
timp la menţinerea și înrădăcinarea instituțiilor democratice. Nu 
poate fi criticat divertismentul ca înlocuind informaţia atâta timp 
cât este foarte greu să se tragă o linie clară de demarcaţie între 
divertisment și informaţie. Pe de altă parte, politica-spectacol se 
pare că nu face decât să prelungească procesul de desacralizare a 
politicii, proces început la sfârșitul secolului al XVII-lea. Statul 
abandonează simbolistica arhaică a suveranităţii și superiorității 
sale asupra societăţii, devine tot mai mult o expresie a ei, încearcă 
să semene tot mai mult cu ea. Banalizându-se scena politică, pier- 
zându-și aura alteritätii, oamenii vor investi mai putin emoțional, 
de aici derivând și eficacitatea practică a acestui nou registru co- 
municational: incompatibilitatea cu isteria agresivă, cu violența 
și ura. Politica ,lejerä” favorizează autodisciplina discursurilor, 
respectul instituțiilor democratice!. Spectacolul constrânge la 
moderatia discursului politic, efectul lui nemaifiind fanatismul 
si angajarea oarbă, generatoare de extremisme. 

Dincolo de argumentele pro sau contra, publicitatea politică 
este un fenomen omniprezent al scenei politice contemporane 
reclamat de înseși valorile societății contemporane (numită de 
J. Baudrillard „Societate a consumatiei”): loisir, hedonism, joc, 
simplitate, umor - valori care au acționat ca așteptări pentru 
status-rolul politicii. 


'Lipovetsky, G., op. cit., p. 30. 

Publicitatea clandestină 


Concomitent cu expansiunea publicităţii spre noi spaţii și noi 
suporturi, se dezvoltă și o publicitate ascunsă, mascată, având 
darul de a fi mult mai eficace, prin faptul că receptorul mesajului 
publicitar mascat nu mai trece asemenea mesaj prin grilele unei 
rationalitäti sceptice, luându-l ca informaţie la care nu-i detectează 
intenţia persuasivă. Această expansiune spre toate direcţiile și 
nivelurile face să se vorbească tot mai mult despre o „cultură pub”. 
Atunci când apare în mass-media, publicitatea mascată, sau pu- 
blicitatea clandestină poate fi privită și ca dezinformare, deoarece 
intentionalitatea sa este disimulată. Presa scrisă cunoaște un gen 
de publicitate semi-clandestină prin așa numitele publi-reportaje. 
Interzise în SUA la presiunile Asociaţiei pentru protecția consuma- 
torilor, publi-reportajele sunt descrieri la prima vedere obiective, 
în termeni cât mai ştiinţifici, ale unor produse sau servicii. În 
presa europeană ele sunt permise cu condiţia să poarte menţiunea 
„publi-reportaj”, dar această dispoziţie legală se respectă foarte 
rar, iar atunci când se respectă, ea se face undeva în colțul din 
dreapta sus al paginii, aproape ilizibil. De asemenea, paginile de 
așa-zisă informaţie din presa feminină abundă în sfaturi pentru 
cumpărături sau descrieri într-un limbaj cât mai științific a unor 
produse cosmetice, evident totul sub precizarea că aceste rubrici 
sunt „libere de orice publicitate”. Industria cinematografică este 
în aceeași măsură suport pentru o publicitate clandestină, fiind 
cunoscută acerba luptă între firme în a-și oferi produsele (auto- 
mobile, vestimentaţie, spaţii de filmare etc.) la realizarea unor 
producţii artistice. Nici literatura nu a reușit să reziste în fața 
sumelor tentante pe care le manevrează agenţii de publicitate. 
Scriitorul francez P. L. Sulitzer a încasat 80.000 de franci pentru 
a face publicitate produselor firmei Martini în paginile romanului 
„Regele verde”. Deși a promis că a fost ultima oară, scriitorul a fost 
descoperit din nou făcând publicitate unei firme de îmbrăcăminte 
într-un alt roman, contra sumei de 120.000 de franci?. 


Grand, O., L'Emission qui monte..., în „L' Eveniment du Jeudi”, nr. 343, 1991. 
2 de Gaudemar, A., „Liberation”, 27 mai 1987. 

Unele cercetări din ultimii ani asupra romanului polițist au 
dovedit că este un suport extraordinar pentru publicitate. Analiza 
de conţinut a unor serii de romane aparținând autorilor Jean și 
Josette Bruce, difuzate pe plan mondial într-un tiraj de peste 60 
milioane de exemplare, a demonstrat că se promovează un model 
de consum de whisky (marca „J & B”). 

Mult mai controversate sunt însă mesajele publicitare subli- 
minale, ele producând în ultimele decenii o serie de scandaluri, 
ajungându-se chiar să se vorbească despre ele ca despre o invenţie 
superioară prin periculozitate descoperirii bombei atomice. Aceste 
tehnici se bazează pe transmiterea unor mesaje care se adresează 
direct subconștientului. Primele încercări au fost făcute în 1917 
de către neurologul german Poetzl, care, folosindu-se de tahiscop, 
aparat ce permite proiectarea a peste 1000 de imagini pe secundă, 
a observat că, deși ochiul omenesc percepe doar 24 de imagini pe 
secundă, aceste imagini „invizibile” apăreau în visele pacienților 
săi ?. 

În 1957 a izbucnit un puternic scandal pentru că au fost di- 
simulate două mesaje publicitare (,Consumati floricele” și ,Beti 
Coca-cola”) într-un film artistic. În 1981, în campania electorală 
pentru alegerile prezidenţiale din Franţa, într-un clip publicitar 
ce conținea imagini de actualitate a fost disimulat și portretul 
„invizibil” al lui François Mitterand. La protestul opoziţiei, acest 
clip a fost ,curätat” de insertia subliminală. Mai nou, aceste teh- 
nici de sugestionare sunt mult folosite în psihoterapie, mai ales în 
tratamentele alcoolicilor, fumătorilor și narcomanilor. Specialiștii 
afirmă însă că este exagerat să se vorbească despre aceste tehnici 
ca despre o „armă absolută” pentru că mesajul subliminal trebuie 
să fie în consonantä cu dorințele și impulsurile conștiente ale 
receptorului și, în plus, receptivitatea subliminală diferă de la 


individ la individ. 


1Schwach, V., Le roman policier, un nouveau medium publicitaire, în „Communications 
et langages”, nr. 49/1981. 


? Piraţii creierului, în „Adevărul”, 25 nov. 1991. 

Analiza repertoriului tematic 


Într-o excelentă analiză critică a insertiei comunicării publi- 
citare în interiorul culturii de masă, americanul Jib Fowles! reali- 
zează o îndrăzneață sinteză a tematicii publicitare. O considerăm 
o întreprindere temerară deoarece este destul de greu de tras 
asemenea concluzii în condiţiile diversităţii bulversante a feno- 
menului. Totuși, încercarea sa merită amintită, mai ales pentru că 
sintetizează o serie de cercetări din spaţiul american. 

Despre tematica dominantă se poate vorbi din mai multe 
perspective, enumerarea rămânând întotdeauna incompletă. Să 
inventariem câteva posibilități: 

— se pot căuta tipurile de simboluri și coduri culturale pe care 
creatorii publicitari le atașează produselor lor, în corelație 
sau în afara corelatiei cu natura și funcționalitatea lor; 


— se pot căuta anumite semnificaţii care au o valoare mai gene- 
rală, care nu sunt dependente de subiectivitatea receptorilor, 
un fel de invarianti ai comunicării publicitare; 


— putem căuta acele coduri care saturează o semnificaţie, care 
sunt necesare pentru stabilitatea unor semnificații; 


— se pot căuta acele zone de sensibilitate culturală sau iden- 
titară pe care le stimulează fabricantii de reprezentări pu- 
blicitare. 


Imaginile trebuie să fie agreabile pentru marea parte din publi- 
cul receptor și ofensive pentru o minoritate, căci sarcina lor constă 
în a schimba valorile și comportamentul, imaginile trebuind să fie 
descrieri idealizate care să placă. În același univers de interpretare 
este normal ca succesul unei acțiuni de persuasiune să fie depen- 
dent de desfășurarea acesteia într-un context uman sau umanizat. 
Reprezentările publicitare trebuie să insufle semnificații și, cum 
este normal, majoritatea reclamelor conțin imagini ale oamenilor. 
Într-un studiu din 19887, studiu centrat pe analiza de conținut a 


1 Fowles, J., 1996, Advertising and Popular Culture, Sage Publication, New York. 
? Masse, M.A., și Rosenblum, K., 1988, Male and female created they them: The depiction 
of gender in the advertising of traditional women’s and men’s magazines. Women's Studies 

publicităţii din revistele destinate femeilor și bărbaţilor, aproape 
75% din reclame includeau oameni. Procentul este mult mai ridicat 
în reclamele de televiziune, reclame care creează un spaţiu social 
mult mai dinamic: o analiză a reclamelor de dimineaţa si de seara 
de pe rețelele de televiziune determinase că 87% dintre acestea 
conţin ființe umane. Oamenii prezentaţi în publicitatea americană 
sunt deseori angajaţi în activităţi plăcute, de loisir. Mulţi sociologi 
sau psihosociologi au constatat, în urma unor analize de conţinut, 
că activităţile de serviciu (profesionale) ocupă, în general, sub 5% 
din scenele din reclame. Una dintre temele preferate este ipostaza 
sexual-erotică. Unele analize accentuează o explozie a continutu- 
rilor erotice în publicitate, altele sunt mai prudente în extragerea 
unei asemenea concluzii. Un studiu din 1986+, axat pe compararea 
unui eșantion de reclame din 1964 cu altul din 1984, a dovedit 
că „procentul reclamelor cu conţinut sexual a rămas constant”. 
Atunci cum se explică percepţia cvasigenerală privind creșterea 
utilizării sexualităţii în reclame? Soley și Kurzbard propuneau 
două explicaţii: 
— chiar dacă proporția elementului sexual a rămas aceeași, 
numărul de reclame pentru fiecare revistă a crescut, ceea 
ce înseamnă o mai mare sexualitate în mediul publicitar; 


— chiar dacă proporția sexualității a rămas constantă, față de 
procentajul anterior, reprezentările sexuale au devenit mai 
hard, ceea ce reprezintă la rândul ei o prezență mult mai 
mare a elementelor sexualității în spațiul publicitar. 


Ceea ce trebuie remarcat este că însemnele de clasă sau status 
joacă un rol minor în definirea publicitară. Lipsa elementelor de 
clasă răspunde idealului american democratic, confirmând mai 
departe că publicitatea este un domeniu simbolic în care idealurile 
sunt susținute și se încearcă masificarea oricărei oferte. Nu va 
rezista așadar nici o modă, nici un semn al distinctiei, totul va fi 
o cursă cu urmăritori cărora li se arată drumul. 


International Forum, 11 (2), 127-144. 
1 Soley, L., Kurzbard, G., 1986, Sex in advertising: A comparison of 1964 and 1984. 
Journal of Advertising, 15 (3), 46-55. 

Evident, definirile prin stereotipuri ale masculinitätii și femi- 
nitätii sunt deosebit de frecvente, criticile celor care descoperă că 
imaginea bărbaţilor sau a femeilor este mult idealizată sunt juste, 
dar evident că niște oameni comuni ca și cei din lumea reală nu ar 
atrage mai mult atenția decât aceștia. Cum să folosim ca modele 
sociale trupuri de gospodină sau figuri de muncitori? Femeile din 
reclame sunt mult mai tandre si mai drägute decât cele din viața 
reală, ele apar mult mai dezbrăcate decât de obicei și în contexte 
în care sunt pasive. Bărbaţii sunt creditati cu mai multă inițiativă, 
inteligență și ocupații mai solicitante față de femeile care apar 
cel mai des într-un context casnic. Prezența unor astfel elemente 
stereotipice cu privire la femei și la bărbaţi îi ajută pe creatorii de 
publicitate să atașeze unele sensuri culturale bunurilor de con- 
sum ce le promovează, un fel de plusvaloare simbolică. Asocierea 
diverselor produse cu fructul oprit se face prin intermediul unor 
femei-obiect ce trebuie să aibă următoarele trăsături: să fie vivace, 
calde, accesibile și prezentabile, sexi. Calitățile acestea vor conferi 
prin asociere o aură produsului. În plus, atât bărbaţi, cât şi femeile 
în publicitate sunt, în general, tineri. Această trăsătură este atât 
de convenţională încât poate fi trecută cu vederea, însă nu este 
realizată datorită funcției ultime a reprezentării, a imaginii de 
publicitate. Cercetările americane pun în evidenţă că peste 70% 
dintre femei atât în 1959, cât și 1989 aveau între 18 și 34 de ani. 

Imaginile cuprinzând indivizi singuri sunt mai frecvente decât 
cele ale cuplului, familiei sau prietenilor. Dacă ar fi să studiem 
doar reclama pentru a ne face o idee despre viața socială, am pu- 
tea avea senzaţia că trăim într-o perfectă singurătate. Un studiu 
comparativ al reclamelor britanice și americane din 1988, a arătat 
că 57% din reclamele americane conțineau o singură persoană, în 
timp ce în reclamele britanice proporţia era de 45%. O concluzie 
comparabilă am desprins și noi din analiza unor reclame pentru 
parfumuri pe care le prezentăm într-o altă secțiune a lucrării. 
Mai mult decât atât, imaginea în publicitate este cea a unor ființe 
umane idealizate. Oamenii care apar în reclame sunt lipsiţi de o 
poziție socială, de un angajament de familie și, în concluzie, de 
ceilalți, au o evoluţie individualistă. Reprezentarea publicitară este 

idealizată, căci așa produce interesul si seductia pentru individul 
care, contemplându-și propriile nevoi, face confuzii între planul 
real și imaginar și poate să asocieze conotatiile sperantelor sale 
unor produse banale sau fără legătură cu pulsiunea respectivă. 

În mod identic vor fi fructificate o serie de valori sociale si con- 
texte puternic valorizate. Dar relaţia dintre imaginea publicitară 
și valorile sociale nu este o simplă relație cauză - efect sau una de 
condiționare univocă. 

Publicitatea nu poate crea teme de reflecţie socială și nu 
poate impune stereotipuri prin simpla sa forță comunicationalà. 
Consumatorul nu acceptă pur și simplu idealizările din publicitate, 
el manifestă rezistențe față de ele. Doar o mică parte din realitatea 
socială este reflectată în publicitate, selecţia ei făcându-se pe 
anumite criterii de factură interpretativă, pe baza unor locuri 
comune ale comunității de interpretare sau a unor coduri rezervate 
unor subculturi. 


Analiza psiho-comunicationalà 


Perspectiva psiho-comunicațională poate întreprinde, într-o 
primă aproximare, o analiză a limbajului, dublu structurat ca mesaj 
informativ și apoi prin aspectul său sugestiv, altfel spus, un stu- 
diu integrat la două nivele, manifest și latent. Pentru publicitate 
mesajul latent are o mare importanţă, produsul având în relaţia 
de comunicare o importanţă secundară, importantă fiind semni- 
ficatia simbolică a produsului, valorile care se atașează artificial. 
În multe producţii publicitare, produsul „dispare” în beneficiul 
unor stereotipuri ale consumatorului. Clipurile încearcă să în- 
depărteze imaginile dezagreabile, inhibante, oferind posibilități 
de construcţie a dimensiunii pozitive a identificării personale, 
omul depunând toate eforturile pentru a-și construi o imagine 
de sine fundamental favorabilă. Acest lucru este posibil deoarece 
individul se gândește pe sine în imagini, mitul lui Narcis ilustrând. 
un egocentrism psihic fundamental. 

În orice societate în care există un excedent de bunuri de con- 
sum, actul alegerii determină un adevărat caz de conștiință, produ- 

sul își pierde utilitatea și funcționalitatea lui specifică, în favoarea 
simbolurilor care-i sunt asociate. „Marca, scrie B. Cathelat! este 
susceptibilă de a face să dispară o frustrare, clientul cumpărând un 
simbol de securitate sau promovare socială.” Dificultatea majoră a 
cercetării este legată de această multidimensionalitate a limbajului, 
datorită căreia se poate cu greu cuantifica influența diferențiată 
a mesajului asupra publicului atunci când este vorba de emisia de 
mesaje valorizate. Intrarea în dezbaterea legată de intensitatea 
influenței, nerezolvată total nici în sociologia comunicării de masă, 
nu are o prea mare importanță metodologică și teoretică. Aici este 
importantă menţiunea că, atunci când se stabilește cu publicul un 
contact de comunicare bazat pe reprezentări simbolice, publicitatea 
devine un veritabil fenomen social, problema de cercetare și unghiul 
abordării fiind legate de problema insertiei acestui fenomen în 
cultura contemporană. Este nevoie aici să se stabilească semni- 
ficatia de ansamblu a mesajului, căci distincția dintre conținutul 
real și cel fictiv este greu de făcut, dimensiunea reală și fictivă 
fiind constant legate. Inclusiv prin antropomorfizare se creează 
o personalitate fictivă a produsului, un halou de semnificații su- 
biective, cum scrie P. Guetta, relativ stabile și coerente de atitudini 
și reacţii afective, asociate de o manieră relativ stabilă cu o marcă 
comercială sau cu un produs. Această imagine va conţine o serie 
de reprezentări sociale, de la caracteristicile celor ce o fabrică până 
la caracteristicile imaginare ale celor care o folosesc: iată ceea ce 
americanii numesc corporate image. 

Prin aplicarea conceptului de stereotip, larg utilizată în psiholo- 
gia socială, putem pune în evidenţă diferenţele între caracteristicile 
materiale și tehnice ale produsului și imaginea percepută. Chiar 
dacă imaginile de marcă sunt fapte sociale independente de reacții 
individuale, percepţia acestor stereotipuri depinde de organiza- 
rea particulară a câmpului mental individual. Multistratificarea 
mesajului și multidimensionalitatea produsului influențează și 
percepţia, ea fiind un proces complex organizat. 


1Cathelat, B., 1987, Publicité et société, Paris, Payot. 

Un obiect susceptibil de a produce un act de cumpărare presu- 
pune o succesiune de acte psihice care găsesc, în cursul progresiei 
lor, puncte de sprijin în anumite aspecte, semnificative pentru ele, 
ale obiectului. Ceea ce percepe individul nu este nici o sumă de ca- 
racteristici obiective, nici un obiect real. Este o anumită posibilitate 
pentru el însuși de a accede la o satisfacție sau la un loc de unde 
a fost exclus. Percepția este un joc dinamic între dorinţe si rezis- 
tente, care-i dau obiectului o personalitate. Rolul publicităţii este 
de a întreține și suscita imagini de marcă favorabile produsului. 

„Personalitatea” produsului are două fațete: o valoare obiectivă 
și o valoare simbolică. Multiple studii au arătat ce diferenţă există 
între ele. Astfel, sentimentul de inferioritate pe care bărbatul și 
femeia de condiție modestă îl resimt în fața ghiseelor de la bancă 
este accentuat prin poziția supusă în care se găsesc, în picioare, 
în faţa unei priviri scrutătoare și verificatoare. Această impresie 
este întărită de sentimentul de singurătate în vastele săli, printr-o 
atmosferă solemnă. Toate acestea produc la unii oameni modești 
o dorință de fugă. Când se raționalizează aceste prejudecăţi, se 
afirmă că banca nu-i interesează decât pe grași, nu este pregătită 
decât pentru bogați. În fine, se caută să se justifice sentimentul 
de inferioritate, imaginând un complex de inferioritate la cel cu 
care stai față în față: bancherul. Deci produsul are un minimum 
de folosire funcțională, milioane de oameni trăind mult timp fără 
să-l folosească. Psihologic, ei sunt complet inutili. Domeniile de 
produse și mărci se definesc exclusiv prin semnificările lor sim- 
bolice. Dacă reluăm o categorizare devenită clasică vom distinge 
trei tipuri de simboluri: intentionale, interpretative şi conotative. 

Simbolurile intentionale sunt simple, se mulțumesc să descrie 
obiectul, să atragă atenţia consumatorului asupra calităților aces- 
tuia. Când un anunţ spune despre o apă minerală că este proaspătă 
ca un trandafir sau că un detergent conținând turnesol spală mai 
bine rufăria, este clar că interpretarea unui asemenea simbol nu 
suscită decât puţine divergențe sau conflicte printre utilizatori. Se 
prezintă produsul prin calitățile care se așteaptă de la el: puritatea 
apei, strălucirea albiturii etc. 

Simbolurile interpretative suscită sentimente, prin punerea în 
scenă a personajelor în situaţii, sentimente, relaţii în care consu- 
matorul poate să se identifice. 

Simbolurile conotative introduc o veritabilă sechestrare de sim- 
boluri în sensul prim și obiectiv, acestea nemaiservind decât la in- 
troducerea în acest sens secund. Printr-un fel de transfer, produsul 
ia calitățile simbolului care i-a fost asociat. În acest caz, nevoile 
mai mult sau mai putin conștiente ale clientului se actualizează în 
funcţie de această imagine a produsului, care acționează doar ca și 
catalizator, permițând nevoilor să suscite o motivaţie conștientă 
care ar putea să se exprime într-o formă sau alta. Imaginea de 
marcă nu are semnificație în sine: există în funcţie de așteptările 
de a primi o semnificație motivată. Trandafirul Rosy a fost, de fapt, 
simbolul înfloririi, frumuseţii, însuși luxul, dar, de asemenea, și 
simbolul fragilitätii clipei. Publicitatea încearcă să redea, cât mai 
intim posibil, legături care există între elementele semnificante 
ale stereotipului și dorința de expresie a indivizilor în raport cu 
nevoile, dorințele, sentimentele lor. Ea nu ne parvine decât im- 
perfect, dar ființele umane se află inconștient în căutarea acestor 
simboluri nonverbale, pentru a descoperi semnificaţia veritabilă a 
unei situaţii, veritabila identitate a unei persoane, mobilurile sale 
profunde. Rolul publicităţii este de a da atât răspunsuri la așteptări 
reale ale consumatorilor potenţiali, cât și semnalizările de care au 
nevoie pentru a-și justifica comportamentele. 


Răspunsuri psihologice și comerciale 

Publicitarii se simt, până acum, mai putin preocupaţi de difuzi- 
unea mesajelor lor, decât de maniera în care publicul reacționează. 
Cu certitudine însă, obsesia lor este controlul eficacitätii. Dar 
studiile se reduc la măsura mecanică a impactului, a elemente- 
lor ce caracterizează vectorul de mesaj (lizibilitate, vizibilitate, 
atracție). Controlul mesajului este mai degrabă neglijat. Subiectul 
prospectat nu îi interesează decât sub aspectul planului limitelor 
atenţiei, comprehensiunii și credibilitätii. Nu este sondat ca fiin- 
tà activă, capabilă de decodaj. Curioasa comunicare care va face 
un dialog al surzilor, în cel mai bun caz, va măsura în abstract 

un anumit număr de reacții la stimuli izolați; nu va căuta nici să 
se penetreze semnificaţia acestor răspunsuri, nici să se evalueze 
adeziunea consumatorilor la acest anturaj și la acest mesaj-stimul. 
O instituţie și subiecţii sociali intră în comunicare și nu trebuie 
neglijate mecanismele și termenii acestei interacțiuni. 
Specialiștii publicităţii încep să-și pună problema comunicării 
de o manieră globală: limitate la simpla creație de anunțuri, studiile 
trebuie să depășească o concepţie statică de relaţie cu audiența 
pentru a face din comunicare un studiu de adeziune. Nu trebuie 
neglijate însă receptarea și decodajul mesajului de către audienţă, 
urmate de reacţiile care le introduc. După ce au încercat să lumi- 
neze ceea ce face publicitatea din consumator, trebuie văzut ceea 
ce consumatorii fac din anunţ. Căci eficacitatea reclamei se joacă 
la nivelul percepţiei și restructurării inconștiente a amintirilor. 
Percepția imaginii latente depinde de mai multi factori: unii relevă 
mecanismul practic al comunicării, adică întâlnirea mesajului cu 
publicul, altele privesc reacţiile de adeziune și respingere față de 
conținutul mesajului conștient sau nu, căci conduitele perceptive 
inconștiente sunt supuse la presiuni sociale și constituie un mod 
de adaptare al individului la stimulii lumii externe în funcţie de 
dorințele proprii, dar și de normele grupului său. Și aceste meca- 
nisme reactionale sunt în măsură să modifice rezultatele obiective 
ale percepţiei. Dacă se constată o adecvare a acestor două modele, 
înseamnă că publicul a primit bine mesajul și nici o rezistenţă nu 
a fost opusă percepţiei simbolurilor prezentate. Dar dacă sunt 
observate diferențe notabile între imaginile propuse și percepute 
sau între elementele componente, aceasta ar putea semnifica fie 
că mesajul a parvenit imperfect la audienţă (datorită unor rati- 
uni materiale de emisie, transmitere sau receptare), fie că baraje 
conștiente sau inconștiente s-au opus identificării subiectului 
cu această imagine de sine prefabricată. Conţinutul mesajului 
este transformat într-unul acceptabil sau totalmente aberant. Și 
această a doua soluţie implică chiar natura mesajului elaborat de 
publicitate. Se poate considera că distorsiunea la nivel perceptiv 
al imaginii propuse dovedește că ea nu corespunde așteptărilor 

consumatorului, că ea nu este conformă cu dorințele profunde 
ale celui ce receptează și normelor efectiv validate de grupul său. 


Baraje și percepţie senzorială 


Doar cauze de ordin material pot explica identificarea imper- 
fectă cu modelul, o comunicare deficientă ce împiedică mesajul la 
diverse niveluri: claritatea redactării, lizibilitatea textului, valoarea 
atractivă a graficii, calitatea tipografică. Se știe, de exemplu, că 
vocea unui prezentator la radio este importantă și este suficient 
adesea un lapsus, pe un fond sonor, o eroare infimă pentru a 
distruge valoarea de comunicare a mesajului. La stadiul transmi- 
terii, problemele nu sunt mai putin spinoase: natura suportului, 
difuziunea, notorietatea, amplasamentul, modul de lecturare sau 
de ascultare. 

Evaluarea imaginii percepute variază între consumatorii care 
se afirmă a fi în contact cu publicitatea și cei care pretind că i se 
sustrag. Percepția conștientă a anunţului nu este deci factor do- 
minant. Imaginea culeasă (primită) nu se constituie ca rezultat al 
unei percepții imediate, ea decurge dintr-un ansamblu de întâlniri, 
mai mult sau mai puţin conștiente, dispersate în timp, cu un mare 
număr de reclame, citite, ascultate, înțelese sau vag percepute; este 
o imagine-amintire restructurată prin inconștient, care lasă o mare 
parte proiecției. Fiecare nou anunţ nu face decât să se integreze 
în această sinteză pentru a-l confirma, modifica sau contrazice. 


Acceptare și percepție psihologică 

Efectele unei comunicări sunt determinate nu doar de caracte- 
risticile tipului de apeluri, ci si de motivațiile indivizilor ce compun 
publicul. Elementul important îl constituie tendința spre confor- 
mism a membrilor unui grup, tendință fondată pe cunoașterea 
comportamentului așteptat de la ceilalți membri. A primi mesajul 
nu înseamnă rezolvarea problemei: el trebuie acceptat, integrat în 
atitudine; aici pot apărea obstacole de integrare. 

Selecţie și percepție emoţională 


Ce semnifică această reprezentare conștient percepută și expri- 
mată, ce primește audiența? Ea trebuie să fie plasată nu la nivelul 
receptiei mesajului, ci după aceasta, la stadiul reacției la conținutul 
ei simbolic. În ea însăși, această imagine nu este percepție brută, 
ea e un veritabil răspuns la un ansamblu de mesaje, cu un decalaj 
temporar mai mult sau mai puţin important. Imaginea este în- 
cărcată de semne, ea nu este adesea decât un act magic, simbolic, 
el nu există decât prin semnificaţiile care îl susțin. Publicitatea 
propune acest act, îl mediatizează prin mesajele sale, având o ima- 
gine de consumator tip la care se adresează. Acesta reprezintă un 
element de comunicare vehiculat prin anumite suporturi, supus 
spre identificare clientului pentru a suscita un act de cumpărare. 
Comportamentul de cumpărare este un răspuns explicit, dar putin 
diferențiat la mesajul publicitar. Am putea spune că nu este un 
răspuns, ci mai degrabă un indicator al răspunsului de reacţie la 
mesajul simbolic. El nu este decât un element al reacției adaptative 
de ansamblu, decât răspuns la apel. Cumpărarea traduce reacția 
consumatorului solicitator. Trebuie să vedem în imaginea de sine 
constant percepută și exprimată un răspuns implicit, mai nuanțat, 
explicativ al comportamentului economic. Ea indică un grad de 
identificare sugerată și acceptată la nivelul modelului în ansamblu, 
ca si la cel al diverselor trăsături care îl compun. Într-o optică mai 
largă, psiho-sociologică, acest răspuns inconștient constituie unul 
dintre primele mecanisme ale adaptării subiectului la un stimul 
exterior, sub influența presiunilor sociale. 


Culturile și subculturile produc modele și valorizează anumite 
norme pe care le impun. Personalitatea de bază definită prin cul- 
tură, diferitele personalităţi de status recunoscut în grup, creează 
un model care servește drept cadru de referință pentru a judeca 
imaginea de sine pe care o propune reclama. Și importanța refe- 
rintei sociale este cu atât mai mare cu cât imaginea este mai putin 
obiectivă și mai simbolică. 

În ceea ce privește efectul indirect al reclamei, cele mai im- 
portante discuţii se poartă în legătură cu impactul mesajelor pe 
termen lung, ca acțiune culturală globală. Cele mai dese remarci 
sunt legate de faptul că li se propune oamenilor o imagine de sine în 
care ei se văd capabili să rezolve problemele existenței lor cu ajutorul 
produselor care le erau propuse. Pentru istoria SUA, această metodă 
a fost un mijloc de a obține unitatea națională, propunându-le di- 
feritilor imigranți din America, care veneau atunci în valuri si erau 
caracterizați prin afilieri și culturi diferite, câteodată ireconciliabi- 
le, o imagine socială a individului arhetip, un standard unic pe scara 
tuturor țărilor. Publicitatea se constituia atunci ca un adevărat 
sistem de comunicare, furnizând în mod global mesajul, pregătind 
terenul marilor mișcări ideologice care urmau să aibă loc pe tema 
consumatiei, dar mai ales pe cea a comunicării și coeziunii sociale. 

Publicitatea a devenit astfel un mecanism indispensabil 
funcționarii si dezvoltării societăților capitaliste de piață. Astăzi, 
problema nu mai este de a produce, ci de a vinde în vederea asigurării 
unui ciclu de curgere permanentă de mărfuri și împiedicării oricăror 
stagnări economice. Publicitatea, inserându-se în problematica 
de marketing a instituţiilor, a devenit un mecanism esenţial 
în organizarea producţiei cererii și a „nevoilor” de satisfacere 
prin consum. Există o polemică în jurul acestei idei a „producţiei 
nevoilor” prin publicitate, asupra căreia vom mai reveni. Dar 
trebuie să ne reamintim încă de acum că discursul publicitar nu 
este constituit doar din informaţii colective despre produsele în 
vânzare: nu este vorba de un discurs pur informativ ce se adresează 
consumatorilor pentru a-i ajuta să ia decizii de cumpărare în 
perfectă luciditate și raționament, în funcţie de nevoile pe care 
și le-au stabilit în prealabil. Acest vechi mit al gândirii liberale 
este de mult timp depășit. Comportamentele consumatorilor pun 
într-adevăr un proces complex de comunicare socială dacă nu mai 
mult, cu forțele inconștiente ale imaginației indivizilor decât cu 
raționalitatea lor afișată. 

Făcând față multiplicärii de produse asemănătoare pentru a 
răspunde aceleiași nevoi, discursul publicitar are mai cu seamă 
rolul de a le diferenţia. Se obișnuia să se descrie munca publici- 
tară ca legată în mod esenţial de definiția unei anumite imagini a 
unui produs specific sau a unei mărci sau a caracteristicilor con- 
sumatorului asociat cu produsul respectiv. Teoriile recente ale lui 
A. Hennion și C. Meade!, pornind de la observaţii etnologice de 
practici publicitare, arată că în zilele noastre „cei care lucrează în 
publicitate nu mai au tendinţa să separe produsul de imaginea lui”. 
Devine imposibil să se facă partajarea între caracteristicile tehnice 
ale produsului și caracterele lui semnificative „deoarece totul, de 
la marketing la condiționare trecând testele, măsura concurenței 
și mobilizarea internă a instituţiei, funcționează asupra dublului 
registru al obiectului”. Obiectul vânzării nu se prezintă așadar în 
punctul său de origine (uzina de fabricație) ca un „produs finit” 
în jurul căruia cei care lucrează în publicitate nu mai au altceva 
de făcut decât să deseneze o aură semnificativă: obiectul apare 
la început, cu atât mai mult, ca un embrion pe care fiecare din- 
tre specialiștii lanțului muncii publicitare îl va putea modifica în 
funcţie de strategiile privilegiate de marketing și de publicitate. 
Numele, forma, caracteristicile produsului se vor putea modifica 
pe parcursul întregului proces prin care cei care se ocupă cu publi- 
citatea vor căuta să facă astfel încât acest produs să devină obiectul 
dorit al categoriilor de consumatori potenţiali. 

Această acțiune asupra consumatorului, consecință a faptului 
că inițiativa de decidere a calității și a cantității produsului aparține 
de acum înainte marii instituţii, este în cele din urmă mai mult 
decât o strictă operație economică, deoarece aceasta se situează la 
nivelul valorilor și credințelor individului. Cu ajutorul imaginilor 
oferite, publicitatea vine să propună indivizilor adevărate stiluri 
de viață, stiluri de viață care au în comun adeziunea necesară la 
ceea ce H. Lefebvre? numea ideologia consumului. Publicitatea va 


1 Hennion A., Meade C., 1987. Dans les laboratoires du désir: le travail des agences de, 
Ecole des mines de Paris, CNET/CNRS. 


2 Lefebvre H., 1968, La vie cotidiene dans le monde moderne, Paris, Gallimard. 

încuraja valori, norme și teme fundamentale care urmează să tindă 
„spre încarnarea într-o viață anterioară”. Pentru anumiţi critici 
de altfel, această invitație, prin imaginația publicitară, la o fericire 
instantanee și de consum ar fi destinată să-i facă pe indivizi să 
uite condiţiile dificile ale existenţei lor. O manieră abilă, va spune 
Marcuse?, este cea de a accepta o cale indirectă a principiului plă- 
cerii — imaginaţia fiind „protejată de alteratiile civilizației” — în 
condiţiile dure ale unei existente marcate de principiul realității. 


Astfel, pentru consumatorul modern, bunurile nu au doar o 
valoare practică, strict utilitară, ci și capacitatea de a comunica me- 
saje sociale, valoarea lor crescând direct proporțional cu valoarea 
acestor mesaje. Atunci când achiziționează bunuri, consumatorii 
compun mesaje despre sine, care să radieze către ceilalți pentru a 
fi studiate sau către sine pentru reflecţie personală. Familiaritatea 
cu un cod al obiectelor permite oamenilor să primească la rândul lor 
mesaje emise de către ceilalți și să se integreze astfel în societate. 
Ei participă la consumul de bunuri pentru a putea participa la 
schimbul de semnificaţii aferente, fără de care ar fi izolați. Bunurile 
sunt semnale materiale ale unei culturi. Cultura se află într-un flux 
continuu și bunurile reprezintă mijlocul de a-i restrânge fluiditatea, 
aflându-se în centrul existenței umane deoarece fac înțelesurile 
palpabile și asigură oamenilor posibilitatea de a se plasa în con- 
textul unei culturi. 

Oamenii au nevoie de bunuri pentru a-și articula înțelesurile 
culturale și, pe măsură ce sfera culturală se mărește, apar noi 
probleme ce atrag după sine nevoia de noi simboluri și de mai 
multe bunuri. Cultura, înțeleasă ca un ansamblu atotcuprinzător 
al unui mod de viață, este o construcție ce poate fi vizualizată 
prin intermediul simbolurilor, obiectelor și practicilor. Deoarece 
vocabularele simbolice diferă în funcţie de culturile specifice (cul- 
tură națională, cultura elitelor etc.), publicitatea, ca utilizator de 


1Morin E., L'esprit du temps,1962, Paris, Grasset. 
2 Marcuse, H.,1968, L'Homme unidimensionnel, Paris, Minuit. 

simboluri, este adesea receptată diferit, conform stereotipurilor 
specifice fiecărei arii culturale. Setul de simboluri aparținând unei 
culturi nu poate fi niciodată suprapus perfect celui aparținând 
alteia. Mai mult, produsele se regrupează și se confundă în familii 
de simboluri și moduri de viață, obiectul fiind doar pretextul si 
suportul imaginarului. În spatele dialogului de natură comercială 
dintre agentul publicitar și consumator, se manifestă un alt dialog 
si un alt raport de forte între societate și individ. Mesajul consu- 
mului include un mesaj cultural, publicitatea făcând un lung ocol 
pentru a stabili comunicarea. Ceea ce oferă ea în final este mai 
putin o imagine a produsului si mai mult o imagine idealizată a 
consumatorului-tip. Ceea ce se consumă este imaginea de sine, 
produsul având importanță doar atât timp cât este un suport 
valorizant din punct de vedere cultural. 

Imaginile sunt dependente de contextul social al comunică- 
rii, deoarece publicitatea nu se adresează unui singur individ, ci 
unui grup de consumatori, satisfactiei psihologice adăugându-i-se 
o ofertă de apartenenţă socială. Astfel, funcția publicității este 
una de regulator cultural, deoarece consumatorul trăiește într-o 
anumită situație socială și acest context îi determină conduita. 
„Obiectul comunicării devin valorile culturale pe care produsul le 
simbolizează”, afirmă B. Cathelat, arătând că publicitatea trebuie 
să-i prezinte consumatorului o identificare motivantă. Este vorba 
deci despre o imagine conformă cu așteptările sale, care să-i ofere 
un maximum de satisfacție. Trebuie însă ținut cont, în același 
timp, că manifestarea acestor dorințe este condiționată de mediul 
socio-cultural, care este un mediu normativ, reclama fiind nevoită 
să se supună unui anumit conformism. Depășirea granițelor im- 
puse de normele sociale și culturale poate conduce la respingerea 
mesajului și imaginii propuse de reclamă, inhibând consumul. 
Sugestiile motivationale trebuie selectate cu foarte mare atenţie, 
pentru a nu fi în dezacord nici cu acea cultură de ansamblu și nici 
cu micro-culturile care o compun!. 


1Cathelat, B., 1987, Publicité et société, Paris, Payot. 

Imaginile propuse se doresc modele de identificare, motiv pen- 
tru care este necesar să înglobeze un ansamblu de valori dezirabile, 
evitând posibilele sugestii și interpretări inhibitoare. Rezultatul 
vizat este inducerea unei stări de confort și securitate psihică în 
legătură cu normele sociale, consumul dobândind valoarea unui 
mijloc de integrare socială. Influența publicităţii la nivel cultural 
se manifestă prin intermediul acestor modele care întăresc sau 
schimbă un mod de viață. 

Supusă legii cererii și ofertei, publicitatea se adaptează dorin- 
telor publicului dovedindu-și latura conservatoare și, în același 
timp, este supusă unei presante cereri de noutăți, promovând 
inovațiile și căutând originalitatea. Deși se bazează pe utilizarea 
unor stereotipuri, există o continuă adaptare la nou și această 
îmbinare paradoxală se află într-o stare permanentă de echilibru 
instabil, căci un conservatorism prelungit, ca și inovațiile pre- 
mature plasează consumatorul într-o stare de insecuritate, prin 
desincronizarea dintre modul său de viață si cel care se propune. 


O sociologie a acțiunii simbolice 


Procesul abordării reclamei ca proces organizant al realității so- 
ciale derivă, dincolo de logica și finalitatea sa imediată, din faptul 
că ea presupune nu doar o imagine a produsului sau a serviciului, 
ci și o imagine mult mai largă, cea a socialului, participând în mod 
specific la ceea ce am numit vizibilizarea unor imagini ale socialului. 
Este vorba mai ales de faptul că și cu ajutorul reclamei, ca mesaj 
comunicational, individului i se cristalizează, ceea ce Ch. Wright 
Mills numea imaginație sociologică!, adică acea abilitate intelectuală 
de a cunoaște semnificația sa socială și istorică în societate, instru- 
mentul cognitiv și valorizant care să-i permită cunoașterea adecvată 
a cadrului social si a semnificației actelor sale în acest cadru. 

Atât cei care critică și resping publicitatea, cât și cei care o ac- 
ceptă, se referă de fapt la același lucru: la virtuțile ei organizatoare. 
Criticile vehemente la adresa publicității au ca filon principal de 


“Wright Mills, Ch., Imaginaţia sociologică, Editura politică, București, 1975, p. 33-35. 

argumentare unul etic, avându-l ca promotor pe Vance Packard 
și ca teză principală ideea că, în substanţa ei, publicitatea este o 
persuasiune clandestină!, este manipulare. 

Publicitatea nu este chiar atât de totalitară, ea deschide un larg 
spațiu de indeterminare, lăsând indivizilor posibilitatea sustragerii 
de sub acţiunea sa persuasivă, pe când logica totalitară barează 
inițiativele subiectului prin detaliile regulamentelor. Prin țelul ei, 
publicitatea are un rol limitat, incompatibil cu grandiosul proiect 
demiurgic al statului totalitar, ea nu încearcă să schimbe omul, 
ci se angajează doar să-i stimuleze unele nevoi sau să utilizeze 
programatic gusturile sale, existente deja. 

Perspectiva ce leagă reclama de logica totalitară exagerează însă 
foarte mult forța si funcţia sa organizatoare. Cred că virtuțile sale 
de proces organizant pot fipuse în lumină mai nuantat dacă anali- 
zăm reclama dintr-o perspectivă comunicationalä. NU este vorba 
de o analiză comunicationalä complexă, care ar trebui să cuprindă 
canalele și suporturile, relația medium-mesaj, fenomenul receptării 
sau cel al câmpurilor informaţionale. Ne vom limita doar la unele 
aspecte care fac obiectul acestei comunicări. Trebuie să precizăm 
de la început că pornim de la ipoteza că valenţele organizatoare 
ale reclamei vin, în principiu, din faptul că ea este comunicare de 
masă, având un mod specific de a reflecta realitatea socială. 

În primul rând se poate menţiona că, în varianta clasică, publi- 
citatea era considerată oglinda îndreptată spre universul economiei 
politice. Astăzi însă, unii sociologi consideră că această funcţie a 
rămas doar o formă goală, fiindcă reclamei i-a dispărut mesajul 
și operarea veritabilă cu sens, comunicarea neîntemeindu-se obli- 
gatoriu pe informaţie. J. Baudrillard, promotorul acestei opinii, 
arată, de asemenea, că reclama nu mai are un teritoriu propriu, 
că ea joacă doar rolul de operator de lizibilitate, în crearea de efecte 
speciale.” Producând doar o lizibilitate imediată, ea devine pro- 
priul său sistem de referință, plasată fiind nu într-un teritoriu al 


1V. Packard, La Persuasion clandestine, Calman-Lévy, Paris, 1984, p. 234-244. 
2Younan, S., Totalement obscene et totalement seduisante, Entretien avec Jean Baudrillard, 
în „Publicité et société”, p. 9. 

realismului plat, ci într-unul al fictivului. Același autor nu poate 
nega însă faptul că reclama trimite la un oarecare stil de viață, 
făcându-se astfel o oglindă a socialului. 

O altă perspectivă, legată de cele două expuse mai sus, ar porni 
de la observaţia că, alături de întreaga mass-media, publicitatea 
orientează sistematic percepția socială sau, dacă acceptăm critica 
unor sociologi la adresa acestei noţiuni, reprezentarea spațiului 
social. Publicitatea implică o trecere de la imagine la imaginea-ghid. 
Diferenţa calitativă ar fi aceea că imaginea este cea prezentată 
spontan conștiinței, însă imaginea publicitară este un mesaj care 
urmărește o recompunere a semnificației, în mod voluntar sau 
involuntar, o reconstrucție a realului efectuată de către receptorul 
său. În acest caz, un cuvânt sau o imagine evocă mai mult decât 
demersul rațional implicat, multiple imagini sau cuvinte suscită 
dorinţe sau repulsii, deci păstrează caracterul simbolic. 

»Abundenta mesajelor publicitare va crea imagini-ghid, imagini 
capabile să orienteze comportamentele unui grup sau ale unei 
societăți.” 

Sigur, nu este cazul să exagerăm forța acestor imagini-ghid, 
ele fiind componente ale unui model cultural, semi-simbolic si 
semi-rational, despre care am putea spune cu certitudine doar că 
tinde să devină normativ.” 

Alte valențe organizaționale ale reclamei le putem desprinde 
pornind de la pretextul unor analize logice si semiotice efectuate 
asupra mesajului publicitar. În ultima vreme, semioticienii si soci- 
ologii au vorbit de faptul că mesajul publicitar este unul tautologic. 
Când sloganul unei mărci este: „Tuborg - o bere mai bună” sau 
„Luky Strike — o țigară mai uscată”, specialistul se întreabă: mai 
bună sau mai uscată decât ce?, concluzionând că, în asemenea 
caz, avem de-a face cu o pură tautologie care face proba prin exis- 
tentä. La prima vedere s-ar părea că așa este. Însă dacă încercăm 
să integrăm mesajul publicitar într-o perspectivă mai largă, vom 
putea demonstra că el primește consistență. Consider că putem 


1Chombart de Lauwe, P.H., Cultura și puterea, Bucureşti, Editura Politică, 1982, p. 218. 
2 Ibidem, p. 223. 

recurge aici la o perspectivă teoretică datorată economistului și 
sociologului american Thorstein Veblen, promotorul unei teorii 
numite teoria emulatiei pecuniare. Caracterizând modelul de con- 
sum al societății moderne, sociologul american concluziona că 
acesta este determinat nu de sistemul de nevoi (elementare sau 
derivate cum apreciază majoritatea specialiștilor, de la Maslow la 
Malinovski), ci de o nevoie socială, care funcționează ca o adevărată 
schemă de viață, pe care o numește emulatie pecuniară si care este 
producătoare de structuri sociale, care iau naștere pe baza unui 
criteriu suveran: prestigiul. Dacă unul dintre modurile principale 
de interacțiune ale oamenilor în societate este comparatia, atunci 
fiecare individ urmărește ca, prin acumulare, să se plaseze pe o 
treaptă superioară față de ceilalți indivizi, această comparaţie 
având un singur criteriu - puterea pecuniară, căci toate elementele 
prestigiului social pot fi cumpărate. El se va compara mereu cu un 
standard pecuniar normal, spre care va tinde mereu sau pe care va 
vrea să-l depășească atunci când l-a atins. Până când individul nu 
reușește să câștige o distanţă destul de mare față de acest nivel 
mediu, el va fi mânat mereu de o stare de insatisfactie.! 

Cu rol de exemplificare și de trecere spre practica publicităţii, 
putem reproduce aici afirmaţia unui specialist american în publi- 
citate. „America a devenit mare datorită provocării sistematice de 
insatisfacție”.? Consider că nu este exagerat să integrăm în această 
viziune sociologică și problematica reclamei. Putem considera că 
reclama este un agent al emulatiei pecuniare, ea selectând, prin 
concurența mesajelor, obiectele și serviciile care urmează a fi achi- 
zitionate. În acest mod, reclama oferà imaginea acestei competiții 
sociale, ea face să fie vizualizat acest prag al mediei și oferă scenariul 
concret al depășirii lui. Concluzia tautologiei mesajului publicitar 
nu mai rezistă în acest caz, căci răspunsul la întrebarea „o bere 
mai bună decât ce?” este ușor de găsit. Mai bună decât un prag 
mediu, decât un standard mediu de calitate, referindu-se evident 
la însemne ale prestigiului social. 


1Veblen, T., The theory of leisure clase, London, Unwin Booke, 1970, p. 39. 
> Cf. Packard, V., op. cit., p. 235. 

În fine, se poate vorbi și despre strategia reclamei de a se plasa 
într-un univers imagistic extraeconomic, guvernat de o ideologie 
a cadoului, a gratuitätii serviciilor.! Care sunt consecințele acestui 
fapt? În primul rând, este aceea că încearcă să creeze o imagine 
falsă asupra unui segment important al vieții economice, asupra 
rationalitätii economice a schimbului comercial. Ea încearcă să 
creeze imaginea falsă a unui mecanism economic care și-a pier- 
dut raționalitatea specifică, punându-l sub auspiciile gratuitätii. 
Aspecte minore ca: reduceri de preţuri, solduri, sunt monumen- 
talizate, micile gratificaţii cu rol precis în calculul beneficiarului 
iau în publicitate dimensiunea unui fapt social total.? 

Această exagerare, care ar părea minoră la prima vedere, are cel 
putin o importantă consecință epistemologică. Creând o imagine 
falsă asupra rationalitätii economice, se înscrie în registrul sociolo- 
gic al definirii sociabilitätii printr-un altruism de bun samaritean. 

Se eludează astfel un lucru fundamental, pus în evidență mai 
ales de sociologia americană: reciprocitatea este mecanismul de 
pornire al socialității“ si, chiar dacă schimbul social nu explică 
singur socialitatea, este o fatetä importantă a acestuia. 

Cu rol de concluzii se mai pot adăuga câteva observaţii. 
Publicitatea este o practică de comunicare ce se face, de obicei, pe 
canalele mass-mediei, fiind în general o imagine-normă care este 
imaginea unui standard de viață perceput, în cele din urmă, sub 
forma imaginii concrete a unei dinamici sociale, căreia individul 
trebuie să-i facă față. 

În general, se apelează la ,constructii” care trezesc o mare 
rezonanţă afectivă, emotivă, de aceea acțiunea limbajelor 
publicitare poate fi cel mai bine surprinsă la nivelul afectivității, 
emoţiilor, pasiunilor, instinctelor etc., dar aceasta nu înseamnă 
că ele nu au efecte și asupra cadrelor gnoseo-rationale. Din 
numeroasele obiecţii care se fac mass-mediei în general, vom 
menționa una care îi aparține lui Ch. Wright Mills. Aceasta se 


1 Baudrillard, J., op. cit., p. 261. 
2? Ibidem, p. 262. 
3 Blau, P.M., Exchange and Power in Social Life, New York, Wiley, 1964, p. 89. 

referă, în ultimă instanţă, la faptul că mass-media în general, 
duce la diminuarea valorii cognitive a experienței individului, datorită 
faptului că această experienţă directă este înlocuită si relationatä 
cu experiența mediată de către comunicarea de masă, individul 
căutând mereu ca aceasta să-i confirme propria sa părere.! Acest 
lucru este amplificat și de faptul că, furnizând și imagini ale 
realităţii sociale, publicitatea nu este doar un proces reglator al 
conduitei de consum, ci marchează și procesul de descifrare a 
cadrului social, a locului pe care-l ocupă individul în stabilirea 
identităţii, conduitelor și aspirațiilor sale. Tot în același registru 
argumentational, mai putem adăuga obiectia după care reclama 
este însoţită mereu de conotatia pozitivului, punând mereu în 
evidență superiorul, calitățile, într-un registru imagistic „roz”, care 
nu corespunde realității. Apoi imaginea globală a socialului care o 
formează la nivelul receptorului (a se ţine cont de faptul că în SUA 
individul este bombardat zilnic cu 5.000 de mesaje publicitare?) 
este o imagine care s-a constituit printr-un șir de exceptări, printr-o 
selecţie făcută la nivelul luptei între interesele economice, este o 
imagine sintetică, dar câtă raționalitate și coerență conţine ea? 

În privința coerentei acestei imagini, credem că ea vine din 
două surse. Prima ar fi cantitatea mare a mesajelor și repetiţia 
obsedantă (deci ar fi o sursă exterioară). Și, apoi, o sursă internă, 
respectiv experiența personală a individului. 

Coerenta (reală, rațională sau doar iluzorie) este o sursă a 
credibilitätii acestei imagini. Dar nu și singura. Credibilitatea se 
fundează și pe unele caracteristici specifice ale limbajelor publicita- 
re. Folosindu-se mai ales de imaginea TV, credibilitatea se bazează 
și pe mitul autentismului camerei video („am văzut cu ochii mei”), 
argument care primează în general. 

Dar cum nu ne-am propus să facem o analiză a diferitelor lim- 
baje publicitare, vom încheia adăugând că, la o analiză teoretică, 
imaginile asupra socialului pe care le propune reclama își datorează 
virtuțile organizatoare nu atât prin faptul că ele conving, ci pen- 


+W right Mills, Ch., The Power Elite, Oxford University Press, 1956. 
? Jezegabel, M., M. Robert, Rentable la Publicite..., in „Dynasteur”, sept. 1988. 

tru că seduc. Fără a exagera importanța mesajelor publicitare în 
reprezentarea socialului, în sensul că ele creează un câmp semantic 
specific care, chiar dacă nu concurează cel al cunoașterii științifice sau 
al artei, influențează comportamentul uman de modelare al antropo- 
sferei și merită să fie studiate din această perspectivă. 


Publicitatea își depășește însă funcția economică, acționează 
asupra structurilor sociale, promovând o etică și o morală proprie, 
un sistem de valori, un limbaj specific, deci un întreg ansamblu 
cultural cu o mare putere de penetrare, uzând de atributele proprii 
unui mijloc de comunicare în masă. Se vinde pe sine - stimulând 
consumul, a ajuns să fie ea însăși obiect de consum. S-a ajuns, la 
extrem, la un consum de publicitate „în sine” — consum cultural de 
publicitate, ignorându-se complet trimiterea către alte produse 
și servicii si retinându-se doar construcția mesajului, care este 
savurată ca produs „artistic”. Apar tot mai multe festivaluri în 
cadrul cărora se prezintă filme publicitare și care se bucură de o 
popularitate crescândă. Noaptea devoratorilor de publicitate este 
un exemplu excelent în acest sens, francezii inventând chiar un 
cuvânt nou - publivor - pentru fanii acestui tip de comportament 
cultural. Acesta este cel mai recent aspect al dialogului continuu 
pe care îl întreține publicitatea cu societatea, indivizii răspunzând 
prin încercarea de a se conforma modelelor publicitare, în timp 
ce, la rândul ei, publicitatea se supune dorinței consumatorilor, 
străduindu-se să vină în întâmpinarea acestora. 


Noua critică a publicității 


Publicitatea ordine socială 


Publicitatea a fost analizată singură sau relativ la cultura de 
masă. Cert este, însă, că toate analizele critice au identificat di- 
verse tipuri de efecte sociale. Toate au găsit doar efecte negative. 
Este greu de conceput că un fenomen economic și cultural cu o 

asemenea prezență contemporană cum este cel publicitar are doar 
efecte negative asupra socialului. 

Întrebarea lui H. P. Jeudi (1977) este tulburătoare și rămâne și 
astăzi: „Odată cu publicitatea apare în societate o nouă scenă, un 
nou ansamblu de valori și reprezentări sociale, un nou teritoriu al 
modelelor ce finisează practica socială cotidiană?” Vom răspunde 
negativ la această întrebare, considerând scena publicitară un 
domeniu al sferei publice, funcționând după criteriile descrise, în 
ansamblu, de Habermas, în lucrarea sa binecunoscută. 

O mare parte din structurile de identificare sunt produse de 
această practică a bombardamentului comunicational publicitar. 
Una dintre cele mai subtile explicaţii privind rolul publicităţii în 
societatea contemporană este legată de destructurarea edificiului 
metafizic responsabil de ordinea socială și fenomenele de solidaritate 
colectivă. Secolul al XX-lea debutează cu o criză a reprezentării 
și societățile simt nevoia unui nou limbaj care să ritualizeze, să 
spectacularizeze scopurile sociale. Acest lucru se vede foarte bine 
dacă facem o sumară analiză a afișelor publicitare de la începutul 
secolului. 

Temele afișelor din primele decenii ale secolului sunt auto- 
reprezentări ale capitalismului triumfător, exaltă adecvarea dintre 
producţie și consum, dintre valorile locale și cucerirea depărtărilor. 
Imnul care este înălțat consumului se află însă în contradicție cu 
valorile creștine ale cumpătării și abstinentei, modestiei și asce- 
tismului extra sau intramundan. Evident că societatea capitalistă 
intră într-o criză a sistemului său axiologic. Independent de această 
criză, orice societate trebuie să-și bazeze imaginea despre sine pe 
ceva repetabil, pe un fundament stereotipic. Dacă valorile încep să 
nu mai stea la baza reprezentărilor societăţii despre sine, este clar 
că sistemul caută un alt limbaj care să fixeze valori într-un mod 
galopant: Cum să valorizezi fără să te raportezi la valori? Pare o între- 
prindere imposibilă, un nonsens! Numai la prima vedere, pentru 
că există un limbaj valorizant în sine! Un limbaj care este constituit 
pe logica propagandistică a exaltării și punerii în valoare, pentru 


1 Jeudi, H-P., 1977, La Publicité et son enjeu social, Paris, PUF. 

obiecte, servicii, dar toate acestea integrate în practici cotidiene. 
Prin logica acestui tip de discurs, ceea ce este exaltat reprezintă un 
model, are deja marca distinctiei sociale, deci va produce anumite 
comportamente de supunere. Se schimbă forma de coercitie soci- 
ală, comunicarea publicitară devine instrument principal de coercitie 
și este responsabilă pentru structurile de coeziune și ordine. 

Limbajul societății de consum devine din ce în ce mai coerent și 
tot mai prezent ca formă de legitimare socială prin reprezentări de 
natură publicitară. Pe de altă parte, se modifică ușor și structurile 
limbajului publicitar pentru a corespunde tot mai bine noii misiuni 
sociale. După cum vom analiza și pe parcursul acestei lucrări, 
retorica obiectualitätii este înlocuită cu o retorică a ambiguității, 
o retorică a echivocului. În această logică a echivocului, retorica 
discursului combină cuvinte, sunete și imagini, creând o lume a 
posibilului în care subiectul scapă de determinări externe și interne, 
dar la care aderă mai ales în afara fundamentului distinctiei dintre 
adevăr și fals. 

Individul scapă de vizibilitatea unor opoziții de clasă. Acestea 
nu dispar, ele rămân codificate în stiluri de consum, în goana 
obsesională a achiziţionării. Consumul discriminează social, dar 
spectacolul luxuriant al publicităţii ascunde destul de bine acest 
lucru. Clipul publicitar la mașina Ferrari sau pentru o excursie 
extravagantă este, cel putin aparent, un spectacol pentru toți. 
Spectacolul publicitar devine un „rit de posesie imaginar și func- 
tioneazä de aceeași manieră la toate nivelele stratificării sociale”. 
Mai mult decât atât, în logica socială se introduce principiul colecti- 
vismului: indiferent cât ai avea, indiferent cât de bogată este paleta 
achiziţiilor, întotdeauna va rămâne o piesă care lipsește. Nu se 
poate imagina o colecţie care să fie completă, emoția colectionaru- 
lui vine tocmai din contemplarea incompletitudinii și anticiparea 
achiziției unor noi piese ce completează panoplia. 

Logica aparentă și echivocul generalizat dau publicității atât o 
dimensiune coercitivă, cât și una eliberatoare. În fond, publicitatea 
simulează continuu libertatea de alegere. O ritualizează chiar dacă 


“Ibidem, p. 21. 

este golită de sens si trimite obsesional si fetisist doar la sine, 
într-o manieră repetitivă tautologic. Ea ritualizează viața cotidi- 
ană, dar nu viaţa cotidiană reală, ci o cotidianitate dezirabilă, cea 
a oamenilor bogaţi. Folosind umorul și celelalte forme de discurs, 
banalizează distanţa dintre straturi sociale, aplanează posibilele 
tensiuni, conduce la menţinerea unei minime coeziuni sociale. 
Se poate, însă, demonstra că publicitatea a oferit, pe parcursul 
secolului al XX-lea, suportul simbolic pentru conturarea unor obsesii 
colective. Nu printr-o adecvare la evenimente imediate, printr-o 
ridicare a detaliului la nivelul de prototip sau prin conturarea 
amănuntului semnificativ se poate realiza o asemenea canaliza- 
re obsesională într-o epocă, ci prin căutarea unor invarianti de 
factură simbolică. Unitatea simbolică este mai importantă decât 
derivatiile semnificante locale. Să analizăm un exemplu sugerat de 
H. P. Jeudi, pe care îl putem prelungi și în analiza unor reclame din 
zilele noastre. În 1924, apare unul din cele mai interesante afișe 
pentru Shell, un cal mecanic cu șenile și alte funcțiuni mecanice. Acest 
cal de vis conotează cel mai bine forța, este simbolul pentru caii 
putere și face trecerea de la o serie de reprezentări sociale accep- 
tate care fac apel la cal la noile secvențe ale imaginarului colectiv 
în care începe să-și facă loc autoturismul. Acest cal mecanic este 
cel mai bun referent pentru reveria colectivă interbelică legată de 
schimbarea modului de viață si a tipului de loisir. Simulează, în 
fond, unul din resorturile schimbării: lupta dintre vis și realitate, 
depășirea realităţii prin tehnică, una dintre utopiile începutului 
de secol al XX-lea care a construit Titanicul ca simbol al învingerii 
naturii și a constrângerilor naturale. Acest mod de a simboliza 
forța s-a schimbat profund pe parcursul evoluţiei sociale. În ultimii 
20 de ani, Shell a lansat o altă unitate simbolică pentru a conota 
forța: un tigru în motor. Numai la prima vedere există continuitate 
între aceste două expresii comunicationale. Tigrul este un reper 
al realităţii, nu este imaginar, nu semnifică o lume a iluziei (la 
care trimitea calul mecanic). Tigrul este destul de umanizat, el 
este simbolul îmblânzirii forței imense a naturii, a convietuirii si 
habitării armonioase. Evident că totul are și conotaţii ecologiste 

și constituie un fundament simbolic al unor alte obsesii sociale, ca- 
racteristice sfârșitului de secol al XX-lea. 

În fond, acesta este încă un argument că publicitatea simulea- 
ză o practică socială ludică și, prin aceasta, simulează libertatea 
alegerii, ocultând constrângerile consumului. 


Discursul publicitar și reconstrucția unor forme sociale 


Mulţi dintre intelectualii și oamenii de cultură de toate forma- 
tiile critică comunicarea publicitară ca pe o comunicare parazit ce 
ne invadează spaţiul percepţiei cotidiene, spaţiile sociale și mani- 
pulează o mulțime tot mai dependentă de sfaturi. Intelectualii se 
consideră apărătorii celorlalți, pentru că fiecare nu poate crede că 
a scăpat de cântecul de sirenă al publicităţii. În anchetele pe care 
le-am realizat în România, foarte puțini intelectuali recunosc că 
au cumpărat produse sau servicii în urma unor clipuri publicitare. 

Într-un sondaj METRO MEDIA TRANSILVANIA, pe un esanti- 
on reprezentativ pentru populația urbană a orașului Cluj-Napoca, 
am observat că intelectualii cu studii superioare resping, în cea mai 
mare măsură, afirmaţia „Reclamele sunt necesare pentru o bună 
informare despre produse și servicii”. Atitudinea este însă para- 
doxală, căci la evaluarea afirmației „Întreruperea programelor TV 
pentru a transmite o reclamă este enervantă”, unde pe ansamblul 
eșantionului 72,4% sunt de acord, în cazul intelectualilor avem 
cel mai mic procent de respingere: 67,6%, iar 32,4% consideră 
că această practică a fragmentării publicitare nu este enervantă. 

În cazul afirmației „Cele mai multe reclame sunt interesante”, 
doar 45,8% dintre subiecţi sunt de acord, în comparaţie cu cei cu 
studii superioare, în timp ce subiecţii cu zece clase sau cu liceu 
ajung la indici de acord de 73% și 75%. 

Atitudinea ambiguă a intelectualilor față de publicitate este 
ilustrată si de evaluarea afirmației: „Cele mai multe reclame sunt 
plictisitoare”, unde 50% din eșantion este de acord cu această 
apreciere, în schimb intelectualii se plasează pe această poziție 
doar în proporţie de 47%. 

Intelectualii pretind că se află în cunoștință de cauză privind 
mecanismele comunicării publicitare, o consideră interesantă, dar 
o resping în mai mare măsură. Situarea paradoxală, atitudinea 
neomogenă a intelectualilor pare a confirma ipoteza concurenței 
lor cu un alt discurs care face pedagogie socială. 

Și G. Lagneau!, într-o analiză sociologică a fenomenului publi- 
citar, arăta că sondajele demonstrează existența a două atitudini 
față de reclamă: în timp ce oamenii simpli, cu educație redusă, 
acceptă sau sunt resemnati, intelectualii au o reacție de respingere 
violentă”. Sociologul francez lansează și o ipoteză interesantă: 
acești maeștrii ai gândirii resping publicitatea pentru că le face 
concurență neloială. 

Cum remarcam și înainte, publicitatea poate fi abordată so- 
ciologic din două perspective majore: ca fenomen economic și ca 
fenomen cultural, pentru că publicitatea s-a născut ca un fenomen 
indisolubil legat de piața liberă, de libertatea consumatorului si, 
apoi, pentru că ea vehiculează conţinuturi culturale, se află într-o 
simbioză tot mai accentuată cu mass-media contemporană, vehi- 
culează mesaje și are o influență globală de natură culturală. Astfel, 
în primul caz, putem vorbi de o publicitate cu caracter conflictual, 
fiindcă este rezultatul unui conflict al mărcilor, iar în al doilea de o 
publicitate armonică, obligată să-și găsească o legitimitate socială 
și să instaureze o comunicare consensuală cu publicul. 


Natura conflictuală a publicității 


Fiecare societate își bazează existența pe două tipuri de schim- 
buri. Schimburile rituale sunt specifice unei culturi, bazate pe un 
cod comun membrilor comunității cum este cunoscutul potlach’, 
schimb competițional legat de obținerea unui anumit statut social. 
Schimburile comerciale sunt de altă natură, se bazează pe cedarea 
unor elemente de supraproductie în schimbul altora în scopul 
supraviețuirii. 


1 Lagneau, G., 1988 (ed. a III-a), La sociologie de la Publicité, Paris, PUF. 
2 Ibidem, p. 4-6. 
3 Mauss, M., 1994 (trad. rom.), op. cit. 

În societățile tradiționale a existat un echilibru între cele două 
tipuri de schimburi, dar societatea modernă privilegiază schimbul 
comercial, în defavoarea formelor de schimburi simbolice, rituale. 
Pentru a exista o veritabilă relație de schimb, este necesar ca cei 
doi subiecţi ai schimbului să fie proprietari ai bunurilor respective 
și să aibă voinţa de a le schimba (sau să fie mânati de o anumită 
nevoie în această direcție). Dar mai există o condiţie de natură 
psihologică deosebit de importantă pentru ca un schimb să aibă 
loc: partenerii schimbului trebuie să fie convinși că schimbul este 
echivalent și chiar mai mult, că ies câștigători din acest schimb. 
Condiţia minimă este, deci, echivalenta percepută a schimbului. 
Fiecare din partenerii schimbului trebuie convinși, măcar, de faptul 
că nu pierde în urma lui. Pentru a se putea ieși din faza primitivă 
a trocului, a fost introdusă moneda, dar aceasta nu rezolvă total 
problema percepţiei echivalente prin cotarea unui produs într-un 
cod neutru, care este prețul exprimat într-o monedă. Este nevoie 
încă de un discurs valorizant, un discurs prin care schimbul simbolic 
să se poate realiza în realitate prin achiziționarea unui produs, 
discurs care este un catalizator, un lubrifiant economic. 

Publicitatea apare, astfel, ca un discurs autocelebrator menit 
să modifice, într-o anumită măsură, relația noastră cu anumite 
obiecte sau servicii. Din multiplele mijloace pe care le are publi- 
citarul la dispoziție cele mai uzitate sunt cele ale redundantei, 
mesajul repetitiv și orchestrat pe toate canalele, bombardamentul 
cotidian. Din cauza unui anunț care în timpul revoluţiei industriale 
a bombardat nemilos publicul cu sloganul: „Good morning! Have 
you used pears soap today?”, englezii renuntaserä la un moment 
dat să mai folosească modul tradițional de salut. 

La începutul secolului, sociologul T. Veblen a observat că so- 
cietatea americană era din ce în ce mai mult modelată de către 
reclamă, că se producea o standardizare accentuată a gusturilor și 
o accentuare a distanței dintre masă și elită. Elitele își pot păstra 
tot mai greu simbolurile de status pentru că ele sunt foarte repede 
generalizate prin reclamă, astfel că bunurile sunt tot mai accesibile 
producţiei de serie și consumul ostentativ rămâne unica soluţie de 
diferenţiere în cursa socială pentru distincție. 

În timpul revoluţiei industriale, publicitatea se bucura de o 
piață abstractă unde se întâlneau oferta cu cererea, piață care fixa 
volumul tranzacţiilor, astfel încât publicitatea putea, în cel mai bun 
caz, perturba automatismele formate pe această piață de concu- 
rentä pură și perfectă. Publicitatea era mai degrabă informativă și 
își găsea justificarea în surplusul de vânzare adus producătorului, 
însă se lovea de imposibilitatea măsurării efectelor investiţiei în 
publicitate. O butadă celebră din acea vreme aparținea unui mare 
industriaș: „Când cheltui un dolar pentru publicitate, știu bine că 
jumătate de dolar nu folosește la nimic, din fericire nu știu care 
jumătate”!. Pentru cuantificarea impactului era disponibilă o sche- 
mă mult prea simplistă și puţin credibilă, de tipul stimul-răspuns. 

În perioada interbelică se trece la un nou tip de publicity, teh- 
nică de natură comunicationalä care nu se mai limitează la un 
efect imediat, ci încearcă să stabilească o veritabilă comunicare 
socială, o relație privilegiată între firmă și un anumit public. Se 
inaugurează o publicitate de tipul relațiilor publice, se inaugurează 
un discurs pentru construirea unei personalități sociale a mărcii. 
Prin această metodă s-a încercat realizarea unei noi imagini pentru 
marile corporaţii americane și europene. 

Evident că au început să se manifeste mult mai intens și criticii, 
în special reprezentanţii Școlii de la Frankfurt. După al doilea răz- 
boi mondial, se produce o schimbare mult mai radicală de optică: 
„Trebuie să schimbăm cu totul punctul de vedere al publicităţii. 
În loc să privim consumatorul pornind de la produs, trebuie să 
vedem produsul cu ochii consumatorului”?. Este momentul în 
care a început un veritabil război al cercetării în domeniul publi- 
citar, campanii în care, de la cercetarea gusturilor, atitudinilor și 
opiniilor pieţei, s-a trecut la cercetări proiective indirecte pentru 
a se marca distanţa dintre ceea ce spun oamenii că fac și ceea ce 
fac ei în realitate. 


1Lagneau, J., 1988, op. cit., p. 20-21. 
> Martineau, P., 1959, Motivation et Publicité, in “Guide de la strategie publicitaire”, 
Paris, Hommes et techniques. 

Toate cercetările și noile întrebări aduse de cercetare sunt 
legate de dimensiunea participativă a comunicării. Devine tot 
mai evidentă distincția între media calde și media reci, făcută de 
M. Mc Luhan, primele fiind cele care se mulțumesc să transmită 
cât mai bine un mesaj, celelalte creând condiţiile pentru ca desti- 
natarul să participe la elaborarea unui conținut vehiculat. 

În capitolele următoare vom susține, prin studii empirice, 
fineţea argumentării prin imagine sau text, ca dovadă extremă a 
adaptării la țintă și obținerea participării receptorului la elaborarea 
mesajului și a unei concluzii ca decizie de cumpărare. 


Nu putem limita comunicarea publicitară la ceea ce este codat 
în ea, pentru că este diferit de ceea ce este decodat din ea. Aici 
apare în centrul problemei consumatorul. Scopul care trebuie atins 
este luarea în considerare nu numai a compoziției reclamei, ci și 
a receptării ei, pentru ca apoi să fie mult mai bine lărgit de rein- 
troducerea materialului relatat al bunului de consum în mesajul 
publicitar si în consideratiile consumatorului. Ca o valorificare a 
culturii de masă prin studiile culturale ale teoreticienilor, depen- 
dente de recunoașterea și aprecierea rolului puternic interpretativ 
de utilizator al culturii de masă, valorizarea publicității așteaptă 
recunoașterea faptului că publicitatea nu exploatează consumatorii, 
ci mai degrabă consumatorii exploatează publicitatea. Consumatorii 
sunt, în întregime, indivizi adaptati social, care lucrează pentru 
a obține cât mai multe dintre resursele lor cu scopul de a duce la 
bun sfârșit responsabilitätile și dorințele lor. 

Nu putem adera la toate criticismele manifestate față de pu- 
blicitate. În realizarea selectiilor de achiziționare, consumatorii 
nu se bazează exclusiv pe publicitate, mult mai importante fiind 
părerile prietenilor sau ale membrilor de familie, experiențele pe 
care le-a avut consumatorul cu acea marcă și prețul la care se află 
în magazine. Atunci când consumatorul se află în mod ineviatabil 
în contact cu un anume tip de publicitate, sau când citește o revis- 
tă sau se uită la televizor, doar o mică parte din publicitate este 
semnificativă pentru el. Multe dintre aceste mesaje publicitare 

sunt înțelese greșit sau respinse complet, ca și în cazul general al 
comunicării de masă: funcționează o serie de grile de selecție per- 
ceptive și retentiale. Descifrarea, actul de determinare al sensului 
materialului simbolic al mesajului publicitar, este un proces com- 
plex, aducând din partea consumatorilor interpretări personale și 
neașteptate ale mesajelor. Consumatorul este selectiv în ceea ce 
cumpără. Astfel că unele studii americane au demonstrat că 85% 
din cele 85.000 de produse noi cărora li s-a făcut reclamă pe piața 
americană de-a lungul anilor '80 nu au rezistat până la sfârșitul 
anului 1990. Nu mai rezistă chiar atât de mult asertiunea filosofilor 
Școlii de la Frankfurt care se plângeau că triumful publicităţii în 
industria culturală apare atunci când consumatorii se simt obligați 
să cumpere sau să utilizeze produsele, chiar dacă nu au semnificație 
pentru ei. Produselor le sunt atașate semnificații, iar dacă consu- 
matorii văd dincolo de produse, aceasta se întâmplă atunci când 
semnificaţiile produselor apar evidente la început și la sfârșit. Felul 
în care consumatorii utilizează publicitatea în căutarea de situaţii 
idealizate față de care se pot face conexiuni de sens, cu un înțeles 
trecător față de produsele ce pot fi asociate lor, a devenit decisiv 
în procesul de construcție a reclamelor. Imaginea nu este ceea ce 
creatorul de publicitate dorește să impună consumatorului și nici 
ceea ce probabil ar fi o șansă de impunere, ci mai degrabă la ceea ce 
se gândește creatorul publicitar că dă o anumită formă înclinațiilor 
consumatorului. În societatea de consum, consumatorul, nu pro- 
dusul, este inima întregului sistem transmis în sfera consumului. 
Publicitatea poate fi acum reconceptualizată ca reversul asupra a 
ceea ce critica publicitară insistă. Publicitatea nu este un apel de 
aluzii răutăcioase publicitare ce produc efecte negative asupra 
mulțimii consumatorilor și asupra culturii lor. 


CAPITOLUL III 


COMUNICAREA PUBLICITARĂ 
ȘI CONSTRUCȚIA DE SENS 


Cea mai nouă încercare interdisciplinară cu intenţie de clarifi- 
care epistemologică este teoria proceselor comunicationale, lansată 
la începutul anului 1998 de către un grup de cercetători conduși 
de cunoscutul psihosociolog A. Mucchielli!. Utilizând un concept 
extensiv al comunicării (cvasitotalitatea expresiilor umane), grupul 
francez își bazează construcţia teoretică pe trei teoreme: teorema 
semnificației, teorema constructelor sensului prin contextualizare și 
teorema intervenţiei proceselor de comunicare. Cu mențiunea că vom 
reveni pe larg asupra elementelor principale ale teoriei, se cuvine 
să argumentăm motivele pentru care ne-am oprit la această teorie 
nouă, care încă nu a primit consacrarea în comunitatea științifică 
a cercetătorilor din domeniile comunicării. 

În primul rând, teoria proceselor comunicationale se axează pe 
elementul cel mai important, în opinia noastră — nașterea sensului. 
Este o dimensiune a procesului de comunicare la care o serie de 
teorii și paradigme nici măcar nu răspund, lăsând acest lucru în 
teritoriul implicitului. 

În al doilea rând, teoria are un pronunțat caracter sintetic, 
constituind un cadru teoretic omogen pentru o serie de viitoare 
cercetări de sociologie, psihologie, semiologie sau lingvistică. În 


A. Mucchielli, J. A. Corbalan, V. Ferrandez, Théorie des processus de la communication, 
Armand Colin/Masson, Paris, 1998. 

acest sens, considerăm că acest câmp interogativ deschis de echipa 
lui A. Mucchielli va fi populat în viitor de echipe interdisciplinare. 

În al treilea rând, această teorie permite ieșirea din mecanis- 
mul explicatiei de tip cauză-efect, generatoare de multiple erori 
în cercetarea comunicării persuasive. 

În fine, acest cadru teoretic permite eliminarea unor ideologii 
care au invadat teritoriul comunicării și deschide teren pentru 
studii experimentale de explicare a unor fenomene care au făcut 
obiectul initial al interogatiei noastre: comunicare persuasivă, 
manipulare, influență socială etc. Așa cum vom insista pe parcur- 
sul lucrării, fenomenele vizate beneficiază de o serie de cercetări 
și explicaţii care pun în evidenţă vulnerabilitatea receptorului, 
caracteristicile comportamentului de masă, structuri ale mesa- 
jelor, multe dintre acestea fiind achiziții veritabile ale științelor 
psihosociale experimentale. Totuși, se simte nevoia unei integrări 
a acestor achiziţii într-un cadru teoretic capabil să ne apropie de 
dezideratul nașterii comunicologiei. Evident că ambițiile noastre 
merg mai departe, descoprind în această teorie un cadru pe care 
îl putem îmbogăţi cu conținuturi noi și în care putem aduce, prin 
reinterpretare, o serie de fapte sociale cunoscute în câmpul ști- 
intelor umane. 


Sensul și contextele constitutive 
ale situaţiei de comunicare 


După cum remarcam anterior, teoria proceselor comunicationale 
(pe care o vom prescurta de aici înainte T.P.C.) pornește de la lărgi- 
rea conceptului de comunicare. Vom considera, și noi, comunicări 
„orice expresii ale actorilor sociali purtătoare ale unei intenționa- 
litäti analizabile din punctul de vedere al observatorului avizat, 
deci capabil să le înțeleagă sensul într-un context pertinent pentru 
actorii implicați”!, înțelegându-le pe acestea ca decupări din lanțuri 
interactive mult mai lungi. Se ia în calcul o arie de acțiuni umane 


1Ibid., p. 13. 

care depăşeşte cu mult sfera comunicării scrise, audio-vizuale sau a 
comunicării interpersonale. O serie de acțiuni umane, care în mod 
obişnuit sunt catalogate ca noncomunicäri, pot deveni acțiuni co- 
municationale dacă le putem decela o semnificație prin găsirea unui 
context de lectură pertinentă. Comunicarea devine un construct 
emergent într-o situație de interacțiune socială, construct care pri- 
meste sens într-un context pe care ne convine să-l circumscriem. Se 
depăşeşte astfel restrictiva definire a comunicării ca act de schimb 
interindividual, definire implicită sau explicită a majorității cerce- 
tătorilor de psihologie si de psihologie socială. După cum se poate 
observa, T.P.C. pornește de la reliefarea importanței pe care o are 
contextualizarea în naşterea sensului unei comunicări. Sub diverse 
forme, acest lucru a fost pus în lumină de o serie de alte științe: 
lingvistică, semiotică, psihosociologie etc. Lingvistica enuntiati- 
vă a pus în evidență, în ultimele decenii, faptul că sensul depinde 
de conditiile în care a fost enunțată o comunicare. Altfel, locutorul, 
pentru a fi înțeles, trebuie să manipuleze situaţia în așa fel încât 
să ofere maximum de indici pentru a „construi” contextul în care 
să-i fie receptat mesajul. Acest lucru este absolut necesar pentru 
că actele de limbaj se situează într-un context de enuntare. Acest 
context este generator de sens, sensul născându-se din punerea 
în relație a acțiunii comunicationale cu elementele contextului 
acesteia. Diverșii actori care participă la situaţia de interacțiune 
efectuează un travaliu continuu de interpretare sau inferentä. Astfel, 
locutorul trebuie să uzeze de o serie de indici de contextualizare 
(intenţii, accentuări, limbaj nonverbal etc.), cu ajutorul cărora 
destinatarul comunicării sau participanţii la structura socială 
să poată recunoaște o anumită schemă interpretativă. În general, 
acești indici de contextualizare fac parte din universul cultural și 
sunt învățați în procesul de socializare. Atunci când spunem, de 
exemplu, „Eşti liber!”, în funcţie de contextul în care enuntäm, 
poate fi vorba de o constatare filosofică de esență existențialistă 
autoadresată sau adresată ființei generice, un îndemn pentru 
cineva să-și ia viața în propriile mâini, un anunț către un deținut 
în ultima lui zi de detenţie sau un indiciu dat unui subaltern la 
încheierea unei audienţe. Sensul comunicării fiind inseparabil de 

condiţiile producerii discursului, fără indicii privind contextul, des- 
tinatarul nu poate construi semnificaţia dorită de locutor. Legătura 
dintre sens și context a fost evidenţiată întâia oară de semantica 
tradițională cu scopul de analizare a semnificatiilor cuvintelor 
(„Daţi-mi contextul în care ati întâlnit cuvântul și am să vă spun 
sensul său”!). O altă dovadă a părăsirii ideii că sensul unui cuvânt 
este ceea ce semnifică a fost și cunoscuta deviză wittgensteiniană: 
„Nu căutaţi sensul unui cuvânt, ci modul lui de întrebuințare”?, 
deviză care a accentuat ideea că singurul control empiric pe care 
îl avem asupra studiului limbii este „întrebuințarea” enunturilor 
în situații cotidiene concrete”. Tot semantica tradițională a abor- 
dat și noţiunea, destul de imprecisă, de context, considerând că 
enunturile au trăsături deictice, trăsături ce se referă la situația 
în care se produce enunţul. Noţiunea de deixă (de la cuvântul 
grecesc a indica, a arăta) se referă la marcarea persoanei (eu, tu, el 
etc.), la adverbe de loc sau de timp ș.a.m.d. Un ascultător se află 
în imposibilitatea de a înțelege un enunț dacă nu este capabil să 
recompună coordonatele contextuale şi să le conexeze cu sensul 
literal al enuntului. Situația extremă de contextualizare este cea 
de producere a unor enunturi prescrise social, de genul „How do 
you do?”, evenimente tipice repetitive în procesul social. În același 
tip de explicaţie, întâlnim și ceva ce Malinowski a numit compor- 
tamente lingvistice de relationare fatică, acțiuni care nu au funcții 
de a transmite, informa, exprima, ci care participă la stabilirea și 
menţinerea unui sentiment de solidaritate socială și confort afectiv 
(ca exemplu tipic sunt discuţiile despre vreme). Dincolo de aceste 
enunturi „gata făcute”, cum sunt adesea numite de lingviști, con- 
textul se dezvoltă neîntrerupt, în sensul că „absoarbe” din ceea ce 
se spune și se întâmplă tot ceea ce este relevant pentru înțelegerea 
enunturilor viitoare”. În ultimii ani, pornind de la aceste constatări, 


1J. Lyons, Introducere în lingvistica teoretică, Ed. Științifică, București, 1995, p. 460. 
? Apud J. Lyons, op. cit., p. 460. 

3 Ibid., p. 461. 

4 Ibid., p. 470. 

au apărut trei noi domenii de studiu sociolingvistic: sociolingvistica 
variaționistă, etnologia comunicării si sociolingvistica interactionalà. 

Sociolingvistica variationistä s-a constituit într-un domeniu 
care să descrie toate formele de variație constante dintr-o limbă 
vorbită, variații care nu sunt de natură individuală. Acest demers 
se bazează pe analizarea unei variații sociale, descrisă de W. Labov! 
printr-o serie de reguli variabile, ca reguli cuantificate ce permit 
indicarea contextelor structurale, lingvistice si extralingvistice, 
care favorizează sau defavorizează apariția unei variabile. 

Etnografia comunicării s-a constituit din studii antropologice 
sau etnologice de factură comparativă, care determină competența 
comunicativă, adică ansamblul unor reguli sociale ce permit folo- 
sirea apropriată a competentei gramaticale’. 

În fine, sociolingvistica interactionalä (sau interpretativă) este 
reprezentată în mod strălucit de J. Gumpertz, având ca principală 
finalitate descrierea indicilor de contextualizare, care intervin în 
semnalarea presupozitiilor contextuale si care participă la mo- 
dalitatea de interpretare a enunturilor comunicationale. Studiul 
ancorării în contexte a enunturilor, dezvoltat de sociolingvistica 
interactionalà, descrie și modul în care anumite contexte sociale 
sunt constituite interactional de către participanţi, considerând 
că un context social nu este dat, ci făcut disponibil, ca rezultat al 
acțiunilor concertate ale interactanţilor?. În fața atâtor contribu- 
tii ale lingvisticii, nu ne miră faptul că aceste câștiguri teoretice 
nu au avut o influență suficientă asupra teoriei comunicării, ele 
rămânând la nivelul de simple scheme inginerești sau cauzaliste. 

Un alt domeniu în care, independent de lingvistică, s-a ajuns 
la ideea contextualizării este cel al psihologiei clinice. Cercetătorii 
Școlii de la Palo Alto au lansat conceptele de cadraj și recadraj. 
Mentorul acestui grup de cercetare, P. Watzlawick, remarca în 
acest sens: „Rămâne de neînțeles un fenomen atunci când câmpul 
de observare nu este suficient de larg pentru a fi inclus și contextul 


+W. Labov, Sociolinguistique, PUF, Paris, 1976. 


20. Ducrot, J-M. Schaeffer, Nouveau dictionnaire encyclopédique des sciences du langage, 
(ed. II-a), Seuil, Paris, 1995. 

în care acesta s-a produs. Nu putem înțelege complexitatea relației 
între un fapt și cadrul în care el se inserează, între un organism 
și mediul său fără a analiza «contextul», căci nimic nu este izolat, 
totul se află în interacțiune. Mai mult, se poate considera că, în 
fond, se poate vorbi de o «gramatică» a componentelor socia- 
le pe care oamenii le utilizează în relaţiile lor interpersonale.”!. 
Reprezentantul european al Colegiului invizibil (cum a mai fost 
numit acest grup de cercetare), Y. Winkin, scria că, pentru acest 
grup de cercetători, comunicarea este un „proces social permanent, 
integrând multiple forme de comportament: cuvântul, gestul, 
privirea, mimica, spaţiul individual etc. Nu se pune problema să 
operăm o distincție opozițională între comunicarea verbală și cea 
nonverbală: comunicarea este un tot integrat”?. Marele merit al 
Școlii de la Palo Alto este considerarea „pragmatică” a comunicării, 
ca fenomen social integrat împotriva modelelor canonice și meca- 
niciste ale comunicării. Acest model de comunicare nu se fondează 
pe imaginea telefonului sau pe cea a ping-pong-ului - în care un 
emițător trimite spre receptor un mesaj și acesta îi răspunde la 
rândul său —, ci pe metafora orchestrei — o orchestră culturală, fără 
partitură sau dirijor, în care muzicienii se acordează reciproc. Prin 
metafora orchestrei se încearcă explicarea unei participări mai 
complexe a individului la procesul de comunicare, mai mult decât 
a fi sursă sau țintă a unui proces comunicational. De multe ori, 
contextul ,real” al unor interacțiuni nu poate fi schimbat datori- 
tă capacităţii limitate de intervenţie a actorilor sociali. În aceste 
condiții, se propune ceea ce autorii au numit recadrarea, adică o 
redefinire a situaţiei, o manipulare constructivistă a reprezentării 
contextuale, acest lucru reușind să schimbe comportamentele 
actorilor, de exemplu, într-o relaţie de psihoterapie. Astfel, fe- 
ricirea oamenilor este puternic dependentă de imaginea pe care 
o au despre mediul lor înconjurător (în sens social, desigur). Cel 
mai evident exemplu de naștere a sensului există, paradoxal, în 
dinamica inteligibilitätii științifice. Departe de a produce sensuri 


1P, Watzlawick și alţii, Une logique de la communication, Seuil, Paris, 1972, p. 15. 
2Y. Winkin (coord.), La nouvelle communication, Seuil, Paris, 1981, p. 22. 

obiectiv născute, știința produce inteligibilitatea nu prin operarea 
cu referenti constitutivi realității obiective, ci prin raportare la pa- 
radigmă. Paradigmele, după definiția dată de T. Kuhn, sunt „cadre 
de referință” pentru comunitatea științifică. Prin paradigmă se 
contextualizează, se creează reprezentări adaptate unui context 
de interpretare. 


Contextualizarea 


Analizând comunicarea din perspectiva T.P.C., observăm că 
procesele de comunicare sunt, în același timp, procese de contextu- 
alizare, acțiuni de influențare a contextului global pe următoarele 
dimensiuni: spaţială, fizică și senzorială, temporală, de poziționare 
(a actorilor), relațională, normativă și identitară!. Aceste dimensi- 
uni dau naștere unor contexte particulare prezente simultan, iar 
problema cadrajului este, cum remarcau cei de la Palo Alto, găsirea 
celui mai pertinent context de către actorii sociali. Vom analiza 
modul în care acțiunea comunicationalä construiește sensul prin 
manipularea diferitelor tipuri de contexte, la nivelul la care se 
prezintă T.P.C. în această fază incipientă a elaborării ei. 


I. a. Contextul spatial 


Orice acțiune umană se desfășoară obligatoriu într-un 
spaţiu materializat, contextualizarea spaţială fiind una dintre 
dimensiunile cu grad de generalitate în care are loc comunicarea. 
Așadar, luăm în calcul faptul că această definire nu înglobează în 
acest context, cu necesitate, totalitatea elementelor de context 
obiectiv care constituie mediul înconjurător al actorilor sociali. 
Contextul spațial este constituit din elemente care se impun 
majorităţii actorilor, elemente de natură spaţială care comportă 
o pregnantä subiectivă. Multe experimente, mai ales din psihologia 
socială, au pus în evidență modul în care indivizii acționează 


TA. Mucchielli, J-A. Corbalan, V. Fernandez, op. cit., p. 21. 

asupra distanţei pentru a modifica tipul de relaţii ce se stabilesc 
şi modul de comunicare. În studiile de sociologie, antropologie 
sau de psihologie a comunicării avem numeroase situaţii în care 
participanţii la procesele comunicationale acționează asupra 
elementelor de context spaţial pentru a modifica sau manipula 
valoarea contextului pentru actori, aceste acțiuni fiind numite, 
de obicei, procese de contextualizare spaţială. Prin modificarea 
distanței, se transformă sensul acțiunii comunicationale în noul 
context spaţial, studiile lui E. T. Hall' demonstrând încercările 
indivizilor, de multe ori inconștiente, de a conferi o anumită 
distanță de comunicare (intimă, personală, socială sau publică). 
Numeroase experimente din domeniul proxemicii au dovedit că 
dispunerea spaţială a birourilor în cadrul instituţiilor publice sau 
în cabinete de relații cu publicul schimbă substanța comunicării. 
Vom vedea într-un capitol viitor cum se „reconstruiește” acest 
spaţiu într-o comunicare persuasivă pentru a potenta nașterea 
unui anumit sens. 


I. b. Contextul fizic sau senzorial 


Sunt clasice deja cercetările în care s-a demonstrat existența 
manipulărilor, mai ales cea politică, în cadrul unor adunări publice. 
Influentarea senzorială realizată prin spectacole de sunet și lu- 
mină, slăbirea rezistenţei individului prin așteptare îndelungată, 
folosirea unor contexte senzoriale puternic contrastante pentru a 
slăbi vigilenta senzorială au devenit deja locuri comune ale psiho- 
logiei experimentale. Contextul senzorial are o mare importanță în 
conjunctie cu cel spatial în cele mai multe dintre cazuri, după cum 
au remarcat o serie de cercetări recente efectuate de H. Hotier?. 
Acest psiholog francez a studiat influența senzorială a conferin- 
telor de evanghelizare televizate și comportamentul spectatorilor 
de circ, concluzionând că dispunerea spaţială, impactul senzorial 
multiplu (sunet, imagine, culoare, miros, atingere) și așteptările 


1E. T. Hall, Au- delà culture, Seuil, Paris, 1979. 
2H. Hotier, L'induction ou l'emprise du sens, 1997, apud A. Mucchielli si colab., 1998, 
op. cit., p. 39. 

spectatorilor (faptul că expectanta lor se centrează pe un fenomen 
excepțional) sunt elemente de natură contextuală care bulversează 
individul, îi destabilizează elementele de sugestii care, câteodată, 
sunt contrare unor credinţe și valori adânc imprimate în perso- 
nalitatea sa. 


I. c. Contextul temporal 


Timpul și spaţiul sunt, în expresia kantiană, forme apriorice 
ale sensibilităţii noastre. Comunicarea se desfășoară pe coordo- 
nate temporale, este o înläntuire de contexte în care un mesaj, 
de exemplu, are sens în raport cu o serie de mesaje precedente. 
Apelul la memorie, la trecut, anticiparea consecințelor, anticiparea 
evenimentelor, ritmul unei comunicări, schimbarea ritmului sunt, 
în expresia lui A. Mucchielli!, procese de contextualizare tempo- 
rală foarte des întâlnite. Sondajele de opinie, des mediatizate de 
presă, sunt cele care construiesc o anumită imagine a socialului, 
punctând evoluţii ale atitudinilor și ale opiniilor în comparaţie cu 
trecutul sau făcând, în cazul alegerilor, proiecte de viitor. 

O problemă deosebit de analizată de către sociologii ultimi- 
lor ani este raportul dintre cantitatea și noutatea informației în 
mass-media contemporană. Mulţi critici ai mass-mediei consideră 
că, datorită cantității mari de informaţie, publicul nu are timp să 
contextualizeze, să refacă contextul social real al știrilor, astfel 
încât se construiește emergent un context informativ, un fundal 
abstract în care informaţiile primesc doar valoare de curiozitate. 
Mai ales în domeniul politicului, ne găsim în numeroase situa- 
ţii de ritualizare, în care esența ritului rezidă în contextualizare 
temporală. Însă importanța cadrului temporal ni se arată a fi cea 
mai evidentă din perspectivă epistemologică: cadrajul temporal 
este deosebit de relevant pentru orice fenomen comunicational 
pe care îl luăm în studiu. Dacă facem cadraje temporale scurte, 
multe fenomene de comunicare ne pot apărea ca inexplicabile sau 
având explicaţii false, iar una dintre cele mai semnificative dificul- 


TA. Mucchielli și colab., op. cit. 

täti pentru experimentul în domeniile studiului comunicational 
este tocmai recompunerea cadrului temporal. Însă, în cercetarea 
noastră, trebuie să avem mereu în vedere o serie de interogatii, 
cum ar fi: modurile și ipostazele în care subiecții comunicării evocă 
anumite contexte temporale, felul în care constrângerile temporale 
influențează substanța schimbărilor comunicationale, modul în 
care se adaptează actorii la contexte temporale schimbate etc. 


I. d. Structurarea relațiilor sociale și poziţionarea 


Cum este și firesc, comunicarea intervine în mod decisiv asu- 
pra proceselor ce caracterizează interacțiunile sociale. Cele mai 
importante fenomene comunicationale de o asemenea factură 
sunt, în opinia lui A. Mucchielli, următoarele: evocarea locului 
(tu, noi, voi, ei), evocarea comunicationalà a rolurilor sociale (șef, 
profesor, muncitor), indici atitudinali și paralingvistici de definire 
a statusului și rolului, indici și mărci culturale pentru diferiți actori, 
posturi și atitudini evocate sau arătate, care sunt legate cultural 
de anumite poziţii, ritualuri de lucru sau de contact, care trimit la 
norme culturale legate de roluri sociale, ritualuri de prezentare și 
mulțumire, maniere de a accepta sau refuza anumite tipuri de inter- 
acțiuni (de supunere, respingere, aprobare, descalificare, eludare, 
mistificare), făcute pentru a da, într-un fel sau altul, o relaţie, 
forme comunicationale de ajutor sau de dar, forme comunicationale de 
depreciere și pedepsire etc.! Foarte important este, de asemenea, locul 
pe care un actor îl ocupă în cadrul unei relaţii de comunicare. Prin 
locul locutorului înțelegem altceva decât status-rolul său. Statutul 
și rolul sunt poziţii, sisteme de așteptări reciproce dintre individ 
și societate, într-un cadru social structurat după o serie de norme 
produse de grupul social respectiv în timpul istoriei devenirii sale. 
În cazul comunicării nu este vorba de o organizare preconstruită, 
fixă?, regulile și normele se construiesc în timpul schimbului, cu 
condiţia să existe un „vocabular”, un repertoriu comun pentru o 


' Idem. 


2M. E. Agnoletti, La place dans la communication, în La société de communication, nr. 
114, Paris, 1988. 

minimă înțelegere între actori. De multe ori, este mai puţin impor- 
tantă informaţia care circulă, raporturile de poziționare fiind miza 
comunicării; deseori, și aceasta se vede cel mai bine în grupurile 
nou constituite, se comunică doar pentru a se câștiga o poziție, un 
loc, sau pentru a se consolida o anumită poziţie. Dacă fenomenul 
poziționării este, sociologic vorbind, un fenomen social general, 
lupta pentru poziționare este, de asemenea, un proces continuu. 
Comunicarea participă la toate procesele și cu precădere la cel de 
legitimare continuă a unei poziții sociale ocupate. În funcție de 
dimensiunile și de caracteristicile relationale (intime sau distante, 
egalitare sau ierarhice, consensuale sau conflictuale, influențate 
sau influentante)!, comunicarea primește diverse profile, iar efor- 
turile actorilor se orientează spre alte strategii de comunicare. 
Dintre poziţiile sociale și tipurile de raporturi evocate fugitiv, cele 
mai importante sunt pozițiile dominante, care conțin un anumit 
avantaj în cadrul unor raporturi asimetrice. Aceste poziţii se pot 
câștiga, dar și menţine, prin mecanisme comunicationale. Cazul 
locului pe care mass-media și jurnaliștii îl ocupă în general este 
de evocat ca exemplu pentru pozițiile de forță. În multe cazuri, 
status-rolul social influențează în mare măsură și locul locutorilor 
într-o interacțiune comunicationalä, dar acesta nu este un fapt 
generalizat. Oricum, toate comunicärile sunt purtătoare ale defi- 
nirii locului interlocutorilor, în respectiva interacțiune existând o 
anumită sinergie între modul de a structura relaţiile sociale și pro- 
cesele de expresie identitară, individuale sau colective. Identitatea 
actorului este fundamentată pe locul ocupat în sistemul său de 
relaţii, în funcție de acesta indivizii sau grupurile generând anu- 
mite procese de comunicare. Nu putem analiza o comunicare și 
nu-i putem înțelege sensul fără a prinde contextul relational din 
care este desprinsă: comunicarea este doar un fragment de relație. 
Sistemul de interacțiuni „este un ansamblu care dă sens unei ac- 
tiuni care se inserează în el”? Analiza tranzacțională dezvoltată 
în ultimii ani a pus în evidență că, dincolo de informaţii, oamenii 


1G. Bajoit, Pour une sociologie rélationnelle, PUF, Paris, 1992. 
2P. Watzlawick și colab., La logique de la communication, Seuil, Paris, 1972. 

își transmit semne de recunoștere, indicii (numite strokes de către 
psihologul elveţian E. Berne!), tranzacţia unor asemenea stimuli 
reprezentând unitatea de bază a relaţiilor interumane. Tot ana- 
liza tranzacțională operează cu conceptul de poziție de viață, care 
variază în raport cu contextul social, cu tipul de personalitate cu 
care se intră în contact și cu situația în care se află la un moment 
dat. Poziţia de viață este un concept interactional, o rezultantă a 
evaluărilor pe care individul le face faţă de propria sa existenţă, 
în corelaţie cu existenţa altora. Individul EU+/TU+, de exemplu, 
este cazul cel mai fericit al poziției de viață. Este vorba de cel care 
are o evaluare pozitivă și optimistă față de sine și, în același timp, 
față de celălalt. Este, evident, un excelent partener de comunicare 
datorită lipsei de inhibitii, sinceritätii și deschiderii spre celălalt. 


I. e. Contextul cultural-normativ 


Nu se poate comunica fără un minimum de acord asupra unor 
coduri sau norme. O serie de procese comunicationale fac apel la 
aceste norme de referință prin evocare, prin referire implicită la 
ele sau prin manipulare. În primul rând, putem remarca ceea ce a 
pus în evidenţă etnometodologia: există un nivel infra-constient, 
o serie de raționamente implicite pe care se bazează toate prac- 
ticile noastre cotidiene. Analizând modul în care se construiește 
ordinea socială, etnometodologii au observat că trebuie să folosim 
cunoștințele pe care le utilizează înșiși actorii sociali. O serie de 
sociologi ai școlii etnometodologice americane au studiat functio- 
narea socială a limbajului ca sistem de categorizare foarte complex, 
guvernat de următoarele reguli: 


— regula constantei (categoriile lingvistice sunt legate între 
ele: categoria de student propune categoria de profesor sau 
de facultate); 


— regula coerentei tematice (de exemplu: o categorie este legată 
de o anumită vârstă - plânsul copiilor este normal); 


TE. Berne, Analise transactionelle et psychoterapie, Payot, Paris, 1971. 

— funcţia de povestire (fraza este spontan înțeleasă ca o poves- 
tire); 

— locul interlocutorilor (în funcție de locul asigurat, interlocu- 
torului meu îi voi răspunde diferit)!. 


Intuind foarte bine o țesătură normativă implicită aflată la 
baza comunicării cotidiene, etnometodologii s-au folosit de ana- 
liza conversationalàä pentru a încerca să reconstituie o gramatică 
generală a tuturor schimburilor lingvistice. Mai târziu, Goffman a 
abordat problema ritualizării interacțiunilor verbale și resurselor 
interpretative, a regulilor care se află în spatele scenei vieții coti- 
diene. Garfinkel a făcut multe experimente alături de studenții săi 
folosind metoda Breaching (ruperea rutinei), metodă centrată pe 
actul de a cere lămuriri asupra unor subîntelesuri (ce înseamnă, 
de exemplu, „et cetera”?) și pe cel de a distruge, a încălca deliberat 
o serie de reguli acceptate implicit de toată lumea. Dar sinteza cea 
mai interesantă este cea propusă de A. Cicourel?, el combinând o 
teorie a statusurilor cu interactionalismul inițiat de etnometodo- 
logi. Cicourel a observat că, în lumea socială, actorii își construiesc 
roluri si în timpul interpretării sau înțelegerii rolului jucat de 
partenerul interacțiunii sociale, numind acele structuri latente 
ale interacțiunii procedee interpretative. Pe asemenea interacțiuni 
necoordonate, se bazează de fapt ordinea socială sau, după cum 
spune un alt sociolog, J. Bruner: „Sistemele simbolice pe care oa- 
menii le utilizează pentru a construi semnificaţii există deja, sunt 
profund înrădăcinate în cultură și în limbä.”*. Printr-un anumit 
consens, actorii sociali membri ai unei comunități recunosc ceva 
care a fost făcut după o anumită regulă. 

Este necesar ca acest context să existe, pentru că aspectul 
esenţial al rolului, pus în evidenţă de Goffman, rezidă în faptul că 
este construit (improvizat, am spune noi) de către actorul social 
în timpul desfășurării interacțiunii. 


1C. Bachmann, J. Lindenfeld, J. Simonin, Langage et communication sociales, Cre- 
dif-Hatier, Paris, 1981. 

2A. v. Cicourel, La sociologie cognitive, PUF, Paris, 1973. 

3J. Bruner, Car la culture donne forme à l'esprit, Eshel, Paris, 1991, p. 26. 

Dincolo de structurile superficiale legate de peformantele ling- 
vistice, există o gramatică generativă, după cum scrie N. Chomsky, 
o gramatică profundă, care îl îndreptățește pe A. Cicourel să pro- 
pună conceptul de sistem de procedee interpretative. Este vorba 
de actul de a gândi comunicarea din perspectiva unei competențe 
interactionale sau a unei competențe lingvistice generale. În cadrul 
acestei competenţe interactionale se pune problema următoarelor 
condiții minime: 

— reciprocitatea perspectivelor (familiaritatea cu realitatea so- 
cială); 

— forme normale (ansamblul de cunoștințe comune); 

— sub-rutina (interlocutorii se înțeleg cu toată ambiguitatea 
caracteristică); 


— reflexivitatea (contextul discursului poate fi înțeles și folosit 
datorită multiplelor semne nonverbale); 


— vocabularele descriptive (familiaritatea se bazează pe un re- 
pertoriu de subîntelesuri). 


Chiar dacä etnometodologia a fost criticatä ca semiologie ide- 
alizată din cauza faptului că a generalizat abuziv unele experienţe 
personale, nereușind să fie până la urmă acea dorită semiologie 
socială, este demn de remarcat că a insistat asupra explicatiei 
mecanismelor de intersubiectivitate, reglatoare prin existența 
unei piețe de interacțiuni și semnificații. 

Nu s-a pus destul accentul pe faptul că această piaţă are o re- 
lativă autonomie, că are principii comunicationale care reglează 
interacțiunea, ceea ce nu scade însă cu nimic valoarea acestui 
demers. Apelul continuu pe care partenerii comunicării îl fac la 
implicit a fost pus în evidență de multe cercetări experimentale. 
Acestea au demonstrat faptul că actorii sociali normal socializati 
dezvoltă secvențe de comunicare în funcție de sensul pe care co- 
municarea îl ia în ansamblul de contexte pertinente pentru el. Cele 
mai recente analize din cadrul sociologiei comunicării dovedesc 
aceasta, referindu-se la stilurile și modalitățile de argumentare 


II — Comunicarea publicitară şi construcţia de sens + 89 


persuasivă. P. H. Breton demonstra, într-o lucrare recentă’, că 
persuasiunea acționează prin două procedee principale: schimbarea 
contextului în care este receptată comunicarea si legarea conținutului 
comunicational de contractul introdus initial. În primul caz, există 
diverse elemente de ,cadraj”, cum ar fi: apelul la presupozitii co- 
mune sau recadrarea unor fapte reale foarte cunoscute, prin apelul 
la argumente de autoritate. 

În cercetarea comunicațională, mai ales a situațiilor dialogale 
sau de comunicare persuasivă, putem delimita foarte bine o serie 
de procedee de realizare a sensului urmărind situaţiile normative 
cunoscute, la care subiecții dialogului fac apel. Datele situaţiei 
normative sunt transmise prin intermediul unor repere verbale 
sau nonverbale, prin care se evocă ori se reconstruiesc contexte 
normative. Publicitatea folosește aceste artificii retorice cu o efi- 
ciență deosebită. 


I. f. Construcţia de referenti relationali 


Relaţia cu celălalt este baza pe care se dezvoltă orice comu- 
nicare, unii sociologi afirmând că aceste două procese sunt co- 
substanţiale. Comunicarea tinde să modifice sistemul de relaţii 
pozitionând actorii unii față de alții, construind roluri și posturi. 
Toate practicile comunicationale activează anumite sisteme de 
pertinenţă, mânuite de actorii sociali în definirea naturii relației 
dintre parteneri. Relaţia între parteneri poate fi subsumată unor 
calități diverse (supunere-dominare, cooperare-competitie, atrac- 
tie-respingere etc.). Calitatea relației este, în parte, preexistentă 
unei interacțiuni comunicative, dar ea trebuie analizată și sub 
un aspect dinamic: crearea de norme relationale are loc pe tot 
parcursul schimburilor cotidiene (inclusiv cele mai banale, cum 
demonstra Școala de la Palo Alto). 

De exemplu, relația de încredere se construiește pe parcursul 
interacțiunii si este, în general, un caz al cauzalitätii circulare, 
facilitarea comportamentelor de încredere bazându-se pe 


1P. H. Breton, Largumentation dans la communication, La Découverte, Paris, 1996. 

sentimentul inspirat prin conduita indivizilor din componenta 
ierarhiei unei întreprinderi!. Încrederea devine rezultat al 
unor complexe interacțiuni în care există, până la urmă, un 
caz de inducție comportamentală. În fond, după cum remarca 
A. Mucchielli, influența este o comunicare de gradul al doilea. Acest 
mod de comunicare propune implicit, în discursuri și în acțiuni, 
referenti de sens (valori, principii, norme). Acești referenti sunt 
prezenți întotdeauna, sunt decodati chiar dacă nu sunt formulati. 
Aici receptorul face o muncă de interpretare, de construcţie a 
sensului, având un sentiment de participare sau libertate, necesar 
pentru reușita unui scop propus. 

Există o serie de tipuri de interacțiuni care creează anumite 
tipuri de relații. De exemplu, interacțiunile de infirmare-invalidare, 
larg răspândite, în care individului i se validează sau invalidează 
ceea ce spune sau interacțiunile de tangentializare, descalificare si 
mistificare. În tangentializare, răspunsul nu ţine cont de ceea ce 
s-a spus înainte; în descalificare, răspunsul este făcut în așa fel 
încât să răspundă doar dorințelor respondentului (fără a ține cont 
de indicii contextuali sau de semnele oferite de interlocutor); iar 
mistificarea este o relaţie în care răspunsul dat îl lasă să creadă pe 
cel care a spus un lucru că a spus ceva care n-a fost spus?. 


I. g. Expresia identitară 


Identitatea se exprimă din punct de vedere comunicational 
prin: comunicarea de preferinţe, valori și atitudini; expresia unor 
scopuri sau proiecte; devoalarea unor preferințe ideologice, este- 
tice, filosofice, disciplinare. 

Unii autori consideră că finalitatea generală a oricărei comu- 
nicări ar fi tocmai această expresie identitară. R. Ghiglione:, de 
exemplu, spune că omul creează identitatea pentru altul printr-un 
act comunicational, identitatea de sine validându-se doar în acest 
proces interactional care este comunicarea. 


1 MacGregor, The human side of enterarise, McGraw-Hill, Londra, 1960. 
2E. H. Erickson, Enfance et société, Delachaux et Niestlé, Neuchatel, 1976. 
3R. Ghiglione, L'homme communiquant, Armand Colin, Paris, 1986. 

Cele mai multe studii sunt centrate pe modalitățile în care si- 
tuatiile de interacțiune comunicativă „exprimă” identitatea, lucru 
deosebit de pregnant în comunicarea politică, unde, de foarte mul- 
te ori, aparența individului care candidează, identitatea formală 
primează asupra fondului discursului. Cercetările noi de marketing 
electoral se aplică cu mai mare grijă asupra imaginii candidatului 
(gesturi, îmbrăcăminte, roluri sociale jucate) decât asupra para- 
metrilor de conţinut ce ar trebui să caracterizeze oferta politică. 
Competența comunicationalä este privită tot mai mult ca o capacitate 
dobândită în practica interacțiunilor comunicationale, de a decide 
relaţia între discursurile și paradiscursurile interlocutorilor!. 

Decodificarea semnificatiilor ține, în mod evident, în primul 
rând de intentionalitatea locutorului. În teoria proceselor comu- 
nicationale se pornește de la considerarea faptului că intenţia de 
a comunica se leagă de perspectiva rezolvării unei probleme puse 
de o situaţie socială. Altfel spus, există mai multe nivele ale con- 
ceptului de intentionalitate, nivele care merg de la constant spre 
imediat. În general, operăm cu trei nivele?: 


— un nivel al intentionalitätii generale, legat de probleme con- 
stante ale existenței sociale, de scopurile cele mai impor- 
tante, de logica generală a conduitei actorului; 


— nivelul intentionalitätii prezente, în care actorul răspunde de 
fapt unei situaţii prezente, actuale; 


— nivelul intenționalității reactionale, unde problematica ce tre- 
buie rezolvată se referă la problemele puse într-o situaţie de 
schimburi imediate de parteneri, ținând cont de ansamblul 
parametrilor acestei situaţii. 


Un concept deosebit de interesant în această direcție este cel de 
sistem de pertinentä, introdus de Berger și de Luckman, constituit 
din ansamblul de preocupări și proiecte care îi dau actorului social 
orientarea fundamentală necesară la un moment dat. Pentru actor, 


1A. Mucchielli și colab., op. cit. 
2Ibid., p. 75-76. 

aceste preocupări reprezintă o adevărată grilă de interpretare a 
lumii, grilă selectivă care este la originea majorității acţiunilor sale. 


I. h. Remarci finale 


Suntem încrezători în destinul științific al teoriei proceselor 
comunicationale pentru că oferă posibilitatea de analiză a unor 
aspecte simbolice ale comunicării, fără a fi luate în considerare 
cele specifice mesajului. Evident, mesajul este o construcție con- 
ventionalà cu caracter simbolic, dar, după dezvoltarea lingvisticii 
și a semioticii, acest lucru a devenit o splendidă banalitate. Nu 
se propune (ar fi imposibil!) un nou concept de comunicare, ci se 
folosesc cele existente deja și propunem doar o reconceptualiza- 
re pentru a putea îngloba în conceptul de comunicare o serie de 
elemente noi, provenite din psihologie, sociologie sau semiotică. 

Cu ajutorul acestei teorii, sunt depășite o serie de scheme 
explicative, care și-au demonstrat limita în câmpul cercetării și 
al teoriei. Este respinsă dominaţia schemei cauzale simple care, 
uzând de legături cauzale simple, conduce inevitabil la întrebarea 
de fond: care sunt cauzele care au provocat fenomenul observat? T.P.C. 
creează o pluricauzalitate: mai multe cauze concomitente provoacă 
un anumit efect, întrebându-se mai putin de ce si mai mult cum. 

Este depășită și dominaţia schemei funcționaliste, care produce 
anumite scheme circulare între un element și un sistem prin fap- 
tul că se introduce asertiunea după care sensul emergent al unei 
comunicări este o funcție a contextelor de apariţie. 

Schema explicativă structuralistă este, de asemenea, depășită 
prin T.P.C. Vom arăta, în analize empirice asupra unor comunicări 
publicitare, că structurile rigide de sens, concepute ca sisteme de 
opoziții sau forme de izomorfism, sunt departe de a avea o forță 
explicativă cu grad de generalitate suficient. 

În fine, schema explicativă hermeneutică, cea mai veche din me- 
todele de gândire a lumii, postulează că realitatea are o dimensiune 
perceptibilă și una ascunsă, purtătoare de semnificaţii. Această 
schemă, ce reclamă comprehensiunea, este utilizabilă în prima 
fază a oricărei cercetări; dacă este luată ca metodă de analiză a 


III — Comunicarea publicitară şi construcţia de sens + 93 


datelor, poate produce rezultate deosebit de superficiale, relative 
la o viziune fragmentară, parţială asupra sensului. 

În domeniul comunicării simbolice, acest tip de analiză este 
foarte prezent și, în viziunea noastră, discreditează pe nedrept 
demersul de natură comprehensivă. 

Teoria proceselor comunicationale propune două scheme ex- 
plicative dominante!. În primul rând ar fi schema actanțială, în care 
orice fenomen comunicational este considerat a fi o reprezentantă 
a comportamentelor actorilor implicați. Actorul social (individ, 
grup, instituţie, organizaţie) are anumite intenții și strategii, dar 
și o marjă de libertate, un spaţiu de joc si, evident, de imprevizi- 
bilitate. El se adaptează mereu unor contexte acționând. Schema 
actantialä comportă trei modalități de considerare a contextului 
global al unei situaţii particulare. Contextul ca sistem va pune 
accent pe resursele și constrângerile situationale, pe influențele 
externe asupra actorilor și nașterii sensului: spaţiale, fizice, nor- 
mative. Contextul ca situație se face vizibil în marja de libertate 
a actorilor atunci când acționează asupra tesäturii relațiilor sau 
asupra expresiei identitare. În sfârșit, contextul ca istorie se eviden- 
tiazä prin surprinderea unor logici sociale, a unor agregări men- 
talitare în continuă devenire. Schema actanțţială este completată 
în funcționarea ei de schema dialectică, care presupune existența 
și coexistenta contrariilor în orice unitate; contradicţiile pe care 
le găsește cercetătorul de teren nu vor fi eliminate pentru a face 
loc unei dominante explicative, ci se va urmări clarificarea lor prin 
mai multe scheme explicative. 

Această teorie nu caută să construiască o explicație hegemo- 
nică a comunicării generalizate. Ea aduce o nouă lumină asupra 
semnificatiilor schimbate de actorii comunicării într-un context 
de referință, încercând să dinamizeze această explicație (devenită 
schematică în formulările tradiționale prin introducerea studiului 
multiplelor manipulări de contexte sau aspecte ale situației de 
referință). 


Ibid., p. 157-162. 

Ne aflăm în fața unui model de natură constructivistă, con- 
siderat din două puncte de vedere: sensul e construit de actorii 
sociali în interacțiune și, din perspectiva cercetătorului, sensul 
este reconstruit de cercetare în urma unor complexe legături de 
apropiere-distantare față de situația de comunicare studiată. 
Comunicarea simbolică are cea mai mare nevoie de un asemenea 
tip de demers intelectual și epistemologic. 


Concepţia comunicationalä asupra influenţei. 
Analiza imaginii publicitare 


Un motiv major pentru care am adoptat T.PC. este faptul că 
ne permite să circumscriem și să explicăm, dintr-o altă perspec- 
tivă, fenomenele comunicării simbolice și, mai ales, conceptul de 
influență socială și persuasiune. În toate tratările ei, cotidiene 
sau savante, influența socială este privită ca o legătură de la cauză 
la efect, ca o relație de cauzalitate lineară. Această concepţie este 
adânc înrădăcinată în practica și teoria științelor sociale. În primul 
rând, putem remarca până și faptul că definiția comunicării se face 
prin producerea de efecte, prin încercarea de a schimba starea 
(cognitivă, axiologică etc.) unui sistem receptor. Unii lingviști 
consideră că orice enunț este menit să impună interlocutorului 
un anumit tip de concluzii; în consecinţă, toate comunicările ar 
avea o dimensiune publicitară!. Chiar și cea mai informativă relație 
de comunicare tinde să producă un anumit tip de concluzie. Până 
și în structura internă a limbajului a fost căutată ideea de cauză, 
deoarece, în viziunea unor lingviști, limbajul are o funcție volitivă 
prin faptul că, întotdeauna, orice act de limbaj este însoţit de pa- 
ralimbaje, având astfel un imanent aspect mobilizator?. Aspectul 
paralingvistic este mult mai sistematic studiat în cadrul Școlii de 
la Palo Alto sau de către psihologul F. Roustang”, care pornește în 


10. Ducrot, Les mots du discours, Editions de Minuit, Paris, 1980. 
2P. Guiraud, La sémantique, colecția Que sais-je?!, PUF, Paris, 1966. 
3 Idem. 

cercetările sale de la ideea că „solul” oricărei comunicări umane 
este de natură inconștientă și extralingvistică și acest fond in- 
conștient dă sens limbajului explicit. Poziţia relationalä a omului 
este definită prin mesaje care se transmit și se receptează în mod 
inconștient: mimica, accente ale vocii, gesturi necontrolate etc. 
Se presupune că sistemul de valori este alterat de comunicarea 
persuasivă, care schimbă opiniile și atitudinile, provoacă hipnoză 
individuală sau stimulări colective, ca în cazul psihologiei multi- 
milor, descris la începutul secolului de Gustave Le Bon. Într-un 
secol întreg de psihologie socială, psihanaliză sau sociologie, nu s-a 
ajuns la o distanţă prea mare de termenul latinesc influentia (fluid 
subtil și spiritual care acționează asupra destinului oamenilor și 
asupra mișcării lucrurilor). În termenii pe care îi pune în joc T.PC., 
influența ne apare într-o modalitate mai interesantă de definire: 
este utilizarea de comunicări manipulante și, implicit, de resurse 
interactionale, cum ar fi contextualizări spatiale și temporale, po- 
zitionäri și repozitionäri sociale, apeluri la norme sociale implicite, 
construcția colectivă de norme relationale specifice situaţiei de 
schimb, expresii ale identităţii etc.! Altfel spus, manipularea unor 
contexte constitutive ale situației de interacțiune schimbă situația 
respectivă. Resursele interactionale ce pot fi manipulate sunt le- 
gate de un set de proximitäti ale actorilor: de natură perceptivă, de 
scopuri, de norme de referință, de natură relationalä etc. Fiecare 
actor încearcă să partajeze cu actorii implicaţi în interacțiune o 
definiţie a situației, avantajoasă pentru el: cea în care crede că alții 
vor face ceea ce el așteaptă de la ei. Astfel, influența nu este una 
directă, ea trece prin construcția colectivă a unei situaţii de referință. 
În cazul comunicării interpersonale și a celei de grup există nu- 
meroase exemple ale unei asemenea construcții pentru o situaţie 
de referință, construcție care schimbă esența comunicațională. 
Mai puţine referiri de acest gen există în legătură cu situații de 
influență colectivă. Comunicarea publicitară este un caz particular 
al persuasiunii colective, în care sensul este produs, de cele mai 
multe ori, prin contextualizare, prin manipularea unei situații de 


TA. Mucchielli și colab., op. cit., p. 92. 

referinţă. Să reluăm un exemplu prezentat în mai multe lucrări 
ale lui A. Mucchielli!. Psihosociologul francez descrie situația în 
care un cerșetor stă pe un pod din Boston, nebăgat în seamă de 
nimeni, cu o pancartă în față pe care scrie: ORB DIN NAȘTERE. 
Cineva trece pe lângă el, îi ia mica pancartă și scrie ceva pe partea 
cealaltă și imediat toți trecătorii devin sensibili la mesaj si cotizează 
în cutia orbului. Trecătorul manipulant a înlocuit textul ORB DIN 
NAȘTERE cu un alt text: E PRIMĂVARĂ, DAR EU NU POT S-O 
VĂD! Situaţia reală nu s-a schimbat cu nimic, dar, printr-un simplu 
mesaj scris cu o cariocă, mulțimea insensibilă a devenit, dintr-o 
dată, înțelegătoare la suferința aproapelui și pregătită să participe la 
atenuarea necazului. În fond, modalitatea de manipulare a fost una 
dintre cele presupuse de T.PC.: s-a modificat situaţia de referință. 

Să analizăm alături de A. Mucchielli aceste două contexte ale 
situației de interacțiune. În primul caz, avem o situație (orb din 
naștere) pentru care nu există o normă a posibilităţii de intervenţie 
imediată. Norma socială este cea a compasiunii intelectuale, care 
ţine publicul la distanță printr-un raționament de genul: e foarte 
trist să fii orb din naștere, iar această situație nu poate fi îndulcită 
prin câteva monede amărâte. În faţa unei nenorociri implacabile, 
oamenii au o reacție de apărare, întorc capul, refuză să o vadă. În 
cazul situaţiei schimbate, orbul este altfel poziționat, primește o 
identitate cu totul diferită. Nu mai este orbul din naștere, care n-a 
participat alături de noi la viaţa în comun, este un om sensibil, 
căruia i-ar plăcea să se bucure (ca și noi!) de primăvara frumoasă 
de afară. Accentul nu mai este pus pe faptul că individul e orb, ci 
pe sărbătoarea colectivă care este primăvara, la care unul dintre 
semenii noștri nu poate participa complet, dar participă pentru că 
știe că este primăvară. În cele două situații, doar aparent asemă- 
nătoare, identitatea individului este total schimbată, este o altă 
identitate socială de fațadă. În contact cu această identitate și cu 
voința individului de a se integra în comunitate apare o altă normă 
socială: umanitarismul. Prima situație a produs o mai mare distanță 
socială, a doua a redus această distanţă dintre orb și populaţie, căci 


A. Mucchielli, Les motivations, PUF, Paris, 1996, p. 8. 

acesta își exprimă cererea de a participa la o sărbătoare colectivă 
și cererea de asociere nu i se poate refuza simbolic. Observăm că, 
în acest caz și în multe altele pe care le vom analiza, influența este 
o comunicare implicită, cum o definește A. Mucchielli!. 


Publicitatea și comunicarea implicită 


Să vedem cum se construiește sensul în cadrul unui mesaj 
publicitar caracterizat prin comunicare implicită: Reclama la apa 
de toaletă pentru bărbați, VENEZIA. Imaginea apare în revistele tip 
magazin, care au deja o clară distribuţie a publicului pe segmente 
relevante: prin intermediul studiilor de marketing se află proporția 
de femei/bärbati, cititori cu venit mic/mediu/mare, categorii de 
vârstă, tipuri de profesii. În general, reclamele la parfumuri se 
adresează locuitorilor marilor aglomeratii urbane, de profesii si 
categorii sociale ridicate, de obicei între 35-50 de ani. 

La o primă receptare a imaginii reclamei, cititorul este pus în 
situația de a face un efort de recunoaștere. Imaginea, organizată 
în trei planuri de profunzime, pe axa ascendentă, are în planul cel 
mai vizibil niște forme mișcate, în gri, reprezentarea unui cuplu 
aflat într-o poziție ciudată. Bărbatul îi dezgolește femeii umărul, 
având buzele și nările lipite de pielea ei. 

La prima vedere, am crede că este vorba de un parfum pentru 
femei, creatorul reclamei reprezentând o situaţie tipică de erotism, 
în care parfumul femeii își are rolul său bine determinat în atragerea 
și dezechilibrarea hormonală a bărbatului. Cititorul trebuie să 
facă un efort de concentrare a acuitätii vizuale, pentru că este o 
imagine care-i fuge de sub privire și, pentru a o recunoaște, se va 
opri din răsfoitul revistei. Un al doilea cadru, în care se va căuta o 
explicație pentru situaţia din prim planul imaginii, este fundalul — 
cadrul general în care se desfășoară această acțiune. Elementele de 
arhitectură exterioară duc gândul privitorului la un oraș european 
vechi, cel mai probabil italian. Abia după aceea, privirea coboară 


TA. Mucchielli, Psychologie de la communication, PUF, Paris, 1995. 

spre nivelul de bază al organizării imaginii ascendente, unde, 
prin contrast cromatic, sticla de parfum se proiectează în culori 
galbene și albastre pe fundalul constituit din două straturi de 
imagine. Flaconul este prezentat în nuanțe de galben și albastru, 
nuanțe discrete, de aceea planul proxim pe care se proiectează 
este ,mascat”, lipsit de contururi precise sau de contrast cromatic 
puternic. Folosirea culorii pentru flacon pe un fond alb/negru este 
o tehnică specifică și destul de larg utilizată în reclama pentru 
parfumuri, dar în acest caz ea are rol de cheie, de declanșare a 
unui proces de semioză. Pe flaconul de parfum este marcat cadrul 
general al acțiunii: orașul Veneţia. Odată delimitat acest cadru, 
în mintea lectorului se declanșează un proces de semnificare. 
Căutând elemente pentru a defini mai exact clădirea medievală 
din fundal (în cazul unor clădiri înalte, privirea este invariabil 
atrasă ascendent spre turlă sau frontispiciu), lectorul va descoperi 
și sloganul, text care nu este conceput pentru a lămuri, pentru a 
da o concluzie sau un răspuns, ci este o întrebare care participă la 
dezechilibrarea cognitivă a individului: „E mai bine să seduci sau 
să te lași sedus?”. Evident, întrebarea este retorică, dar induce 
căutarea unui răspuns în experiența erotică a individului, în care, în 
general, se pot împleti ambele situaţii sau poate fi prevalentă doar 
una. Dacă ar fi avut forma: „E mai bine să seduci decât să fii sedus!” 
ar fi redus numărul celor care ar fi intrat în acest joc al semiozei 
la cei (în general bărbaţi) care au o atitudine mai voluntară, mai 
masculină, în ceea ce privește conducerea unei relaţii cu partenerul. 
Nici reciproca „E mai bine să fii sedus decât să seduci!” nu ar 
fi avut ca rezultat o menţinere a tuturor cititorilor. Prin forma 
interogativă aleasă se dă o a doua cheie de interpretare, fixând 
domeniul semnificației: eroticul. Evident, co-plasarea în interiorul 
dragostei romantice se face chiar prin numele parfumului. Veneţia 
este în imaginarul contemporan (fixat prin filme și literatură) loc al 
dragostei romantice, al întâlnirilor și al descoperirii unor parteneri 
pentru viaţă. Tot Veneţia este locul încărcat de tragismul iubirii 
dintr-un film foarte gustat în ultimele decenii, Anonimul venețian. 
Acest film și alte replici cinematografice (Moarte la Veneția) au 
situat Veneţia în memoria colectivă ca un oraș al întâlnirilor 

miraculoase, al iubirii trăite cu intensitate tragică, loc în care 
zeci de mii de oameni singuri se duc anual pentru a-și întâlni 
perechea visată. Putem observa că sensul se naște printr-o serie 
de manipulări contextuale. Cea mai evidentă este manipularea 
contextului spaţial, în două sensuri majore. Mai întâi, distanța 
dintre personaje este una de intimitate absolută, contrastând 
cu plasarea acestei scene într-un cadru public, respectiv o piață 
dintr-un oraș italian. După modul în care este așezată femeia, 
lectorul poate presupune că este vorba de o mașină decapotabilă 
sau, mai degrabă, de o gondolă. Se mixează astfel o scenă de 
intimitate cu o scenă publică, lucru care produce o senzaţie de șoc 
pentru lectorul acestei imagini, un șoc perceptiv care va da acestui 
anunţ o importantă valoare de atenție. Cele două personaje sunt 
adulte: femeia, mai vizibilă sub aspectul îmbrăcămintei, pare că 
este pregătită pentru o ocazie mondenă - are o rochie de seară, 
mănuși negre, coafură și perle; bărbatul este mai greu de definit 
datorită posturii și ambiguitätii vestimentatiei — doar o manșetă 
de cămașă albă, sugerând îmbrăcămintea de gală. Scena este însă 
ambiguă din mai multe puncte de vedere. În mod normal, ar părea 
un cuplu care se întoarce de la o petrecere, surprins într-o scenă 
afectivă. Dar această senzație de normalitate este alungată de 
următoarele elemente: scena se petrece în public, ori cuplurile de 
vârstă matură, cum este cel din imagine, au un loc în care să facă 
dragoste și nici nu mai sunt atât de nestăpâniţi ca adolescenții. 
Apoi, sloganul vorbea de seducţie, acest lucru nemaifiind de 
domeniul unor relaţii îndelungate, la care se presupune că a ajuns 
un asemenea cuplu. Cele două personaje par trecute de treizeci de 
ani, vârstă la care relaţiile sunt stabile și puternice, dar nu sunt 
atât de nestăpânite. În plus, poziţia în care se petrece scena poate 
conota un lucru care, de asemenea, constituie un element ce poate 
da ambiguitate, la prima percepţie, unui cuplu de soț și soţie. 
Femeia pare surprinsă de sărutul bărbatului care a cuprins-o din 
spate. Mișcarea bruscă de întoarcere a capului sugerează surpriza 
femeii. Astfel, se poate presupune că este vorba de un necunoscut, 
una dintre cele mai frecvente fantasme erotice ale femeilor. Acest 
sentiment este, de fapt, în consonantä cu stereotipul romantic 

lansat de cinematografie: anonimul venețian. Femeia este deci 
luată în braţe de un necunoscut sedus de parfumul ei! Prin această 
punctare se introduce o nouă fază a incongruitätii. Interpretarea 
ar fost destul de rațională dacă ar fi fost vorba despre un parfum 
pentru femei, în cazul nostru însă avem VENEZIA UOMO - parfum 
pentru bărbați. Deci, primul sens sugerat se deplasează spre o 
altă explicaţie, cea legată de manipularea contextului normativ: 
pentru doi oameni maturi acest erotism expus într-o situație 
publică este tabu. 

Se folosește așa-numita retorică a transgresiunii fericite!, arti- 
ficiu discursiv pe care-l găsim foarte frecvent în mesajele publi- 
citare. Indivizii au tendința să depășească fantasmatic anumite 
tabuuri sociale. Regulile decentei presupun că o asemenea scenă 
este prohibitä în societatea contemporană. Visul transgresiunii 
unor norme sociale poate fi simbolizat prin construcția de imagine, 
punându-l pe individ într-o asemenea transgresare a contextului 
normativ. Avem, în acest caz, transgresarea a două norme, tabuuri 
importante ale convietuirii în societățile contemporane: interdicția 
unor scene erotice în public, cu atât mai mult cu cât acest lucru 
se petrece în fața unei catedrale, și tabuul de a avea relații atât de 
apropiate cu necunoscuţi. Nu putem aborda o femeie necunoscută 
dezgolindu-i umărul și sărutând-o. Transgresiunea normei este 
sugerată și de sloganul ce domină partea superioară: atunci când 
seduci ești subiectul încălcării unui tabu, ești vinovat, deci poţi fi 
pedepsit. Dar când te lași sedus? Când ești supus unei încălcări a 
tabuului nu mai ești atât de culpabil. De aceea, prin acest slogan 
nu se decide asupra celui care inițiază acest tabu, astfel încât trans- 
gresiunea unei norme este mult mai ușoară: ești prins în relația 
de transgresare, căci nu știi a cui este până la urmă vinovăția. 
Prins în acest lanţ de interogatii, lectorul este într-un fel obligat 
să meargă mai departe pentru a căuta un sens final și acesta se va 
găsi prin căutarea unor elemente în cadrul contextului sau, mai 
exact, al diverselor contexte pe care le conține imaginea noastră. 


1A. Montendon (coord.), Roule le pub!, Ophris, Paris, 1988. 

Am analizat până acum contextul spatial si cel normativ. 
Contextul identității personajelor l-am evocat mai înainte: exis- 
tă puţine elemente pentru a putea pozitiona univoc identita- 
tea și relația celor două personaje - femeia care se află în prim 
plan este frumoasă, senzuală, după cum demonstrează decolteul 
rochiei; pare căsătorită și bogată, dacă judecăm după mulțimea 
perlelor de la gât. Nici contextul temporal nu este deosebit de re- 
levant: cadrul arhitectural este dat de o catedrală clasică, însă 
niciunul dintre elementele de vestimentaţie nu trimit la o epocă 
precisă. Am putea spune chiar că alb-negrul imaginii și lipsa de 
claritate ar trimite la începutul secolului al XX-lea. Perlele însă, 
mănușile negre ale femeii sau rochia de mătase sunt atemporale. 
În fața unei asemenea construcții de o ambiguitate controlată 
prin manipularea contextelor, lectorul trebuie să caute elemente 
pentru o explicaţie rațional constituită. Va trebui atunci să caute 
codul acestei comunicări prin identificarea produsului la care i se 
face reclamă, lectorul aflându-se, evident, în interiorul acestei 
convenţii. El găsește în josul paginii singurele contururi nete și 
un text de o lizibilitate excelentă: producătorul parfumului si 
numele lui, precum și adevăratul slogan („Secretul seducției!”). 
În mod vizibil, sloganul și imaginea produsului nu răspund la 
niciuna dintre întrebările pe care și le-a pus lectorul în timpul 
fazelor precedente ale descifrării. Dar năucitul cititor al revistei 
găsește o certitudine. I se spune un secret si, fiind un secret, era 
normal să nu înțeleagă mare lucru sau să se lovească de sensuri 
contradictorii. El nu se va mai învinoväti că nu a înțeles, căci era 
normal să nu înțeleagă. La ieșirea din acest labirint, îl așteaptă o 
certitudine: imaginea sticlutei de apă de colonie pentru bărbați. 
Revenind în acest plan tridimensional al tangibilului (sticluta de 
apă de colonie este supradimensionată, ocupă mai mult de un sfert 
din înălțimea imaginii și o treime din lățimea acesteia), lectorul 
va construi o propoziție simplă, care va avea în centru produsul 
respectiv. Va putea să-și explice că: 

— folosirea apei de toaletă VENEZIA este bună pentru a-și 

amplifica calitățile de seducător; 

— VENEZIA UOMO este un produs cu ajutorul căruia poate 
agăța femei pe stradă (bogate și experimentate!); 


— produsul este un excelent cadou cu care poate fi sedus un 
bărbat. 


Indiferent la care explicație se va opri, în mod clar lectorul 
va părăsi acel vertij hermeneutic, în care s-a lăsat angajat prin 
manipularea contextelor, agätându-se de produsul care îi oferea 
o semnificaţie stabilă și de sloganul care îl plasa în interiorul unei 
probleme personale. Apa de toaletă VENEZIA UOMO permite să 
fie schimbate condiţiile cotidiene ale existenței individului, cău- 
tarea unui sens prin găsirea unui răspuns la întrebarea esenţială: 
care este algoritmul universal al seducţiei? Lectorul va fi mulțumit 
cu această frântură de adevăr numai pentru că a fost ametit prin 
diferite manipulări de contexte, prin imagini, dar și prin falsul 
slogan reprezentat de interogatia: „Este mai bine să seduci sau să 
te lași sedus?” Încă o dovadă că lectura comunicationalà a imaginii 
publicitare este în măsură să aducă o serie de elemente în plus 
la o teorie a influenței colective fără a face apel la mecanicismul 
cauză-efect, care, în cadrul acestei imagini, ar fi oferit o explicaţie 
destul de simplistă: din cauza relaţiei erotice simbolizate, bărbatul 
se va identifica cu personajul masculin din imagine și va cumpăra 
apa de toaletă pe care o va asocia cu situațiile erotice pe care le-a 
trăit. 


CAPITOLUL IV 


ANALIZA IMAGINII PUBLICITARE 


Imaginea 


Este un truism să afirmăm că trăim într-o civilizație a imaginii. 
Sintagma lansată de E. Fulchignoni! acum câteva decenii este 
atât de reluată în ultimii ani, încât a ajuns un automatism de ex- 
primare, care parcă nu mai transmite nimic. Explozia mediatică 
aduce concepte derivate, cum este cel de societate a spectacolului. 
După inițiatorul acestuia, G. Debord?, „acolo unde lumea reală se 
transformă în simple imagini, ele devin ființe reale și motivații 
eficiente ale unui comportament hipnotic. Spectacolul, ca ten- 
dință de a face vizibilă, prin diferite mediaţii specializate, lumea 
care nu mai e direct sesizabilă, găsește în mod firesc în văz simțul 
omenesc privilegiat, așa cum altădată a fost pipăitul; simțul cel 
mai abstract și cel mai ușor de mistificat corespunde perfect abs- 
tractiei generalizate a societății actuale”. Vom părăsi deocamdată 
acest teritoriu al dezbaterii pentru a constata, alături de marele 
Jean-Luc Godard, că este cazul să începem să ne interogăm, din 
punct de vedere politic (și sociologic, comentează P. Bourdieu), 
asupra imaginilor și sunetelor, asupra raporturilor dintre ele, 


TE. Fulchignoni, La civilisation de l'image, Payot, Paris, 1969. 

2G. Debord, La société du spectacle, Gallimard, Paris, 1992; tradusă în românește la 
Casa Cărţii de Știință, Cluj-Napoca, 1998. 

3G. Debord, op. cit. (trad. rom.), p. 42. 

pentru a nu mai spune din start „lată o imagine adevărată!”, ci „E 
doar o imagine!”!. 

Ce este deci imaginea? Termenul are un ansamblu atât de bogat 
de semnificații atașate, încât sarcina degajării unei definiții nu este 
ușoară. Termenul de imagine este asociat unor noțiuni de multe ori 
vagi sau contradictorii. Platon, în Republica, ne dă o definiţie destul 
de complexă: „Numesc imagini mai întâi umbrele, apoi reflexele 
care se văd în ape sau la suprafața corpurilor opace, lustruite și 
strălucitoare, și toate reprezentările de acest fel."?. Așadar, încă 
de la începuturile gândirii sistematice, imaginea este asociată cu 
reprezentarea. Din Biblie aflăm că omul a fost făcut după „chipul 
și asemănarea” lui Dumnezeu sau că le este interzis credincioșilor 
să-și facă „chip cioplit”. Unul dintre cei mai importanți analiști ai 
imaginii, E. Fulchignonis, observând caracterul echivoc și confuz 
al oricărei definiri a imaginii, citează câteva acceptiuni principale: 

1. Ipostaza exemplului concret, a modelului, a ilustrării tipice sau 
simbolice, folosite în cursul unei rationäri generalizante; 


2. Imagine mai putem considera a fi tot ceea ce, în limbajul 
artistic, este metaforă, simbol, expresie concretă; 


3. Fenomenul fiziologic de persistentä senzorială, imaginile 
de pe retină; 

4. Anumiți psihologi amintesc de imaginile intuitive ca fapte 
intermediare între imagine și percepție, adică anumite re- 
prezentări mentale spontane, fără vreo legătură directă cu 
realitatea, fantasmele, ecoul mental.‘ 


Am reprodus câteva din sensurile menționate de E. Fulchignoni, 
mai ales pentru a ilustra lipsa de precizie a demersurilor defini- 
tionale. Pentru o ameliorare a preciziei, autorul citat propune 
stabilirea unei distincţii între două ordine ale realității: imagini 


1P, Bourdieu, Sur télévision suivi de l'emprise du journalisme, Liber-raisons d'agir (1996); 
tradusă în românește la Ed. Meridiane, București, 1998. 


? Apud M. Joly, Introduction à l'analyse de l'image, Nathan, Paris, (1994), tradusă în 
românește la Ed. All Educational, București, 1998. 

3E. Fulchignoni, op. cit. 

“Ibid., p. 25. 

obiective (ce provin din date senzoriale ale organului vizual în urma 
percepției directe a lumii exterioare) si imagini subiective (adică 
acele reprezentări subiective ale lumii provenite dintr-un proces 
de imaginare creativă). 

Nu vom zăbovi prea mult asupra acestor distincţii fără rele- 
vantà pentru analiza noastră. Vom remarca doar una dintre cele 
mai frecvente utilizări ale noțiunii. Se vorbește tot mai mult des- 
pre imaginea politicienilor, despre imaginea unei țări sau a unei 
profesii. În acest caz este vorba, evident, de o serie de asociaţii 
mentale sistematice, care servesc la identificarea unui subiect, 
obiect, instituție sau fenomen prin atribuirea unei calități con- 
struite pe cale socială în interiorul unei anumite culturi, o imagine 
cu valoare stereotipică. Pe bună dreptate, majoritatea autorilor 
nu se mai opresc asupra definirii imaginii pentru a ieși din acest 
labirint al definiţiilor funcționale, apelându-se la contextualizări 
teoretice. O asemenea platformă este teoria semiotică și semiologică, 
care nu se mai întreabă asupra statutului ontologic al imaginii, 
ci asupra modalitätilor în care aceasta este producător de sens. 
Peirce, considerând că icoana corespunde clasei semnelor în care 
semnificantul se află într-o relație analogică cu ceea ce reprezintă, 
introduce imaginea ca subcategorie a icoanei, în relația de analogie 
descoperind trei tipuri: imagine, diagramă şi metaforă +. 

Imaginea propriu-zisă traduce o analogie calitativă între sem- 
nificant și referent prin preluarea unor calități formale ale refe- 
rentului: forme, culori, proporţii. În schimb, diagrama se bazează 
pe o analogie funcțională, ea reproduce organizări interne (ex. 
schema unui mecanism sau planul unei clădiri). În fine, metafora 
este o figură retorică, care pornește de la un paralelism calitativ. 
Imaginea metaforică se produce atunci când se face un transfer de 
semnificație: „Caracteristica principală a metaforei este impunerea 
unei schimbări care nu ţine, pur și simplu, de domeniu, ci și de 
regn. O etichetă, care este elementul constitutiv al unei scheme, 


1N. Goodman, Languages of art, Indianapolis, 1967, p. 104. 

poate fi desprinsă din regnul de origine al acestei scheme și aplicată 
pentru a tria și organiza alt regn.” 

Se cuvine să remarcăm faptul că nu doar marele semiotician 
Peirce, ci majoritatea autorilor sunt de acord cu faptul că imagi- 
nile vehiculează mesaje vizuale, deci putem stabili o relație de 
sinonimie între imagine și reprezentarea vizuală. Când ne raliem 
unei asemenea păreri operăm o reductie necesară pornind de la 
faptul că toate definirile se întâlnesc în punctul în care imaginea 
este analogie: indiferent că e obiectivă sau subiectivă, vizuală sau 
nu, ea seamănă cu ceva, este percepută ca semn analogic. În cazul 
imaginilor virtuale, realitatea se imită până la confuzie. În alte 
ipostaze, imaginile pot fi simboluri, trecând de la asemănare, 
imitație, la convenție socio-culturală. Vom vedea cum semiotica 
și semiologia încearcă să deceleze modul în care se naște sensul, 
în cadrul acestei comunicări de natură simbolică. Pe de altă parte, 
întreprinderea de a analiza imaginea pare, la prima vedere, blocată 
de o serie de argumente de bun simț. După M. Joly”, acestea sunt 
următoarele: 

În primul rând, iluzia că imaginea este un limbaj universal care, 
datorită capacităților analogice, transmite natural, firesc și instan- 
taneu înţelesul imaginii. Se face frecvent o confuzie între percepţie 
și interpretare: faptul că recunoaștem anumite elemente ale ima- 
ginii nu înseamnă că am și înțeles sensul transmis de autorul ei. 

În al doilea rând, apare îndoiala că am putea percepe vreodată 
corect intenţiile autorului, de multe ori el însuși nefiind conștient 
de adevăratele sale intenţii. A decela semnificaţii și sensuri nu este 
o operaţie ilicită, chiar dacă, să zicem, nu putem face o inferență 
exactă la intenţiile autorului, acestea, de altfel, neavând o prea 
mare importanță, suverană fiind interpretarea. 

În ceea ce privește imaginea publicitară, ea a devenit, datorită 
complexității ei, un fel de piatră de încercare pentru specialiștii 
din multe domenii: de la estetică la semiologie sau hermeneutică. 
Aceste domenii aduc un fel de imagini prototip pentru imaginea 


1M. Joly, op. cit. (ed. rom.), p. 23-24. 
? M. Joly, op. cit. 

mediatică și au constituit obiect privilegiat pentru primele de- 
mersuri semiologice din anii '50. Fiind o comunicare persuasivă, 
imaginea publicitară fiind evident încărcată de sensuri complexe, 
pe urmele revoluției structuraliste din secolul nostru s-au creat o 
serie de modele de interpretare și teorii. 


Retorica imaginii (Roland Barthes) 


R. Barthes a fost cel care a configurat prima metodologie de 
analiză a imaginii publicitare. Într-un articol deja celebru, el por- 
neste de la presupozitia că imaginea publicitară conţine cu sigu- 
ranţă o intenţie, este destinată unei lecturi publice, de aceea este 
nevoie să descoperim cum se naște sensul atunci când este produs 
de un stimul vizual, de o imagine. Dacă imaginea conține semne, 
notează semiologul francez, atunci cu certitudine aceste semne 
sunt pline, formate în vederea celei mai bune lecturi’. Astfel, el a 
postulat că semnele pe care le găsim în cadrul imaginii publicitare 
vor avea aceeași structură ca și semnul lingvistic, deci în tradiție 
saussuriană, căutând și găsind elementele care provoacă semnifi- 
catii, le asociem semnificantilor și găsim semnele pline. 

Analizând publicitatea făcută pastelor PANZANI, R. Barthes 
observă că semnificaţia italienitate este produsă de conjunctia a 
trei tipuri de semnificanti: 


— semnificanti iconici, adică un inventar de obiecte determinate 
socio-cultural: tomate, cutie cu paste, brânză etc.; 
— semnificanti lingvistici — prin sonoritatea italiană a numelui; 
— semnificanti plastici — culorile verde, alb și roșu (culorile 
steagului italian). 
Pentru acea perioadă, descoperirea mai multor categorii de 
semne (lingvistic, iconic și plastic), care participă la semnificația 
globală, a însemnat un mare câștig. Dar nu acesta este cel mai 


1R. Barthes, Rhétorique de l'image, în Communications, nr. 4, Seuil, Paris, 1964. 
? Apud M. Joly, op. cit., p. 54. 

important aspect al semiologiei barthesiene. În Retorica imaginii, 
articol apărut în 1964, R. Barthes demonstrează că imaginea pu- 
blicitară este un sistem compus din două subsisteme, pe care le 
percepem simultan: nivelul denotatiei și cel al conotatiei. Prin de- 
notație se furnizează mesajul necodat, se înregistrează tautologic 
elementele de referință, caracteristicile obiectului prezentat. La 
acest nivel nu există o transformare între semnificant și semnifi- 
cat. Pentru a-l descifra avem nevoie de o experienţă perceptivă și 
culturală minimă, de o minimă inteligență pentru a recunoaște 
un copac dintr-o fotografie ca fiind imaginea copacului real. În 
opinia lui R. Barthes, imaginea fotografică reprezintă gradul zero 
al inteligibilitätii, un nivel infrasemantic si putin semnificativ. 
Nivelul denotatiei este însă important prin faptul că susține un 
al doilea nivel, cel al conotatiei. Nivelul conotativ trimite la cod 
și la impregnarea cu semnificații socio-culturale. În exemplul cu 
pastele PANZANI, asocierea de legume roșii, albe și verzi trimite la 
steagul Italiei, deci conotează italienitatea. Acești conotatori com- 
pun, după R. Barthes, ansamblul retoricii imaginii, iar ansamblul 
de semnificaţii conotate recompun, în cazul imaginii publicitare, 
anumite câmpuri ideologice ale contemporaneitätii. Între cele 
două niveluri va exista un dublu raport și o vizibilă inegalitate. 
Nivelul denotatiei este nivel de bază, constitutiv, servind ca su- 
port pentru cel al semnificatiilor socio-culturale. Cu toate acestea, 
este prea închis interpretării, devenind secund ca importanţă din 
perspectiva criteriilor bogăției de semnificații. Într-o terminologie 
levi-straussianà, denotatia suferă de handicapul naturii, în timp ce 
conotatia beneficiază de privilegiul culturii. Această evidentă inega- 
litate pentru cele două niveluri nu trebuie, consideră semiologul 
francez, să ne conducă la respingerea acestui nivel, căci alături si 
în combinaţie cu cel conotativ are un rol deosebit de important 
în construcția sensului. Paradigmele simbolice, care se nasc prin 
conotație, sunt „actualizate” doar cu ajutorul unor sintagme de- 
notative. În plus, denotativul reușește să producă senzația de real, 
un important artificiu semantic conotativ. Semioticianul francez 
este primul cercetător care a propus o analiză structurală a imaginii 
publicitare prin intermediul celor două modalități de semnificare, 

chiar dacă metoda sa poate fi criticată în multe articulații datorită 
impreciziei sau a unor conceptualizări insuficiente. 


Semiotica și codurile vizuale 


Un alt model, clasicizat deja, este cel lansat de U. Eco în 1968, 
prin lucrarea Structura absentă !. După ce respinge analogismul si 
similitudinea înțelese mecanicist, Eco consideră că simbolurile 
vizuale fac parte dintr-un limbaj cultural codificat, transcriind, 
după un cod, anumite condiţii ale experienţei. Cu toate acestea, 
suntem avertizați, mai ales în Tratatul de semiotică generală ?, asu- 
pra capacităților reduse de semnificare ale imaginii. Pornind de la 
iconism, Eco face o critică generală a noțiunii de semn, arătând că: 
„Acum, în fața unor rezultate atât de deceptionante, pare posibilă 
o singură decizie: categoria iconismului nu slujește la nimic, confun- 
dă ideile pentru că nu definește un singur fenomen sau numai 
fenomene semiotice. Iconismul reprezintă o colecţie de fenomene 
puse laolaltă, dacă nu din întâmplare, oricum cu mare ușurință — 
așa cum, probabil, în Evul Mediu cuvântul ciumă acoperea o serie 
de boli foarte diferite." Această dezamăgire nu îl va împiedica să 
încerce o degajare a unor unități constitutive ale imaginii, făcând 
o tipologie a zece familii de coduri vizuale, în cadrul unui proces 
de codificare în straturi succesive. După ce deosebește patru tipuri 
de coduri legate de baza fizică a comunicării iconice, U. Eco dis- 
tinge patru categorii de coduri ce structurează în fond procesul 
de codificare vizuală. Prima categorie este cea a codurilor iconice 
propriu-zise, cu trei subcategorii: 

— figuri, unităţi elementare cu grad mic de structurare (rapor- 
turi geometrice, contraste luminoase etc.); 


1Ne vom referi la lucrarea lui U. Eco, La structure absente, Mercure de France, Paris, 
1972. 

2U. Eco, Tratat de semiotică generală, Ed. Științifică și Enciclopedică, București, 1982. 
3 Sublinierea aparține autorului. 

— semne, dificil de analizat și care definesc unităţi de identifi- 
care izolate ale imaginii; 


— enunturi, coduri ce caracterizează unități iconice, cuplate 
asociativ sau opuse contextual (alb/negru, cap/coadă, lu- 
mină/întuneric etc.). 


A doua categorie este cea a codurilor iconografice, înțelese ca 
și configurații sintagmatice conotate cultural (Învierea, Botezul, 
Judecata de Apoi etc.). Dincolo de aceste două categorii de coduri, 
ce traduc o imanentä culturală și socială, U. Eco mai analizează 
codurile stilistice (creaţii originale, legate de nevoia autonomiei sau 
de un ideal estetic particular) și codurile inconștientului (ce deter- 
mină identificări și proiecții psihice, suscitate de semne vizuale). 


Umberto Eco: critica iconismului 


În cunoscutul său Tratat de semiotică generală, Umberto Eco 
remarca faptul că modurile în care un cuvânt sau o imagine sunt 
corelate cu conținutul lor nu sunt identice. De obicei, se consideră 
că între cuvânt și conținut există o corelație culturală, pe când în ca- 
zul imaginii acest lucru nu este considerat ca fiind evident. Pentru 
a putea ajunge la o analiză pertinentă, autorul citat ne recomandă 
abandonarea celor cinci modalități naive privind iconicul': 


1. semnele iconice au aceleași proprietăţi cu obiectul; 

2. semnele iconice sunt asemănătoare obiectului; 

3. semnele iconice sunt analoge obiectului; 

4. semnele iconice sunt motivate de obiect; 

5. semnele iconice sunt codificate cultural; 

6. dacă este acceptată propoziţia de la punctul 5, atunci sunt 
analizabile prin descompunere în unități pertinente, codi- 
ficate și sunt pasibile de o articulare multiplă, ca și semnele 
verbale. 


Ibid. p. 271. 

Concluzia: semnele iconice sunt codificate cultural, fără a im- 
plica în mod necesar prin aceasta că ele sunt corelate arbitrar! cu 
conținutul. După ce respinge analogia și similaritatea ca propri- 
etäti ale iconicului, marele semiotician italian se oprește asupra 
conventionalitätii, unde notează că „a reprezenta iconic obiectul 
înseamnă a transcrie cu ajutorul artificiilor grafice (sau de alt tip) 
proprietăţile culturale ce le sunt atribuite'?, pentru aceasta fiind 
necesară folosirea unor coduri de recunoaștere, care delimitează 
trăsături pertinente și caracterizante ale conținutului. 

Pentru imaginea publicitară, U. Eco dezvoltă un model inter- 
pretativ adaptat acestei forme de comunicare, determinând cinci 
niveluri de codificare. În primul rând, el izolează trei niveluri axate 
pe imaginea propriu-zisă: 


1. Nivelul iconic înregistrează datele concrete ale imaginii și, 
spune U. Eco, nu trebuie să-l luăm în calcul în analiza semiologică 
a mesajului publicitar, căci, așa cum arătam anterior, categoria 
iconismului este ambiguă și suprapune multe tipuri de semnificări; 


2. Nivelul iconografic se constituie din două tipuri de codificări, 
istorice (semnificanti constitutivi culturii) și publicitare, specifice 
procesului de simbolizare din interiorul acestui univers. Acest 
nivel este conotativ prin excelenţă, dacă reluăm terminologia lui 
R. Barthes; 


3. Nivelul tropologic este un echivalent vizual pentru figurile 
retorice (metaforă, hiperbolă etc.) și pentru tropii vizuali, creaţi 
prin procesul de creație publicitară. 


Ca exemplu, Eco analizează dubla metonimie a prezentării unei 
cutii de alimente prin intermediul animalului căreia îi este des- 
tinată hrana si autonomaza — un personaj tip este prezentat cu 
referire la întreaga populaţie țintă. 


1 Apud J. M. Adam si M. Bonhomme, op. cit., p. 181. 
2U. Eco, Structure absente, ed. cit., p. 257. 

Dincolo de aceste niveluri în analiza imaginii publicitare, Eco 
mai introduce două categorii de analiză, aplicate domeniului ar- 
gumentării publicitare: 


1. Nivelul topicii, al cadrelor generale de argumentare; 


2. Nivelul entimemei, ce dezvoltă raționamente declanșate prin 
imaginea publicitară.! 


În exemplele oferite în Structura absentă, U. Eco nu face ana- 
lize elaborate, pedalând mai ales pe forța conotativă a imaginii 
publicitare (dimensiunea iconografică). Prin intermediul unor 
exemple (CAMAY și KNORR) sunt analizate o serie de structuri 
de argumentare prin imagine, descoperindu-se mai multe câmpuri 
topice și entimemice. Remarcile finale ale acestui studiu susțin însă 
extrema banalitate a argumentării publicitare, centrată doar pe 
funcţia fatică si pe autocelebrarea produsului. În legătură cu ca- 
racterul persuasiv al acestei comunicări, Eco se îndoiește că poate 
avea efect dacă se face prin argumente banale, cunoscute în prea- 
labil. În comunicarea publicitară sunt folosite soluții deja codificate, 
existând doar iluzia că s-au inventat formule noi?. Dincolo de un 
scepticism legat de forța ilocuționară a imaginii, semioticianul 
italian a rafinat mult demersul inițiat de R. Barthes. Întemeind 
analize pertinente bazate pe cod și pe structură, U. Eco este grevat 
și de unele limite. Cea mai importantă este cea a subaprecierii 
functionalitätii denotativului (nivelului iconic), precum și cel al 
delimitării artificiale dintre topic și tropologic. Aceste limite nu 
scad valoarea contribuţiei lui U. Eco, care și-a pus amprenta pe 
analizele de semiologie a imaginii publicitare din ultimii douăzeci 
de ani, chiar dacă scriitorul-semiotician nu a putut scăpa de un 
anumit „verbocentrism”. 


1L. Porcher, Introduction à une sémiotique des images, Didier-Credit, Paris, 1976. 


2Ibid., p. 8. 

Structuralismul radical - Louis Porcher 


Cronologic vorbind, un al treilea model teoretic apare în 1976, 
odată cu lucrarea Introducere la o semiotică a imaginilor !. Încercând 
să deceleze un limbaj al imaginii, L. Porcher se bazează în mare 
măsură pe glosematica lui Hjemlslev, încercând să scape de em- 
pirism și pragmatism pentru a ajunge la o lexicalizare iconică ?, 
eliminând din câmpul și arsenalul analizei orice element comu- 
nicational, psihologic sau sociologic. Încercarea de analiză gra- 
dual-inductivă propusă de autor se realizează printr-un demers 
formal și prin ședințe experimentale; este deosebit de interesantă 
şi merită să o trecem în revistă, în toate articulațiile ei. În primul 
rând, modelul structuralist al lui Porcher presupune două etape 
experimentale. Prima etapă este cea a degajării semnificantilor si 
semnificatilor iconici, în care unor lectori avizaţi li se cere să facă 
un inventar de semnificaţii, notând tot ceea ce le evocă o ima- 
gine. Apoi, pornind de la semnificati, se încearcă descoperirea 
semnificantilor, adică a elementelor din imagine care au indus 
anumite semnificații. În exemplul pe imagini publicitare la ti- 
gările WINSTON și MARLBORO (vezi planșa 2), se observă, în 
primul rând, o semiotizare inegală a componentelor unei imagini: 
unele elemente manifestă o polisemie iconică, adică sunt investite 
cu multe tipuri de semnificaţii, pe când altele sunt inactive sau 
chiar nule. Imaginile de la WINSTON au suscitat doar câte patru 
semnificații pentru un lector și 29 pentru altul. Evident că aceste 
rezultate trebuie controlate într-un fel sau altul pentru a se eli- 
mina relativitatea, astfel încât a doua etapă este cea a controlului 
rezultatelor prin teste de comutare. Ideea este de a realiza, cu ajutorul 
lectorilor-experimentatori, reprezentarea absenței” prin variaţii 
fictive asupra semnificantilor iconici, notându-se diferențele de 
conținut ce apar atunci când unele elemente se înlocuiesc prin 
altele. În cazul reclamei la tigärile WINSTON, semnificația vacanță 


TIbid., p. 24. 
2Ibid., p. 65. 
3 Ibid., p. 92. 

este produsă de semnificantii: zăpadă, versant, munte, brazi, bete de 
schi. Printr-o simplă operaţie de comutare se verifică forța relației 
de semnificare și ne putem apropia de ceea ce este nucleul semic 
al imaginii publicitare. 


Exemplu de test: 

— Dacă n-ar fi zăpadă, ideea de vacanţă ar fi suprimată (-), 

— Dacă n-ar fi versant, ideea de vacanță ar rămâne (+), 

— Dacă n-ar fi munte, ideea de vacanţă ar fi suprimată (-), 

— Dacă n-ar fi brazi, ideea de vacanță ar rămâne (+), 

— Dacă n-ar fi bete de schi, ideea de vacanță ar rămâne (+). 

Se poate observa că geneza semnificației vacanță se valorizea- 
ză prin nucleul semic zăpadă si munte, iar semnificantii versant, 
brazi si bete de schi participă doar indirect, funcționând doar ca 
sinonime iconice!. 

A treia etapă este cea denumită montajul paradigmatic al sen- 
sului. În acest stadiu, pe baza unor opoziții pertinente pe care le 
putem stabili prin teste de comutare, se pot regrupa răspunsurile 
pentru a le coagula în axe paradigmatice ale sensului unor imagini. 

Etapa a patra este explorarea organizării sintagmatice a sensu- 
lui. Pornind de la lanțurile opozitionale identificate, L. Porcher 
realizează recompunerea unor scheme sintagmatice, pentru că un 
semnificat se poate difuza prin mai multe lanțuri semnificante. 
Astfel, codificarea contextuală a imaginii publicitare limitează 
baleiajele vizuale potenţiale ale receptorului, provocând agregări 
sintagmatice, mai mult sau mai putin canalizate. 

Exemplul este dat ă propos de semnificația masculinitate dintr-o 
imagine pentru MARLBORO: 


Ao -Prezența corpului bărbatului; 

A1 -Aerul robust al bărbatului; 

Bo  - Coafura bărbatului; 

B'o -Faptul că are capul descoperit și nu este cu pălărie; 


B”o -Faptul de a avea păr si de a nu fi chel; 
B”1 -Faptul de a fi nepieptănat; 


'Ibid., p. 93. 

C1 -Faptul căi se văd ochii; 
C1 -Faptul că privirea îi este aspră.! 


Aceasta înseamnă că semnificația masculinitate este destul 
de puternică, structurând traseul privirii; însă, notează Porcher, 
trebuie să ţinem mereu cont că „soliditatea unui semnificat iconic 
rămâne foarte precară”, chiar dacă s-au găsit 570 de sintagme 
pentru masculinitate, „imaginea mai are destule șanse de a bascula 
de la un semnificat la altul”. În finalul analizei, L. Porcher, lărgind 
granițele analizei spre o dimensiune interpretativă, relevă ambi- 
guitatea imanentă a imaginii publicitare, ambiguitate ce derivă 
din statutul ei paradoxal: pe de o parte, trebuie să fie discretă (în 
profitul produsului care e, de fapt, personaj principal), pe de altă 
parte, trebuie să fie în prim plan pentru a orienta receptarea spre 
produs. Modelul lui aduce o contribuţie deosebită la revelarea 
mecanismelor de semantizare, demonstrând felul în care se naște 
sensul în cadrul mesajelor iconice. Dispersia analitică manifes- 
tată, precum și eludarea aspectelor sociologice și psihologice ne 
îndepărtează de viziunea de sinteză care, obligatoriu, trebuie să 
ne arate cum ,functioneazä” sensul produs de iconic pe ansam- 
blul argumentării publicitare. Procedurile comutationale greoaie 
se exersează pe un material care, deși produs experimental, este 
destul de artificial și nu avem nici o dovadă că se apropie măcar 
de procedurile de receptare din situaţii reale de receptare. În fond, 
așa cum remarca o lucrare de sinteză”, apărută recent, demersul 
în cauză ilustrează foarte bine limitele aplicării structuralismului. 


Semiotica structuralistă a lui J. M. Floch 


Cadrul teoretic de la care pornește semioticianul francez 
J. M. Floch coincide în mare măsură cu cel creionat de A. J. Greimas 


1J. M. Adam, M. Bonhomme, op. cit., p. 186. 


2J. M. Floch, Sémiotique, Marketing et Communication. Sous les Signes, les Stratégies, 
PUF, Paris, 1990. 


3Apud J. M. Floch, op. cit., p. 5. 

si de Grupul de Cercetare Semiolingvisticä de la Paris. Ideea centrală 
a demersului structuralist profesat de centrul menționat este cea 
după care, pentru a înţelege actele de limbaj (enunturile), trebuie să 
începem prin a degaja formele semnificante subiacente enuntului, 
în și prin care se organizează semnificația globală a unui text. Dar 
față de alți semioticieni, care au refuzat alte tipuri de demersuri, 
J. M. Floch nu respinge alte analize, ba chiar face proba interdis- 
ciplinaritätii într-un studiu interesanti. În plus, este revendicat 
un demers științific pentru analiza imaginii, respingându-se o 
intervenţie prea literar barthesiană, precum și conceptul vag de 
conotaţie. Este înlăturat, de asemenea, termenul de iconicitate, 
fiindu-i preferat cel de figurativitate, iar imaginea este tratată ca 
un text. Cea mai importantă contribuţie pe care o aduce demersul 
analizat este faptul că experimentează asupra imaginii o „teorie a 
semnificației generative”, văzând sensul ca un proces de producere, 
ca un proces generativ, susceptibil de a se propaga la mai multe 
nivele figurative după o complexitate crescândă. Din punct de 
vedere metodologic, este vorba de a merge în profunzime, trecând 
de semnificaţiile de suprafață pentru a descoperi anumite opoziții 
și corelaţii formale de profunzime, care vor genera sensul figurativ. 
Considerând că semiotica se ocupă de explicaţia inteligibilului, 
J. M. Floch enunţă un alt principiu de lucru: trebuie să căutăm 
sistemele de relații ce formează invariantü la nivelul producţiilor de 
sens și să le analizăm pornind de la relativizarea conceptului de 
semn. Semnul este relativ și, după cum nota L. Hjelmslev, fiind 
conjunctural, luat izolat, semnul nu are nici o semnificatie?. Astfel, 
autorul introduce ceea ce el numește principiul imanentei: cău- 
tarea sistemelor de relații care fac semnele să poată semnifica”, 
în acest sens autorul considerându-se un continuator în șirul: 
Saussure, Jakobson, Hjelmslev, Benveniste, Greimas, Dumezil sau 
Lévi-Strauss. Demarcând deci terenul de investigație, se introduce 
și un alt principiu al lingvisticii structurale: izolarea și ierarhizarea 


'Ibid., p. 6. 
2Ibid., p. 8. 
3Ibid., p. 83-118. 

diferitelor nivele unde se pot situa invariatiile unei comunicări 
sau ale unei practici sociale!, pornindu-se de la un moment în care 
semnificația este articulabilă (deci descriptibilă, sensul devenind 
semnificat) și mergând spre momentele când devine manifestă 
prin semne, deci până devine text. Lucrarea Semiotică, marketing 
și comunicare este sugestiv subtitrată: Subsemne, strategii, indicând 
prin aceasta parcursul generativ al semnificației, unde semnele 
nu sunt decât puncte de plecare pentru descoperirea semnifica- 
tiilor subiacente. În plus, autorul se bazează pe experiența sa în 
domeniul marketingului și comunicării, pretinzând că un astfel de 
demers semiotic are aplicaţii practice imediate: mai multă inteligi- 
bilitate, mai multă pertinentă, mai multă diferenţiere în procesul 
de creaţie a mesajelor publicitare. Demersul său din lucrarea citată 
include cinci analize de semiotică structurală asupra imaginii pu- 
blicitare, analize din care putem desprinde elementele practice de 
metodă. În capitolul intitulat Refuzul euforiei?, sunt analizate 130 
de ilustraţii publicitare pentru medicamente psihotrope, analiza 
comportând două etape. 

În primul rând, autorul recurge la delimitarea structurii semi- 
otice globale, structură bazată pe punerea în relaţie contrastantă 
și omologică a formei de expresie și a formei de conținut, structură 
care rezultă din agregarea următoarei grile: 


Expresie clar nuantat vs sumbru contrastat 
policromatic vs monocromatic 
fin vs grosolan 
continuu vs discontinuu 
clar VS vag 
simplu vs complex 
simetric vs asimetric 
unic vs multiplu 
sus vs jos 
conjunctie vs  disjuncţie 
pictural vs grafic 

Conţinut euforie vs  disforie 

1 Thid., p. 8. 


2 Ibid., p. 83-118. 

În faza a doua a analizei, ilustrațiile sunt așezate după poziția 
lor pe parcursul sintagmatic al sensului, sunt selecționate fie după 
dimensiunea disforică (înainte de a lua psihotrope), fie după di- 
mensiunea euforică (după medicamentatie), fie în ambele!. Într-o 
altă analiză, cu ajutorul unui careu semiotic, sunt comparate mai 
multe tipuri de valorizare a automobilului în cadrul unor campanii 
de publicitate pentru CITROEN. 


VALORIZARE PRACTICĂ VALORIZARE UTOPICĂ 


Valori utilitare Valori existențiale 
Manevrabilitate Viaţă 
Confort Identitate 
Fiabilitate Aventură 
Cost/beneficii Valori nonexistentiale Valori nonutilitare 
Gratuitate 
Rafinament 
Cantitate/pret Valorizare critică Valorizare ludică 


Prin acest careu semiotic, autorul pune în evidență dinamica 
valorizării autoturismului CITROEN în mai multe campanii pu- 
blicitare: 

1981  valorizare practică; 
1984 valorizare ludică; 
1985  valorizare utopică. 

Cu ajutorul unor asemenea inducţii si deductii, J. M. Floch a 
încercat să descopere anumite virtualitäti semnificante, recunos- 
când totodată că semiotica plastică pe care o propune nu va putea 
niciodată epuiza conținutul unei imagini publicitare. 


1J. M. Adam, M. Bonhomme, op. cit., p. 186-189. 

Limitele demersului semiotic si semiologic 


Despre limitele particulare ale unor demersuri analizate până 
acum am făcut câteva remarci cu ocazia prezentării lor. Cu siguran- 
tă, marele merit al încercărilor de analiză semiotică este acela că au 
reușit cea mai bună anatomie a imaginii publicitare, ajungând, de 
asemenea, să stabilească legături între elemente iconice și o serie 
de conţinuturi de semnificaţie. Acest demers are, însă, și o serie de 
limite. Sintetic, acestea se circumscriu următoarelor problematici: 

În primul rând, demersul semiotic (în cele mai multe cazuri 
de nuanță structuralistă) s-a mărginit să evalueze imaginea în 
sine, prin elementele de structură sau codare, o imagine a cărei 
creaţie pare a fi constituit un scop în sine. Astfel, semantismul 
descoperit este un semantism trunchiat, privat de potenţialul său 
persuasiv. Imaginea publicitară este analizată ca o imagine plastică 
în sine, iar receptarea ei ca o receptare artistică. Se eludează fap- 
tul că este vorba de o imagine cu caracter persuasiv, care codifică 
intenționat elemente ale universului presupus de așteptare al 
publicului-cumpărător. lar receptarea publicităţii este un proces 
comunicational ghidat de nevoi, interese, motivații sau inhibitii 
vis ă vis de produsul care este, totuși, personaj central al actului 
comunicational, în cele mai multe cazuri. 

În al doilea rând, structurile de sens degajate (experimental sau 
nu) nu sunt justificate în niciun fel, sunt prezentate ca fiind trăsă- 
turi imanente faptului comunicational în sine. Cu toate acestea, 
pare evident că sunt fapte de interpretare, atinse de relativitatea 
specifică unor asemenea procese. Din perspectivă epistemologică, 
este greu să acceptăm generalitatea unor afirmaţii fără probarea 
acestora. 

În fine, perspectiva semiotică analizează imaginea folosind 
un arsenal conceptual din lingvistică, imaginea devenind mai 
degrabă un medium publicitar, articulat după diverse gramatici 
lingvistice. Analogia dintre imagine și limbă este fertilă, dar, dusă 
la extrem și fără a fi dublată de alte tipuri de demersuri, ea poate 
deveni reductionistä. 

Este nevoie însă, așa cum remarcau J. M. Adam și 
M. Bonhomme!, să lărgim perspectiva prin adăugarea unor ana- 
lize privind strategiile argumentative, adică să completăm sensul 
descriptiv in abstracto cu sensul strategic, demers care cuprinde cel 
mai bine procesele și interacțiunile publicitare la cele trei nivele 
constitutive: producere, imagine-text și receptare. Unul dintre cei 
mai interesanti autori contemporani care analizează imaginea 
remarca: „Imaginea poate apărea în mod legitim ca un text, în 
sensul forte al termenului (...), în măsura în care constituentii 
săi (și distribuţia lor în spaţiul reprezentării) solicită din partea 
spectatorului o serie de ajustări despre care am putea spune că se 
circumscriu procesului pe care îl numim lectură”?, însă imaginea, 
contextul, nu este decât un punct de plecare pentru activarea unor 
rețele simbolice, a unor complexe procese interpretative. 


Retorica iconicitätii (J. M. Adam, M. Bonhomme) 


Încercând să elimine o serie din neajunsurile demersului re- 
toric, o lucrare recentă’, elaborată de doi profesori de lingvistică 
de la Paris, propune un demers de retorică a imaginii prin descri- 
erea condițiilor argumentative ale imaginii publicitare. Pornind 
de la constatarea justă că iconicul, prin statutul său, stabilește un 
cadru argumentativ diferit mult de cel al textului, limbajul deține 
o sintaxă constrângătoare și lineară, iar imaginea are o topografie 
deschisă și spatializatä. Dacă limbajul se bazează pe o dublă arti- 
culare (cuvinte și foneme - ultimele fără semnificaţie intrinsecă), 
imaginea are o plastică cu o dublă articulare de altă natură (culori 
și forme). Dacă limbajul este constituit din unități lexicale inven- 
tariabile și codate (dovadă stau dicționarele), imaginea are unități 
figurative, polisemice și dificil de inventariat. 


1J. M. Adam, M. Bonhomme, op. cit. 
2P. Fresnault-Deruelle, L'Eloquence des images, PUF, Paris, 1993, p. 14. 
3J. M. Adam, M. Bonhomme, op. cit., 1997. 

Imaginea are handicapul că nu conține seme inerente!, căci 
formele și culorile nu semnifică nimic în ele însele, ea beneficiind 
doar de seme aferente, sensuri care se nasc contextual și care 
fragilizează foarte mult sistemele argumentative care se bazează 
pe iconic. Un alt handicap al imaginii este de natură sintactică, 
fără conectori sau predicate, fără posibilitatea de a construi 
argumentări bazate pe secvențe deductive. Imaginea pune în 
operă o „argumentare ansamblistă ce suscită rețele inferentiale 
aleatorii, solicită putin componenta explicativă a argumentării, 
apelând la componenta seducătoare a argumentării, bazându-se 
pe judecăţi de valoare, pasiuni, credinţe și stereotipuri (mult mai 
apropiate de vizual decât de textual).” Cu toate acestea, imaginea 
poate declanșa procese de argumentare iconică. Poate produce, cu 
minimum de mijloace textuale (nume de marcă sau slogan), procese 
de argumentare autonome, chiar dacă argumentarea exclusiv iconică 
este imposibilă (decât dacă este vorba de fotografia produsului sau 
a etichetei). Fără a exagera prea mult, autorii francezi consideră 
că argumentarea iconică beneficiază de efecte ilocutionare (șocul 
emotiv) și perlocutionare (invitaţia la cumpărare), însă acestea 
sunt greu de explicitat, singura soluţie fiind ceea ce autorii au 
numit o „conversie intersemiologică mergând de la percept la 
concept”?, conversie interpretativă care rămâne oricum parțială. 
Cu toate că argumentarea iconică este mereu contextuală, se poate 
constitui un model. Părăsind pista referențială, centrată pe cuplul 
semnificant/semnificat, modelul Adam-Bonhomme (pe care îl 
vom numi mai departe M.A.B.) consideră că elementele imaginii 
publicitare sunt mai degrabă indici care provoacă sau nu efecte 
interpretative la receptorul-interpretant. Astfel, ea devine obiect 
de analiză atunci când se ia în calcul circuitul enuntiativ, ce se 
naște în urma interacțiunii complexe dintre conceptorii imaginii 
(individ sau echipă) și receptori-interpretanti. Modelul invocat 
împarte astfel procesul în două etape: producția argumentativă 
a imaginii şi receptarea argumentativă a imaginii. Producţia se 


1F Rastier, Sémantique interpretative, PUF, Paris, 1987. 
2J. M. Adam, M. Bonhomme, op. cit., p. 195. 

bazează, în primul rând, pe datele motivate ale imaginii. Deci vom 
avea componente de natură geometrică, contextuale din grafismul 
unor linii și suprafeţe, după mai multe posibilități: dimensiune 
(lung/scurt), aspect (continuu/discontinuu), profil (drept/curb) 
etc. La componenta geometrică se adaugă cea cromatică, legată de 
culoare și caracteristicile ei: structuri (culori primare/secundare/ 
complementare), tonalitate (calde/reci), contrast (clar/obscur). În 
plus, pe lângă cele două componente materiale de bază trebuie luată 
în calcul și textura suprafeţei iconice. Aceste componente materiale 
se vor găsi în imaginea publicitară sub forma unor combinaţii 
topografice, unități figurative agregate după diferite scenografii și 
cu ajutorul unor tehnici plastice: cadraj, perspectivă, unghi vizual 
etc. Dacă rămânem la acest nivel, imaginea apare ca o „ocurență 
proliferantă si mai mult sau mai putin organizată, susceptibilă de 
a produce multiple impresii semantice”!. Creatorul nu rămâne la 
aceste date materiale, el trebuie să creeze un model argumentativ 
în funcție de produsul vizat și în funcţie de publicul potential 
al produsului. El va trebui să uzeze de scheme iconice (iconeme), 
calculate astfel încât să provoace efecte perceptive concordante 
(prin pregnantä, redundantä sau contrast). Aceste iconeme vor 
servi ca suport vizual pentru o serie de topos conceptuali, care vor 
trebui să ghideze receptarea, reducând polisemantismul imaginii. 
Astfel, imaginea este indexată cu credințe și ideologii implicite 
prin intermediul a două categorii de toposuri arhetipale (când 
exploatează structuri psihologice și fantasmatice fundamentale 
pentru a transfera asupra imaginii așteptările latente ale 
potenţialilor cumpărători) și socio-culturale (semnificaţii atașate 
de o anumită cultură dată). Avem astfel un cuplu schemă iconică 
- topos conceptual, care poate fi creat în modalități foarte diverse 
de către producätorul-emitätor. Schemele vizuale pot fi irigate cu 
toposuri conceptuale prin multe procedee și modalități, cert este 
că se ajunge la un cuplu de semnificare ce argumentează probabilist, 
imaginea publicitară fiind un filtru argumentativ încărcat de 
instrucțiuni pe care lectorul-receptor le poate sau nu reactiva. 


Ibid., p. 196. 

Receptarea interpretativă 


În fața unei imagini publicitare, cumpărătorul potențial devine 
interpret. Imaginea este un sistem presupozitional sau un meca- 
nism declansator de inferente. Acest lucru devine posibil pentru 
că, oricât de mascată ar fi argumentarea publicitară, totuși este 
evident că lectorul va căuta în spatele obiectualitätii sale o serie 
de indicații relative la finalitatea sa persuasivă si la prelungirile 
pragmatic-comerciale. În cadrul M.A.B., aceste inferente sunt 
numite calcule interpretative si se clasează în patru tipuri: 

— calcule referentiale, prin întrebări (cine?, unde?, când?, ce?) 
lectorul încearcă să identifice subiectul imaginii, pentru 
identificarea obiectului căruia i se face reclamă si a propri- 
etätilor sale; 


— calcule topice, în care se reactivează mai mult sau mai puțin 
conștient anumite toposuri arhetipale socioculturale par- 
tajate în comun. Acest lucru se realizează prin anamneză 
(o schemă iconică îi aminteşte de ceva) si prin indexare (o 
anumită schemă iconică marchează un anumit concept), 
sintetic fiind vorba de o recunoaștere de tip stereotipic. 
Această reactualizare nu este un simplu proces de codificare/ 
decodificare, ca în cazul analizelor semiotice. Interpretantul 
nu poate reactualiza decât o parte din toposurile inserate de 
creator, reactualizându-se și o serie de toposuri neprevăzute, 
în cadrul acestui proces putând apărea o serie de semnificații 
multiple, chiar contrare sensului transmis; 


— calcule axiologice, provocate de genul discursiv, fondat pe elo- 
giu și enunţ hiperbolizant. Se caută indici de valorizare și de 
pozitivare a produsului promis de publicitate. Aceste coduri 
se pot structura în subteme evaluative: estetice, etice etc.; 


— calcule entimemice, care se referă la scopul pentru care a fost 
produsă o anumită imagine, deductii și supozitii pornind 
de la zonele cele mai frapante ale imaginii. 

Astfel, drumul interpretării imaginii de la creator la client 
este nesigur, existând un control destul de mic alinferentelor care 
rezultă în procesul de receptare. Însă, în ciuda unei asemenea re- 
lativitäti si instabilitäti, se pare că această cale de analiză este mai 
productivă decât modelele semiotice atât de sigure pe modalitățile 
descoperite de ele pentru producerea sensului. 


Analiza compozițională 


Cele mai multe analize ale imaginii publicitare sunt acelea pe 
care le-am putea reuni sub termenul de analize compoziționale. Sunt 
analize care au un grad mai mare de descriptivism și, într-o oareca- 
re măsură, sunt influențate de U. Eco sau de R. Barthes, autori la 
modă în ultimele două decenii. Pe urmele semioticienilor invocati, 
cea mai simplă metodă este de decompozitie a imaginii în tipuri 
de mesaje sau straturi succesive de semnificație. Decompozitia se 
face prin descrierea unor tipuri de mesaje, „descrierea fiind capi- 
tală, pentru că ea constituie transcodificarea perceptiilor vizuale 
în limbaj verbal”!, se realizează în acest prim pas o verbalizare a 
vizualului, o trecere de la perceput la numit. Prin numire se ajun- 
ge la un proces de identificare a unor unități culturale, un fel de 
decupare a mesajului. Acest produs este considerat a fi legitim, 
cu predilecție în cazul publicităţii, căci, remarcă M. Joly’, a fost 
făcut și în sens invers, adică de la verbal spre vizual. După M. Joly, 
avem mai întâi un proiect verbal, în construcția publicitară vrem să 
arătăm o anumită persoană, o anume haină, un anume loc sau se 
evocă un anumit concept, lucru care, fiind dificil, implică tot felul 
de alegeri, în funcţie de bogăţia experienței fiecăruia dintre noi. 
Prin simple descrieri compoziționale, se pot descoperi denotatia 
si conotatia, pot fi distinse mesajele lingvistice de alte tipuri de 
mesaj, se desemnează obiectele-lucru ce permit elaborarea noțiunii 
de semn iconic și, de asemenea, tot prin descriere, se poate observa 


1M. Joly, op. cit., (trad. rom., 1988), p. 54. 
2 Ibid., p. 55. 

compoziția vizuală, declanșându-se astfel o serie de interpretări 
ale codificărilor culturale. 

În tradiția barthesiană, analiza pe care noi o numim compo- 
zițională trebuie mai întâi să abordeze diferitele materiale din 
care se constituie imaginea publicitară, acestea fiind lingvisticul, 
iconicul codificat si iconicul necodificat. Conform unei asemenea 
analize, trebuie distinsă imaginea pură de ansamblul lingvistic. Nu 
este vorba de o ruptură sau de o discontinuitate reală între aceste 
două nivele, căci avem un proces de ancorare imagine/text!, o in- 
teractiune dintre cele două nivele în urma căreia se naște sensul. 
Această interacțiune poate să cunoască multe ipostaze, cele mai 
comune fiind următoarele?: 


— aluzia — prin care poate exista o oponentă disjunctie între 
text și imagine, dar în subsidiar imaginea să trimită la text; 

— suspensia — când, prin text sau imagine, lectorul este condus 
la un anumit set de așteptări: în urma textului, el se așteap- 
tă la o anumită imagine sau este incitat, prin imagine, să 
citească un anumit text; 


— contrapunctul — când un text dă un număr de informaţii în 
jurul unei imagini simbol. 

Această interacțiune între imagine și text, care este ancorarea, 
relevă și anumite aspecte de redundantä și chiar de tautologie. 
Însă, în interacțiunea dintre text și imagine, este deosebit de im- 
portantă ipostaza funcției releu, pe care Barthes a definit-o ca formă 
de interacțiune între imagine și cuvinte, prin care textul spune 
ceea ce imaginea poate cu mai mare greutate să exprime, cum ar fi 
temporalitatea ori cauzalitatea. În această ipostază a interacțiunii, 
Barthes a evidențiat complementaritatea dintre imagine și text, 
care poate fi privită și într-o ipostază dinamică: imaginile zămislesc 
cuvinte care creează imagini într-o mișcare fără sfârșit?. 


TR. Barthes, op. cit., 1964. 
2 Reliefate de M. Joly, op. cit. 
3R. Barthes, Système de la mode, Seuil, Paris, 1967, p. 8. 

Dincolo de ipostazele lingvisticului și de retorica specifică 
acestui tip de suport al semnificației, trebuie distins mesajul iconic 
codificat, ansamblu constituit din semne. Semioticianul francez 
este de părere că, în fond, întreg obiectul semiologiei este repre- 
zentat nu de limbajul de denotatie, ci de limbajul conotat, limbajul 
de conotaţie fiind propriu oricărui sistem de semne. În Sistemul 
modei!, Barthes afirma chiar că semiologia este „știința semnelor 
obiectuale”. Deși în multe cazuri se prezintă destul de confuz, 
încercând să construiască o semiotică a discursului, Barthes vor- 
bește de sisteme translingvistice, care „se construiesc pornind de 
la limbajul articulat, obiect al lingvisticii, dar nu se confundă cu 
el. Obiectul studiat de lingvistică este restrâns la o finalitate de 
pură comunicare; obiectele oferite translingvisticii au, fără îndo- 
ială, această finalitate, de vreme ce substanţa lor este lingvistică, 
însă în ele, funcția de comunicare se diversifică și se specializează 
potrivit unui anumit număr de finalitäti secundare; se știe că, în 
mod obișnuit, o operă comportă un obiect de comunicare și că 
acest obiect este comunicat în scopuri stoice, persuasive, rituale 
etc.; aceste scopuri nu sunt nicidecum întâmplătoare, ele sunt 
codificate de societate?. 

În terminologia ultimilor ani, iconicul codificat, ansamblu de 
semne pe care Barthes îl numea, destul de confuz, imagine, a primit 
în terminologia mai nouă denumirea de mesaj vizual, constituit 
din figurativ și iconic. De asemenea, pe lângă semnele figurative și 
iconice s-a introdus conceptul de semne plastice (elemente plastice 
cum ar fi: formă, compoziţie, culoare și textură). 

Atât în analizele lui Barthes, cât și în ale altor semioticieni 
contemporani, apare și categoria iconicului necodificat, imagini ale 
naturaleţii aparente a imaginii (mai ales fotografice) aflate într-o 
relație de puternică analogie cu realitatea. Vom încerca exemplifi- 
carea unei asemenea modalităţi de analiză pentru a evidenția atât 
limitele, cât și virtuțile acestui tip de analiză. 


"Ibid., p. 98. 
2Ibid., p. 581. 
3 Grupul Mu, Traité du signe visuel. Pour une rhétorique de l’image, Seuil, Paris, 1992. 

Publicitate pentru RENAULT 19. Studiu de caz. 


Descriere generală 

Reclama (vezi planșa 3) a fost publicată în revista Le Point 
din iunie 1993, revistă tip magazin care se adresează în general 
intelectualilor și funcționarilor, cititori cu un venit peste me- 
dia salariului în Franța. Reclama este compusă din două pagini 
alăturate, două treimi din partea superioară fiind ocupată de o 
fotografie reprezentând un joc pentru copii, un ansamblu rutier 
pe podelele de lemn ale unei încăperi. Pe șoseaua-jucărie se află 
două masinute, alte două fiind așezate pe podea lângă șosea. Tot 
în cadrul fotografiei se observă un transformator, care reiterează 
faptul că nu este o șosea reală, și două joystick-uri. Sub această 
imagine se află textul: „Crescând, bărbatul nu-și abandonează 
visele de copil, le perfectioneazä”. 

În treimea de jos a paginii din stânga se află un calup de text, 
iar în treimea de jos a paginii din dreapta se află imaginea noului 
prototip de RENAULT 19, în dreapta jos fiind plasat logo-ul firmei 
„RENAULT - Des voitures à vivre”!. Reclama este alcătuită din trei 
tipuri de mesaje: lingvistice, iconice și plastice. Să le analizăm pe 
rând. 


A. Mesajul lingvistic 

Unii cercetători ajung să considere, exagerând, că este imposibil 
să transmiti un mesaj publicitar fără a face apel la mesaje ling- 
vistice. Este posibil și vom demonstra acest lucru într-o secțiune 
viitoare, dar nu aici se oprește dezbaterea noastră din această sec- 
tiune. Evident că aceia care exagerează funcția lingvistică încearcă 
să marcheze importanţa textului în cadrul publicităţii, lucru care 
nu este o exagerare. Într-adevăr, în 95% din cazurile concrete de 
publicitate textul este crucial pentru nașterea unui sens. În deco- 
dificarea unor imagini, textul canalizează spre un anumit univers 


1 „RENAULT 19 - Mașinile care trăiesc.” 

de interpretare. Imaginea este polisemică, este un fel de enunț 
deosebit de complex si multistratificat. În același spațiu cultural, 
cu coduri și convenții partajate în comun, experiența de viață a 
indivizilor poate determina semnificații total diferite. Această 
polisemie nu trebuie totuși exagerată. 

După R. Barthes, legătura dintre text și imagine poate îmbrăca 
ipostaza de ancorare sau cea de releu. Cum remarcam și înain- 
te, prin ancorare se circumscrie nivelul bun de lectură, imaginea 
este legendată, i se reduce o parte din arbitrariul interpretării. 
Descoperim în acest text două tipuri de mesaje lingvistice: o anco- 
rare cu legendă: „Crescând, bărbatul nu-și abandonează visele de 
copil, le perfectioneazä”, precum și o descriere a caracteristicilor 
si un releu, în explicația de sub poza mașinii: „RENAULT 19 - 16 
supape, nouă pentru mult timp.” 

Prin legenda de sub fotografie se realizează o legătură între 
imagine și obiectul reclamei. Imaginea reprezenta dezolant niște 
jucării abandonate, cele două joystick-uri fiind o dovadă a acestui 
lucru. Evident că această imagine antrenează conotativ ideea că 
oamenii se schimbă odată cu trecerea timpului, pierzându-și ino- 
centa și bunele caracteristici ale copilăriei privită utopic. Mesajul 
lingvistic, în schimb, contrazice contrapunctând această semnifi- 
catie culturală implicită, șochează arătând că bărbatul nu renunță 
la visele copilăriei, ci le perfectioneazä realizându-le. Astfel, au- 
tomobilul care urmează în percepţie este o continuitate firească 
a minunilor visate în copilărie. 

Prin această legendare, se reface legătura temporală trecut-pre- 
zent, greu de realizat doar prin iconic. Să ne închipuim cât de 
diferite interpretări ar fi iscat nu lipsa textului, ci doar alăturarea 
unor mașini-jucării cu mașini adevărate. Probabil că o parte din 
aceste interpretări ar fi fost defavorabile noilor modele pe care le 
promovează firma. 

Este foarte interesant felul în care această ancorare este com- 
pletată cu o funcţie releu pentru a putea reconstrui (sau simula 
reconstrucția) axa temporală trecut-prezent-viitor. Sintagma Nouă 
pentru mult timp încearcă să contracareze impresia subsidiară pe 
care o conţine un prototip nou de mașină: este nouă doar datorită 

rapidelor schimbări tehnologice, în scurt timp ea va fi demodată. 
Deci autoturismul corespunde unei constante pe care o valorizează 
normele sociale. Oamenii adevărați nu-și schimbă ideile și com- 
portamentele. Astfel, această mașină oglindește constanta noas- 
tră axiologică și comportamentală: este o perfecționare a viselor 
copilăriei și va fi mult timp de acum încolo mașina noastră. Prin 
ancorare și releu se reușește nu doar o legătură de complementari- 
tate între text și imagine, ci și o directionare a interpretării iconice. 


B. Mesajul iconic 

Deși se întinde pe o suprafață mare, un inventar al semnelor 
iconice sau figurative ne arată că avem relativ puţine elemente 
iconice și destul de omogene din punctul de vedere al motivelor. 
Modul de punere în scenă este unul de tip oximoron vizual, în 
care se obţine un efect puternic prin alăturarea a doi termeni 
contradictorii - jucărie/obiect real. Avem un univers format din 
puţine semne, dar apare următoarea posibilitate de interpretare 
și transformare interpretativă: 


SEMNIFICANT SEMNIFICATI SEMNIFICATI 
ICONIC LA PRIMUL NIVEL CONOTATIVI 
AL DOILEA NIVEL 

Podea din lemn Casa copiläriei Copilärie, fericire 

(eventual casa 

bunicilor) 
Circuit de Formula | Joc Plăcerea ludică 
Masinute Jucärie Competiţie, întrecere 
2 joystick-uri Jocul este dinamic, Tovărășie, camaraderie 

mișcare 


Se poate observa că partea de sus a podelei este luminată de o 
lumină albă, naturală, semnul unei uși care a fost lăsată deschisă, 
o metaforă pentru faptul că jocul a fost abandonat de cei doi copii. 

Este interesant modul în care este simbolizată copilăria prin 
acest procedeu de retorică, folosindu-se mai ales sinecdoca: pro- 
cedeu prin care generalul se exprimă prin particular, întregul 
prin parte, genul prin specie. În niciuna dintre cele două ipostaze 
imagistice nu apare personajul uman, el fiind simbolizat în ambele 

situaţii prin detaliile obiectelor de care se folosește: în imaginea 
de sus, prin jucăriile parcă lăsate în dezordine în urmă cu câteva 
minute (înainte de a sosi mama de la serviciu pentru a-i certa!). 

Și apoi, un automobil aflat într-o poziție de semiprofil, putin 
oblic față de axa orizontală, cu roțile din față virate putin dreap- 
ta, într-o postură de parcare ușor neregulamentară, parcă ar fi 
fost oprit doar pentru două minute, cât să cumpere șoferul un 
pachet de ţigări pentru a continua drumul mai departe. Fără a 
se folosi imaginea omului, construcţia, realizată după principiul 
retoric numit sinecdoca, păstrează urme ale prezenţei acestuia. 
Elementul uman este doar sugerat și pentru că, atunci când este 
prezent, devine un centru de atenţie foarte important, centru care 
focalizează întreaga atenţie. 

În astfel de cazuri, este absorbant de sens. În acest permanent 
cuplu om-mașină, mașina RENAULT devine personaj principal al 
povestirii. Automobilul îl însoțește pe om în toate etapele vieții 
sale și este lucrul cel mai important, este personajul principal al 
povestirii vieţii sale. Putem remarca și o subtilă elipsă în retorica 
acestei argumentări. Autoturismul și publicitatea pentru auto- 
turism se adresează bărbaţilor, de aceea discursul stabilește prin 
elipsă o argumentatie implicită: bărbatul nu-și abandonează visele, 
femeile da! 

Argumentatia putin sexistă corespunde unui stereotip mas- 
culin: femeile se schimbă ușor, devin gospodine, devin banale, 
comune, își pierd romantismul. Bărbaţii sunt constanti, își păs- 
trează inocenta și puritatea; femeile si le pierd. 

Multe analize de conţinut pe interviuri privind autoturismul 
au demonstrat că bărbaţii vorbesc despre mașina lor la fel cum 
vorbesc despre o femeie, multi îi dau nume de femeie, de aceea este 
explicabilă această construcţie eliptică de discurs polemic, în care 
autoturismul concurează femeia între lucrurile dragi bărbatului. 
Argumentarea eliptică de factură sexistă are o forță extraordinară, 
pentru că mizează pe o argumentatie de subînteles. O serie de lu- 
cruri nu se spun, sunt de domeniul subîntelesului; dacă sunt spuse, 
parcă își denaturează o parte din farmec si din înțeles. Discutia des- 
pre femeie are loc de puţine ori în prezența femeilor, dar în multe 

cazuri, chiar când nu pot să o spună, majoritatea bărbaţilor au o 
serie de stereotipuri de identificare ce devalorizează identitatea fe- 
minină. Mizând pe această difuză atitudine latentă, argumentarea 
eliptică pe care o studiem are darul de a crea o legătură puternică 
între lector și emițător, o legătură de taină, de complicitate. Cei 
doi parteneri ai comunicării partajează un secret numai de ei știut, 
femeile n-au cum să-l pătrundă și nici nu sunt invitate să o facă. 
Cea mai interesantă proprietate a argumentatiei de tip eliptic este 
legată de faptul că ea „narativizează” comunicarea, postulează un 
înainte și un după. Ea ne transmite prin dezordinea în care sunt 
lăsate jucăriile că, înainte de momentul oferit vederii, doi copii s-au 
întrecut acolo, pe șoselele imaginare ale lumii, după care copiii au 
crescut și acum sunt proprietari de RENAULT 19. Narativizarea 
eliptică este deosebit de importantă pentru că, prin intermediul 
ei, subiectul este prins în jocul recompunerii poveștii cu ajutorul 
elementelor din imaginarul sau experiența sa. 


C. Mesajul plastic 

Semnele plastice au o mare importanță în construcția unui 
mesaj publicitar, în multe cazuri ele fiind nu doar un suport al 
expresiei iconice, ci mijloace de expresie producătoare de sens. 
După cum a evidenţiat în Grupul Mu anii ‘90, o mare parte din 
semnificația unui mesaj vizual este rezultanta unor opțiuni de 
natură plastică, chiar dacă între iconic și plastic există comple- 
mentaritate. Cu toate că s-ar putea face o analiză aprofundată a 
cadrajului, a unghiurilor de fotografiere, a cadrului sau suportului, 
noi nu vom insista asupra acestor aspecte pentru că, în acest caz, 
sunt gândite să susțină mesajele iconice prezentate și am produce 
un discurs ușor redundant, iar analiza noastră se limitează doar 
la aspectele de retorică a imaginii. Vom aminti, totuși, un aspect 
important, cel compozițional. Punerea în pagină este un aspect al 
construcției publicitare deosebit de important, în primul rând 
pentru că ierarhizează elementele mesajului si direcționează lec- 
tura. Designul mesajului publicitar obligă privirea la anumite arii 
de lectură privilegiate, la selectarea din anunț „a suprafețelor 
purtătoare de informaţii cheie”. 

Modul de punere în pagină definește de multe ori un adevărat 
parcurs al construcției semnificației. În general, se consideră că 
există patru tipuri de punere în pagină, modele configurationale 
folosite în cadrul imaginii publicitare!: 

— Modelul focalizat, în care toate liniile de forță sunt conver- 
gente spre un punct, spre un centru de greutate în care se află 
produsul sau mesajul cel mai important. Prin trăsături, prin lumi- 
nă, culoare, linii sau suprafețe, privirea lectorului este canalizată 
spre acel punct. Pregnanta focalizării este foarte importantă, mai 
ales în perspectiva faptului că reclamele de revistă sunt supuse de 
obicei „frunzăririi”, timpul acordat fiind mai puţin de o secundă 
pentru o serie de pagini de reclamă; 

— Modelul axial direcționează percepţia în funcţie de axele 
privirii pe axa ascendentă/descendentă, pe diagonala descendentă 
sau ascendentă și, în cele mai multe cazuri, la intersecția axelor 
privirii, adică în centrul imaginii; 

— Designul secvențial este modelul cel mai subtil, dar mai greu 
de executat și mai riscant de folosit. Această metodă de construcție 
ghidează privirea pentru ca, într-o ordine culminativă, să o fixeze 
pe produs sau pe logo. În studiile din anii”70?, se evidențiază tra- 
seul de tip Z, în care privirea pornește din stânga sus, este atrasă 
spre dreapta sus, coboară pe diagonală spre stânga jos pentru a 
se opri în dreapta jos, unde, de obicei, se plasa sigla sau sloganul. 
Astăzi, designul și ultimele cercetări privind percepţia au evoluat 
mult, astfel încât există mult mai multe modele de organizare sec- 
venţială. Cercetările privind percepţia au demonstrat că privirea 
nu urmează trei axe lineare, ci șase, în funcție de anumite centre 
de interes, focalizate prin construcţie plastică sau semnificații 
culturale; 

— Designul perspectival, în care este construit un decor cu per- 
spectivă pentru a se integra ambiental produsul, acesta fiind de cele 
mai multe ori în prim plan, sfidând de fapt legile perspectivei (un 


1G. Peninou, Physique et métaphysique de l'image publicitaire, în Communications, nr. 
15, Seuil, Paris, 1970. 
? Cum este și cazul invocat de noi prin cunoscutul articol al lui G. Peninou. 

asemenea exemplu este imaginea la produsul VENEZIA UOMO, 
vezi planșa 1), analizate într-o altă secțiune a lucrării noastre. 

În cazul reclamei pentru RENAULT 19 (plansa 3), se poate 
observa că ne aflăm în fața unei construcții secvențiale: imagine de 
sus, coborâre pe axa descendentă spre textul legendă, apoi alune- 
carea spre colțul din dreapta jos la fotografia mașinii și la logo, cu o 
eventuală continuare a traseului spre textul din stânga jos, în care 
se analizează calitățile acestui automobil. Construcția secventialä 
este, într-o oarecare măsură, o variantă clasică a construcţiei în 
Z, cu unele amendamente legate de specificul produsului și de 
ideea de bază. Ideea generală a reclamei, configurarea temporală 
trecut-prezent-viitor sau copilărie-maturitate este simbolizată 
secvențial prin traseul perceptiv evocat. O inversare a ordinii (de 
la mașina RENAULT spre jucăriile copilăriei) ar fi indus o tendință 
paseistă, un romantism care este declanșator de actul cumpărării. 
Imaginea copilăriei ar fi fost oarecum reziduală, căci, foarte greu, 
un autoturism modern te predispune la visare și la rememorarea 
copilăriei. Focalizarea inițială pe copilărie este și un câștig vizu- 
al deosebit de eficient datorită forței afective a unei asemenea 
imagini. Șantajul afectiv practicat de această reclamă, combinat 
cu contextualizări de natură normativă, are, în opinia noastră, o 
mare eficiență persuasivă. 


Exemplul de analiză compozitionalà pe care l-am prezentat în 
această secțiune poate evidenția un tip de lectură pe care studiile 
comunicationale îl pun în lucru atunci când analizează construcția 
publicitară. Nu vom insista prea mult asupra unor posibile critici 
care pot fi aduse. Vom remarca doar cea mai comună critică ce 
se aduce acestui tip de analiză: dezmembrarea mesajului publicitar 
în tipuri de mesaje poate fi considerată un procedeu ilicit, pentru că 
anunțul publicitar este o construcție unitară în care textul și imaginea 
sunt dimensiuni inseparabile ale unui sens global. 

Împärtäsim total această idee. Indiferent cât de complexă este o 
construcție publicitară, ea constituie un ansamblu de semne, inițial 


semnificante, iar efectul de ansamblu nu este atât de diferit încât 
să nu aibă semnificația de lectură particulară dacă am încerca să 
refacem traseul simbolic al nașterii sensului. Credem că metoda 
merită o serie de perfectionäri, putând, astfel, deveni una dintre 
cele mai viabile alternative explicative și interpretative ale retoricii 
discursului publicitar. 


CAPITOLUL V 


RETORICA ARGUMENTĂRII PUBLICITARE 


În cele mai multe lucrări de specialitate, publicitatea este tra- 
tată în contextul modelului general al comunicării mediatice sau 
în câmpul cercetării comunicării lingvistice standard. Prin toate 
elementele prezente în demersul nostru, propagăm ideea că este 
vorba de un tip de comunicare cu totul specială, care nu poate fi 
explicată complex prin schemele habituale unilaterale și liniare ce 
au populat cercetarea domeniului. Cel mai important argument 
împotriva simplificării analizei comunicării publicitare este legat 
de faptul că ne aflăm în fața unei comunicări simbolice care, de 
multe ori, eclipsează total dimensiunea economică a fenomenului 
publicitar. În opinia unui cunoscut analist al comunicării publi- 
citare: ,Cauzalitätii noastre cotidiene (legile cererii și ofertei, ale 
producţiei masificate și ale scăderii continue a prețurilor) îi sunt 
substituite și alte legi (legile naturii și ale miracolului); asupra 
realității noastre de toate zilele se suprapune o altă realitate, ca un 
vis. Totul se petrece ca și cum, în cazul expresiei creative într-un 
cadru comercial, scopul comercial, care este vânzarea și constitu- 
irea profitului, a dispărut. Ca și cum lumea afacerilor n-ar trebui 
decât să culeagă darurile naturii și să le aducă fiecărui amator 
individual - într-o existență idilică și plină de armonie cu natura." 
Această realitate simbolică se suprapune peste cea reală și, prin- 
tr-un efect de circularitate, condiționează și structura discursului 
publicitar. Modalitatea cea mai simplă de abordare a comunicării 


1L. Spitzer, La publicité americaine comme art populaire, în Poétique, nr. 34, Paris, 1978. 

publicitare este plasarea în interiorul teoriei austiniene, luând în 
considerare cele trei dimensiuni ale discursului: locutorie, ilocuto- 
rie si perlocutorie. Primele două dimensiuni privesc componen- 
ta lingvistică, ultima se referă la efectele discursului publicitar. 
Această schemă, simplă la prima vedere, este totuși în măsură 
să evidentieze complexitatea semnificantă a comunicării publici- 
tare. În planul actului locutoriu, discursul publicitar îngemănează 
textul și imaginea, în cele mai multe cazuri, astfel încât abordarea 
celor două dimensiuni si, mai ales, conjunctia dintre ele devin 
foarte complicate. În plan ilocutional se observă două perspective, 
complementare și antagoniste în același timp: o dimensiune infor- 
mativ-descriptivă și una argumentativ-incitativă. Simbioza dintre 
aceste două dimensiuni produce fenomenul pe care îl putem numi 
info-persuasiune!. Prin această paradoxală sinteză, se ajunge la un 
act comunicational indirect, dominat de un act ilocutoriu directiv 
de factură implicită, act ilocutional directiv disimulat sub forma 
unuia constatativ, publicitatea făcând o serie de constatări în legă- 
tură cu un produs sau consumator (spune că produsul există, are 
anumite calități, poate fi găsit la adresa cutare), astfel încât actul 
de limbaj este explicit constatativ si implicit directiv?. În fine, din 
punctul de vedere al actului perlocutoriu, gestul de cumpărare este 
reprezentant al unei strategii complexe de persuasiune. Astfel, 
actul ilocutoriu constatativ se asociază cu o intenţie perlocutorie 
de tipul a-l face să creadă ceva pe destinatar, se conjugă cu actul 
ilocutoriu directiv (de intenţie perlocutorie de genul fă-l să facă 
ceva). Pentru a se trece de la a crede la a face, discursul publicitar 
trebuie să facă proba credibilitätii sale. Nu doar credibilitatea este 
cea care asigură această translație de la viață la faptă. Anumite 
dorințe ascunse ale subiectului, anumite pulsiuni interne sunt 
apelate prin stimulii și componentele simbolice conţinute. Evident, 
această dimensiune o vom studia într-o altă secțiune a lucrării. 
Prin falsul discurs constatativ, obiectul este valorizat, dorința 


1J.-M. Adam, M. Bonhomme, Largumentation publicitaire, Nathan, Paris, 1997. 


2N. Everaert-Desmedt, La litanie publicitaire. Valeurs fiduciares et persuasion, în Ar- 
gumentation et valeurs, G. Maurand ed., Presses de l’Université de Toulous-le-Mirail, 
1984. 


V — Retorica argumentării publicitare + 137 


de a-l obține este conjugată cu o dorinţă de identificare consti- 
tuită pe valorizarea subiectului însuși, valorizare dependentă de 
achiziția acelui obiect. V. Packard! remarca faptul că publicitatea 
a trecut de la informare la convingere, iar aici a ajuns la convin- 
gerea clandestină. Constituirea obiectului în obiect de valoare, în 
obiect al dorinței, este un procedeu de valorizare simbolică prin 
semantizarea unui obiect simplu în subiect al unei judecăţi de 
valoare. Raportul ontologic obiectiv al obiectului cu lumea devi- 
ne unul simbolic, obiect de consum care și-a schimbat statutul de 
substantiv comun în substantiv propriu. Sau, după cum remarca 
Baudrillard, „semnele publicitare ne vorbesc de obiecte, dar fără 
să le descrie în vederea unei praxis (sau foarte puţin); în fapt, ele 
trimit la obiecte reale ca la o lume absentă. Ele sunt literalmente 
«legendă», adică sunt acolo pentru a fi citite practic.”? Obiectele 
astfel valorizate intră în sistemul standing-ului, prin care indivi- 
dul face legătura, relația sa socială cu alți consumatori. Discursul 
primește, de fapt, două dimensiuni axiologice, sintetizate foarte 
bine în următoarea schemă’: 


+ _ 
Produsul este valorizat Alte produse similare sunt 
POZITIV NEGATIVE 


Subiectul consumator Subiectul care nu este în 
aflat în relatie cu produsul este relatie cu produsul este 
POZITIV NEGATIV. 


O altă modalitate de analiză a fost deschisă de valorificarea 
arhicunoscutei scheme datorate lui R. Jacobson de către o serie de 
semiologi și sociologi francezi (G. Peninou, B. Cathelat, M. Jouve)‘, 
care au desprins câteva forme ale discursului publicitar: 


— comunicarea-emitätor (centrată pe competenţa fabricantului); 


1V. Packard, op. cit. 

2J. Baudrillard, Le sisteme des objets, Denoel/Gonthier, Paris, 1968. 

3N. Everaert-Desmedt, op. cit., p. 127. 

Ne referim la lucrări ca: M. Jouve, La communication publicitaire, Breal, Paris, 1991; 
B. Cathelat, Publicité et société, Payot, Paris, 1987; G. Peninou, Intelligence de la pu- 
blicité, Laffont, Paris, 1972. 

— comunicarea-receptor (axată pe forța de persuasiune a mesa- 
jului); 

— comunicarea-referent (axată pe produs); 

— comunicarea-contact (vizând în primul rând să atragă atenţia); 


— comunicarea-cod (prin care emițătorul atrage atenţia asupra 
codului, construiește pornind de la elemente simbolice ale 
codului). 


Discursul publicitar poate fi abordat și din perspectiva con- 
junctiei a trei module axate pe receptor, module care dau o serie 
de tipuri de discursuri publicitare. În sinteza pe care o datorăm 
francezilor Adam și Bonhomme, aceste module, cognitiv (LEARN), 
afectiv (LIKE) și practic (DO), dau, prin combinări, următoarele 
modalitäti!: 

1. Implicare minimală (LEARN DO LIKE), fondată pe informare 

(LEARN), trecând prin cumpărare (DO) și apoi evaluarea 
produsului (LIKE); 


2. Învăţarea atribuită (LIKE LEARN DO) pornește de la seduce- 
rea publicului, trece prin cunoașterea caracteristicilor pro- 
dusului și sfârșește prin achiziţie, ca în cazul unor produse 
de lux care pun accentul pe imagine de marcă și valorizare 
simbolică; 

3. Impulsul infantil (LIKE DO LEARN) este situaţia în care se 
începe prin atracție (LIKE), apoi comportament de cum- 
părare (DO) și abia mai târziu se caută informaţii despre 
produs; 

4. Modelul promovare (DO LEARN LIKE), unde achiziționarea 
produsului este stimulată printr-o ofertă foarte avantajoasă 
(DO), se descoperă calităţile produsului, după care urmează 
adeziunea afectivă; 


5. Adeziunea confirmată (DO LIKE LEARN), situaţie în care 
produsul este recumpărat pentru că place și asta va produce 
descoperirea unor noi calități. 


1J.-M. Adam, N. Bonhomme, op. cit., p. 29-30. 

O perspectivă foarte fecundă pare a fi cea a analizei din punctul 
de vedere al teoriei argumentării. Strategiile argumentative vor 
putea distinge în mod decisiv comunicarea publicitară de o serie de 
alte tipuri de discurs, cu care de multe ori se confundă prin scheme- 
le explicative care-i sunt aplicate. Modelele explicative pot analiza 
argumentarea atât la nivelul discursului și interacțiunii sociale, cât 
și la nivelul organizării pragmatice a textului. Indiferent ce defini- 
tie dăm argumentării, ca manieră de prezentare a argumentelor 
sau procedeu de a-i convinge pe altii!, prin argumentare, mai mult 
decât prin demonstraţie, se realizează o formă de întemeiere ce 
cuprinde o serie de dimensiuni: retorică, cognitivă, logică și reflexi- 
vă. Evident, după cum remarca Habermas, efectul, deznodământul 
unui discurs „nu poate fi decis nici numai prin coercitia logică, 
nici doar prin cea empirică, ci prin forța celui mai bun argument, 
argumentarea nefiind un lanţ de propoziţii derivate logic, ci un 
lanţ de acte de vorbire.”?. Discursul argumentativ intenționează să 
intervină asupra opiniilor sau comportamentelor unui auditoriu, 
rezultând transformarea unui enunț într-un enunţ credibil sau 
într-o concluzie a auditoriului. Altfel spus, un argument inițial 
„nu este a priori concluzie, relația dintre cele două este numită 
secvență textuală de bază. Dacă un segment de text apare ca un ar- 
gument, segmentul este în favoarea enuntärii unui alt segment al 
aceluiași text”, într-o dispunere etajată a comunicării, în segmente 
sau secvenţe. Pentru ilustrare, reluăm fidel exemplul lui Adam și 
Bonhomme, exemplu centrat pe anunțul publicitar următor: 


„Cum să întâlnești dragostea... 
Graţie a cinci sute (500)... 

Cinci sute consumă foarte puţin... 
Deci faceți economii... 

Deci aveți bani... 


1A. Marga, Rationalitate, comunicare, argumentare, Dacia, Cluj-Napoca, 1991. 

2J. Habermas, Teorii ale adevărului, în Cunoștere și comunicare, Ed. Politică, București, 
1983. 

3D. Apotheloz, D. Mieville, Materiaux pour une étude de relations argumentative, în 


Modèles du discours. Recherches actuelles en Suisse romande, Ch. Rubattel, Peter Lang, 
Berna, 1989. 

Deci puteţi juca... 

Deci puteţi pierde... 

Deci sunteți nefericiti la poker... 
Deci fericiți în dragoste... 

FIAT 500 - mașina care vă trebuie, 
DECI, 


Iată cum schematizează autorii menționați lanțul argumen- 
tativ, în care fiecare concluzie devine argument pentru veriga 
ulterioară. 


ARGUMENT 1 concluzie Deci (1) 
Veţi face economii... 
ARGUMENT 2 concluzie Deci (2) 
Veţi avea bani... 
ARGUMENT 3 concluzie Deci (3) 
Veti putea juca ... 
ARGUMENT 4 concluzie Deci (4) 
Veţi putea pierde... 
ARGUMENT 5 concluzie Deci (5) 
Veţi fi nefericiti la cărți... 
ARGUMENT 6 concluzie Deci (6) 


Veti fi fericiți în dragoste. 


Astfel, relațiile de argumentare sunt relații de coordonare care 
au două funcționalități. Ele guvernează secvențele în care al doilea 
segment trece drept justificare sau consecinţă a celui dintâi (raport 
ce e semnalat prin căci sau deci), însă pot impune și o orientare 
anti-argumentativă (raport semnalat de particulele dar și totuși). 

Pentru cel de-al doilea tip de raporturi, să luăm următorul 
exemplu: „E frumos afară, dar mă simt obosit!” În acest exem- 
plu, particula dar arată că primul segment sugerează o concluzie: 
„E timpul pentru o plimbare”, căreia i se opune cel de-al doilea 
segment. După cum se întreba și Tulmin, este firesc să ne pu- 
nem întrebarea (reformulată în termenii lui J.-C. Anscombre și 


1J. M. Adam, M. Bonhomme, op. cit., p. 106. 

O. Ducrot!) cum se trece de la un argument la o concluzie, cum 
se face inferenta de la timpul frumos de afară la posibilitatea 
unei plimbări? În multe lucrări de lingvistică se consideră că, 
într-un discurs, două segmente legate în virtutea acestei relații 
nu exprimă în mod necesar fapte legate și în realitate. Aristotel 
a fost cel care a sugerat că trecerea de la o secvenţă la concluzie 
se face prin topoi, stereotipuri conceptuale, simple instrumente 
în construirea discursului, de ordine logico-discursivă formată 
pe o opinie comună (doxa). Aceste principii-argumentatii numite 
topoi sunt atașate cuvintelor și trebuie modificat prin operatori ca 
dar sau totuși atunci când este cazul să fie anihilati dintr-un lanț 
argumentativ. Fără a exagera cu luarea în calcul a unor aspecte 
de logică sau pragmatică a actelor de vorbire, se poate remarca 
faptul că modelele invocate reduc mișcarea argumentativă la in- 
ductie (Dacă p, atunci q) si la silogism prin forma sa entimemică. 
În definirea aristotelică, silogismul este un discurs în care anumite 
lucruri fiind enunțate, altceva decât ceea ce s-a enunțat decurge cu 
necesitate din cele enunțate, adică din datele enunțate ca premise 
rezultă „cu necesitate” o concluzie. Cu timpul, practica analizelor 
logice a produs o restrângere a derivării concluziei prin restricţii 
formale, mai ales prin restrângerea la propoziţii ce pot fi exprimate 
în formă categorică subiect-predicat. Derivarea strictă de natură 
silogistică produce, în general, informaţie redundantă, așa încât, 
chiar de la începuturile sale, retorica a adoptat o formă prescurtată, 
trunchiată, a silogismului — entimema. Considerată silogism slab 
cu o premisă suprimată, acest tip de argumentare adoptă formal 
structura rationamentului silogistic: structura ternară, forma 
înlănțuirii termenilor, însă îi lipsește rigoarea deductivă specifică 
silogismului. În cazul discursului publicitar, entimema își constru- 
iește progresiv propria regulă, după un principiu gradual de natură 
conjuncturală. În general, premisa majoră a entimemei se bazează 
pe diferite tipuri de izotopii, iar progresivitatea deductivă devine 


1J.-C. Anscombre, O. Ducrot, Largumentation dans la langue, Bruxelles, 1989. 

circulară principiilor silogistice. Să luăm exemplul, foarte cunoscut 
în Franţa, al unui slogan la bere KRONENBOURG!. 


„Imi iubesc soția, iubesc berea Kronenbourg. 
Soţia mea cumpără Kronenbourg. 
Ce nebunie, îmi iubesc soția!” 


Acest text publicitar se bazează pe polisemia verbului aimer (a 
iubi, dar și a plăcea, în franceză) și pe amalgamul a două izotopii 
(una sentimentală și alta gastronomică) după care valoarea ali- 
mentară a berii este contaminată de iubirea conjugală. La nivelul 
concluziei, ironia la adresa iubirii conjugale („ce nebunie!”..., altfel 
spus „ce tâmpenie!”) privind valorizarea produsului este deasupra 
valorizării sentimentale de la care și-a luat de fapt o parte din 
valorizare. De altfel, U. Eco consideră că, în cazul acestor câmpuri 
entimemice, semantizarea este atât de complexă, încât de multe 
ori ne sunt sesizate sensurile de către destinatari. Entimema se 
pretează la o interesantă muncă de interpretare, pe care R. Barthes? 
o circumscrie ludicului, nefiind vorba de un silogism degradat, ci 
de un spaţiu gol, o grilă pe care auditoriul o va completa cu plăce- 
re, o modalitate prin care auditoriul participă (fiind constrâns!) 
la argumentatia publicitară. Un anunț publicitar foarte cunoscut 
în Europa este: „Femeia este o insulă, FIDJI este parfumul ei”. 
Autorul de text s-a bazat pe omonimia parfum/insulă (FIDJI este o 
insulă/FIDJI este un parfum) pentru a ajunge la o concluzie puternic 
particularizantă: Fidji este parfumul (natural) al (tuturor) femeilor. 


t Majoritatea sloganelor și textelor publicitare care vor fi folosite ca exemplu în 
această secțiune provin din lucrarea semnată de J.-M. Adam si M. Bonhomme, 
1997, citată deja, cuprinsă în colecţia de peste 1400 de texte publicitate din cartea 
autoarei B. Grunig, Les mots de la publicite, CNRS Editions, Paris, 1998, și din colec- 
ţia de mostre culese de autorul acestei lucrări din presa scrisă franceză, italiană și 
engleză din 1990-1998. 


2R. Barthes, L'ancienne rhétorique, în Communications, nr. 4, Seuil, Paris, 1970. 

Argumentarea prin alte violări ale logicii 


O mare parte din textele publicitare sunt forme discursive 
care sfidează logica (logica clasică și cea naturală). Construcţiile 
publicitare speculează atât de bine cele mai intime mecanisme ale 
logicii naturale, încât unii autori propun chiar științelor cognitive 
să studieze sloganele publicitare pentru a înainta în cunoașterea 
acestui fascinant domeniu. În logica naturală, o serie de principii 
ale logicii clasice sunt mai puţin categorice, chiar sunt amendate, 
până la anulare uneori. Să luăm principiul noncontradictiei, conform 
căruia „în același timp și sub același raport, este imposibil ca un 
obiect să aibă și să nu aibă o anumită proprietate” sau, în formu- 
larea logico-semantică, „în același timp și sub același raport, este 
imposibil ca o propoziţie să fie adevărată și să nu fie adevărată.” 
În cazul logicii naturale, acest principiu este deseori amendat prin 
raționamente de genul „În anumite privințe A, în anumite privințe 
non”. Acest fapt este, într-un anumit fel, o posibilă scuză pentru 
construcţiile publicitare care violează în mod voluntar principiile 
si regulile logicii clasice. B. Gruning? consideră, însă, că acele con- 
structii argumentative pe care unii le consideră ca fiind profund 
ilogice sunt, de fapt, doar niște simulacre de ilogism, căci, dacă 
ne apropiem puţin, observăm că sloganul nu este ilogic. Când un 
slogan la un înlocuitor de zahăr (CANDEREL) afirmă: „Asta nu 
schimbă nimic, dar (asta) schimbă totul”, avem senzaţia că este 
vorba de o contradicţie, însă observăm că asta nu se referă la același 
lucru, deci nu îndeplinește condiţiile unei contradicții. Este mai 
degrabă o formă scurtă pentru următorul text: „Înlocuitorul de 
zahăr CANDEREL nu schimbă cu nimic gustul zahărului și această 
absenţă a alterării care schimbă totul este o adevărată revoluție.” 
În primul caz, asta se referă la obiectul ca atare, obiect de la care 
ne-am putea aștepta să fi produs o schimbare regretabilă, iar în 
al doilea, asta se referă la schimbarea regretabilă (așteptată) care 


1Gh. Enescu, Tratat de logică, Ed. Lider, București, p. 88-90, 1997. 
2B. Gruning, op. cit., 1998. 
sIbid., p. 96. 

nu s-a produs. Pe ce se bazează creatorul sloganului atunci când 
dă drumul unei asemenea contradicții aparente? Cu siguranță pe 
„competenţa” logică a auditoriului, pe faptul că acest lucru îi va 
produce un mic șoc logic și, deci, sloganul își va îndeplini funcţia de 
atragere a atenţiei. Un cititor mai riguros ar putea să obiecteze că 
nu ne putem baza pe competența logică a simțului comun. Cu atât 
mai bine, putem replica noi, există articulaţii ale logicii naturale 
care admit anumite contradicții, iar urmarea unui asemenea șoc 
logic este „iertarea” păcătosului! În plus, considerăm noi, aceste 
fraze sunt tratate ca jocuri de limbaj, fiind deosebit de apreciate. În 
treacăt fie spus, la analizele pe tipuri de slogane realizate la cursurile 
și seminariile cu studenții de la jurnalistică, am putut observa că 
preferința lor se îndrepta cu deosebire înspre asemenea tipuri de 
construcții, considerate ca atribute ale inteligenţei, și, mai mult, 
aducătoare, în opinia lor, de clienți inteligenți și de dimensiuni 
culturale pentru imaginea de marcă. Împotriva celor care consideră 
că, prin aceste eludări ale logicii, sunt imbecilizati clienţii, consi- 
derăm că forma aceasta de argumentare predispune la o receptare 
de mare sensibilitate. Simulacrul de ilogism este o codificare în 
plus, pe care auditoriul o sesizează conștientizând și statutul său 
privilegiat prin faptul că a avut acces la această cheie. Vom reveni 
la această discuție atunci când vom analiza metafora publicitară. În 
exemplul: „E permis fără permis”, contradictia este doar aparentă, 
căci foarte repede auditoriul tânăr face legătura între o motocicletă 
de putere mai mică ce poate fi condusă înainte de majorat și faptul 
că nu este nevoie de permis de conducere pentru acest lucru. Sau 
în exemplul următor (reclamă la colanti BURLINGTON): „Arată 
totul, dar nu dezvăluie nimic”, la prima vedere se remarcă, poate, 
contradictia dată fiind falsa sinonimie dintre a arăta si a dezvălui. 
Evident, femeile vor interpreta corect și, mai ales, prin prisma unui 
cod cultural, legat de identitatea feminină, după care trebuie să-și 
prezinte feminitatea discret, fără inițiativă vizibilă, adică să arate 
atât cât să rămână și o urmă de mister. 

O altă sursă de simulare a ilogicului și producătoare de ceea ce noi 
am numit șocuri logice este folosirea hiponimiei. Hiponimia, alături de 
incompatibilitate, sunt relaţii paradigmatice de sens, interdependen- 

te, ce structurează vocabularul. Termenul de hiponimie este o creație 
mai recentă, fiind numit de unii semanticieni și incluziune, tratată de 
logicieni prin logica claselor: clasa de elemente pe care le desemnăm 
prin cuvântul copac este mai largă și include clasele desemnate prin 
cuvintele conifere sau foioase. Se preferă folosirea termenului de 
hiponimie în locul celui de incluziune, pentru că termenul incluzi- 
une este oarecum ambiguu' și pentru a se face distincţie între sens 
și referință, pentru a se putea face o mai tranșantă diferenţă între 
extensiunea și intensiunea unui termen. Dacă extensiunea este clasa 
de unități la care se referă termenul și intensiunea unui termen este 
mulțimea atributelor care caracterizează o entitate, atunci este clar 
că între ele există o relaţie invers proporțională: cu cât extensiunea 
este mai mare, cu atât e mai mică intensiunea și invers. În exemplul 
nostru, termenul copac este hiperonim, pe când cele de conifere și 
foioase sunt hiponime, deci subordonate. Relaţia de hiponimie este 
speculată deosebit de interesant pentru obţinerea unor efecte de 
soc logic. Cu ajutorul relației de hipo și hiperonimie se pot obține 
efecte de atenţie deosebite: 


„Puteţi cumpăra un VOLVO la preţul unui autoturism.” 
„La un pret de parfum, noi vă oferim un CHANEL N° 5." 
„Există autoturisme și există FORD.” 


Aceste slogane se prevalează de relația de incluziune, însă 
subînteleg propoziţii de genul: 
„Un autoturism VOLVO este mai performant decât un autoturism.” 


„Un parfum CHANEL N° 5 este mai fin decât un parfum.” 


Formal, principiul semantic nu este încălcat, însă pe receptor îl 
șochează această contradicție aparentă. Este obligat să treacă la un 
alt nivel de interpretare, unde, în majoritatea cazurilor, reușește 
să ajungă la interpretarea corectă, ce nu conţine contradicții: 


„VOLVO este autoturism, dar nu unul de duzină.” 
„CHANEL N° 5 este un parfum, dar nu unul oarecare.” 


1J. Lyons, Introducere în lingvistica teoretică, Editura Științifică, București, 1995. 

Dacă reușim să ne desprindem de stereotipurile celor (multi) 
care lansează critici, câteodată nefondate, la adresa construcțiilor 
publicitare, atunci vom putea observa o serie de violări ale logicii 
naturale, pe care le putem pune sub semnul ludicului. În cadrul 
logicii naturale, adevărate schelete pentru viziunea noastră des- 
pre lume și reprezentările sociale sunt așa-numitele praxeograme, 
scheme de acțiune care normează activitatea și reprezentarea 
lumiit. Când una dintre aceste scheme este violată, se obține un 
efect retoric, comparabil cu situaţia în care deviem de la normele 
limbii. Praxeogramele se referă la succesiunea unor tipuri de acti- 
vitäti cotidiene, la înlănțuirea unor relaţii, la raportul dintre forme 
și conținuturi etc. Ele sunt generale, de aceea un lucru esenţial 
pentru păstrarea și funcționarea unei praxeograme este conserva- 
rea generalitätii lor, care se bazează pe faptul că aceste norme se 
nasc și se transmit social și pot fi fondate pe practică socială sau 
doar pe reprezentări de natură ideologică. Faptul că soarele răsare 
dimineața, că pământul este rotund și se învârte în jurul axei, că 
femeile sunt mai sensibile, scotienii sunt zgârciti, englezii conser- 
vatori, nemții foarte buni specialiști în tehnică ne par lucruri atât 
de evidente pentru că fac parte din scheletul cunoașterii noastre 
cotidiene, indiferent de forma prin care s-au creat aceste scheme. 
În cadrul praxeogramelor, cele mai multe sunt bazate pe succesiu- 
ne temporală. O reclamă pentru whisky J&B comite o asemenea 
încălcare de praxeogramă de natură temporală: „Răsăritul soarelui 
se culcă!”. Praxeograma stabilește că oamenii se scoală dimineața 
și se culcă la apusul soarelui. Evident că subiecții care intră în jocul 
interpretării, ajutaţi și de o imagine sugestivă, vor putea ajunge 
la concluzia că actorii scenei respective au băut toată noaptea 
(arată încă foarte bine) și se vor culca dimineaţa, sfidând această 
praxeogramă. Bulversările praxeogramelor produc efecte capabile 
să suscite atenţia și să atragă subiectul în actul interpretării atunci 
când propune un text publicitar ca cel din exemplul următor, text 
pentru afișul unui festival de publicitate din Franţa: 


1B. Grunig, op. cit. 

„În sfârșit, publicitatea nu va mai fi întreruptă de film!” 


Dincolo de contradicţie, se reușește si o redirectionare, ludică 
evident, a indignării majorităţii telespectatorilor. Ne aflăm în fața 
ritualizării unei situaţii enervante, ritualizare care poate avea 
un efect catarctic, eliberator. De altfel, trebuie să remarcăm că, 
în viaţa cotidiană, există multe asemenea „vorbe de duh”, care 
încalcă flagrant anumite praxeograme. Când se spune că „Vara a 
fost într-o joi” sau „Va răsări soarele și pe strada mea”, ne aflăm 
în fața unor producţii ale logicii naturale, care sunt des folosite în 
conversațiile cotidiene pentru a transmite interlocutorului faptul 
că a fost o vară ploioasă ori friguroasă sau că aștepți să-ți sară în 
cale norocul. Slogane publicitare în care sunt încălcate anumite 
scheme temporale, cum sunt: 


„Un viitor avans - FRANCETELECOM” 
„Amprenta lui mâine - TOSHIBA” 
„Este deja mâine - PHILIPS” 

„Departe în față - THOMSON”, 


au și un alt rol important. Răspund perfect unor scheme de discurs 
institutional, în care inovaţia si utopia omnipotentei prin sfidarea 
tuturor legilor existenței devine element pivot de construcţie a 
imaginii publicitare. Dacă cea mai mare victorie la care visează 
muritorii este să învingă timpul, atunci prin asemenea construc- 
ţii se simulează acest lucru. Secventele cauzale constituie un alt 
tip de praxeograme pe care logica naturală și gândirea cotidiană 
le-au sedimentat pe parcursul obsesivei căutări a cauzelor pentru 
obârșia tuturor lucrurilor. 


,Beti OBERNAI si păstraţi-vă aripile (Bere OBERNAI).” 
„DOUCEUR VIVE, un lapte care face pielea dulce la mângâiat.” 
„El bea băutura X. Ea îl iubeste.”? 


1P, Weil, Communication oblige! Les éditions d'organisations, Paris, 1990, p. 103. 

? Majoritatea sloganelor și textelor publicitare provin din surse menţionate ante- 
rior, însă, uneori, pentru o mai bună ilustrare, am creat anunţuri standard pentru 
anumite scheme de argumentare. 

Sloganele luate ca exemplu fac dovada unei determinări a ca- 
uzalitätii. Șocul logic resimţit nu îndepărtează auditoriul, efectul 
obţinut poate fi chiar unul poetic. Când facem recomandarea: ,Beti 
bere ca să vă păstraţi aripile!” suntem nu doar în teritoriul încăl- 
cării unei scheme de cauzalitate, dar și în situația de a contrazice 
praxeograma după care numai păsările au aripi. În același timp însă 
suntem în proximitatea exprimării din poeticul titlu „Rugaţi-vă 
să nu vă crească aripi” al lui Octavian Paler. Simulacre ilogice se 
obţin și prin așa-numitele raporturi de tematizare sau raporturi 
de pertinență!. Este unul dintre procedeele cele mai cunoscute 
care produc o serie de efecte de contrast, cu efect imediat asupra 
percepţiei unei reclame dintr-o mulțime de asemenea apeluri. În 
cadrul unei faze există anumite distanțe între posibile continuări 
ale unui enunț, unele sunt mai probabile (deci mai apropiate) sau 
altele mai improbabile (deci mai îndepărtate). 


„Pentru că nu vă place să fiți în întârziere, noi ne-am permis 
să luăm un anumit avans (AUDI).” 


sau 


„Orășenilor care mă întreabă de ce brânza se numește 
VACHEROL le răspund: în VACHEROL este vaca, adică laptele, 
si mai este rol — care nu înseamnă nimic!” 


Rupturile tematice șochează, provoacă un moment de surpriză 
și, evident, un automatism de căutare a argumentelor pentru 
anumite raporturi stranii de alăturare. În mod normal, incitarea 
receptorului va declanșa căutarea refacerii raporturilor de perti- 
nentà corupte de textul publicitar. La fel se va întâmpla atunci 
când se violează stereotipurile sau prejudecățile ce populează 
mentalul colectiv. 

Însă cea mai cunoscută cascadorie logică este tautologia, pro- 
cedeu argumentativ deosebit de utilizat în discursul publicitar. 
Tautologia este un procedeu logic, care definește un lucru prin sine 
însuși, o propoziţie goală de conţinut, care nu spune ceva despre 


1B. Grunig, op. cit. 

lume, valoarea ei de adevăr fiind independentă de aceasta!. Fără a 
se face o confruntare cu lumea exterioară, se obține un simulacru 
de adevăr. Mai sugestiv, Fr. Brune? dă impresia că a aprofundat 
problema, însă se face numai că explică lucrul, când de fapt repetă 
doar cuvântul. Este punctul cel mai vizibil (nu trebuie să fi speci- 
alist în logică sau lingvistică pentru a observa o tautologie) și cel 
mai speculat de adversarii publicităţii. Prin tautologia prezentă 
peste tot, oamenii sunt mobilizați printr-o neînțelegere, fiecare 
înțelegând altceva din sloganul folosit de Charles de Gaulle: „Franța 
e Franţa”, iar misterul creat prin incantatia tautologică refuză si 
alungă rațiunea’. În cazul tautologiei, deosebit de folosit este 
apelul la simţul comun, invocarea bunului simţ: „SUPERCROIX, e 
o chestiune de bun simţ” sau „Bunul simţ lângă dumneavoastră — 
CRÉDIT AGRICOLE”. În fond, în multe cazuri este vorba doar de 
tautologii aparente. Sloganul folosit de un ziar de duminică: „Este 
singurul pentru că este unic” nu are la baza construcţiei decât o 
tautologie aparentă, bazată pe sinonimia aparentă singur și unic. 
Ziarul este singurul (pentru că este singurul ziar ce apare dumi- 
nica) și unic din perspectiva calitativă, este altfel decât celelalte. 
Ca procedeu expresiv, tautologia degajă o impresie de siguranță, 
produsul este unul care a creat deja un stil, are o personalitate pe 
piață, este caracterizabil cel mai bine prin calitatea nouă pe care 
a adus-o. Tautologia este folosită și în construcția unor nume de 
produs, de genul HOM (pentru chiloti masculini) sau FEMME 
(parfum pentru femei), care, prin sonoritate, trimit la ființa gene- 
rică. Însă, după cum sintetizează și B. Griinig?, folosirea tautologiei 
face parte din exploatarea ludică a resurselor lingvistice, este un 
procedeu cu care logica naturală este obișnuită și auditoriul este, în 
general, sensibil la ea. De obicei însă, fie că sunt încălcate schemele 
de acțiune pe care le-am numit praxeograme, fie că sunt folosite 
contradicții sau tautologii, sunt inversate stereotipuri și idei ale 


1A. Flew, Dicţionar de filosofie și logică, Humanitas, București, 1996. 
? Fr. Brune, Fericirea ca obligaţie, Ed. Trei, București, 1996. 

3 Ibid., p. 139-141. 

+B. Grünig, op. cit., p. 104. 

simțului comun, prin asemenea argumentări sunt manipulate 
anumite formule legiferante ale logicii clasice sau naturale. În cele 
mai multe cazuri, ne aflăm, însă, în ceea ce un cunoscut cercetător 
francez numește incoerente situationale sau ilogisme pragmatice!. În 
aceste situaţii, caracterul violării unei reguli sau a unui principiu 
logic nu se stabilește (nu poate fi stabilit) formal, ci numai prin 
raportare la condiţiile de enuntare: „Când ai 4 milioane de cititori, 
mai e nevoie să-ţi faci publicitate?” (FRANCE LOISIRS) sau „Dacă 
aveţi peste 31 de ani, mai putin de 55 de kg și nu aveţi copii, ati 
pierdut timpul citind acest anunţ!” (CAMEROON AIRLINES). 

Nu am putea spune despre aceste slogane că încalcă anumite 
principii logice decât dacă le raportăm la faptul că sunt discursuri 
publicitare, fiind inadecvări logice doar dacă le raportăm la acest 
statut al lor, la situația de enuntare. În afara situaţiei de enunț 
publicitar, multe din ele își pierd sensul, farmecul, devenind ilogice 
sau anacronice. Ipoteza noastră este aceea că ne aflăm în fața unui 
receptor vizat, a unui individ care interpretează, reconstruieste 
sensuri și i se poate atrage atenţia mai ușor pentru ceea ce am 
numit șocul logic. În fond, așa cum remarca și H.-P. Jeudi?, proble- 
ma echivocului este o dominantă a discursului contemporan, nu doar 
a celui publicitar. Discursul jurnalistic sau cel politic abundă în 
echivoc, acest fapt este intenționat și nu constituie o scăpare a 
discursului contemporan. 

Încălcarea logicii sau a rationalitätii curente face parte din 
obsesiile specialiștilor publicitari. Există o cerere de originalitate, 
de nou, de creaţie în spaţiul public. Oamenii vor cuvinte noi pen- 
tru produse noi și publicitarii sunt obligați să răspundă acestei 
cereri. Ei creează jocuri de cuvinte, folosesc atribute ca „Super”, 
„Hiper”, „Anti”, „Ultra” etc., încalcă ortografia sau sintaxa pentru 
a răspunde cererii de nou și personalizat. Dacă ne apropiem mai 
mult de această problematică, vedem că ne aflăm în fața unei nevoi 
de natură ideologică. Or, după cum nota P. Ansart, „ambiguităţile 


Ibid., p. 112. 
2H.-P. Jeudi, La publicité et son enjeu social, PUF, Paris, 1977. 
3P. Ansart, Idéologies politique, PUF, Paris, 1975, p. 53. 

legate de consumul ideologic tin, în acest caz, de faptul că mesajele 
pot fi neîncetat transmise, confirmate, prin multiple suporturi, 
implicit conținute și inconștient comunicate în obiecte sau imagini 
aparent fără raport cu politicul”. În acest sens, discursul publicitar 
nu e ideologie, dar este mijloc de reproducție ideologică. 


Argumentarea descriptivă 


Cei mai mulți cercetători ai comunicării publicitare analizează 
argumentarea doar în varianta ei retorică, dialogală (sau simulat 
dialogală), persuasiunea care argumentează prin procedee retorice. 
Se scapă din vedere faptul că argumentarea prin descriere poate 
avea un efect special, pentru că, sub masca inocentei si a obiectivi- 
tätii, procedeele logice sunt filtraje menite să orienteze atitudinea 
prin selecții minutioase de argumente indirecte. Descrierea are, 
în primul rând, o funcţie reprezentativă sau diegetică, însă, în cele 
mai multe cazuri, este dublată de o funcție expresivă. Prin descri- 
ere, în practica publicitară se construiesc așa numitele universuri 
diegetice!, lumi ficționale populate de obiecte și fiinţe imaginare, 
construite de către lector/auditor prin „cooperarea interpretati- 
vă” despre care vorbește U. Eco. lată un metadiscurs descriptiv 
deosebit de elaborat, care începe cu un conector ilustrativ (DECI, 
ASTFEL) și se termină într-o manieră metadiscursivă fixându- 
se, astfel, limitele materiale ale posibilităţii acelei lumi, care este 
autoturismul MAZDA 626: 


„Este plină de idei, noua MAZDA 626. Ideile arată că cei care 
au conceput-o și au construit-o știu că orice detaliu contează 
pentru a vă simţi mai bine pe șosea. ASTFEL, scaunul soferu- 
lui are 9 poziţii de reglaj, cu un buton-memorie ce vă permite 
să regäsiti instantaneu reglajul dvs. personal. SAU scaunele 
din spate sunt rabatabile separat. SAU volanul este reglabil în 
înălțime pentru ca fiecare șofer să-și găsească cea mai bună 
poziţie pentru condus. Fără a uita radiocasetofonul stereo cu 


1J.-M. Adam, M. Bonhomme, op. cit. 

trei lungimi de undă și geamurile electrice. Am putea continua 
astfel și am scrie o carte groasă. Dar best-seller-ul nostru este 
deja aici: este noua 626”. 


În general, sunt folosite șapte procedee descriptive, derivate 
din patru metode: 


A — Ancorare-atribuire: 
1. Determinarea obiectului descrierii; 


B — Aspectualizare: 
2. Fragmentarea totului în părți; 
3. Punerea în evidenţă a calităților totului sau ale părților; 


C — Relationare: 

4. Temporală; 

5. Spațială; 

6. Asimilare comparativă sau metaforică, prin care totul si 
părțile se descriu prin analogie cu alte entităţi; 


D — Reformulare: 
7. Totul sau părțile pot fi redenumite în cursul sau la sfârșitul 
unei relaţii de descriere.! 


Argumetare narativă 


În căutarea de forme, formule și modele sau coduri recognosci- 
bile ușor și valorificabile prin resimbolizare, publicitatea uzează și 
de o serie de genuri narative. De fapt, este vorba de contextualizări 
narative, pastișe prin care genuri narative consacrate sunt simulate 
pentru a se obține mai multe tipuri de efecte publicitare: crearea 
unei atmosfere inductoare de sensuri, încadrarea unui mesaj într-o 
clasă de obiecte sau evenimente valorizate, construcţia unei sche- 
me diegetice etc. Cele mai folosite formule narative sunt romanul 
polițist, povestea, povestirea biografică. 


1J.-M. Adam, M. Bonhomme, op. cit., p. 126. 

Genul romanului politist este sustinut adesea de imagini, în 
mod discret sau explicit. În exemplul urmätor de publicitate la 
berea TUBORG, textul completează atmosfera enigmatică, creată 
printr-o imagine discretă: 


„Orele 12 și 11 minute. Bernie a ieșit din hotelul Excelsior 
mergând pe Bulevardul Allende. Are impresia că a intrat 
într-un cuptor. În mai putin de 30 de secunde, cămașa lui 
putea fi stoarsă de sudoare! Urcă în bătrânul Buick, care 
acum 20 de ani fusese verde. Fără să creadă că se va întâmpla 
ceva, apăsă pe butonul de climatizare. Nu se întâmplă nimic 
și Bernie înjură cu năduf. Demară în trombă cu pneurile 
scârtâind puternic. Mergea cu acceleraţia apăsată la maxim 
spre cartierul de est al orașului. Privi instinctiv în oglinda 
retrovizoare. Mașina neagră era acolo, în spatele lui. Respiră 
profund și încercă să se concentreze la altceva.” 


Structura narativă a basmului are, de asemenea, multe încercări 
în argumentarea publicitară. Un exemplu, pe care o să-l scurtăm 
serios, este cel al publicităţii la IOWA S.A. — o brutărie franceză’. 


Povestea prințului care nu voia să mănânce 


„A fost odată un rege care avea un fiu de care era foarte mân- 
dru. Tânărul print era un elev sârguincios, un cavaler iute ca 
fulgerul și un spadasin care-i întrecea pe cei mai buni război- 
nici. Totuși, fericirea regelui a fost repede tulburată. Brusc, 
într-o zi, prințul n-a mai vrut să mănânce devenind, pe zi ce 
trecea, tot mai palid și mai slab spre marea disperare a rege- 
lui. Bucătarii curţii îi aduceau tânărului prinț bucatele cele 
mai alese: claponi rumeniti, purcelusi de lapte cu mireasmă 
de rozmarin, crapi pescuiti în heleșteul castelului, languste 
din mările îndepărtate, fructe exotice și felurite dulciuri. 
Nefericitul prinţ refuza totul scuturând din cap. Apo, regele a 
chemat medicii și profesorii cei mai cunoscuţi de pe pământ. 
Într-o noapte cu o furtună nemaipomenită, regele disperat 
stătea la căpătâiul fiului său neștiind ce să facă. Deodată se 


' Întreg discursul se află în J.-M. Adam, M. Bonhomme, op. cit., p. 135-136. 

auziră bătăi în ușa castelului; «Cine-i acolo?», strigă căpitanul 
ridicând halebarda. «Un biet brutar», se auzi o voce. «Vezi-ti 
de drum, dacä-ti vrei binele!», îl amenință comandantul găr- 
zii regale. Dar, în acel moment, apare regele și dă ordin să se 
deschidă poarta. «Prințul își va regăsi sănătatea și voioșia dacă 
mănâncă asta», spune băiatul arătându-i regelui surprins o 
pâine albă și rumenită. 

Când prinţul a terminat de mâncat s-a simțit mult mai bine. 
Vestea cea mare s-a răspândit în tot regatul. Poporul s-a în- 
veselit și a tras învätäminte: pâinea este un aliment bogat si 
sănătos, ale cărui virtuţi sunt, cel mai adesea, necunoscute." 


Pâinea este sarea vieţii. 
IOWA S.A. - brutăria MIGROS.” 


În cazul folosirii narațiunii ca model, ne întâlnim cu următoa- 
rele secvențe argumentativ narative!: 


1. O succesiune minimală de evenimente — chiar dacă tempora- 
litatea nu este evidentă, orice povestire curge spre un final, 
de la un t initial înspre un t final; 


2. Prezența a cel putin unui actor, fie că este în ipostaza indivi- 
duală sau colectivă, subiectul uman, în oricare din iposta- 
zele reliefate de Propp, dă unitate acțiunii, este un element 
absolut indispensabil pentru orice naraţiune; 


3. O intrigă — succesiunea cronologică a evenimentelor, o relație 
narativă de consecvență; 
4. O maximă morală — în bună tradiţie retorică, este nevoie de 
o evaluare finală. 
Nu insistăm în mod deosebit asupra acestor procedee narative 
pentru că ne vom referi la acestea tangential în secțiunea consa- 
crată retoricii discursului publicitar. 


1J.-M. Adam, M. Bonhomme, op. cit., p. 136-141. 

Intertextualisme 


Pentru a convinge marea masă a cumpărătorilor să achizi- 
tioneze produse sau pentru alte scopuri de natură persuasivă, 
publicitatea a pătruns chiar și pe teritoriul intertextualismului, 
împrumutând multe alte forme textuale din diferite domenii dis- 
cursive: anunțuri de mică publicitate, interviuri, teste de perso- 
nalitate, rețete culinare. Sunt dovezi ale atitudinii ludice pe care 
publicitatea le pune în joc în argumentarea sa. Să exemplificăm 
printr-un text - un horoscop pentru autoturismele RENAULT: 


„Doamna ETOILE revelează viitorul proprietarilor de 
RENAULT CLIO. Astrele vă sunt favorabile în 1995. Motorul 
de 1171 cmc și 60 de cp de la RENAULT CLIO BE-BOP vă 
vor merge exact așa cum doriți. Influențele nefaste vor fi 
blocate de geamurile fumurii și de alte echipamente prin care 
mașina RENAULT CLIO veghează la fericirea și confortul 
dumneavoastră. Astfel, n-o să vă pierdeţi noțiunea timpului 
grație ceasului de cuarț și vă veți putea regăsi bagajele graţie 
luminării portbagajului. Este frumoasă ca o gazelă și o să vă 
facă fericiți.” 


În concluzie, putem vedea că textul publicitar devine un me- 
tagen, capabil să integreze cvasitotalitatea genurilor discursive 
existente, putându-se disimula în alte categorii discursive. Prin 
paradis şi pastișă, publicitatea maschează caracterul eminamente 
comercial, în spatele unor forme hipertextuale cu mai mare grad 
de gratuitate, reușind să împrumute de la aceste discursuri valori- 
zarea lor socială, contextul afectiv, prestigiul cultural. O asemenea 
funcționare este numită de unii autori activitate vampirică!. Fie că 
se maschează într-o formă etimematicä, sub formă narativă de cele mai 
multe ori, modelul discursiv ales este argumentare indirectă, discursul 
simbolic care-și maschează statutul persuasiv. 


TE. Jost, La publicité vampire, Degres, nr. 4, Bruxelles, 1985. 

Substitutia în formulele-stereotip 


Mai ales în cadrul sloganelor de tipul formule penetrante, 
care trebuie, în același timp, să atragă atenţia si să fie ușor de 
memorat, folosirea unor formule-stereotip are menirea de a oferi o 
serie de avantaje. O formulă-stereotip poate proveni din vorbirea 
cotidiană, din cântece, din titluri de filme, din proverbe și este ușor 
de recunoscut, se memorează aproape automat, iar transformarea 
ei șochează, ca și încălcarea praxeogramelor. Prelucrarea unor 
formule-stereotip este o rețetă aproape sigură de succes, iar 
substitutia este cea mai simplă modalitate de a aduce atingere unei 
formule. Nu este doar o modalitate mai simplă, ci are și avantajul de 
a nu strica sonoritatea și topica unei formule-stereotip. Când facem 
o substituție în formula „Dolce vita” și obținem „Dolce GERVITA” 
sau în „Unora le place jazz-ul” printr-o substituție simplă obținem 
„Unora le place MTV”, din punct de vedere formal avem o operaţie 
deosebit de simplă și precisă: se înlocuiește un element prin altul 
într-un context perfect stabil!. Însă, deși stabil, contextul fix al 
formulei-stereotip permite o mare varietate de schimbări, contextul 
fiind disponibil pentru multe produse comerciale. Această formulă 
a substitutiei în formulele-stereotip apare deosebit de des în presa 
umoristică de la noi, devenind una dintre mărcile distinctive ale 
revistei Caţavencu. Poziţia producătorului de slogan față de o 
asemenea formulă-stereotip este diferită. Producătorul are la 
dispoziție un maximum de date: formula, produsul și, evident, 
un proiect de substituție (un substituent). Receptorul intră în 
contact cu o formulă-stereotip denaturată, este pus în situația de 
a o recunoaște și, abia după aceea, de a căuta în memorie forma 
exactă, apoi de a face diferența și, eventual, de a se apropia cognitiv 
de produsul sau de serviciul care îi este propus. El trebuie să facă o 
substituție în sens invers și să recompună aceste mostre de cultură 
și convietuire dintr-o comunitate. 

Din punct de vedere sociolingvistic, aceste formule au multe 
avantaje: sunt ușor de recunoscut, lasă o amprentă serioasă în 


1B. Grunig, op. cit., p. 119. 

memorie, sunt ideologic acceptate usor, fiind familiare si obiect 
de consens. Nu este valabil acelasi lucru pentru rezultatul sub- 
stitutiei - sloganul. Fiind un rezultat al unei activități percepute 
ca fiind ludică, sloganul este efemer, mult mai puternică fiind 
formula stereotip. Şansa eficienței unui asemenea slogan este să 
se realizeze o asociere mentală între cele două formule, în memo- 
ria de lungă durată. Există însă si studii în care anumite slogane, 
prin repetiție sau datorită unor contexte socio-culturale speciale 
pot deveni formule-stereotip. La noi, după 1989, primele reclame 
care au apărut cu o frecvență mai mare la televiziunea națională 
au devenit formule fixe pentru o bună perioadă de timp, făcând 
obiectul unor substitutii, pastise sau parodii. Sloganele firmei 
ADIDAS („Dacă vrei, poţi!” - ADIDAS TORSION), cel al firmei 
de calculatoare românești FELIX („V-am prins, vrăjitoarelor!”) au 
devenit pentru câțiva ani formule fixe. 

În formula de substituire, echivalenta și asocierea mentală 
dintre cele două sloganuri sunt, în mod cert, determinate de relația 
dintre substituit și substituitor. Există o arie infinită de posibilități 
în substituirea unui termen într-o formulă stereotip? Evident 
că nu! Procedând la inventarierea unor cazuri, observăm că, de 
multe ori, între cele două cuvinte există o similitudine în ceea ce 
privește numărul de silabe. În general, este necesar să se respecte 
o asemenea regulă pentru a se conserva ritmul formulei-stereotip, 
formula ritmică constituind cel mai important semn de recunoaș- 
tere pentru cel care decodează. Cea mai performantă substituție 
este aceea în care se schimbă doar o singură silabă. Se respectă 
câteva identități parțiale (ritmice, vocalice și consonantice) pentru 
a se putea face o recuperare rapidă a formulei stereotip, pe baza 
unui reflex de tatonare prin substituție, natural, folosit de fiecare 
dintre noi atunci când încercăm să ne aducem aminte un nume de 
persoană, de exemplu. 

Identitatea fonetică dintre sloganul „O revistă cu text-appeal” 
și formula-stereotip „O femeie cu sex-appeal” facilitează o ușoară 
recunoaștere mnezică. Nu vom intra în detalii fonetice, vom preci- 
za însă că substitutia trebuie să ţină cont de relaţiile de sens dintre 
termenii schimbaţi. Una dintre formulele folosite este substitutia 

prin termeni aflați în raporturi de antonimie, pentru că relaţia 
antonimică este una dintre structurile-schelet ale reprezentărilor 
noastre. Configuratiile semantice de genul: frumos/urât, usor/ 
greu, iad/rai, mare/mic, înalt/scund, alb/negru sunt perfect stocate 
în sistemul lingvistic pe care-l avem depozitat în memorie. Atunci 
când apare ca stimul un termen al relației de antonimie, cel mai 
apropiat este cuplul său pentru a fi recuperat. „Ușor de zis, ușor 
de făcut” este o formulă din care se recuperează repede formula 
stereotip „Uşor de zis, greu de făcut”. 

Există formule care se pretează la multe tipuri de substitutii. 
„La arme, cetäteni!”, formula din imnul national al Franţei, are 
parte de foarte multe maltratări, bine primite de public: „La carte, 
cetățeni!” (ENAC) sau „La urne, cetățeni!” (PARTIDUL SOCIALIST 
FRANCEZ). 

Putem inventa și altele și, cu siguranță, practica publicitară 
din Franţa a făcut-o, însă substitutia trebuie să țină cont si de 
efectul general al formulei. Nu putem transforma această formulă 
cu conotaţii solemne în contexte de genul: „La șosete, cetățeni!” 
sau „La săpun, cetățeni!” decât dacă vrem să creăm un puternic 
efect contrastant sau umoristic. În cele mai multe cazuri, parafra- 
zarea unor formule care au puternice conotaţii subiective se face 
cu grijă și nu se lansează fără a fi minuţios testate pe eșantioane 
reprezentative. 

Nu toate cazurile prelucrării unor formule stereotip sunt si- 
tuatii de folosire a substitutiei. Sunt multe cazuri în care se ope- 
rează o multisubstitutie. În cazul operării unor serii de substitutii 
se păstrează doar un schelet minimal comun, mai ales în ceea ce 
privește structura sintactică. În cadrul izomorfiei dintre structu- 
ra-stereotip și slogan, se păstrează, de regulă, numărul de cuvinte 
pentru conservarea ritmului și termenii-reper. 

Dacă încercăm să facem câteva consideraţii concluzive în ceea 
ce privește metoda prelucrării formulelor-stereotip, trebuie să re- 
marcăm, în primul rând, faptul că, în fiecare limbă și cultură, există 
foarte multe asemenea formule, dar cea mai mare parte dintre ele 
nu sunt recunoscute spontan de majoritatea populaţiei. În fiecare 
moment istoric există anumite formule care devin stereotip, unele 

se șterg după un an sau doi, cum este cazul multor titluri de filme, 
spectacole sau show-uri de televiziune, altele rămân în memoria 
culturală. O formulă ca următoarea: „Spune-mi cu ce muncesti, ca 
să-ți spun cine ești” (SOTA COMMUNICATION COMPANY) este 
ușor recognoscibilă și poate fi înțeleasă la multe nivele culturale. 
Însă o formulă care valorifică, să spunem, titlul romanului Zbor dea- 
supra unui cuib de cuci, de genul „Zbor deasupra unui cuib de voci” 
(RADIO X) nu va avea șanse să fie recunoscut decât de iubitorii de 
literatură universală, care au intrat în contact cu romanul, piesa de 
teatru sau filmul omonim. Oricât de cunoscut pare un asemenea 
titlu în mediul oamenilor cu studii superioare, nu trebuie să ne 
iluzionăm că toată lumea cunoaște formula-stereotip amintită: o 
mare parte din populaţie va fi întotdeauna ignorantă la o sugestie 
ce face apel la un cod cultural. Eficiența acestor procedee poate fi 
analizată din mai multe perspective. Se pot face studii experimen- 
tale de natură psihosociologică sau comunicațională, însă eficiența 
poate fi analizată și din perspectiva formală pe care am adoptat-o 
aici. Teoria informaţiei stabilește că valoarea de informaţie pe care 
o aduce un mesaj este invers proporțională cu probabilitatea de 
apariție a acelui mesaj. Judecând după acest criteriu, substitutia 
aduce un maxim de informaţie pentru că probabilitatea de a apărea 
termenul înlocuitor este una nulă. În plus, ca și în alte cazuri de 
încălcare a logicii, de exemplu, receptorului i se face o invitaţie de 
a participa la o operaţie intelectuală: el trebuie să găsească formula 
culturală. Este astfel incitat, ca și în cazul cuvintelor încrucișate 
sau al concursurilor de cultură generală. Receptorul are ocazia să 
realizeze o performanță, să-și confirme apartenenţa la comuni- 
tatea culturală, întărindu-și componenta pozitivă a identității. 


Condiții ale lizibilitätii 


Deoarece textele au o finalitate persuasivă, nu doar pregătirea 
lor argumentativă sau construcţia retorică vor fi responsabile 
pentru lizibilitate. Textul publicitar se află în cadrul ziarelor sau 
revistelor într-o poziţie ingrată pentru că majoritatea cititorilor 

îl ocolesc. Studiile de lizibilitate arată că doar 3-5% din cititorii 
unui ziar sau reviste ajung să parcurgă întreg textul. Acest fapt 
induce o serie de caracteristici speciale atât în ceea ce privește 
construcţia textului, dar și în modalitatea în care cititorului i se 
pregătește un parcurs vizual de lectură. Este vorba de a construi o 
retorică vizuală a organizării anunţului, care să pună la maximum 
în valoare axele cele mai importante ale argumentării. 

În mod normal, lectura unui anunţ se face după regulile scrip- 
turale ale lecturii obișnuite. În Europa, majoritatea populaţiei 
citește de la stânga la dreapta într-un baleiaj optic (sau modelul 
Z, ce începe în stânga sus și se termină în dreapta jos). Acest fapt 
produce o primă împărţire a paginii în două secțiuni inegale ca 
vizibilitate: stânga (zonă de umbră sau de lectură minimală) și 
dreapta (zonă activă sau de lectură maximală). Evident, această 
dispoziţie este valabilă atunci când e vorba doar de text, pentru că 
prezenţa unor ansambluri iconice poate echilibra această dispoziție 
sau poate schimba raportul între stânga și dreapta. 


Utilizarea funcţiilor limbajului 


Analiştii comunicării publicitare, mai ales filosofii și lingvistii, 
își încep demersurile, de obicei, cu scuze legate de complexitatea 
acestui tip de discurs. Se afirmă, mai ales, faptul că, în creaţia 
publicitară, se folosesc tehnici de amalgamare a unor imagini, sim- 
boluri, idei sau fragmente ideologice. Se întâlnesc diferite secvențe 
morale; felurite procedee de argumentare se unesc într-un hibrid 
care până la urmă este destul de coerent, deși este considerat o 
amenințare pentru lumea contemporană prin faptul că servește 
sisteme ideologice dominante sau creează dependență și atrofiază 
spiritul critic. Impresia de amalgam nestructurat este dată și de 
modul în care exploatează anumite funcţii ale limbajului. Dacă ne 
referim la cunoscuta tipologie a lui R. Jakobson?, putem observa 


1J. M. Adam si Bonhomme, op. cit. 
?R. Jakobson, Essais de linguistique générale, Minuit, Paris, 1963. 

că demersul publicitar face apel la toate funcţiile limbajului, doar 
că le ierarhizează în mod diferit decât majoritatea construcțiilor 
discursive, stabilind între ele o tensiune conflictuală!: 


— Funcţia referentialä este cea care centrează mesajul pe con- 
text, pe referent și, în publicitate, ea se confundă în mare 
măsură cu informarea de natură economică, tehnică sau 
utilitară în legătură cu obiectele. Se poate vedea, mai ales în 
ultimele decenii, că publicitatea a cam început să renunțe la 
a informa sau informează lacunar. Urmărind mai ales sco- 
puri retorice, eludează de fapt funcția majoră a limbajului. 


— Funcţia emotivă vizează, cum scrie Jakobson, „expresia direc- 
tă a atitudinii subiectului față de obiectul despre care vor- 
bește”. Această funcţie este destul de prezentă în discursul 
asupra obiectelor, el exprimând afectivitatea unui eu sau a 
unui noi, afectivitate revărsată asupra obiectului discursului. 


Însă aceste ipostaze ale subiectivitätii sunt construite înspre 
identificare, presupun o relaţie de identificare din partea re- 
ceptorului, astfel încât eu devine tu, iar noi devine voi. Acest 
fapt face ca funcția emotivă să fie una simulată, pentru că 
ea trimite mai degrabă spre conativ. Când spun „îmi place 
această ciocolată”, de fapt exprim conativ: „trebuie să-ţi 
placă si tie această ciocolată”. 


— Funcţia conativă, ce orientează mesajul spre destinatar, 
apare atât în formarea implicativă și imperativă (,Beti 
COCA-COLA”), cât și în forme ascunse, pe care o analiză pur 
formală nu le-ar putea detecta. Una dintre aceste deghizări 
ale funcției conative în funcție emotivă am remarcat-o ante- 
rior. Există însă multe alte procedee de exprimare ascunsă 
a formei conative, această funcţie fiind cea mai importantă 
în comunicarea publicitară. 


— Funcţia fatică este o funcţie de stabilire sau menţinere a 
contactului comunicational, este deosebit de prezentă prin 


1J. Dubois, Publicité et fonctions du langage, în Significations de la publicité, Université 
de Liège, 1974. 

folosirea caracterelor de dimensiuni mari, a culorilor con- 
trastante sau a figurilor cu o mare încărcătură simbolică. 
Funcţia fatică este prezentă și datorită redundantei pe care 
repetițiile frecvente o induc în cazul textului publicitar. 


— Funcţia metalingvisticä apare atunci când limbajul vorbește 
despre el însuși. Acest lucru se întâmplă destul de des din 
rațiuni retorice, atunci când avem o fotografie a unei străzi 
cu reclamele aceluiași produs pe autobuze și troleibuze (cum 
este cazul unei reclame la FANTA - Germania). 


— Funcţia poetică este prezentă, de asemenea, în multe iposta- 
ze, mai ales prin efectele de limbaj: „Pâine, vin și BURSIN” 
sau „Ce-i al tău e al tău - CONNEX GO!” sunt doar două 
exemple. Însă trebuie menționat că în legătură cu funcţia 
poetică, alte funcții sunt tributare acesteia. 


Nu clasificarea funcţiilor este motivul pentru care am adus în 
discuție cunoscuta (și controversata) tipologie a lui R. Jakobson. 
Ierarhia acestor funcţii este deosebit de interesantă și relevă origi- 
nalitatea și ineditul comunicării de tip publicitar. Având ca funcţie 
esenţială persuasiunea, în mod necesar, funcţia conativă va fi 
funcţia prevalentă. Exaltând produsul prin conativ, se reușește o 
branșare a consumatorului la discursul despre produs, emițătorul 
și receptorul ajung la un fel de consens: produsul trebuie cumpărat. 
Se poate, însă, observa că există multe dificultăți pentru ca me- 
sajul să aibă eficiență rapidă, suficientă. Intensul bombardament 
publicitar, aglomerația mediatică, mecanismele de apărare ale in- 
dividului împotriva publicității sunt argumente care fac ca funcția 
fatică să devină tot mai importantă în ultimii ani. Împotrivindu-se 
zgomotelor și bruiajului, comunicarea publicitară este tot mai mult 
orientată doar înspre a-și afirma prezența (marca X există), de a 
menține contactul (marca X nu încetează să vi se adreseze) și de a 
aduna la un loc (X este peste tot). 

Această dimensiune tot mai fatică a mesajelor, asociată cu o 
golire a conținutului veritabil, naște o nouă dimensiune a comuni- 


1Ibid., p. 42. 

cării sociale: dimensiunea metalingvistică importantă. Se ajunge 
la o isterie a contactului comunicational, menținut cu orice pret si 
prin cele mai oneroase mijloace. Este un fel de glisaj de la semn spre 
semnal, spre mesajul care a decăzut în faza sa primară: signalitică. 

O ultimă remarcă: mesajul publicitar circulă tot mai mult sub 
acoperire, imită alte tipuri de mesaje sau acțiuni sociale. Mesajele 
imită povestirea, jurnalul, ştirea sau reportajul. Acțiunea publici- 
tară imită caritatea sau schimbul social echivalent. Sunt adaptate 
proverbe, sunt reconstruite vorbe de duh, glume si alte formule 
care depozitează forme si simboluri culturale, partajate în co- 
mun de membrii unei comunități culturale. Acest lucru îl face 
pe J. Dubois să afirme: „Publicitatea este o remarcabilă doxa, un 
tezaur de locuri comune, repertoriu de adevăruri prime, de ma- 
xime şi proverbe”. 

Ar putea fi asa dacă publicitatea nu ar fi atât de perisabilă, însă, 
în această situație, ea doar actualizează locuri comune, întelepciuni 
populare si clisee pe care le va înlocui repede cu altceva. 


'Ibid., p. 45. 


CAPITOLUL VI 


COMUNICAREA OLFACTIVĂ 
IMAGINEA PUBLICITARĂ LA PARFUMURI 


Sensul olfactiv 


Am considerat că este foarte relevant demersul cu privire la 
nașterea sensului olfactiv pornind de la imaginea publicitară. 
Cum se poate naște un sens olfactiv! atunci când avem la dispoziție 
doar un ansamblu de imagini sau texte? Sigur, exceptăm practica 
recentă, destul de puţin răspândită, a eșantioanelor de parfum 
care au început să apară deja în reviste. A transmite sensuri ol- 
factive prin intermediul imaginii pare să fie o încercare deosebi- 
tă a comunicării publicitare și o formă superioară a comunicării 
simbolice. Pentru aceasta vom face apel la o lucrare, din nefericire 
prea putin cunoscută, a lui F. Saint-Martin’, lucrare în care este 
introdus conceptul de spațiu perceptual ca „loc de semnificaţie 
nonlingvistică, construit prin percepţie”. Privind modalităţile de 
constituire a spaţiului perceptual, Saint-Martin notează că limbajul 
vizual poate modela o mare varietate de spații concrete (nu doar cel 
vizual, ci și alte spații perceptuale: tactile, chinestezice, termice, 
auditive), prin care se constituie legătura noastră cu lumea reală. 
Cel mai important este, după cum notează autorul canadian, că 
aceste spații „nu sunt denotate sau conotate prin semne care se 


1M. Julien, L'image publicitaire des parfums, L'Harmattan Inc., Quebec, 1997. 


E. Saint-Martin, Semiologie du langage visuel, Presses de l’Universite du Quebec, 
Sillery, 1987. 


sIbid, p. XV. 

aseamănă, de tip mimetic, cu obiecte din lumea naturală. Ele sunt, 
din contră, prime elemente structurale, definitorii pentru diverse 
modalități ale experienței noastre și care pot fi revelate printr-o 
analiză sintaxică”!. 

Astfel, autorul propune o semiologie topologică, capabilă să 
aducă o comprehensiune a fundamentelor lecturii imaginilor vi- 
zuale. Metoda pornește de la refuzarea faptului că iconicul are rol 
fundamental în comunicarea vizuală. Accentul este pus pe analiza 
structurii compoziționale a unei imagini vizuale, analizându-se 
componentele aflate în unitate sau tensiune. La originea acestei 
teorii recente se află scrierile mai vechi ale lui Kandinsky, care de- 
monstrau că orice artist plastic construiește, în mod inconștient, 
cu ajutorul elementelor plastice o serie de tensiuni care fac apel la 
câmpuri semantice: spaţiul termic (cald-frig), tactil (ușor-greu), 
chinestezic (activ-pasiv; sus-jos). Tot inconștient are acces și recep- 
torul la aceste echilibre tensionale care generează, finalmente, un 
echilibru superior. Deci textul vizual „este constituit în timp prin 
procesul continuu și transformator al percepţiei, care generează 
mișcări în elementele și interrelatiile lor, pornind de la proprie- 
tätile energetice legate de aceste elemente”’. 

O altă teorie, venind mai ales dinspre semiotica imaginii, este 
cea a sinesteziei, definită ca proces de percepţie simultană între ima- 
gini mentale aparținând unor senzori diferiți. După cum scrie G. 
Cornu: „Nu numai imaginea reține atenţia, ci și senzația; pornind 
de la trăsături, mase sau culori, se creează la început o legătură 
nonlingvisticä, o senzaţie virgină de semnificare; pentru creatorul 
de publicitate, este de ajuns să inspecteze sensul pentru a crea o 
asociaţie între senzaţie și semnificare”*. 

Semiologul francez face o serie de analize de corespondențe 
sinestezice în comunicarea publicitară, mai ales pentru țigări, par- 
fumuri, băuturi sau alimente. După cum remarca M. Julien“, cele 


1Idem. 

?Ibid., p. 233. 

3G. Cornu, Semiologie de l'image dans la publicite, Les editions d'organisation, Paris, 
1990, p. 258. 

+M. Julien, op. cit., p. 80. 

două viziuni se opun una alteia, dar se întâlnesc în punctul în care 
este evidenţiat rolul inconștientului. În ambele cazuri, decelarea 
este inconștientă și se face în funcție de tensiunile invizibile codate 
în operă, care sunt dependente de un univers de origine culturală, 
în primul caz, sau de experiența înregistrată în memoria culturală 
a individului. Însă aceste teorii nu sunt suficiente și pentru anali- 
zarea modalității de simbolizare a olfactivului. 

În primul rând, nu ne putem baza pe teorii fondate complet 
pe inconștient, creatorii de mesaje pentru parfumuri folosind 
concepte care, câteodată, pot fi exprimate verbal prin numele par- 
fumului sau printr-o ambiantä deosebit de sugestivă. În al doilea 
rând, invizibilitatea tensiunilor în spaţiul perceptual amintit nu 
este singura construcție explicativă, pentru că în cazul comunicării 
publicitare ne întâlnim cu o serie de coduri iconice și iconografice, 
după cum remarca U. Eco. În fine, nici simultaneitatea perceptuală 
sinestezică nu poate explica singură cum se creează imaginea unui 
parfum atâta timp cât nu ne apar indici olfactivi evidenti, ci, mai 
degrabă, anumite coduri culturale, de cele mai multe ori vehicu- 
late prin tipuri umane sau personalități. În acest caz, nu avem un 
proces sinestezic, ci unul care implică o succesiune temporală de 
asociaţii mentale!. Deși G. Cornu? consideră că, prin sinestezie, se 
face o corespondenţă între culori, mirosuri, zgomote sau atmosferă 
și demonstrează aceasta analizând o publicitate pentru turismul 
în Tunisia, considerăm că aceasta constituie o fiziologizare a unui 
proces de natură culturală, care nu se bazează pe o simultaneitate a 
excitatiilor nervoase, ci mai mult pe un proces conotativ. Evident, 
procesele de naștere a sensului se bazează pe experiența trecută, 
unde nu este vorba de o reacţie senzorială, ci, mai degrabă, de un 
proces mental. Atunci când văd o fotografie cu Marea Neagră, 
aceasta poate să-mi sugereze dinamica zbaterii valurilor, tipätul 
pescărușilor sau pielea catifelată a nudistelor întâlnite acolo. 


1Ibid., p. 85. 
2G. Cornu, op. cit. 

În anii’70, R. Barthes a lansat o metodologie interesantă prin 
intermediul lucrării Sistemul modei!, propunând o analiză struc- 
turalistă a vestimentatiei feminine din jurnalele de tip magazin. 
Barthes declara că a ales acest obiect de studiu datorită prioritätii 
lui, deoarece îmbrăcămintea-discurs nu are nici o funcţie practică, 
nici una estetică, în contradicție cu îmbrăcămintea reală. Analiza 
lui R. Barthes a fost concepută doar pentru text și este destul de 
greu de aplicat la imagine, semiologul francez susținând că sensul 
unei imagini nu se află niciodată cu adevărat în contradicție cu 
sensul propriu-zis. Cuvântul fixează o singură semnificație, pe 
când imaginea deschide o infinitate de posibilități. Nu putem să 
nu recunoaștem că imaginea este mai deschisă polisemiei, dar și 
textul poate duce la interpretări diferite, oricât de univoc ar părea 
că este exprimat. Apar și o serie de probleme legate de decodaj, 
Barthes arătând că, în cazul modei, trecerea de la o structură 
tehnologică la o structură comunicationalà (iconică și verbală) se 
face printr-un proces discontinuu. Astfel, obiectul real nu poate 
fi transformat în reprezentare decât prin intermediul unor ope- 
ratori (shifters) care transformă o structură în alta: de la real la 
imagine, de la real la limbaj, de la imagine la limbaj. Este destul 
de greu de aplicat analiza lui R. Barthes pentru anumite tipuri de 
mesaje publicitare. Limitele analizei sunt vizibile dacă încercăm 
să aplicăm metoda publicităţii la parfumuri. Mirosul unui parfum 
nu are imagine, nu este descriptibil întotdeauna și, în al treilea 
rând, ideea de miros este, uneori, greu de descris în cuvinte. Vedem 
cum acești shifteri descriși de R. Barthes funcționează destul de 
aproximativ. Apoi, R. Barthes își bazează analiza pe ideea că „moda 
nu fotografiază numai semnificanții, ci și semnificaţii săi”, pe când 
în cazul parfumurilor sau al altor produse (mai nonfigurative) de 
puţine ori apar semnificantii, mai degrabă aflându-ne în fața unor 
semnificații socio-culturale, rareori fiind construit un concept 
olfactiv. Apoi, prin natura ei, moda este schimbătoare, ea trece, pe 
când imaginea de marcă la parfumuri rămâne, trebuie să rămână 


1R. Barthes, Le sustine de la mode, Seuil, Paris, 1967, p. 315. 
? Ibid., p. 303. 

şi să păstreze generații de clienți (sau acesta este idealul cel mai 
generos). Modalitätile de analiză din sistemul modei sunt greu 
de aplicat. În schimb, o serie de concepte lansate în Retorica ima- 
ginii de același R. Barthes constituie fundamente pentru analiza 
imaginii publicitare. 


Comunicarea olfactivă 


Publicitatea la parfumuri se face de obicei, din mai multe motive, 
prin intermediul publicaţiilor tip „magazin”, a revistelor pentru un 
public-țintă bine determinat. Imaginea la parfumuri mizează pe o 
relație directă cu clientela potenţială (care, în general, este atrasă 
de asemenea publicaţii). În astfel de reviste, publicul (de cele mai 
multe ori, feminin) caută modele, personaje cu care se identifică, 
consumă biografii ale unor staruri. În plus, această audiență poate 
fi o ţintă perfectă, iar imaginile se pot apropia mult de vis prin 
perfecționarea ce o permite calitatea hârtiei acestor reviste. În plus, 
se pot insera și eșantioane cu mirosuri. Într-o lucrare recentă!, 
publicitatea la parfumuri era rezumată la trei concepte: visul, luxul 
și funcția socială. „Ideologia promite o societate de lux, de loisir 
și voluptate, în care orice muncă este absentă. Ea îndepărtează 
conflictele sociale, ignoră dificultățile individuale, zugrăvește o 
civilizație a facilitätii într-o lume irealistä.”? Am ales un asemenea 
obiect de analiză pentru că publicitatea la parfumuri pare a fi, cel 
putin în viziunea majorităţii criticilor ei, un fel de imagine tipică 
pentru racilele întregii publicitäti contemporane. Atât autorii 
sociologi sau psihologi care au scris în anii '60, cât și lucrări 
recente afirmă că îi propune publicului o iluzie a apartenenţei la 
o înșelătorie, pentru că, de fapt, el aparține doar unui număr mic 
de oameni”. Toate aceste analize părând desprinse din manualele 
de marxism, am fost împinși de curiozitatea de a verifica aceste 


1M. Julien, L'image publicitaire des parfums, Harmaton, Paris, 1997. 
2M.-C. Vetraino-Soulard, Luxe et publicité, Editions Retz, Paris, 1972, p. 60. 
3De exemplu, lucrarea semnată de M. Julien, apărută în 1997. 

critici devenite deja clasice. În al doilea rând, a construi un concept 
publicitar prin imagine pentru o realitate „invizibilă”, cum este 
parfumul, este o sarcină de maximă dificultate pentru creatori și 
merită a fi analizată din perspectiva resorturilor ei de construcţie 
a sensului și simbolizare a unei realități nonfigurative. În fine, față 
de alte tipuri de discursuri publicitare, publicitatea la parfum a 
evoluat în ultimii ani spre o hipertrofere a textului publicitar în 
beneficiul exclusiv al imaginii. De cele mai multe ori doar numele 
parfumului este prezent ca și text, rareori un slogan, deși în multe 
cazuri fața flaconului înlocuiește imaginea și aceste elemente. Am 
pornit de la ipoteza că acest tip de discurs publicitar va fi mult mai 
predispus unei analize a retoricii vizuale, deoarece construcţia de 
sens se va face doar la nivelul decodării imaginii, și nu la intersecția 
dintre imagine și text. În plus, o asemenea situaţie a imaginii 
ca singur purtător al sensului persuasiunii reflectă o tendință 
recentă a publicităţii în general, tendinţă ce va fi tot mai vizibilă 
în următorii ani. Mai există un argument pentru statutul special al 
imaginii la parfumuri. În cazul acestei publicitäti există o ruptură, o 
discontinuitate între forma olfactivă a unui parfum şi modalitatea sa 
de reprezentare, ceea ce se numește mise en image. Forma olfactivă 
a unui parfum este ideea generală pe care o aplicăm faptului de 
conștiință, atins când organul nostru de simț resimte o stimulare 
exterioară!. Altfel spus, referentul este difuz și publicitatea este 
mai mult decât un act reprezentativ (o imagine ce pornește de la un 
produs). Flaconul de parfum este un referent doar în sens comercial 
(ca obiect vizibil și palpabil), conţinutul volatil care produce o 
anumită idee generală fiind de fapt obiectul reprezentării. Scopul 
nostru nu este acela de a cuantifica impactul imaginii publicitare 
a parfumurilor, nu ne interesează nici procesele cognitive sau 
valorizante de receptare, ci modul în care se construiește un 
concept olfactiv având la dispoziție doar instrumentul imaginii 
(și rareori textul sau eșantionul de parfum). Vom încerca să vedem 
cum se naște ideea olfactivă pornind de la semne figurative și 
nonfigurative, care alimentează și contextualizează acest tip de 


TE. Roudnitska, Le parfum, PUF, Paris, 1980. 

produs. Vom iniţia, în primul rând, un demers analitic fără a avea 
pretenţia de a accede la intenţiile conceptorului sau la întreaga 
paletă a interpretărilor posibile. 

Din punctul de vedere al unor modele semiotice sau semiolo- 
gice, se poate simula calea interpretativă în mai multe maniere, 
după cum am remarcat prin prezentarea unor modele clasice sau 
în curs de clasicizare. Totuși, este important pentru economia 
discursului nostru să căutăm un cadru comunicational pentru 
a circumscrie această producție de mesaje. Fără a face apel la le- 
gătura dintre materialul vizual sau lingvistic oferit și universul 
imagistic al lectorului, fără a analiza cooperarea interpretativă 
(cum o numește U. Eco), rămânem încă pe un teren mișcător. De 
aceea, trebuie să ne apropiem mai mult prin intermediul unei 
teorii a comunicării, pe care am inserat-o la începuturile acestei 
lucrări. Semiotica lui Pierce, gândită pentru a reface fundamentele 
logicii, nu ne poate întotdeauna ajuta, căci este foarte permisivă, 
legitimează semnificaţia olfactivă fără ca mesajul să găsească o 
materializare imagistică. Identificând semnul cu procesul de gân- 
dire, este greu de izolat anumite momente ale procesului comuni- 
cativ, de aceea avem nevoie de semiotica, mai nouă si mai putin 
metafizică, a lui U. Eco. Semioticianul italian percepe procesul 
de interpretare ca o continuă colaborare între emițător și lector, 
este un răspuns al lectorului la o propunere pe care emițătorul o 
face prin discursul său. Referindu-se la creatorii de publicitate, U. 
Eco remarcă: „Pentru a folosi limbajul publicitarilor, ei își aleg un 
target, o ţintă. Fac în așa fel încât fiecare termen, fiecare turnură, 
fiecare referință enciclopedică să fie ceea ce lectorul poate, cu o 
mare probabilitate, să înțeleagă. Ei vizează să stimuleze un efect 
precis, pentru a fi siguri că declanșează o reactie!. În mod normal, 
autorul vizează anumite competențe. În cunoscutul său tratat 
de semiotică, U. Eco definește semioza foarte simplu: „procesul 
prin care indivizii empirici comunică, iar procesele de comunicare 


TU. Eco, Lector in fabula ou la cooperation interpretative dans les textes naratifs, Paris, 
Ed. Bernard Grasset, 1985, p. 241. 

devin posibile datorită sistemelor de semnificare.”! Când creează 
un mesaj sau o comunicare, autorul își proiectează un lector care 
este capabil să coopereze la o actualizare textuală, care poate să 
folosească același drum interpretativ ca și el. Când se realizează 
o imagine publicitară pentru un produs, se estimează o anumită 
competenţă interpretativă și un univers enciclopedic bazat pe con- 
stanta statistică a faptelor. Dar fiind un tip special de comunicare, 
cea prin imagine, lectorul nu se poate mulțumi cu interpretarea 
elementelor iconice, nu se poate limita strict doar la ceea ce vede. 
Trebuie să coopereze, ducând interpretarea mai departe, trebuie să 
facă apel la „o semantică în formă de enciclopedie, care autorizează 
interpretări non-lineare care, urmând experienţa lectorilor, împru- 
mută denumiri diferite pentru a ajunge la idei olfactive, câteodată 
asemănătoare sau divergente, față de cele prevăzute de creatorul 
de reclamä.”? Acest model enciclopedic ne permite să introducem 
în analiză și posibilitatea ca lectorul să interpreteze nu doar sem- 
ne exterioare, ci și semne pe care le-a produs el însuși, precum si 
faptul că memoria olfactivă poate fi accesată, ea suscitând imagini 
nonconsecutive ce nu fac parte din înläntuiri secvențiale. Această 
enciclopedie nu este în totalitate descriptibilă, nu este fixată și 
finită, este o ipoteză reglatoare pornind de la care destinatarul 
decide să construiască o porțiune de cunoștință ce îi permite să 
asigneze sens unui enunț’. Enciclopedismul poate fi văzut astfel ca 
o competenţă globală a publicului, însă sociologul sau specialistul 
în marketing ce participă în echipele de creație are tocmai rolul de 
a descoperi anumite trepte sau nivele ale acestei abilități generale: 
enciclopediile parțiale, lucru care se face de obicei prin procesele 
de segmentare a pieței după școlaritate, sex, zonă, diferite tipuri 
de comportamente, caracteristici psiho-culturale etc. 

Ce trebuie să știe acest lector căruia i se adresează publicita- 
tea? El trebuie să partajeze cu lectorul anumite mituri și legende, 
anumite stereotipuri culturale legate de viața în comunitate, de 


1U. Eco, op. cit., p. 383. 
? M. Julien, op. cit., 1997, p. 176. 


3E. Carontini, Inferance et encyclopedie: notes a propos de la theorie de l'abduction chez 
Ch. S. Peirce, 1988, p. 177. 

muncă, istorie, sexe, categorii sociale, iubire și căsătorie, naștere și 
moarte etc. Evident că, dacă ne referim strict la publicitatea pentru 
parfumuri, lectorul va avea și o anumită competenţă olfactivă de 
natură mnezică; el va păstra în memoria de lungă durată amintirea 
unor mirosuri pe care le are asociate cu anumite contexte în care 
și-a format experiența olfactivă. În general, se consideră că acuitatea 
olfactivă este de 10.000 de ori mai puternică decât cea gustativă, iar 
memoria olfactivă este una dintre cele mai cuprinzătoare „mediateci” 
(termenul cel mai complex pe care l-am găsit pentru a desemna 
o arhivă). 

În plus, cercetările de marketing au reușit să izoleze o serie de 
profile ale utilizatorilor de parfumuri. De exemplu, s-a observat 
că femeile grase folosesc parfumuri foarte tari pentru a compensa 
o lipsă de afecţiune, iar femeile timide parfumuri fine, discrete, 
care să le facă să treacă neobservate. O serie de studii psihologice 
au demonstrat faptul că parfumurile ne influențează hormonal, 
prin așa-numitul efect Mc Clintock: atunci când un bărbat are 
o aventură cu o femeie, starea sa olfactivă se schimbă și părul 
de pe faţă îi crește de două ori mai repede!. Experienţa trăită îl 
face pe lector să intuiască faptul că anumite tipuri de contexte 
atenuează sau amplifică mirosurile. De exemplu, încăperile sunt 
asociate cu miros pregnant, pe când un peisaj exterior atenuează 
percepția mirosurilor. Cunoaștem, de asemenea, elementele 
din natură considerate fără miros, care, dacă sunt folosite în 
anumite compoziţii, atenuează senzația de miros: piatra, metalul 
etc. Devine evident faptul că memoria olfactivă este puntea pe 
care lectorul trece pentru a crea un sens olfactiv pornind de la o 
imagine. În termenii semioticii lui Peirce, prin imaginea publicitară 
se declanșează un proces de interpretare produs de un interpretant 
comunicational. Acest interpretant este terenul potentialitätii 
de interpretare, acolo unde trebuie să se întâlnească lectorul 
cu autorul. Genul olfactiv nu este în mod necesar o structură, 
o configurație sau un element al imaginii, ci o potentialitate pe 
care lectorul o are la dispoziţie pentru a o analiza. Un text din 


1D. Akerman, Le livre de sens, Graset et Fasquelle, Paris, 1991. 

Opera deschisă a lui U. Eco este deosebit de relevant în acest sens. 
Vorbind despre modul de formare ca angajare în realitate, Eco arată 
că unele structuri narative presupun acceptarea unor anumite 
convingeri în ordinea universului, oglindită în limbajul pe care îl 
folosim, și dă exemplul următor: 


„i seva fi întâmplat poate cititorului să se afle într-una din 
situațiile cele mai dezolante cu putință, adică să fie singur, 
într-un moment de cafard, eventual într-un loc necunoscut, 
într-o țară străină, și să bea într-un bar ca să-și omoare timpul, 
în așteptarea inconștientă, de obicei frustrată, a ceva care ar 
trebui să intervină pentru a pune capăt singurătăţii lui. Nu 
cred că există o situație mai greu de suportat și, totuși, cine a 
trăit-o a izbutit aproape întotdeauna să o suporte găsind-o, în 
fond, foarte «literară». De ce? Pentru că o întreagă literatură 
ne-a obișnuit cu convenția că, atunci când un individ bea 
singur într-un bar, după o anumită ordine narativă se pre- 
vede, în mod instituţional, că i se va întâmpla ceva: într-un 
roman polițist asta precede apariția unei blonde platinate, 
la Hemingway urmează o întâlnire mai putin frapantă, un 
dialog, o revelaţie a «neantului» (nada). lată deci cum un act 
dintre cele mai puţin semnificative, dintre cele mai dezolante, 
un act care ar trebui recunoscut ca atare pentru a putea lua 
cunoștință cu dezolarea în care, cel putin în momentul acela, 
ne aflăm, capătă ordine și devine, în mod greșit, acceptabil; 
devine semnificativ datorită unei mistificări realizate prin 
aplicarea de structuri narative care cer, în mod necesar, re- 
zolvarea unei premise, concluzia obligatorie, sfârșitul unui 
început, și nu acceptă un început fără sfârșit (cum, în schimb, 
o anumită proză si un anumit tip de film — ne gândim la 
Antonioni - s-au hotărât, în sfârșit, să procedeze, pentru că 
așa se întâmplă în realitate și este drept, prin urmare, ca arta 
să dezvăluie situaţiile fără să ne consoleze, dăruindu-ne în 
final, o reîntoarcere la tonică, pentru orice discuție pe care 
o începem).” 


Am putea spune astfel că, pornind de la un declanșator olfactiv, 
se instituie o ordine narativă care nu este cu totul întâmplătoare, 
dar poate fi și total neașteptată sau aleatorie. Procesul de inter- 

pretare este un proces de rețea infinită de poziții funcționale ce 
definesc, în fiecare moment, raportul ternar care constituie sensul. 
Apar două tipuri de gramatici: de producere și de recunoaștere, 
între care avem procesul, rețeaua nesfârșită a semiozei. Gramatica 
de producere definește un câmp de efecte de sens posibile!, care nu 
va genera în mod determinat o gramatică de recunoaștere, dar va 
fi posibilă în raport cu istoria textului respectiv. Exemplul narativ 
al lui U. Eco, pe care l-am invocat anterior, ne ilustrează de fapt 
lanţul istoric descris de E. Veron?. 


Analiza imaginii publicitare la parfumuri 


În al doilea rând, vom prezenta rezultatele unei analize de 
conținut pe care am realizat-o pe un eșantion de 294 de imagini 
publicitare pentru parfumuri, publicate între anii 1992 și 1998 în 
reviste franceze (Paris Match, Le Point, VSD, Le Nouvel Observateur), 
italiene (Max, Amica) și germane (Der Spiegel și Elle). Am încercat 
această formă de analiză a reclamei la parfumuri și pentru că 
aveam un demers similar, realizat pe un eșantion din America de 
Nord de către o specialistă în comunicare din Canada: M. Julien. 
Posibilitatea comparärii rezultatelor și unele perfecționări ale in- 
strumentelor de analiză au constituit imbolduri pentru a realiza 
această cercetare. 

Vom explora elementele cu ajutorul cărora specialiștii în comu- 
nicarea publicitară stabilesc corespondențe între formele vizuale 
și cele olfactive. Este clar că specialiștii în parfumuri nu-și pot 
etala ca atare conceptele olfactive cu care uzează în universul lor, 
ei ar trebui să colaboreze cu specialiști în comunicare pentru a 
stabili corespondențe între vizual și olfactiv, pentru ca, prin me- 
saje vizuale, să creeze imagini mentale, conștiente și inconștiente, 


TE. Veron, Semioza socială, în Semnificație și comunicare în lumea contemporană, Ed. 
Politică, București, 1985, p. 164-180. 


? Ibid. 

evocatoare pentru un anumit tip de parfum și pentru o experiență 
umană apropiată de olfactiv în general. 

În analiza noastră am introdus studii ale frecvenței principale- 
lor elemente de compoziţie a imaginilor publicitare la parfumuri, 
precum și un studiu tipologic al personajelor umane prezente în 
cadrul acestor imagini. 


Structuri și configurații ale imaginii publicitare la parfumuri 


Mai întâi vom descrie corpusul de reclame colectionate din re- 
vistele europene amintite anterior. Am inclus în eșantionul nostru: 


— 44,4% parfumuri masculine, 
— 40,7% parfumuri feminine, 
— 7,4% parfumuri mixte, 

— 7,4% parfumuri nemarcate !. 


După datele statistice de natură comercială, piața de parfumuri 
masculine acoperă doar 30% din piaţa totală, dar se observă o 
creștere masivă în ultimii ani, fapt asociat și cu un bombardament 
publicitar fără precedent la produsele cosmetice masculine. Se pare 
că această tendință este mult mai prezentă în Europa, deoarece 
procentul publicităţii la parfum masculin descoperit de M. Julien 
este doar de 20% în revistele-magazin din SUA și Canada. 

Construcția imaginii publicitare la parfumuri trece, de ase- 
menea, prin creaţia artistică a flaconului. Nu este indiferent în 
ce tip de flacon este prezentată materia olfactivă. Flaconul este 
primul element care încearcă să transmită un concept olfactiv. În 
primul rând, însă, prin flacon se încearcă oferirea unui reper stabil 
privind imaginea de marcă. Flaconul se vrea o explicație vizuală 
pentru parfum, de aceea el este folosit în 19% din cazuri singur, 
fără personaje sau alte obiecte în cadrul imaginii publicitare. Dacă 
strategiile imagistice se pot schimba, flaconul trebuie să rămână, 


1 În toată această lucrare am folosit temenul general de parfum pentru produsele 
de parfumerie: parfum și apă de toaletă. În general, am observat că, dincolo de di- 
ferentele pe care le fac specialiștii sau consumatorii, aceste două tipuri de produse 
suferă același tratament publicitar. 

deci este deosebit de important, mai ales că în 72,8% din cazuri 
el apare alături de personaje, iar în 7,8% din situaţii flaconul de 
parfum lipsește din imagine. 

Există o adevărată explozie de imaginaţie în creația de flacoane, 
de la forme elegante cu alură clasică (CHANEL, DIOR) la forme 
fanteziste sau chiar excentrice. Dincolo de conceptul de parfum, 
anumiți fabricanți au impus forme care fac parte din inconfun- 
dabilul imaginii de marcă (KRIZIA, CALVIN KLEIN), fiind tipice, 
de asemenea, câteva caracteristici de design în funcţie de tipul 
de parfum. 

În general, cele mai cunoscute parfumuri sunt adevărate mărci 
culturale pentru anumite epoci, deci sunt încărcate, de obicei, cu 
un simbolism foarte bogat. Din acest motiv, creatorii de publicitate 
se bazează mai putin pe memoria afectivă a potenţialilor lectori si, 
mai degrabă, pe marcă și pe universul ei de simbolizare. În plus, 
studiile psihologice demonstrează că parfumurile pot, prin asociere 
sentimentală și biologică, să fixeze foarte bine în memorie anumite 
lucruri sau situaţii, mirosul fiind un excelent catalizator mnezic. 
Este cel mai important motiv pentru care se folosesc eșantioane 
de parfum în presă: se asociază mirosul cu un stimul vizual și 
efectele de memorare sunt excelente. Din acest motiv, televiziunea 
este folosită foarte putin în construcția de imagine publicitară la 
parfumuri. Prin imagine și miros, parfumurile sunt cel mai bine 
poziționate pe anumite axe psihologice în construcția imaginii 
de marcă. Cum se naște totuși o izotopie olfactivă? Construcţia 
semnului olfactiv este elementul principal care naște o izotopie. 

Există o adevărată voluptate în a crea o contradicție în 
definirea semnului. Definit în legătură directă cu lingvistica sau 
prin îndepărtare de ea, indiferent de curent sau școală semiotică; 
semnul, sunt de acord toţi semioticienii, este înainte de toate 
un ansamblu în care se întâlnește semnificantul cu semnificatul. 
Semnificantul este un relatum (cum îl definește R. Barthes), 
iar semnificatul este legat indisolubil de limbaj; nu există sens 
care să nu fie numit, cum spune același autor, R. Barthes!, deci, 


TR. Barthes, op. cit. 

indiferent care este semnificația: sunet, text, imagine sau altceva, 
semnificatul corespunde unei conceptualizäri lexicalizabile!. 

Dar lectorul unei reclame la parfumuri? Se poate vorbi de 
conceptualizare propriu-zisă, căci rememorând un miros, avem 
mai ales o senzaţie si nu o ideatie, și aceasta este regulă, credem, 
care nu poate fi exprimată verbal. Putem miza peintentionalitatea 
creatorului, intenţie de a trimite un mesaj comprehensibil, codat în 
virtutea unor coduri împărtășite împreună cu receptorul. În plus, 
am putea răspunde acestei obiecții, emițătorul acestei comunicări 
este interesat să îi fie dezlegat codul, nu încifrează decât pentru 
a fi descifrat, pentru a-l obliga pe cel care descifrează să urmeze o 
anumită cale, un anumit traseu al interpretării. 

Argumentul pare puternic, dar să nu uităm că în cadrul imaginii 
publicitare la parfumuri prevalentă este comunicarea prin imagine, 
chiar exclusiv prin imagine, cum va demonstra cercetarea noastră 
concretă. În acest caz, utilizarea de semne imagistice comportă 
un mare număr de interpretări care pot depăși cu mult aria celor 
prevăzute de către creatorul-emitätor. Nu trebuie să exagerăm 
nici această deschidere a imaginii publicitare. Ea nu este o operă, 
nu este absolut deschisă, chiar dacă se pretează la o serie de in- 
terpretări imprevizibile. 

Mai trebuie însă precizat un lucru: orice publicitate, care folo- 
seste sau nu imaginea, provoacă două tipuri de mesaje, conștiente 
și inconștiente”, unde funcționează o dinamică a sensibilităţii cul- 
turale dictată de acumulări și reziduuri latente ale semnificației 
unor imagini. Asocierea dintre olfactiv și imagine se poate face 
în cadrul unor asemenea contexte subtile ale arheologiei imagi- 
narului colectiv. 

În general, școlile semiologice nu se mai întreabă ce este semnul 
sau care sunt cele mai mici unități de semnificaţie, căci sunt luate 
în analiză ansambluri constituite din semnificanti. Semiotica nara- 
tivă, generată prin grupul condus de A. J. Greimas, chiar dacă nu a 
construit grile foarte exacte pentru analiza unor tipuri de limbaje 


1M. Julien, op. cit., p. 89. 
2G. Cornu, op. cit., p. 11. 

a oferit o serie de modele pentru analize ale mesajelor publicitare. 
Nu împărtășim totuși entuziasmul unor cercetători ai domeniului 
comunicării publicitare, căci aceste sisteme semiotice se bazează 
pe principiul imanentei din lingvistica structurală și, în cadrul 
acestui principiu, textul este considerat un sistem perfect închis, 
interpretarea neavând dreptul să facă referire la nici un aspect 
extralingvistic, fără apel la nici o circumstantä externă legată de 
reproducere sau receptare. În cazul comunicării publicitare, nu 
putem produce un text care să aibă o consistenţă internă, în urma 
căreia să se nască exclusiv semnificaţii generate de organizarea 
internă a textului. 

Revenind la imaginea publicitară pentru parfumuri, de cele 
mai multe ori olfactivul nu apare nici în planul expresiei, nici în 
planul conținutului. Doar situația de receptare este cea care naște 
anumite sensuri olfactive. Așadar, suntem obligați să apelăm la 
o semiotică nonlingvistică: indiferent dacă plasăm semiologia 
în interiorul lingvisticii, cum face R. Barthes, sau lingvistica în 
semiologie, ca întemeietorul Saussure, întotdeauna semnul este 
legat de universul limbajului. Singurul care are un sistem pragmatic 
și foarte potrivit abordării unor fenomene complexe de inserare 
a semnelor în contexte de interacțiune este Ch. Peirce. În cadrul 
teoriei peirciene, semnul se identifică cu gândirea, iar în procesul 
de semiozis elementele semnifică ceva pentru interpretant. 

Avantajul mare pe care ni-l pune la dispoziție semiotica peir- 
ceană este faptul că ne permite să izolăm din cadrul unei imagini 
publicitare diverse elemente pe care să le considerăm semne: de- 
cor, prim plan, relaţii între personaje, culori etc. În plus, putem 
considera momentele cognitive ale procesului de decodificare ca 
semne și, deci, putem găsi mai repede o schemă explicativă pentru 
această dinamică a semiozei care reface sensuri olfactive din re- 
prezentări iconice. Există și o serie de dificultăți insurmontabile în 
alte sisteme semiotice, obstacole care pot fi depășite doar în cadrul 
semioticii lui Peirce. Un prim obstacol este cel al luării în calcul a 
unor semne invizibile în cazul cărora interpretarea este inconști- 
entă. Evident că interpretare inconștientă putem avea și în cazul 
unor semne vizibile, dar am luat în considerare acest caz extrem. 

Datorită naturii sale abstracte, parfumul și produsele olfactive 
se bazează pe imagine, în primul rând, și pe forţa ei de conotaţie. 
Folosirea personajelor face deosebit de necesar limbajul nonverbal 
al personajelor și tipul lor de personalitate, remarca Peirce, omul 
fiind un semn perfect. 

Înainte de a analiza tipurile de personaje cu ajutorul cărora 
se construiește imaginea publicitară, vom analiza câteva dintre 
procedeele enuntiative, care favorizează nașterea unor izotopii pu- 
blicitare. Un procedeu important este postura personajelor, gradul 
lor de prezență enuntiativä. Prin prezenţă enuntiativä desemnäm 
ceea ce Benveniste! numea atitudinea discursivă ca postură de 
dialogare, legată de privirea directă a personajelor sau de postura 
povestire, o atitudine de evitare a privirii lectorului (a face mai de- 
grabă să vorbească despre...). Vom combina aceste posturi, despre 
care vorbește Benveniste, cu distanța față de lector pentru a vedea 
cum se clasifică mesajele. În studiile de proxemică si etnologie, 
E. Hall a stabilit existența a patru categorii de distanță: intimă, 
personală, socială și publică, corespunzând unor zone de protecţie 
pe care individul le apără sau le atacă în mod instructiv, în funcţie 
de natura relaţiei și scopul comunicării dintre actorii sociali. 

În eșantionul studiat, distanța față de lector este: 


— intimă 33,7%, 
— personală 36,6%, 
— socială 6,6%, 
— publică 3,7%, 


— nue cazul 19,3%. 


În cazul distanței intime, lectorul este abordat direct, această 
distanță este cea mai potrivită pentru a se simți mirosul unei 
persoane. Este distanța atingerii si lectorul este atras într-un mod 
hipnotic. De cele mai multe ori, această distanță se combină cu 
privirea directă. Privirea directă și distanța îl apelează, îi agresează 
zona de protecţie în care îi acceptă doar pe cei foarte apropiaţi. 
Această prezență simbolică în spaţiul intim îi dă personajului din 


TE. Benveniste, Problemes de linguistique generale I, Gallimard, Paris, 1966. 

reclamă un statut de credibilitate si încredere. În general, distanța 
intimă o întâlnim la anumite concepte de parfumuri feminine. 
Acest tip de apelare publicitară este prevalentă în cazul distanței 
personale; se încadrează conceptele de parfumuri tari. Este dis- 
tanta ideală pentru a transmite ceva într-o conversaţie interper- 
sonală. Este cea mai uzitată distanţă în eșentionul studiat de noi, 
probabil pentru că la această distanță se transmite cel mai bine 
conceptul de personaj. Este nivelul vederii de detaliu, la această 
distanţă conturându-se cel mai bine personalitatea personajelor, 
astfel încât este căutată relația de identificare. Este distanța pentru 
vizualizarea cea mai bună a unui model, distingându-se detaliile 
de atitudine. Cum este și firesc, distanța personală se asociază 
cu personajul de tip rebel, distins-elitist sau sportiv, în timp ce 
distanţa intimă se asociază cu personajul senzual sau romantic. 
Distanţa socială sau publică sunt foarte rar folosite pentru că sunt 
creatoare de bariere în comunicare. Distanța publică sau socială 
sunt folosite doar când e necesară o eclipsă a personajului în be- 
neficiul contextului, culorii sau flaconului. 

În ceea ce priveşte tipul de interpelare, analiza de conținut 
realizată de noi a pus în evidență următoarea configuraţie: 


— privire directă 36,6%, 
— privire indirectă 36,2%, 
— privire neinterpelativă 7,4%, 
— fără personaje 19,7%. 


Dacă interpelarea directă are un puternic rol de stimulare a 
inițierii dialogului, privirea indirectă construiește o situație de 
senzualitate sau un personaj romantic care îndeamnă persuasiv 
la visare. 

Un alt procedeu de construcţie a unei izotopii publicitare este 
cel de contextualizare spațială. Într-o altă secţiune a lucrării, am dat 
un exemplu de analiză elaborată a unui asemenea tip de contex- 
tualizare. Ne mulțumim aici să remarcăm faptul că decorul are, în 
cazul construcției unui concept olfactiv, o importanţă imensă. În 
general, în memoria individului, diferitele contexte sunt asociate 
cu diverse mirosuri. Se folosesc două tipuri de decor: interioare și 

exterioare. În eșantionul nostru am găsit în 22,6% din scene con- 
textul interior, în 32,1% contextul exterior și în 45,3% nu există 
decor sau decorul este neidentificabil ori nonfigurativ. 

Se confirmă ipoteza generală, avansată de analizele de conţinut 
ale multor cercetători, conform cărora bărbaţii sunt prezentați mai 
ales în contexte exterioare, active, în mișcare și dinamică, pe când 
femeile apar în arealul domestic al casei. Este o stereotipizare care 
influențează și postura personajelor. În multe tipuri de decor, atât 
interior cât și exterior, spaţiul este „mobilat” cu obiecte fetiș, care 
au o mare forță de directionare a percepţiei spre anumite spații de 
directionare a semnificației. Decorul participă la nașterea semni- 
ficatiei, dar comunică, de asemenea, impresii și idei. 

M. Julien! sugerează chiar că, în cazul parfumurilor pentru 
bărbaţi, construcţia are un rol mai important decât personajul, 
diferitele tipologii de personaje masculine nefiind legate refe- 
rential de anumite concepte de parfum. Credem că observația 
aceasta trebuie luată totuși cu rezerve, pentru că, în cercetarea 
noastră, am descoperit că tipologia personajelor constituie totuși 
strategia enuntiativä cea mai puternică, atât în cadrul parfumurile 
masculine, cât și la cele feminine. Mai mult decât alte genuri ale 
comunicării publicitare, imaginea publicitară la parfumuri este 
constrânsă, pentru rațiuni utilizate anterior, să recurgă la antro- 
pomorfizare și tipologizare pentru a selecta clienţii, fiind vorba, 
în cele din urmă, de un produs social. 

În cazul parfumurilor feminine se poate observa si o tendință 
de decontextualizare pentru a da o mai mare vizibilitate perso- 
najului sau altor semne, de exemplu, flaconului. Peste 50% din 
parfumurile feminine au parte de un decor decontextualizat, lu- 
cru confirmat și de cercetarea lui M. Julien care găsește și pentru 
America de Nord o tendință identică. 

Un alt procedeu de evocare și construcţie a unui concept olfac- 
tiv este cel al cromatizării. Glisarea pe marginea valentelor afective 
și a puterii de sugestie a culorilor este un truism. În primul rând, în 
ceea ce privește culoarea sticlei, am obținut următoarea distribuţie: 


1M. Julien, op. cit., p. 61. 

— Roșu 3,7%, 
— Albastru 8,2%, 
— Verde 6,6%, 
— Galben 31,7%, 
— Negru 5,8%, 
— Portocaliu 8,6%, 
— Roz 4,1%, 
— Mov 2,1%, 
— Bleu 6,2%, 
— Alb 3,7%, 
— Gri 2,9%, 
— Multicolor 1,6%. 


Se remarcă faptul că portocaliul si galbenul reprezintă aproape 
jumătate din culoarea aleasă pentru flacoanele de parfum. 

O altă modalitate de cromatizare a fost relevată prin culoarea 
dominantă a decorului. Prezentăm cele mai frecvente dominante 
cromatice ale decorului: 


— Roşu 4,5%, 
— Albastru 9,5%, 
— Negru 8,6%, 
— Bleu 11,1%, 
— Alb 19,3%, 
— Multicolor 9,1%, 
— Gri 28,0%. 


Publicitatea la parfumuri uzează cel mai mult de o tehnică de 
contrast alb-negru și flacon sau siglă color, contrast de maximă 
forță și indici superiori de atragere a atenției: 


— Compoziții policrome 59,7%, 
— Alb-negru și color 31,3%, 
— Alb-negru 9,0%. 


Combinația decor alb-negru și flacon color este specifică pentru 
publicitatea la parfumuri și produce o ruptură, un șoc senzorial 
și perceptiv comparabil cu cel al inspirării unui parfum puternic. 

Construcţia personajelor 


Publicitatea la parfumuri este grevată de condiții obiective. 
În primul rând, este o publicitate la un produs de lux, căruia nu-i 
corespunde o nevoie imediată. Fiind un produs de lux, nevoia sau 
motivaţia trebuie mult mai complex simbolizată decât în cazul în 
care argumentăm alegerea unui produs sau altul dintr-o gamă ce 
satisfac o necesitate sau o funcționalitate stringentă. În al doilea 
rând, creatorul publicitar se lovește de limitele acuitätii noas- 
tre perceptive. Un parfum sau altul ne plac sau nu în funcţie de 
anumite sensibilitäti dobândite experiential, dar este foarte greu 
de distins între mărci, în cadrul aceluiași concept olfactiv. Este 
nevoie atunci de o imagine de marcă puternică, o personalitate a 
fiecărui produs. 

În fine, cum mentionam și în altă parte, produsul este practic 
invizibil, olfactivul este imposibil de reprezentat. De aceea, prin 
comunicarea publicitară la parfumuri nu se reprezintă parfumul, 
ci utilizatorul, acesta fiind acolo chiar și când nu este prezent. 
Spunând o poveste despre dragoste, despre distincţie, despre 
plăcere, despre sport sau despre conformitatea personajului, iată 
modul cel mai simplu și mai sigur de a obţine un anumit răspuns 
de adeziune. Lectorul este invitat să aparțină unui grup, să imite 
o anumită atitudine socială, să adopte un stil de viață. Nu vom 
stărui asupra relaţiilor complexe care se pot naște între lector 
și personajele din reclamă. De la identificarea imitativă până la 
simpla sugestie prin umanizarea ofertei de obiecte, aceste rela- 
ţii pot avea multiple fațete. Lucrările de analize critice asupra 
publicității abundă în asemenea consideraţii, dar, în majoritatea 
cazurilor, lipsesc studiile empirice care să aducă o dovadă cât de 
firavă. Evident, unele lucruri sunt ușor decelabile prin inducţie 
sau deducție logică, prin interpretare cu instrumentele gândirii. 
Ne vom concentra asupra modalitätilor de tipologizare a perso- 
najelor imaginii publicitare la parfumuri. Fiecare gen de personaj 
vehiculează concepte olfactive distincte. În corpusul de imagine 
publicitară la parfumuri studiat de M. Julien, autoarea canadiană 

a descoperit patru tipuri de personaje: senzual, elitist (grand stan- 
ding), romantic şi excentric!. 

În cercetarea pe un corpus de reclame din Europa am uzat 
de o tipologie formată din cinci clase de personaje: distins-elitist, 
romantic, senzual, rebel si sportiv. Considerăm că această tipologie 
acoperă mult mai bine varietatea situaţiilor publicitare în care apar 
personaje, cel puţin pentru eșantionul european. 

Aceste tipuri sunt modele care concentrează, printr-un simbo- 
lism sintetic, viziuni despre lume, poziţie socială, identitate socială 
si psihologică. Sunt modele sau scheme enuntiative cu funcție 
de mesaj publicitar, enunturi și izotopii publicitare de o mare 
forță expresivă. Varietatea lor este încă o dovadă că publicitatea 
la produsele de natură olfactivă, cum sunt parfumurile, nu este 
doar o „prezentare de modă” a imposibilului pentru majoritatea 
populaţiei, o comunicare menită să traumatizeze sau să constru- 
iască distante sociale și bariere aspirationale, cum se mai afirmă 
dinspre partea unor critici de stânga ai publicităţii. Comunicarea 
publicitară la parfumuri este o comunicare complexă, adaptată 
unor piețe și unor segmente demografice tot mai diverse și tot mai 
bine cunoscute de către creatori. Este un gen special al comunicării 
publicitare, pentru că este pusă în situația de a construi semnifi- 
catii bine directivate social și a materializa un concept invizibil. 

Distribuţia modelelor descoperite de noi în corpusul analizat 
este următoarea: 


— model senzual 23%, 
— model rebel 20,2%, 
— model romantic 13,6%, 
— model sportiv 13,2%, 
— model distins-elitist 9,5%, 
— altele 1,6%, 


— nu e cazul (fără personaj) 18,9%. 


În privința compoziţiei, vom face o anatomie a elementelor 
compoziționale încercând să limităm la maximum agregarea de 


1M. Julien, op. cit., p. 39-48. 

semnificații după modele semiotice!. Lăsăm acest lucru pe seama 
cititorilor, mai ales că încercăm să ne ilustrăm demersul și cu câ- 
teva imagini; am încercat să analizăm și câteva modele teoretice. 

În ceea ce privește compoziţia, în 42,4% din reclame, femeia 
apare singură (chiar și în cazul unor parfumuri pentru bărbați), 
cuplul bărbat-femeie fiind folosit surprinzător de rar, dacă ne 
gândim că prin postura cuplului bărbat-femeie se pot simboliza 
foarte multe lucruri: identități, tipuri de relaţii, contexte și este, 
evident, cel mai bun mod de simbolizare a eroticului. 


— femeie singură 42,4%, 
— bărbat singur 28,7%, 
— cuplu bărbat-femeie 18,1%, 
— familie 1,5%, 
— grup de oameni 8,5%, 
— alte situații 0,5%. 


În proiectarea unei campanii de publicitate, primul lucru pe 
care trebuie să-l ia în calcul un creator este universul psihologic 
al individului, în care se inserează acest produs: intim, personal, 
apoi cel familial și, în fine, cel social. 

Din acest punct de vedere, cercetarea demonstrează că obiecte- 
le și serviciile se bucură de alte tipuri de tratamente de valorizare, 
chiar de diferențe în habitudinile de cumpărare. Parfumurile nu 
se adresează, ca și celelalte cosmetice, universului social sau sunt 
mai puţin elemente ale discursului social despre sine. Faptul că 
peste 70% din reclamele pentru parfumuri prezintă bărbatul sau 
femeia singuri este o dovadă a plasării în domeniul sferei intime. 
În acest domeniu, chiar și D. Morris recunoaște că „utilizarea largă 
a rujului de buze, a fardului și a parfumului pentru a mări semna- 
lele sexuale ale buzelor, semnalele prin îmbujorare și, respectiv, 
semnalele prin miresmele corpului, sunt încă o sursă de contra- 
dictii. Femeia care cu atâta asiduitate își îndepărtează propriul 
miros biologic se apucă apoi să-l înlocuiască cu parfumuri sexy din 


1 Am făcut acest lucru în alte secțiuni ale lucrării, ocazie cu care am expus și limitele 
demersului semiotic. 

comerț, care, în realitate, nu sunt altceva decât forme diluate ale 
produselor glandelor odorifere ale altor specii de mamifere, total 
neînrudite.”! Ipoteza noastră: femeia nu se prezintă în societate cu 
un anumit miros, ci mai degrabă se învăluie pe sine într-un miros 
care îi dă o anumită stare de spirit, îi transmite anumite imagini, 
este un fel de drog care-i provoacă o anumită senzaţie. Ca și în 
cazul inelelor, care sunt obiecte de podoabă intime, conotate mitic 
și afectiv, aflate în contradicţie cu cerceii, mărgelele, brätärile sau 
brosele, care sunt bijuterii sociale. Revenind la compoziția imaginii, 
putem vedea că un argument pentru ipoteza anterioară este faptul 
că femeia apare pe 80% din parfumurile pentru femei, surprinsă 
în ipostază solo. Este o postură egoistă, în care este liberă să se 
identifice fără ,concurenta” bărbatului și fără conditionärile legate 
de prezentarea unui cuplu. 

În cazul parfumurilor pentru bărbaţi, în doar 50% din imagini 
apare bărbatul singur, în 20% nu apare deloc vreun personaj, în 
17,6% apare cuplul (în cazul parfumurilor pentru femei, doar în 4% 
din cazuri este prezent cuplul). Un alt argument este și faptul că, 
din totalul imaginilor în care privirea personajelor este direct-ape- 
lativä, 55,1% sunt cele în care femeia este singură si 16% cele în 
care apare cuplul bărbat-femeie, iar 15,7% în care apare bărbatul 
singur. Se observă ușor că parfumurile nu au o funcţie și o valoare 
identică pentru femei și pentru bărbați. 

Și în ceea ce privește ierarhia tipului de personaje, ipostazele 
masculinitätii și ale feminitätii, ierarhia este diferită. În cazul 
parfumurilor pentru bărbaţi, bărbatul apare în 25% din cazuri în 
ipostaza rebel, 20% sportiv, 19% senzual, 8,4% romantic și doar 5,6% 
distins-elitist, iar în 20% din cazuri imaginea nu conține persona- 
je. Explicăm acest lucru printr-un stereotip de sex perpetuat din 
societatea tradițională, legat de tabu-ul cosmetizării bărbatului, 
deghizarea prin intermediul produselor de înfrumusețare fiind un 
atribut al feminitätii. În cazul parfumurilor pentru femei, 27,3% 
conţin tipul de personaj senzual, 24,2% romantic, 17,2% distins-eli- 
tist, 14,1% rebel, 5,1% sportiv și în 12,1% din cazuri simbolizarea 


1D. Morris, Maimuta goală (prima ediţie), Ed. Enciclopedică, București, 1967, p. 74. 

se face fără a se apela la personaje. Se mai poate observa o inegală 
forţă de simbolizare între personajul feminin și cel masculin. În cazul 
imaginilor în care nu apare flaconul de parfum, ci doar personajele, 
bărbatul singur apare în 44% din cazuri față de 33% în care apar 
femei. Inegala forță de simbolizare se observă și în cazul distanței 
personajului față de lector. 

Femeia singură apare, în cele mai multe situații, la distanță 
intimă sau personală față de lector, mărind forța de stimul. De 
exemplu, în cazul a 37% din reclamele în care personajele sunt 
prezentate la o distanță socială si 66% din cazurile distanței publice 
apare bărbatul singur (față de 25% si 11% în care apare femeia 
singură). 

În cazul culorii părului personajelor din reclamele la parfumuri 
distribuția este următoarea: 


— blond 21%, 
— brunet 40,5%, 
- șaten 19%, 
- roșcat 6,2%, 


— fără elemente de identificare 13,3%. 


În cazul femeii singure din imaginea publicitară la parfumuri, 
blondele au o suprareprezentare (o intensificare a stimulului), fiind 
prezente în 32% din situații. 

În ceea ce-i privește pe bărbați, în 45,6% din cazuri personajul 
este brunet, în 24,6% este șaten, în 7% este blond și 18% roșcat 
(restul fiind fără identificarea culorii). 


blond brunet roșcat șaten i-a 
Senzual 19,6% 41,1% 7,1% 17,9% 14,3% 
Romantic 24,2% 49,5% 6,1% 9,1% 12,1% 
Distins-elitist 27,3% 36,4% 4,5% 13,6% 18,2% 
Rebel 22,9% 43,8% 8,3% 20,8% 2,1% 
Sportiv 15,6% 34,4% 3,1% 28,1% 18,8% 

Se poate remarca, în acest tabel sintetic, că schemele de con- 
structie a identității masculine și feminine sunt un reflex al asi- 
metriilor de sex. 


Tipologia personajelor 


Din totalul imaginilor cu personaje, distribuţia tipologică este 
următoarea: 


— senzual 28,7%, 
— rebel 24,6%, 
— romantic 16,9%, 
— sportiv 16,45%, 
— distins-elitist 11,35%, 
— altele 2,1%. 


Este evident, chiar și după o analiză mai superficială, că pu- 
blicitatea la parfumuri exploatează toate clasele erotismului și 
sexualității. Femeia senzuală este principalul actor al imaginii la 
parfumuri. În cele mai multe cazuri, senzualitatea este sugerată 
prin femei în posturi senzuale: cu privirea directă, părul răvășit, 
umerii dezgoliti, buzele întredeschise. Privirea directă accentuează 
senzualitatea și dorința de apropiere. Actorul senzual se găsește 
în 59% din cazuri la o distanță intimă faţă de lector și în 38% din 
situații la distanță personală. În nici o situație senzualitatea nu se 
construiește pe baza distanței sociale sau publice. În cazul bărba- 
tului senzual, distanța este personală, foarte rar fiind la distanță 
intimă (ESCAPE FOR MEN - CALVIN KLEIN, AZZARO, GIORGIO 
ARMANI, DOLCE AND GABBANA). 

Femeia senzuală exploatează în detalii și culori calde (atât 
pentru decor cât si pentru tonurile fotografiei: AMARIGE -— 
GIVENCHY). În multe situaţii, femeia are ochii închiși într-un extaz 
cu conotaţii sexuale: DIOR - POISON sau CARTIER - PANTHERE, 
FIRST - VAN CLEEF AND ARPELS. În unele situații, erotismul 
este reprezentat fantasmatic prin alte elemente corporale de- 
cât privirea sau fața (UNGARO, DIOR - EAU SAUVAGE, FERRE, 

HERMES - PERLA, GIORGIO PERLA). Uneori senzualitatea este 
reprezentată prin cupluri (HERRERA FOR MEN, GUY LAROCHE 
- DRAKKAR NOIR, CALVIN KLEIN - ESCAPE, GUCCI - ENVY, 
DOLCE AND GABBANA). 

Tipul senzual are, sub raport compozitional, 50% imagini cu 
femeie singură si 35,7% cupluri în ipostaze erotice. Evident, tipul 
senzual este o alternativă creativă pentru parfumuri feminine în 
primul rând (48,2%), cele masculine uzând de construcţii de tip 
senzual doar în 37,5% din cazuri. 


ACTORUL REBEL 


Într-o analiză comparabilă cu demersul nostru, la cercetătoarea 
canadiană M. Julien, tipul excentric, comparabil cu clasa noastră, 
era cel mai puţin preferat în reclamele din America de Nord. Se 
pare că, în cazul publicului american, creatorii de publicitate se dau 
bătuți „în lupta cu valoarea dominantă a publicității la produsele de 
lux, traditia”!. Variantele pentru Europa par mult mai îndrăzneţe 
sau cultura europeană dezvoltă o luptă mai veche cu tradiţia și cu 
valorile ei. Actorul rebel însumează ideile de libertate, inovaţie. 
Exotismul este una din dimensiunile pe care se construiește lupta 
cu tradiţia și este deosebit de relevantă în cazul unor variante de 
parfum: KENZO - JUNGLE sau RALPH LAUREN - SAFARI. 

Prin nostalgia întoarcerii la natură, se construiesc concepte 
publicitare deosebit de interesante pentru PALOMA PICASSO - 
MINOTAURE sau FREE SPACE de la HARLEY-DAVIDSON. O altă 
formă pentru a sugera revolta este inovaţia („Don't imitate” spune 
un slogan la parfumul masculin HUGO BOSS) si atitudinea gene- 
rală de sfidare prin privire sau coduri vestimentare (MOSCHINO, 
LANCOME, CALVIN KLEIN). 

În fine, construcţiile care din punct de vedere stilistic se pla- 
sează în teritoriul avangardei plastice sugerează același lucru: 
TENTATIONS - PALOMA PICASSO, JUST ME - MONTANA, 
TOCADILLY-ROCHAS. Actorul rebel este preponderent masculin 
(totuși doar bărbaţii se pot împotrivi normelor tradiţiei) în pro- 


1M.-C. Vettraino-Soulard, Luxe et publicité, Retz, Paris, 1978, p. 234-235. 

portie de 54,2%, 29,2% la parfumuri feminine, 14,6% la parfu- 
muri unisex, 2,1% la parfumuri nemarcate. Același lucru se poate 
remarca și în ceea ce privește asocierea dintre tipul de personaj 
și compoziţie: în 41,7% avem bărbat singur, 25% femeie singură, 
12,5% cuplu și 18,8% grup de tineri. 


ACTORUL ROMANTIC 


Tipul romantic este folosit de obicei pentru parfumuri mai 
delicate. Personajul este în 66,7% dintre cazuri o femeie singură 
în imagine şi doar în 12,2% dintre cazuri se află în cuplu. Între 
lector și femeia romantică se află un filtru optic!, care accentuează 
ideea de mister. Fie că este vorba de o imagine în ceață, de un văl 
ce-i ascunde fața sau de o îndulcire a unor contururi (LANCOME 
- TRESOR, PERLA - IO, CHLOE - INNOCENCE, NINA RICCI - 
LAIR DU TEMPS). 

Femeia romantică își ferește privirea de cele mai multe ori, are 
un aer trist, este gânditoare și conotează sensibilitate și nevoie 
de poezie. Bărbatul romantic este prezentat mai degrabă în cuplu 
(CALVIN KLEIN - ETERNITY) sau în familie (LANCOME). În 
construcția personajelor masculine, trebuie să ținem însă cont de 
faptul că mesajul este construit tot pentru uzul comunicational 
al femeilor, 76% dintre parfumurile masculine fiind cumpărate 
tot de femei.? 

Personajele feminine din imaginile la parfumuri pentru femei 
sunt construite și după rețete culturale, prin plasarea în locuri 
care evocă cultural tradiția (GUERLAIN - CHAMPS-ELYSEES). 
Actorul romantic apare în 27% dintre parfumurile masculine și 
72,7% dintre parfumurile feminine. 


ACTORUL SPORTIV 


Acesta este prezent în 24,7% din imagini și doar în 5,8% din 
cele feminine, în schimb la parfumurile unisex se află pe locul doi, 


1M. Julien, op. cit., p. 45. 
2M.-C. Vettraino-Soulard, La communications olfactive, în Communication et Langages, 
nr. 1, 1992, p. 102-109. 

după categoria actorului rebel, cu 17,6% din cazuri. Exploatează ca- 
litätile atletice specifice bărbatului și sex-appealul acestor trăsături. 

Sportul și atitudinea sportivă face parte din valorile lumii 
moderne, așa încât o parte din producţiile olfactive încearcă să se 
plaseze în acest orizont de valorizare (YVES SAINT LAURENT - 
KOUROS, G. BEVERLY HILLS - WINGS). În majoritatea cazurilor, 
mișcarea atletică se combină cu folosirea unor elemente de factură 
mitică. Apa sau focul (DAVIDOFF - COOL WATER, CHANEL - 
PLATINUM EGOISTE, MISSONI - OLYMPIOS). În toate cazurile, 
este semnificată acțiunea, forța și îndrăzneala, elemente stereo- 
tipale ale definirii masculine. 

Distanţa este personală, punându-se mai bine în evidență miș- 
carea (uneori chiar socială, în 18% din cazuri) și detaliile anatomice. 
Există si fabricanți care au creat un tip de parfumuri cu conotații 
exclusiv sportive (RALPH LAUREN - POLO SPORT, ADIDAS). 


ACTORUL DISTINS-ELITIST 


În analiza americană amintită, personajul de tip grand standing 
ocupa locul doi în panoplia reprezentărilor umane din imaginea 
pentru parfumuri. În cazul Europei, paradoxal, codificarea prin 
semnele standingului este tot mai rară (doar 11,3% din totalul 
imaginilor la parfumuri). 

Personajul distins este, în 68,7% din cazuri, femeie și doar în 
27,35% din situaţii este un bărbat, apărând în 72,7% din cazuri 
la un parfum pentru femei și doar în 27,3% în cazul parfumu- 
rilor masculine. Toată construcția acestei imagini este satura- 
tă de codurile distinctiei: privirea indirectă (CARTIER - MUST, 
ELISABETH ARDEN - 5* AVENUE), detaliile vestimentare 
(GIVENCHY - ORGANZA, DIOR - DOLCE VITA, SAMSON - 
GUERLAIN, ARAMIS - HAVANA), machiajul fin și atitudinea de 
poză nestudiată (doar fotogenică!) ori sugestii privind spaţiul dis- 
tins (BURBERRY - SOCIETY) sau bijuteriile scumpe (GIVENCHY 
- AMARIGE, BVLGARI, LANCOME - POEME). 

Construcţiile imagistice și montările de care beneficiază acto- 
rul distins sunt de o mare acuratețe și de un stilism desăvârșit. În 
general, parfumurile au tradiție în asemenea concepte publicitare, 

dar se pare că tot mai puţini creatori poziţionează produsul pe con- 
siderentele unei elite sociale, lucru de care cred că este responsabil 
fenomenul de bulversare a însemnelor de status caracteristic lumii 
contemporane și centrarea tot mai puternică pe psihologic sau 
abisal (ca refugiu împotriva clasificărilor sociale de tip tradițional). 

Personajele umane animă imaginea publicitară la parfumuri. 
Prin diferitele ipostaze și construcţii se pune în operă conceptul 
olfactiv. 

Într-un mod sintetic, putem remarca faptul că sunt privilegiate 
conceptele abstracte care lasă o mare libertate imaginaţiei lecto- 
rului. Putinätatea textului (aproape absent) și sărăcia elementelor 
imagistice este încă o dovadă a unei slabe contextualizări pentru a 
facilita o cât mai mare compatibilitate cu „enciclopedia” lectorului. 


CAPITOLUL VII 


REPERTORIUL ARHETIPOLOGIC 
AL PUBLICITATII 


Prezenta imaginarului sacru 


Apelul la elementele mitologice pe care le vom analiza în 
secțiunea următoare pune în evidenţă ceea ce A. Sauvageot! numea 
un caracter transcendent manifest şi un caracter sacru subiacent. 
Reiterarea mitului cosmogonic construiește un univers simbolic în 
care se exploatează imaginea legată de paradis cu toate conotatiile 
sale. M. Eliade remarca faptul că, în epoca modernă, odată cu 
descoperirea Orientului de către europeni, are loc o resurectie 
a irationalului, inconștientului, simbolismului, experiențelor 
poetice, artelor exotice și nonfigurative etc., toate acestea „ajutând 
indirect Occidentul, pregătindu-l pentru o înțelegere mai vie, 
deci mai profundă, a valorilor extraeuropene și, în cele din urmă, 
pentru dialog cu populaţiile noneuropene.”?. Același autor susținea 
că mitul, simbolul și imaginea tin de substanța vieții spirituale, 
că acestea pot fi camuflate, deformate, dar nu vor dispărea atât 
timp cât noi vom fi pe acest pământ. Cel mai bun exemplu, spune 
marele istoric al religiilor, este mitul paradisului terestru, mit care 
a supraviețuit și supraviețuiește în zilele noastre în ciuda exploziei 
științei și tehnologiei, și, am completa noi, stimulat, reutilizat 
de acestea. Să-l urmăm pe M. Eliade în sintetizarea elementelor 


1A. Sauvageot, op. cit., p. 157. 
? M. Eliade, Imagini si simboluri, Humanitas, București, 1994, p. 13. 

acestui mit: „... existența se desfășoară în afara Timpului și Istoriei, 
omul e fericit, liber, nu trebuie să muncească pentru a trăi, femeile 
sunt frumoase, veșnic tinere, nici o lege nu le îngrădește dragostea. 
Nuditatea își regăsește în insula îndepărtată sensul ei metafizic: 
condiția omului desăvârșit — a lui Adam înainte de păcat.”*. Pare cel 
mai sugestiv tablou sintetic pentru temele discursului publicitar 
contemporan. Filosoful român mai subliniază un lucru interesant: 
realitatea obiectivă nu poate face nimic în fața iluziei: fiecare 
vede mai ales imaginea pe care o aduce cu sine. Gândirea simbolică 
e cosubstantialà ființei umane, ea precede limbajul și gândirea 
discursivă, iar imaginea trebuie înțeleasă ca fascicol de semnificaţii, 
ireductibile la un singur plan, la un singur înțeles. Viața omului 
modern e marcată încă, în viziunea lui M. Eliade, de mituri pe 
jumătate uitate, de hierofanii decăzute, de simboluri dezafectate, 
zonele ființei mai putin supuse controlului rațional fiind pline de 
acest deșeu mitologic, laicizat și modernizat”. 

Deși individul modern poate să dispretuiascä teologiile sau 
mitologiile, el nu poate scăpa de prezenţa miturilor decäzute si 
a imaginilor degradate. Miturile se degradează și simbolurile se 
laicizează, dar ele nu dispar. 

Se observă tot mai mult că publicitatea privilegiază imaginea, 
textul dispare treptat din publicitatea de revistă, mai ales după 
1990, și se intensifică prin publicitate de televiziune și cinema. 
Conceptul lasă tot mai mult locul simbolului și condiţiile tehnice 
permit crearea unor imagini care, neputând fi întâlnite în rea- 
litatea banală, cotidiană, semnifică alte teritorii ale experienţei 
umane. Trucajele și imaginile călătoriei spaţiale sau teleportării 
fac ca individul să aibă intuiţia mitică a cosmosului, să participe 
la transcendentä. 

O întreagă iconografie publicitară conservă vitalitatea sen- 
timentului cosmic. Unii sceptici ar putea să nege faptul că este 
posibil ca sacrul să reziste în cadrul acestei civilizații secularizate 
și saturate de ideologii ale progresului și tehnicismului. Tot mai 


Ibid, p. 14-15. 
2Ibid., p. 22-23. 

multi antropologi au opinat însă, pe urmele lui M. Eliade, că orice 
hierofanie operează cu un sacru disimulat, prezenţa sacrului în- 
tr-o ordine profană fiind latent ascunsă. Faptul că pragmaticienii 
comunicării publicitare folosesc această iconografie publicitară 
cu coordonate mitice este o dovadă deosebit de elocventă că M. 
Eliade avea dreptate în 1952, când scria despre prezenţa sacrului în 
spatele formelor laice ale modernității. Evident, se poate considera 
că temele și imaginile mitice care populează imaginarul contem- 
poran nu sunt decât reziduuri, forme goale de sens, iar creatorii 
de publicitate le folosesc doar ca focuri de artificii, elemente de 
culoare care încearcă să învioreze o lume mecanicistă. Unii, mai 
generoși cu miticul, relevă chiar faptul că, prin aceste elemente 
imagistice, se asigură de fapt echilibrul social, iar imaginarul are o 
putere sedativă. Cred că, în ultimă instanță, asemenea interpretare 
ar putea să rezide și din unele tratări de factură semiologică. Nu 
putem împărtăși aceste viziuni de factură funcționalistă. Până la 
urmă, toate functionalismele care analizează sacrul eșuează în 
cunoscuta formulă marxistă: „opium pentru popor”. 

Toate analizele imaginarului contemporan au pus în evidență 
formele arhetipale ce populează reprezentările mediatice contem- 
porane, prezenţă ce demonstrează că simbolismul este viu, că, în 
ciuda tuturor scepticismelor, sacrul este o dimensiune antropo- 
logică fundamentală, inerentă oricărei vieți sociale, și acest sacru, 
prezent în imaginea publicitară, corespunde formelor sufletului 
contemporani. 

Discutarea problemei locului acestor forme ale miticului 
în imaginarul colectiv nu este porofitabilă. Am reitera multe 
puncte de vedere care fac obiectul tratatelor de filosofie sau de 
psihanaliză. Ne vom mulțumi să descoperim forme ale sacrului 
în procesul de analiză a discursului publicitar și a tipurilor sale 
de discursivitate. Vom analiza doar câteva poziţii care sunt mai 
apropiate demersului sociologic, puncte de vedere care încearcă 
o poziționare a sacrului în cadrul vieţii sociale. R. Ledrut, într-o 


1A. Sauvageot, op. cit., p. 161. 

lucrare deosebit de cunoscută în anii '80!, a analizat transformările 
ascunse și evoluțiile latente ale socialului contemporan din 
perspectiva tezei conform căreia civilizația contemporană se află 
într-o oarecare situație de criză, căci Dumnezeu a fost înlocuit 
ca operator universal, iar rationalul si scientismul au mutilat 
viața spirituală prin îndepărtarea metafizicii, s-a trecut de la 
„Dumnezeul-om” la „Omul-Dumnezeu”. Atât Nietzsche cât și toate 
formele de existentialism sunt, în secolul nostru, rezultate ale unui 
vid metafizic și ale unui sentiment de iraționalitate pură în condiția 
umană. Imaginea dezvrăjită asupra lumii se conjugă, sunt de părere 
unii sociologi, cu un sentiment crescut de insecuritate, care este 
acutizat de catastrofele ecologice (război nuclear, poluare, SIDA 
etc.), catastrofe care reiterează miturile milenariste ale sfârșitului 
lumii si care, datorită omniprezentei mass-media, sunt amplificate 
de mii de ori. 

Nu punem în discuție probabilitatea obiectivă a unor dezastre, 
dar ea nu este, în nici un caz, egală cu probabilitatea apariţiei aces- 
tora în mijloacele de comunicare moderne. În analiza fenomenelor 
de natură simbolică nu trebuie căutat fundamentul de realitate 
obiectivă. Însă este vizibilă o angoasă contemporană, în care dis- 
pare chiar și credința în știința clasică (cauzalitate, raționalitate, 
evoluţie), apărând, în schimb, o serie de științe ale fanteziei ce 
aduc în centrul atenției hazardul, particularul, cauzele. 

În domeniul social, istoricismul se află în criză în ultimele dece- 
nii, anunțând prin analiza primitivilor, prin multiculturalism și in- 
terculturalism o reorientare epistemologică. Acestui bombardament 
de imagini publicitare, celebrând celestul, cosmicul, îi corespunde 
și o mișcare de idei în câmpul științelor și filosofiei, pe care unii o 
numesc pan-cosmism, alţii non animism, ca mișcare de idei care își 
are rădăcinile în astronomie, fizică, biodinamică sau psihologie. 

Vom examina pe scurt doar două asemenea inițiative, ambele 
venind din spaţiul cultural american, care este și cel mai invadat 
de publicitate. 


1R. Ledrut, La révolution cachée, Casterman, Paris, 1979. 

În primul rând, mișcarea gnostică denumită Gnoza de la 
Princeton!, mișcare de reconstrucție a unei religii contemporane 
edificate de oameni ai științelor pozitive. În fața unui antropo- 
centrism care își arată tot mai mult limitele dogmatice și a unui 
materialism tot mai neproductiv, savanții americani au pornit la 
reconsiderarea cunoașterii științifice despre lume printr-o respi- 
ritualizare a universului. Nimic nu este static, finit, definitiv, iar 
natura nu poate fi înțeleasă fără a recurge la ipoteza spiritului. 
Considerând că există trei rele fundamentale pentru spirit: an- 
tropologia, budismul zen de bază și psihanaliza, acest curent de 
gândire încearcă să reorienteze omul spre cosmos pentru a se 
spulbera iluzia născută în forfota marilor orașe, unde fiecare ins 
resoarbe la nesfârșit ideile celorlalți, că tot universul se învârtește 
în jurul organizării statului, al sexului sau al limbajului?. Această 
vastă mișcare a încercat, în anii '70, să constituie, în primul rând, 
o cosmologie (basic cosmology) în care infinitul (de fapt indefinitul) 
e silențios, etern, în curs de devenire; în viziunea lor, o cosmologie 
trebuie să fie totalizantă pentru spaţiu și timp, însă trebuie să-i 
totalizeze atât pe observator cât și pe observat, punctele de vedere 
și punctele văzute.* Bazându-se pe o nouă paradigmă (a relativității 
cinematice), gnosticii refuză să creadă în dualitatea spirit-materie, 
în opoziția subiectiv-obiectiv, considerând că spiritul nu se află în 
materie ca un opozant, ci se constituie ca un fel de stofă, în care 
corpurile materiale nu sunt decât aparenţa lui (privită de un alt 
spirit) sau subprodusul său, ca efect al multiplicitätii dezordona- 
te. Universul este alcătuit din elemente conștiente de ele însele 
și din interacțiunea acestor forme, interacțiune ce se realizează 
prin informare mutuală, universul în ansamblul său fiind conștient 
de sine.“ 

În opoziție cu scientismul materialist, gnosticii americani 
adoptă un animism universal, în sensul extrem al termenului, 


1R. Ruyer, La gnose de Princeton, Fayard, Paris, 1974 (trad. rom.: Ed. Nemira, Bucu- 
resti, 1998); trimiterile le vom face după ediția românească. 

? Ibid., p. 25. 

3 Ibid., p. 35. 

Ibid., p. 44. 

animism care nu trebuie contrazis, cred ei, de faptul că în univers 
există și îngrămădiri care nu trebuie luate drept ființe. Una 
dintre cele mai importante secvențe ale sistemelor gnostice este 
psihosinteza (cuvânt care încearcă să exprime contrastul total cu 
psihanaliza). Pentru acest nou curent de gândire, creierul nu mai 
este un calculator prin modul de construcţie, ci mai degrabă prin 
modul în care funcționează, prin felul în care face montaje și cadraje 
de referință în procesele de percepţie a lucrurilor. Conform acestor 
idei, destul de noi pentru domeniul psihologiei!, și fenomenele de 
credință corespund unor cadraje de referință: credința, normală 
sau patologică, corespunde percepției, îi este izomorfă, căci este o 
percepţie conform unor cadre mentale: „A crede într-un om, într-o 
cauză, într-un ideal, într-o ideologie înseamnă a lua o hotărâre 
constantă, conform unui cadru sau unei fidelitäti”?. 
Prejudecätile, deși în general sunt considerate periculoase, au 
un caracter pozitiv și arhitectonic, sunt o indispensabilă armătură 
pentru construcția cognitivă, singura deosebire dintre credințe 
adverse fiind faptul că una este forță si alta este rezistență (în lim- 
bajul mecanicii). Curentul invocat de noi pune în prim plan ideea 
de itinerarii simbolice ca trasee spirituale de iniţiere prestabilite, 
dar pe care individul trebuie să le găsească singur pentru lărgirea 
cercului strâmt al experienței individuale. Astfel, există un mic sim- 
bolism si un mare simbolism, micul simbolism fiind cel al fabricației 
și interpretării, iar marele simbolism este modalitatea prin care 
sensul (Marele sens) transcendent este perceput în obiecte și eveni- 
mente și nu recreat prin simboluri convenționale’. Personalitatea 
individului este o construcție continuă în care, inspirându-se din 
analizele lui E. Berne și din analiza tranzactionalà, „raporturile 
sociale se bazează pe apetitul de a fi recunoscut de Celălalt și pe 
apetitul de a structura timpul prin programare — tehnică, dacă 


10 inovaţie în spațiul comunicational este și teoria proceselor de comunicare, pe care ne 
bazăm și noi o parte din demersul analizei proceselor de simbolizare în comunicarea 
persuasivă. Teoria montajelor este o altă formă pentru procesul de contextualizare 
comunicationalä pe care îl analizăm în această lucrare. 

2 Ibid., p. 222. 

3Ibid., p. 229. 

este vorba de muncă, ritual, dacă este vorba de activitate socială 
și familială”!. 

Această neo-teologie nu este singulară în dezbaterile ultimului 
deceniu. O serie de cercetări de fizică cuantică? au pus în lumină 
faptul că particulele, indiferent de distanţa la care se află, rămân 
în contact permanent, lucru care a dus la formularea ipotezei după 
care totalitatea universului este prezentă în fiecare moment și 
peste tot printr-un proces de influență imanentă și omniprezentă 
între particule (fenomen care nu implică nici câmpuri de forță, 
nici schimb de energie)”. 

Nu este scopul nostru să intrăm în această dezbatere de filo- 
sofie a științei, dar e clar că universul științei si cel al mitului se 
interpretează în zilele noastre fie doar pentru simplul fapt că se 
întâlnesc în spațiul mixt al culturii, acolo unde „asimilarea iratio- 
nalului prin rațional nu funcționează fără o reorganizare reciprocă 
de domeniul rationalului.”* 

Dacă amintitele curente științifice (și în special Gnoza de la 
Princeton) refuză științele sociale, un alt curent american din do- 
meniul acestora vine să confirme apetenta pentru sacru în lumea 
contemporană, deși trăim în cadrul unor structuri sociale secu- 
larizate. În SUA, conform datelor sociologice, 80% din populaţie 
frecventează locuri religioase, 95% crede în Dumnezeu și 67% 
în nemurirea sufletului”, astfel că asistăm la o serie de mișcări ce 
constituie, în opinia lui L. Sfezs, o teologie publică americană prin 
materializarea unor ideologii ale comunicării. O broșură vândută 
de W. Erhard în peste un milion de exemplare și critica realizată 
de L. Sfez sunt mărturii ale unor noi forme pe care sacrul le ia în 
spaţiul social contemporan. 

Revenind la discursul publicitar, putem vedea foarte ușor că 
specialiștii în comunicare sunt deosebit de sensibili la curentele 


1Ibid., p. 241. 

° B. d'Esagnat, À la recherche du reel, Gaulthier-Villars-Bordas, Paris, 1979. 

3H. Reeves, Patience dans l'azur, Paris, Seuil, 1981. 

4G. Bachelard, Le nouvel esprit scientifique, PUF, Paris, p. 27. 

5W. C, Roof, The sacred in Secular age, University of California Press, 1985, p. 81. 
SL. Sfez, Critique de la communication (ed. II), Seuil (colecția Points), Paris, 1992. 

de idei, la stereotipurile și locurile comune ale epocii. Lucrările 
științifice invocate înainte s-au vândut în sute de mii de exemplare, 
dovedind că sensibilitatea publică și imaginarul colectiv au preluat 
aceste teme ale cosmicului sau celestului. Dincolo de imaginile 
mitice elementare, în publicitate se profilează un animism similar 
celui din teoriile științifice invocate deja: un CITROEN visează, o 
altă mașină trăiește. Să nu uităm că perfecțiunea unor personaje 
ale celestului sau anumite construcţii plastice invocă o dimensiune 
religioasă participării la un sentiment al transcendentului. Dincolo 
de speculaţiile pe care le putem face și care fac, în acești ani, deliciul 
unor polemici pentru filosofi sau sociologi, trebuie să observăm 
că publicitatea are tot mai mult tendința de a reprezenta o trans- 
gresiune a spaţiului, o participare la cosmic, la Marele tot care este 
în noi înșine și în afara noastră, astfel că publicitatea încearcă să 
aducă o importantă corecție: corijează finitudinea obiectului prin 
infinitul celest, iar banalitatea pragmatică prin misterul cosmici. 

Cum se realizează această adăugare de valoare? În primul rând, 
publicitatea uzează de un complex imagistic de factură onirică, uto- 
pică. Ea ridică nivelul de aspirație al individului printr-un mod 
mesianic de prezentare a viitorului prin imagini cu mare conținut 
afectiv. Prin nuclee arhetipale, ea însuflețește, reanimează memoria 
colectivă. Unul din marii creatori de publicitate, J. Seguela, scria 
în 1983: „Care este cel mai comun denominator între un flacon 
de DIOR, o sticlă de PERRIER și o butelie de RICARD? Rădăcinile 
lor. Materia din interiorul acestor recipiente diferă, conținutul 
rămâne același: fărâmele din sufletul nostru. Acolo sălășluiesc 
forțele noastre pentru a reuși mâine.” Astfel, se nasc structurile 
de rezistență ale unei utopii contemporane, unde, am putea spune, 
publicitatea realizează un foarte important joc de lumini. Evident, 
publicitatea nu este singura formă de comunicare care participă la 
construcția unui paradis, al unui pământ al fägäduintei, există si 
alte forme culturale: literatura, cinematograful SF si chiar știința, 


1A. Sauvageot, op. cit., p. 182. 
2J. Seguela, Fils de puls, Flammarion, Paris, 1983, p. 71; citat de A. Sauvageot, op. 
cit., p. 184. 

după cum am observat în paginile anterioare. Exaltarea cosmici- 
tätii și elementelor sacre are semnificația participării la o utopie 
colectivă, la o sensibilitate reinserată în societățile contemporane 
de către formule culturale preponderent imaginative. 

Ipoteza preferată a unor lucrări recente din domeniul științelor 
comunicării pare tot mai pertinentă: în situații de criză economică, 
socială, culturală sau ideologică, se reactivează spontan un mod de 
gândire simbolică, care face recurs la un fond imagistic fundamental. 
Acest lucru își are explicația în faptul că simbolicul poate transcende 
timpul și istoria și, în plus, are și o valoare anticipativă, poate lan- 
sa conștiința colectivă spre căutarea unei noi identitäti!. Această 
regresie spre simbolic și mitic poate fi înțeleasă și ca o reacție de 
autoapărare, recrudescenta imaginilor arhetipale în cadrul repre- 
zentărilor colective putând avea și semnificația pregătirii unor 
importante schimbări de natură socială. Lumea primordială pe 
care o regăsim în imaginarul simbolic este una mult mai bogată 
decât simbolismul ideologic al oricărui moment istoric concret. 
Prin publicitate și prin spectacolul ei se proiectează poate mersul 
înainte spre noi forme de civilizație. Mesianismul publicitar este 
un spectacol care ascunde foarte bine, prin imaginile paradisiace, 
armături ideologice care nu mai au singure forța de a duce înainte 
societatea. Poate că progresul a fost un mit al începutului de modernita- 
te care și-a secătuit toate resursele de mobilizare socială. E. Durkheim 
visa la momentul când popoarele vor scăpa de dezamăgirea pe 
care o constata el prin puterea de a inventa noi forme religioase, iar 
M. Auge, un mare antropolog contemporan, nota: „Individul, în 
raport cu care capătă sens orice producţie simbolică (pentru că, 
dacă o gândire a individului singur nu este cu putinţă, nu există 
nici gândire despre social care să facă abstracție de fenomenele 
de conștiință pe care le explică numai existenţa individuală), își 
păstrează dreptul de a refuza vămile iluziei... Necesitatea legăturii 
sociale dăruiește vieţii individului un sens (durerile și fericirea), 


1A. Sauvageot, op. cit., p. 192. 

dar trasează și marginea acestui sens: în orizontul vieții individuale 
orice împlinire și bogăție sunt iremediabil pieritoare.”! 


Repertoriul arhetipal al publicităţii 


În majoritatea reprezentărilor vechi ale lumii regăsim în di- 
verse combinaţii cele patru elemente fundamentale: aerul, apa, 
focul si pământul. Considerând foarte cunoscute, chiar și în cultura 
românească, o serie de lucrări ale unor cercetători ai simbolisticii 
fundamentale, ca M. Eliade, G. Durand, G. Dumézil, M. Mauss, 
G. Bachelard sau J. Chevallier si A. Gheerbrandt, nu vom mai dez- 
volta o teorie asupra acestor forme simbolice si corespondenței 
lor cu practici culturale sau sociale. Neavând pretenţia de a face 
o arhetipologie publicitară, lucru posibil, dar care nu face obiectul 
interogatiei lucrării, vom încerca să punem în evidență câteva 
configurații imagistice care participă la construirea atmosferei 
invocate în acest capitol. 


Cerul 


Este o manifestare directă a transcendentei, a puterii, a pere- 
nitätii, a sacralitätii, ceea ce nici o ființă de pe pământ nu poate 
atinge”. Cerul este un simbol cvasiuniversal, o hierofanie inepuiza- 
bilă. Este, de asemenea, un simbolal ordinii cosmice, al sacrului și 
ordinii superioare, invizibile, dar este folosit adeseori și pentru a 
simboliza absolutul aspirațiilor umane, plenitudinea căutării; cerul 
simbolizează, într-o manieră sintetică, chiar conștiința umană, 
dimensiunea ei înalt spiritualizată. 

În imaginile publicitare, cerul (și variantele sale: aer, zbor, 
trăsnete etc.) simulează transcendenta mai ales prin forma cea 


1M. Auge, Genie du Paganisme, Gallimard, Paris, 1982 (trad. rom. cu titlul Religie 
și antropologie, seria Labirint, nr. 3, Ed. Jurnalul literar, București, 1995, p. 152). 
2J. Chevalier, A. Gheerbrandt, Dictionnaire des symboles. Mytes, reves, coutumes, 
gestes, formes, figures, nombres, Robert Laffont, Paris, 1969 (trad. rom. Ed. Artemis, 
București, 1994, 4 volume); Toate trimiterile le vom face la ediția românească. 

mai prezentă de ritualizare: zborul. Considerat visul arzător al 
omenirii, zborul simulează participarea la universul întreg, zborul 
magic este cel care îi transformă pe subiecţii lui în eroi, în zei. În 
general, zborul face legătura dintre pământ și cer, simbolizând 
drumul spre inaccesibil. Simbolul păsării și cel al văzduhului in- 
accesibil sunt foarte des folosite pentru companiile aeriene sau 
cele de turism, dar apare adesea și la alte tipuri de produse, unde 
recursul la simbol nu este justificat printr-o proximitate tematică, 
ci printr-o referentialitate mitologică. O derivată este culoarea bleu 
(bleu ciel) care apare foarte frecvent ca fundal, trimițând la cer. 
Cerul albastru este un fel de fond absolut ce produce, cum poetic 
se exprimă G. Bachelard, un sentiment al cerului albastru care ne 
provoacă o „nirvana vizuală”!. 

Un alt element din categoria celestului pe care îl întâlnim 
foarte des în imaginea mitică publicitară este soarele. Element 
central al miturilor uraniene, el este, la unele popoare, simbolul 
forței supreme, originea vieții și luminii. M. Eliade? evidenția afi- 
nitatea teologiei solare cu elitele, fie că este vorba de suverani, de 
inițiați, de eroi sau de filosofi, hierofaniile solare având tendința 
de a deveni privilegiul unor cercuri închise. Antichitatea a închinat 
adevărate imnuri soarelui, simbolizând prin el inteligenţa sau, cum 
face Platon, Binele suprem. În publicitate, simbolistica soarelui 
este frecvent utilizată în legătură cu ideea de regenerare (produse 
cosmetice, parfumuri). 


Apa 


Aceasta este poate cea mai prezentă formă a materiei 
fundamentale din discursul publicitar. Simbol al creaţiei, origine a 
vieții și element al regenerării ființei, apa reprezintă, de asemenea, 
infinitatea posibilităților: ea conţine tot ce e virtual, ce n-are încă 
o formă. Apa este și un mijloc de purificare rituală, ea vindecă, 


1G. Bachelard, Laire et les songes, Librairie Jose Corti, Paris, 1943, p. 188-189. 

> M. Eliade, Traite d'histoire de religions, Payol, Paris, 1964 (trad. rom. Tratat de 
istoria religiilor, Ed. Humanitas, București, 1995); toate mentiunile se vor face la 
ediția românească. 

întinerește și asigură viața veșnică. Prototipul ei este Apa vie sau 
Apa vieții, formule mitice pentru realitatea metafizică a apei. De 
aceea, insula devine un simbol al femininului și creaţiei: „Femeia 
este o insulă, FIDJI îi este parfumul” (publicitate la parfumul 
FIDJI). Cel mai important simbolism legat de apă este cel al 
botezului, ca instrument de purificare și regenerare: „Eu vă botez 
cu apă, dar vine Cel de sus ce este mai tare decât mine... El vă va 
boteza cu Duhul Sfânt și cu foc”, spune loan Botezătorul (Luca, 3, 
1b). Prin imersiune, omul moare și renaște, se confundă cu destinul 
lui Iisus Hristos. Publicitatea la parfumuri sau la alte produse care 
vizează imaginea și identitatea cumpărătorului mizează pe acest 
simbol al imersiunii și renașterii. loan Hrisostom exprima cel mai 
bine acest înțeles: „Când ne cufundăm cu capul în apă ca într-un 
mormânt, omul vechi este scufundat, îngropat în întregime; când 
ieşim din apă, apare în același timp omul nou." 

La greci mitologia este plină de divinități ale apelor. Nimfele, 
de exemplu, deși zeități minore, sunt divinități ale nașterii, care 
i-au crescut și inițiat pe majoritatea eroilor greci. Tot în cadrul 
acestui regim al acvaticului, întâlnim și simbolismul potopului, ca 
simbol al morţii și reînvierii umanității. 


Pământul 


Este un alt simbol al nașterii, dar al nașterii terestre, nu al 
celei cosmice. Pământul este originea și sfârșitul vieții mai ales în 
doctrinele creștine. Pământul apare sub forma pământului roditor, 
din care se extrage direct hrană și este, cel mai adesea, folosit 
pentru a conota naturalul, naturalul absolut am putea spune. O 
altă ipostază este cea de pământ natal, speculând nostalgia după 
viața la ţară, după natură. În general, sentimentul de aparte- 
nenţă la teritoriu este destul de puternic. În simbolistica tradi- 
tionalä, pământul natal este centul lumii. Cum scrie M. Eliade: 
„alcătuind înseși temeliile Cosmosului, pământul e înzestrat cu 
multivalente religioase.” Pământul este asociat, de asemenea, cu 


1 Citat după M. Eliade, 1995, op. cit., p. 190. 
?Ibid., p. 230. 

maternitatea, cuplul glie/femeie definind fecunditatea în culturile 
agricole, idolatrizat pentru capacitatea sa de rodire, aducând și 
alte elemente mitice. Arborele cosmic este regăsit în multe dintre 
miturile primitive. În mitologia scandinavă și indiană, cosmosul 
e un arbore uriaș, în altele cultul vegetației are semnificația de 
simbol al vieţii, centru al lumii și suport al universului, simbol al 
reînvierii vegetației. Arborele este sacru fiindcă de el a fost legat 
un simbolism destul de bogat pentru experiența religioasă arhaică, 
el reprezentând forța, puterea de reprezentare. Nu există cult care 
să celebreze arborele în sine, „arborele devenind obiect religios în 
virtutea puterii lui, în virtutea a ceea ce el manifestă”. O ipostază 
a mitului arborelui este „pomul cunoașterii”, care se afla în Eden 
alături de „Pomul Vieţii”. 


Focul 


În comparaţie cu celelalte elemente, focul este mai puţin pre- 
zent în creaţiile publicitare?, corespunde sudului, verii, inimii, el 
simbolizând pasiunile, dar și spiritul (focul spiritului). G. Bachelard, 
în Psihanaliza focului’, face o interesantă sinteză enumerând prin- 
cipalele ipostaze ale acestui simbolism: 


— focul sexual, intim, conotând pasiunea sexuală, 


— focul spiritual, în care nu mai este valorificată căldura, ci 
lumina. 


Remarci finale 


Analiza sumară pe care am prezentat-o aici a avut darul de a 
încerca să ilustreze, nu să explice, concluzia tot mai evidentă că 
imaginarul nostru contemporan și mai ales cel al publicităţii este 
puternic populat cu imagini fundamentale, de arhetipuri care 


Ibid, p. 254. 
2 A. Sauvageot, op. cit., p. 71. 
3G. Bachelard, La psychanalyse du feu, Paris, Gallimard, 1965. 

dovedesc supraviețuirea unei memorii colective ancestrale. M. 
Eliade scria: „... eu nu cred că anumite revelații primordiale ar 
putea să dispară. Chiar în civilizațiile cele mai tehnologice, există 
ceva care nu se poate schimba: pentru că există ziuă și noapte, 
vară și iarnă. Chiar într-un oraș fără arbori cerul are astre și tot 
timpul vedem stelele și luna... Noi suntem, fără să vrem, integrați 
în acest ritm cosmic.”! 

Arhetipurile sunt, după Jung?, schelete ale inconștientului co- 
lectiv, ele sunt patterns of behavior ce se formează, în general, 
prin întipărirea fenomenelor fizice prin intermediul reacţiilor 
subiective. Multi antropologi au tratat existenţa acestor scheme, 
antropomorfeme, matrici ale facultăților noastre de reprezentare. 
Ne-am străduit să nu repetăm lucruri care au fost puse în lumină 
de marii analiști ai simbolicului și imaginarului. Am pus accentul 
pe aceste forme culturale, pe reprezentări cu caracter arhetipal, 
încercând mai degrabă să sugerăm o pistă pentru cercetătorii 
tineri care caută să izoleze anumite forme simbolice ale devenirii 
sociale. Analiza imaginarului publicitar poate pune în evidență 
o serie de structuri constante și constelații simbolice, pe care le 
privilegiază la un moment dat sensibilitatea unei epoci. Prin pu- 
blicitate se actualizează preferenţial anumite imagini și simboluri 
investite ancestral, se propune și se actualizează o anumită relaţie 
a individului cu lumea. 

Cea mai importantă consecință de natură metodologică este 
însă următoarea: studiind încărcătura mitică și configuratiile sim- 
bolice ale imaginii publicitare, ne simțim tot mai putin autorizaţi 
să vorbim despre mesaj publicitar în sensul comunicational tradi- 
tional. În realitate, comunicarea publicitară nu uzează de schema 
inginerească: 

canal 
E > R 


1M. Eliade, Lepreuve du Labyrinthe, Belfont, Paris, 1978, p. 135. 
? In limba română se poate citi o interesantă sinteză: C. G. Jung, În lumea arhetipurilor, 
Ed. Jurnalul literar, București, 1994. 


VII — Repertoriul arhetipologic al publicității + 209 


Văzând bogăția acestei comunicări, mai putem vorbi de o codi- 
ficare inițială si de o decodificare intențională în perspectiva unei 
codificäri culturale partajate de cei doi participanți (emițător si 
receptor) la procesul de comunicare? Cu siguranță că nu. Imaginea 
publicitară este o constructie codificată multiplu, intentional si ne- 
intentional, si decodificată într-o manieră interactivă, un proces de 
interpretare multi-stratificat, pe care l-am descris în analiza critică a 
modelelor semiotice. 


CAPITOLUL VIII 


RETORICÀ SI DISCURS PUBLICITAR 


Retorica discursului publicitar 


Așa cum notează Umberto Eco în Tratatul de semiotică generală, 
pentru a stimula atenţia ascultătorului, „și pentru a-l convinge 
să tragă concluzii implicate de premisele propuse, trebuie să ne 
prezentăm propriul discurs într-un mod inedit, încărcându-l cu 
podoabe și surprize, astfel încât să oferim, măcar la nivelul ex- 
presiei, o anumită doză de informaţie proaspătă.” La acest nivel 
apare hipercodificarea, fenomen care, de-a lungul istoriei, a produs o 
serie de catacreze, unele expresii ajungând la un asemenea grad de 
institutionalizare încât au preluat definitiv semnificantul primar 
(cum este, de exemplu, „gâtul sticlei”). Această hipercodificare 
este de natură să definească, mai degrabă, relația simbolică, decât 
obiectele semnificante care, de multe ori, relevă doar o problemă de 
cod. Dar hipercodificarea simbolică pe care o vom analiza noi în cazul 
discursului publicitar nu se referă doar la această înfrumusețare, la 
această cosmetizare a limbajului, ci și la procedeele care contribuie 
la construcția unor conținuturi diferite, la modificarea unor relații 
de reprezentare. Să analizăm, pe urmele lui U. Eco, modul în care 
funcționează două dintre figurile clasice ale retoricii: metafora si 
metonimia, procedee operând două tipuri de substituție lingvistică, 
una prin similaritate si alta prin contiguitate. Când un detergent 


1U. Eco, Tratat de semiotică generală, Ed. Științifică și Enciclopedică, București, 1982, 
p. 352. 

este considerat, într-un clip publicitar, ca „noul meu prieten”, 
interpretarea va trimite la utilitatea lui pentru femeia care spală, 
la ajutorul pe care îl presupune un prieten și nu la o relaţie între 
semnificant și lucrul semnificat. Deci vom avea, în terminologia 
lui Eco, un caz de identitate semică. În cazul metonimiei, având o 
expresie uzată, unul din elementele sale îl poate înlocui pe un 
altul, înlocuire reciprocă ce este posibilă în măsura în care această 
expresie este recunoscută ca asertiune semiotică, adică dacă se 
atribuie unui semem unele dintre mărcile sale. 

Ce influenţă are metafora în discursul persuasiv de natură pu- 
blicitară? Prezenţa unei metafore este o deviere de la sensul origi- 
nar, percepută ca atare, ca deviere de la sensul primar. Recunoașterea 
acestei devieri este dată de anumite „mărci” ale spargerii codului 
firesc al unui anunt!, abaterea de la gradul zero al discursului. 
Determinarea acestui grad zero al discursului nu este deloc simplă. 
Semioticienii contemporani definesc acest reper ca un discurs fără 
artificii, care ţine de latura de univocitate a limbajului. Această 
deviere de la gradul zero este legată de locutor și de universul său 
comunicational: putem, așadar, înțelege mai bine această relaţie 
prin invocarea conceptului de izotopie?. Izotopia este o normă 
semantică a discursului care generează o înțelegerea sa integrală 
de către receptor. Altfel spus, limba naturală este atât un spaţiu 
referential, cât și un spaţiu spre care converg toate metadiscur- 
surile. Vom evoca în acest caz izotopia referentialà, ca articulare a 
conținuturilor deja existente în momentul vorbirii, și o izotopie 
simbolică (pe care unii o numesc persuasivă, iar alții poetică), prin 
care se aduc alte reguli și valorizări de obiecte, fapte clasificate în 
bune si rele, dezirabile și indezirabile. În cazul enuntului publicitar, 
rezidă din această forţă a referentialului anterior actului de vorbire, 
ca vorbire „naturală” despre un real preexistent. R. Lindekens’ pro- 
pune analiza mesajului publicitar din perspectiva conceptului de 
izotopie publicitară. Izotopia este o articulare specifică de continu- 


1 C-tin Sălăvastru, Rationalitate și discurs, EDP, București, 1996, p. 258. 

2 A. S. Greimas, Semantique structurale, Larousse, Paris, 1966, p. 69-70. 

3R. Lindekens, Semiotica discursului publicitar, în Semnificație și comunicare în lumea 
contemporană, Editura Politică, București, 1985. 

turi izomorfe expresiilor lor (și nu conforme), un univers explicabil 
printr-o semantică (substanţă a conținutului) și o sintaxă (formă 
a conținutului) particulară, procedeu prin care se selectează refe- 
rentiale dintr-o anumită limbă naturală si li se conferă un statut 
denotativ (ţinând de simbolic), operând închiderea lor în raport 
cu totalitatea obiectelor înconjurătoare; astfel că analistul poate, 
cel puţin într-o primă aproximare, să demonstreze că acest statut 
denotativ ține de capacitatea de simbolizare”!. Aceasta este mo- 
dalitatea prin care se produce o astfel de formă a conținutului (sau 
formă a expresiei), aici producându-se și o serie de metasemiotici, 
cum este și situația comunicării de tip publicitar. Este cazul, însă, 
să precizăm în acest loc, și vom încerca să dezvoltăm pe parcursul 
lucrării această idee, că persuasiunea de tip publicitar are multe 
forme ale exprimării retorice, de aceea nu toate tipurile de mesaje 
pot fi gândite în această relație de izomorfism. Cum remarcam an- 
terior, receptarea este văzută semiotic ca o pendulare între gradul 
zero al unei discursivitäti normale (al unei normalitäti discursive) 
și o discursivitate deviantă, anormală, o abatere marcată. Cum va 
funcționa acest mecanism în cazul comunicării cu scop persuasiv? 
După cum remarca un semiotician francez?, retorica are în fond, 
întotdeauna, ca obiect un discurs cifrat, disimulat. Aceasta presu- 
pune o serie de operaţii pe care trebuie să le facă receptorul. Prima 
operaţie este cea de recunoaștere, este etapa ce caracterizează orice 
tip de discurs; receptorul trebuie să manifeste o anumită compe- 
tență semiotică de bază, recunoașterea semnelor unei limbi natu- 
rale. Etapa a doua este deja specifică discursului retoric și este cea 
a cercetării paradoxului, adică recunoașterea și cercetarea abaterii 
de la gradul zero, abaterea resimțită ca șoc cognitiv. Recunoașterea 
acestui paradox este începutul operațiunii de decriptare. Fiindcă 
există mai multe grade ale stării de paradox, unele cercetări ara- 
tă că, până la o anumită limită, cu cât paradoxul e resimțit mai 
puternic, cu atât efectul unui text persuasiv este mai mare. Un 


1Ibid., p. 269. 
> Jean Paulhan, Traite des Figues ou La Rhetorique decryptee, 1977, apud C-tin Sălă- 
văstru, 1986, op. cit., p. 263-266. 

text pentru detergentul „AXION - inamicul grăsimii” presupune 
o ruptură cu expunerea normală. O primă abatere este aceea că 
detergentii se ocupă, de obicei, cu spălarea murdăriei. În fine, a 
doua și cea mai gravă deviere de la gradul zero este antropomorfi- 
zarea detergentului, transpunerea lui într-o relaţie de afectivitate 
negativă, ce presupune o permanentă luptă cu grăsimea, cea de 
inamic, de dușman și relația de război. Cu siguranță, mai ales cea 
de-a doua deviantä discursivă va produce un șoc cognitiv și acest 
paradox nu poate fi acceptat fără declanșarea unei minime stări de 
ideatie. Astfel încât cea de-a treia etapă este a analizei divergenţelor 
sau a analizei rațiunii paradoxale. Pe parcursul acestei operaţii, 
receptorul poate găsi sau nu temeiul rationalitätii paradoxale, iar 
efectul persuasiv este evident puternic dependent de acest fapt. 
Se poate observa cu ușurință că este vorba de o analiză foarte 
schematică și oarecum mecanicistă a procesului de receptare. Cele 
două etape, de cercetat și analizat, ale paradoxului sunt deosebit 
de complexe la rândul lor, pentru că implică total subiectivitatea 
indivizilor cu universul lor experiential, cognitiv, cu referintele si 
inventarul conștient sau inconștient de cuvinte și imagini. 

Cititorul realizează ce trebuie să facă în fața unei deviante 
discursive, conștientizează necesitatea depășirii laturii strict de- 
notative de gradul zero. Așa cum vom vedea în analizele viitoare, 
o serie de asemenea efecte vor fi date de discontinuitatea din 
relaţia text-imagine. Imaginea și textul sunt percepute în cadrul 
unui univers de semnificație omogen și orice inadecvare joacă 
rolul unei figuri retorice. 

Folosirea imaginii în discursul publicitar este esențială, în 
primul rând, pentru că ceea ce este văzut devine mult mai credibil. 
În sofismul general al comunicării publicitare, a arăta înseamnă 
a demonstra, a se impune vederii. Conform fundamentului tauto- 
logiei: ceea ce este nu se discută, deci ceea ce ni se arată este indubi- 
tabil. Așa cum arătam în retorica publicitară, prin manevrarea 
imaginilor și/sau a legăturii dintre text și imagine, se pot obține 
toate efectele codurilor verbale. De cele mai multe ori, imaginea 
hipercodifică, conotează o serie de valori sociale sau morale. Un 
mesaj legat de cumpărarea unui produs, care propune o aberaţie, 

poate primi realism prin asocierea cu fotografia realistă a unui 
interior de locuinţă, de la care câștigă în consistență reală. Dacă îi 
propunem consumatorului o „cafea care-l poartă prin paradis” și 
însoțim asta cu imaginea unei solide bucătării rustice, cu o râsnitä 
manuală veche și cu o bunicuţă cu părul alb și sortulet cu pătrăţele 
albe și roșii, aberatia din promisiune va câștiga realism, datorită 
existenţei în fondul de imagini al receptorului a unei amintiri 
legate de un asemenea mediu. Sau dacă la o imagine cu o femeie 
care savurează o ceașcă de cafea adăugăm un text care produce 
un efect paradoxal: „Când spunem că această cafea e grozavă, nu 
trebuie să ne credeţi pe cuvânt”, inadecvarea va produce un efect 
de credibilitate în beneficiul imaginii. În fond, o hiperbolă sau o 
idealizare prin imagine devine reală, unul din procedeele cele mai 
importante ale unui demers publicitar fiind acela de a vizualiza 
un concept sau o idee, un fel de obiectivare a impresiei, ceea ce l-a 
condus pe un cunoscut critic al publicităţii la următoarea pastișă: 
vizualizează, vizualizează, tot rămâne ceva !. 

Imaginea este folosită de cele mai multe ori pentru a se obține 
procedee de genul metaforic. Dar este folosită deseori și pentru a 
sugera metonimic. În general, este un procedeu de retorică publi- 
citară complementară metaforizării. Irealul este, cel mai adesea, 
obiectivat prin acest procedeu care produce cel mai bine conotatia. 
Când la o reclamă pentru pantofi avem o imagine a unui tip care 
plutește pe deasupra orașului, procedeul desemnează o calitate a 
pantofilor (lejeritatea, ușurința, confortul). Când reclama la un 
pulover conține o imagine cu o femeie care dezbracă un bărbat de 
acel pulover, dincolo de funcționalitate se conotează o dimensiune 
erotică (paradoxală, dar motivantă și valorizantă pentru pulover, 
prin transfer). Metonimia este cea mai folosită ca principiu de 
construcție a întregii izotopii publicitare și, din cadrul procede- 
elor metonimice, cel mai utilizat este sinecdoca: a folosi evocarea 
întregului prin parte sau a părţii prin întreg. Astfel, produsul este 
doar pretext pentru a evoca o întreagă lume a obiectelor, un întreg 


E. Brune, Fericirea ca obligație, Editura Trei, București, 1986, p. 151. 

mediu social, familiar, sau pentru a reconstrui o întreagă perioadă 
din viața individului (fericită, de regulă). 


Retorica tradițională și discursul publicitar 


Într-o lucrare recentă, J.-M. Adam și M. Bonhomme (1997) fac 
remarca generală că semiologia discursului publicitar a analizat 
această formă de comunicare doar prin referire la figurile retori- 
ce, neluând în calcul tipologiile discursive tradiționale (genurile 
tradiționale ale discursului retoric). Conform teoriei tradiționale, 
există trei mari genuri de discurs: 

Genul judiciar, în care oratorul trebuie să facă față unei instanţe 
care judecă, de aceea formula lui comunicationalä este acuzarea 
sau apărarea. În general, finalitatea este etică (a se face dreptate) 
și pledoaria are, ca temporalitate de bază, trecutul; 

Al doilea este genul deliberativ, născut în adunările politice, 
unde se iau decizii ce au ca scop, cum remarca însuși Aristotel, 
fericirea. Este orientat spre viitor și se apropie de tipurile argu- 
mentative ale campaniilor de publicitate; 

Al treilea gen oratoric este genul epidictic, care are ca principală 
structură elogiul sau blamarea în fața unui public. Are ca schemă 
argumentativă de bază amplificarea și este conturat în cadrul 
temporalitätii prezente. Oratorul nu spune lucruri noi, ci mai de- 
grabă amplifică aspectele pe care publicul le cunoaște deja printr-o 
serie de procedee: hiperbola, metafora, repetiţia etc. În acest tip 
de discurs (cum erau elogiile sau panegiricele în perioada antică 
și medievală) nu există confruntare și polemică, publicul pare că 
este, mai degrabă, pregătit să aplaude reușitele retorului. Discursul 
epidictic era prezent la sărbătoarea unui erou sau învingător sau 
la comemorarea unei morți, situaţii în care retorica nu uzează de 
minunatul ei spirit combativ și polemic, discursul epidictic fiind 
apreciat mai ales ca un număr de virtuozitate; iată motivul pentru 
care acest gen oratoric a fost încet, încet înglobat în proza literară. 

Ce legătură putem găsi între această tipologie tradițională a 
discursului și discursul publicitar? Între acest exercițiu stilistic, 

care este discursul epidictic, și marele instrument de manipula- 
re, care este cel publicitar, poate exista o legătură? Analizând cu 
atenţie, putem fi de acord că, după cum susține J.-M. Adam și 
M. Bonhomme, discursul publicitar este un subtil amestec între 
genul deliberativ si cel epidictic. Putem remarca, însă, că, în această 
compoziţie de tipuri oratorice, genul epidictic este, paradoxal, cel 
care ne furnizează cele mai multe argumente, fiind cel mai prezent. 
Argumentele de autoritate cele mai solide în acest sens le găsim 
în Tratatul de argumentare’. În această lucrare cei doi autori con- 
sideră că „...discursul epidictic constituie partea centrală a artei 
persuasiunii și neîntelegerea manifestată până acum este generată 
de o falsă concepție față de efectele argumentării'?. Eficiența unei 
argumentări a fost analizată mai ales ca exercițiu intelectual de 
adeziune la anumite argumente. Prin discursul epidictic nu se 
caută un acord exprimabil imediat, însă se întăresc predispozitiile 
pentru acțiune, în sensul că se subliniază adeziunea la anumite 
valori, pregătind terenul pentru cele mai diverse alegeri pe care le 
face individul. De fapt, încă din 1984, O. Reboul* remarca faptul că 
discursul epidictic poate fi utilizat cu scop de incitare, ajungând la 
această concluzie prin analiza unor exemple istorice. Epidicticul 
are, după cum evidenţiază o serie de analize contemporane, o 
cotă de optimism", face apel la valori impozante, stimulează prin 
faptul că argumentează în acest mod. Sinteza dintre cele două 
tipuri de discursuri (deliberativ și epidictic) a fost remarcată încă 
de Aristotel și este deosebit de eficientă și dintr-un alt motiv. Cele 
două tipuri de discursuri performează de funcţii importante ale 
limbajului, funcţii care, în multe cazuri, sunt absolut complemen- 
tare: funcţia descriptivă (epidictic) si argumentativă (deliberativ). 
De aceea, aceste două funcţii ale limbajului sunt inseparabile și 
în publicitate. Există și o serie de restricții de natură juridică și 
psiho-sociologică, care fac imposibil de înlocuit genul epidictic. 


1C. Perelman, L. Olbrechts-Tyteca, Traité de largumentation(ed. 5), Ed. de l'Université 
Libre de Bruxelles, Bruxelles, 1988. 

? Ibid., p. 64. 

30. Reboul, La rhétorique, PUF, Coll. Que sais-je, nr. 2133, Paris, 1984. 

4C. Perelman, L. Olbrechts-Tyteca, op. cit. 

Imposibilitatea de a critica produsele concurente, interdicția de 
a face publicitate comparativă sunt numai două argumente care 

susțin necesitatea ca publicitatea să fie elogiu prin excelență. 


Să analizăm un exemplu la berea TUBORG: 


Consumatorii și cunoscătorii de bere, din întreaga lume, sunt 
unanimi în apreciere: 


BUNĂ-I TUBORG, NU-I CA BEREA 


Berea TUBORG este deja o băutură „istorică”, fiind probabil, 
datorită metodei de preparare, băutura cea mai sănătoasă și 
gustoasă. Pentru danezi, berea TUBORG nu reprezintă numai 
băutura națională, ci și o întreagă cultură. Faima berii TUBORG 
se alătură valorilor culturale și istorice ale regatului danez: mai 
mult, prin intermediul companiei producătoare, acestea sunt 
întreținute și transmise întregii lumi. Întrebările pe care ni le-am 
pus: Cum? și De ce? o companie producătoare de bere susține cul- 
tura, fenomenul cultural, artele, medicina sau sportul. Răspunsul 
este simplu și se regăsește în însăși istoria firmei. În 1873 a luat 
ființă fabrica de bere TUBORG. În 1931, patronatul transformă 
societatea comercială în Fundatie, ale cărei venituri vor fi folosite 
numai pentru susținerea de activități în beneficiul societății dane- 
ze. În 1970, aceasta fuzionează cu fundaţia Carlsberg, la rândul 
ei producătoare de bere din 1847 și având același obiectiv. Încă de 
atunci, conducerea și gestionarea veniturilor este asigurată de un 
Consiliu de administraţie format din profesori-doctori, membri 
ai Academiei Regale Daneze de Științe și Litere. Ideea născută 
acum o sută cincizeci de ani, din dorința de a crea propria bere de 
calitate, renuntându-se astfel la importul german, produce astăzi 
în Danemarca, Europa, Orientul Mijlociu, Asia, Canada, SUA, 
America de Sud sau Africa profituri imense, calculate la o cifră 
de afaceri anuală de sute de milioane de dolari. Aceste profituri 
se regăsesc în viaţa danezilor, coroană cu coroană, și reprezintă 
chiar rațiunea firmei de a exista. Adică, așa cum poți citi cu proprii 
ochi chiar în casa fondatorului, devenită astăzi muzeul Carlsberg, 
Dr. J. C. Jacobsen: „Muncești pentru patrie”. Din acești bani se 
construiesc muzee, s-au renovat și se întretin castele, monumente 
istorice și de artă, cu alte cuvinte totul este pentru țară și popor. 

Fundaţia Carlsberg S.A. finanţează achiziţia pieselor de artă 
daneză, europeană (în special franceză) și egipteană, din muzeul 
de artă (Glyptothek) din Copenhaga, unde de curând s-a încheiat 
construcția unui nou corp de clădire, proiect în valoare de un 
milion de dolari, finanțat tot de fundaţie. Aici este locul unde se 
pot admira cele mai multe dintre sculpturile lui Rodin, adunate 
într-un singur loc, alături de celebre picturi și sculpturi semnate 
de Degas, Van Gogh sau Monet. Înșiruirea este, desigur, seacă 
și ar fi interminabilă, fiindcă la fel de bine ar trebui amintite și 
statuile romane sau grecești, pânzele sau sculpturile artiștilor 
danezi. Oricum, respiraţia ti se taie chiar de la intrare, fiindcă 
muzeul, conceput ca un loc de odihnă a sufletului, te „primește” 
într-un parc interior, cu vegetaţie luxuriantă, unde acorduri de 
muzică psihedelică îţi însoțesc clipele de meditaţie. Pe băncile 
muzeului întâlnești, deopotrivă, tineri și bătrâni, femei și bărbați, 
danezi și turiști străini. 


Dar acest mecenat nu este singular. Castelul Fredericksborg, dis- 
trus de un incendiu violent, a fost restaurat în întregime de aceeași 
generoasă fundaţie, trăindu-și astăzi a doua tinerețe. Aici, chiar 
și reginei îi este interzis să fumeze, pentru a nu dăuna obiectelor 
prezervate de specialiștii danezi cu trudă și dragoste, cu o pasiune 
demnă de un asemenea tel. Fundaţia finanţează complexe arhi- 
tectonice, stimulând, cu generozitate, creativitatea, prin premii ce 
concurează deja cu premiul Nobel. Știința, cercetarea nu au fost 
uitate, cum era și normal, fiind domeniul în care banii lucrează 
pentru creșterea calității produselor, diversificarea gamei și, în 
general, pentru utilizarea resurselor în cel mai eficient mod. O 
nouă direcţie în cercetare este dictată astăzi de problemele me- 
diului înconjurător, Danemarca propunându-și, și reușind până 
în acest moment, să fie țara cea mai putin poluată, ecologică, 
cum se laudă ei. E bine sau nu, ei știu, un lucru este cert: în orașe 
este încurajată circulaţia pe biciclete, lucrându-se foarte intens 
la terminarea reţelei de metrou care va descongestiona și putina 
circulație „poluantă” din Copenhaga, reprezentată de transportul 
în comun de suprafață și autoturisme. 


În țara castelului lui Hamlet (chiar dacă Hamlet nu a existat 
decât în imaginaţia lui Shakespeare) și a micutei Sirene, din 
trista poveste a lui H.C. Andersen, fundaţia Carlsberg participă 

direct la viaţa cetățenilor. Susţine desfășurarea manifestărilor 
prilejuite de sărbătorile tradiţionale în Danemarca și încurajează 
competiţiile sportive de orice fel. Pentru noi, desigur, acest mod 
de a face afaceri este încă foarte departe și nu este înțeles nici 
de autorități, dar nici de oamenii de afaceri. Poate că, odată cu 
fabrica de bere TUBORG construită în România, va pătrunde și 
o nouă perspectivă, poate o nouă filosofie a afacerilor. Până una 
alta, ca români ne vom putea bucura cu siguranță de renumitele 
calități ale berii TUBORG, de această dată produsă în România, 
în cea mai modernă fabrică din Europa! 


Această descriere euforică, un imn care scoate produsul din 
gama lui de produse ducându-l în sfera culturii și a artelor, este 
o hiperbolă care îndeamnă la cumpărare. Când de un produs se 
leagă nume ca Rodin, Van Gogh, Monet și Degas, Andersen sau 
Shakespeare, a nu bea o asemenea bere devine un act deviant, o 
blasfemie la adresa adevăratei culturi. În acest caz, argumentarea 
trece prin descrierea elogioasă și descrierea elogioasă este deja 
un sfat, o presiune pentru a cumpăra produsul respectiv. Așa 
cum remarcam anterior, atunci când însăși legislația nu permite 
compararea factuală, este evident că se ajunge la elogii care nu 
mai angajează de multe ori realul sau caracteristicile obiective ale 
obiectului-marfă. Dar, credem noi, că o formă de epidictic absolut 
este realizată prin folosirea tautologiei. Tautologia definește ceva 
prin sine însuși. Când într-o campanie de comunicare politică 
apare sloganul „Franţa este Franța”, atunci doar se mimează faptul 
că s-a analizat problema, în fond se repetă un cuvânt. Fr. Brune! 
a analizat în detaliu tautologia publicitară, menţionând că prin 
tautologie se blochează analiza, punerea în discuţie a unui lucru 
reputând un discurs obscur, nu afirmă limpede, un discurs care 
accentuează opacitatea lucrului. Prin tautologia: „COCA-COLA e 
COCA-COLA”, nu facem altceva decât să afirmăm că acest produs 
are o esenţă inefabilă, inexprimabilă. Repetarea tautologiei este 
o incantatie în fața căreia nu ai decât o singură șansă: te închini, 
te supui. „Numai DANONE știe să facă produse DANONE” este 


Fr. Brune, Fericirea ca obligație, Ed. Trei, București, 1997. 

un text publicitar care reduce orice îndoială, valorizând la modul 
absolut fabrica care este singura în măsură să-și fabrice produsul. 
O serie de concerne au produs tautologia supremă, după părerea 
noastră, prin faptul că au preconizat eliberarea consumatorilor 
de sub tirania mărcilor propunând, de exemplu, uleiul de mașină 
L'HUILE sau detergentul numit DETERGENT. Noua marcă lansată 
este o marcă esenţă, cea care produce acest produs nefiind alta 
decât întreprinderea matrice. Ne aflăm deja în fața construcției 
prin tautologie, a unei lumi a esentelor, iluzie care este, considerăm 
noi, o construcție epidictică supremă. 


Fundamentul intersubiectiv 
al retoricii publicitare 


Una dintre cele mai vechi constatări pe care maeștrii retoricii au 
făcut-o este legată de necesitatea de a cunoaște foarte bine publicul 
căruia i se adresează comunicarea și de a pune această cunoaștere 
în modalităţile de adaptare a discursului la acesta. Conform unei 
asemenea asertiuni, nu se pot construi rețete universale de discurs 
persuasiv, argumentarea persuasivă trebuind să fie mereu adaptată 
publicului vizat. După cum se accentuează în Retorica lui Perelman 
și a lui Olbrechts-Tyteca!: „Fiecare mediu poate fi caracterizat 
prin opiniile sale dominante, prin convingeri indiscutabile, prin 
premise care sunt admise fără ezitare; aceste concepte fac parte 
din cultura mediului respectiv și orice orator care vrea să persu- 
adeze un auditoriu trebuie să se adapteze la acesta”. În același 
timp, dincolo de luarea în considerare a valorilor receptorului, 
trebuie să ţinem cont și de activismul propriu publicului. După cum 
nota P. Bourdieu’, discursul depinde în mare parte de condiţiile 
de receptare: enunturile noastre sunt deja supradeterminate de 
universul imaginarului care definește competenţa lingvistică a 


1C. Perelman, L. Olbrechts-Tyteca, op. cit., 1988, p. 27. 
?2P. Bourdieu, Ce que parler veut dire, în Questions de sociologie, Minuit, Paris, 1984, 
p. 98. 

interlocutorului. În plus, orice discurs vizează un rezultat, un 
răspuns din partea interlocutorului. Răspunsul așteptat va avea o 
mare influență asupra construcției discursului pe care un locutor 
îl performează. 

Să luăm ca pretext un text publicitar citat de J.-M. Adam și 
de M. Bonhomme!: 


Cum convingem un bărbat că o bijuterie este indispensabilă 


Adesea bărbaţii sunt minunat de previzibili. Observati-i când 
o femeie le vorbește despre automobile. Ochii le devin sceptici, 
buzele se strâng ironic. Moralitatea, dacă v-aţi îndrăgostit de un 
INOCENTI, nu ne spune că este drăguţ sau că o mașină semnată 
de Bertoni este o adevărată bijuterie. Fiţi moderată, practică, 
calmă. 


Începeti prin ţinuta de drum. Tractiunea având motor transversal, 
INOCENTI știe să se așeze pe șosea, pe orice fel de șosea. 


În fine, dacă după toate acestea mai există suspiciuni și ezitări, 
reveniti la discursul pe care bărbații l-au înțeles întotdeauna din 
prima. Spuneți: „îmi place”. 


În textul prezentat se face publicitate la un autoturism, dar 
textul nu face apel la o argumentare centrată direct pe cumpără- 
tor privind exceptionalitatea mașinii, ci este o rețetă persuasivă 
prin care o femeie își poate convinge soțul să-i ofere un asemenea 
cadou. Acest text are virtuți persuasive de excepție din mai multe 
motive. În primul rând, el este un inventar al stereotipurilor de 
sex feminin (bijuterii, seducţie, lux etc.) sau masculin (forță, cifre, 
economie). În al doilea rând, încă din primele două paragrafe, se 
accentuează condiţiile în care are loc discursul. Încă din aceste două 
paragrafe se anticipează răspunsul (nonverbal aici) și faptul că 
pentru femeie este o temă interzisă discuția despre mașini, acolo 
unde doar bărbatul este competent. Aici este momentul în care se 
marchează și inegalitatea dintre cei doi participanţi la comunicare, 
statutul dominat al femeii în raport cu bărbatul. În acest debut 


1J.-M. Adam, M. Bonhomme, op. cit., 1997, p. 96. 

al textului publicitar, se ţine cont de faptul că dreptul la cuvânt 
nu este universal, ci este, așa cum demonstra P. Bourdieu (1984), 
fondat pe o cvadruplă legitimitate: a locutorului, a receptorului, 
a situaţiei și a limbajului. 

Nu trebuie să analizăm complexe relații de semnificaţie și în- 
trepătrunderi între planuri ontologice atunci când încercăm să ne 
ocupăm semiotic de o realitate semnificantă cum este publicitatea. 
După părerea lui A. J. Greimas!, într-o serie de lucrări personale 
sau ale Grupului de Cercetare Semio-lingvistică pe care l-a fondat, „a 
face semiotică înseamnă a te apleca asupra oricărei relaţii concrete 
cu sens, un studiu a tot ceea ce comportă sens, indiferent dacă este 
vorba de un text sau de un discurs de la tribună sau de orice altă 
manifestare semnificantă: o imagine, un comportament, un gest, 
obiectele de sens fiind singurul material de analiză al semioticianu- 
lui”. În analiza de factură semiotică, contextul în care apar aceste 
obiecte de sens (contextul comunicării) este luat în considerare 
numai în măsura în care este un obiect de sens. El va fi încadrat 
ansamblului acestor realități deținătoare de sens. Demersul semi- 
otic și semiologic va fi un domeniu alinterdisciplinaritätii care nu 
gustă inefabilul comunicării publicitare. Nu vom spune în nici un 
caz pe parcursul analizei noastre că „publicitatea convinge pentru 
că este frumoasă” sau pentru că este atât de polisemică încât fiecare 
găsește ceva care să-l subjuge. Nu înseamnă că aceste afirmații 
nu sunt adevărate, noi însă vom prefera să identificăm condiţiile 
în care se produce un sens social. Un alt element al demersului 
nostru este încercarea de a descrie un sistem de relații ce formează 
invarianti ai producţiei de sens prin intermediul a ceea ce noi am 
numit comunicarea simbolică. Simbolurile pe care le analizăm 
sunt diverse și de naturi diferite, dar nu primesc valoare decât 
în contextele comunicationale în care sunt inserate. În acest sens 
L. Hjelmslev’ nota: „Semnificațiile numite lexicale ale anumitor 
semne nu sunt decât semnificații contextuale, artificial izolate sau 


1 Jean Marie Floch, Semiotique, marketing et comunication. Sous le signes, les strategies, 
PUF, Paris, 1990. 


2L. Hjelmslev, Prolegomenes a une theorie du langage, Ed. Minuit, Paris, 1971, p. 62. 

parafrazate. Luat izolat, nici un semn nu are semnificaţie. Orice 
semnificație a unui semn este născută de un context”. În domeniul 
marketingului comunicational, domeniu în care ne plasăm noi 
cercetarea, interpretarea are ca scop analiza sistemului de relații 
care produc semnificația simbolurilor din cadrul mesajelor publi- 
citare. Fundamentul teoretic pe care ne bazăm întreaga analiză 
vine din semiotică și semiologie, discipline de reflecţie teoretică 
și respiraţie filosofică, dar noi ne vom intersecta acest demers cu 
studii sau demersuri cu caracter empiric, de natură sociologică sau 
psihologică. În fine, vom utiliza și un alt principiu împrumutat 
din semiotica structurală: vom delimita diferite nivele în care se 
pot situa invariantii unei comunicări sau ai unei practici sociale. 
Delimitarea și ierarhizarea unor nivele ne va ajuta să reconstruim 
anumite trasee generative de semnificare!. Acest lucru este funda- 
mental pentru a putea ajunge la definirea non-statică a naturii 
structurilor simbolice, pentru a le putea studia dinamica. 


Filosofiile construcției simbolice 


Ocupat de tot mai multi specialiști în comunicare, domeniul 
publicitar este, în ultimii ani, terenul unor dezbateri de idei deose- 
bit de interesante. Începute la mijlocul anilor ’80, aceste dezbateri 
au pus în lumină o serie de strategii de semnificare și construcție 
comunicațională. Era clar deja la începutul anilor '70 că, dincolo 
de câteva mecanisme simple, arhicunoscute ale persuasiunii de tip 
publicitar, există și o serie de creatori care s-au impus prin altce- 
va decât printr-o comunicare realizată fidel, după toate regulile 
persuasiunii mediate. S-au impus prin stil diferit, adică prin alte 
modalități de construcţie a simbolizării. Un cunoscut profesionist 
al genului arăta într-un articol că: „Eu nu exprim adevărul. Exprim 
adevărul meu. Piața publicitară are nevoie de diferențe, de talente 
diverse. Seguela exprimă adevărul lui Seguela.”? 


1J. M. Floch, op. cit., p. 9. 
2J. Feldman, Liberation, 25 feb. 1975. 

A început să se ceară indirect dreptul de convietuire în spaţiul 
cultural pentru o nouă profesie: profesioniștii comunicării publici- 
tare. Acești profesioniști încep să se justifice prin lucrări cu caracter 
teoretic și să-și expună lucrările susținute de campaniile publicitare 
ca dovezi ale artei lor. Discuţiile specialiștilor în publicitate sunt, 
în cea mai mare parte, discuţii de natură semiotică: raportul între 
publicitate și produs (semiologic vorbind, raportul dintre discurs 
și lume), unde se pune problema funcţiilor limbajului indiferent 
care ar fi forma sa. O altă temă este cea legată de valoarea produ- 
sului pentru consumator. Există ea dintotdeauna, este un raport 
de natură funcțională sau publicitatea este cea care îi dă această 
valoare? Discutia este la fel ca si cea din semiotică sau semiologie: 
sensul există deja sau este construit prin actul de semnificare? 

În fond, comunicarea publicitară ajunge, în ultimele două de- 
cenii, la faza așa-zisă semiologică, datorită acestui paralelism cu 
dezbaterile din semiotică și semiologie. În fond, problemele care 
preocupă comunicarea publicitară și semiologia în ultimii ani este 
una comună: funcţia limbajului și originea sensului. 

Pe ce se bazează întreaga posibilitate a nașterii unui univers 
ideologic de factură publicitară în domeniul comercial al publicită- 
ţii? Ne bazăm pe faptul că limbajului îi putem atribui două funcţii 
importante: funcția constructivă şi funcția reprezentationalà. Să 
luăm patru mărturisiri de credință ale unor cunoscuţi ideologi ai 
comunicării publicitare și să vedem cum prefigurează ei raportul 
între aceste două funcții. 

D. Ogilvy considera că „publicitatea trebuie să fie coerentă, 
adevărată, credibilă și agreabilä”?. Un reprezentant de vânzări 
mincinos și fără maniere nu va vinde niciodată nimic. Autorul 
francez consideră că cea mai bună metodă este publicitatea factu- 
ală și informativă, eficienţa ei venind din onestitatea și câștigarea 
unei credibilitäti sigure și durabile. 

Un alt cunoscut producător francez, Ph. Michel, mai semio- 
tician decât Ogilvy, este de părere că „publicitatea nu este un joc 


1J. M. Floch, op. cit., p. 187. 
2D. Ogilvy, Les confesions d’un publicitaire, Dunod, Paris, 1985, p. 8-9. 

de cuvinte, este un joc de sens. Publicitatea reprezintă și modifică 
raportul de prezentare. Ea creează o multitudine de puncte de ve- 
dere din perspectiva cărora putem iubi sau urî un lucru. Gândirea 
laterală - această bizară manieră de a deplasa subiectul în per- 
manentä pentru a-l revedea într-o manieră nouă, semnificativă, 
diferită, emoţionantă”. 

Cu totul altă viziune asupra comunicării publicitare are 
J.-M. Dru: „...pentru ca un mesaj să fie verosimil nu ajunge să 
spunem adevărul. Trebuie să cercetăm care va fi sursa de credibi- 
litate, factorul care determină adeziunea...”. Sau mai departe: ,... 
criteriul credibilitätii nu este pertinent. Este cazul campaniilor 
unde dimensiunea rațională a mesajului este slabă. Este absurd 
să spui: eu cred sau nu cred în statuia care plânge în filmul pentru 
casetele BASF. Publicitatea simbolică, evocatoare, emoţională, 
limbajul publicitar evoluează spre registre unde credibilitatea este 
inoperantă. În mijlocul unei serii de spoturi televizate, veți vedea 
că n-o să vă puneţi întrebarea: oare cred acest mesaj?”?. 

În fine, J. Seguela, probabil cel mai mare creator al acestui 
secol: „Publicitatea trebuie să șteargă plictiseala cumpäräturilor 
cotidiene îmbrăcând în vis produsele care, fără ea, n-ar fi decât 
ceea ce sunt. Priviţi MARLBORO, este o ţigară care la primul fum 
vă transformă în cowboy. Aici este magia artei noastre. În orice 
consumator, este un poet care doarme. Publicitatea trebuie să-l 
trezească. Meseria noastră este de a face să intre fumul printr-o 
parte a tunelului și a vedea ieșind o locomotivă pe cealaltă parte”*. 

Toate aceste afirmaţii sunt programe ce dezbat probleme lega- 
te de existența unui sens care preexistă relației comunicationale 
(funcţia reprezentationalä) versus un sens care este construit de 
mesajul publicitar (funcţia constructivă a limbajului). Se instaurează 
o opoziţie între valoarea inerentă produsului (care va fi exploata- 
tă de către publicitate) și valoarea nouă, creată prin intermediul 
construcției mesajului publicitar. 


Ph. Michel, interviu în Strategies, nr. 626 si 385. 
2J.-M. Dru, Le Saut creatif, Ed. J.-C. Lattes, Paris, 1984, p. 47 si 200-201. 
3J. Seguela, Hollywood lave plus blanc, Flammarion, Paris, 1985, p. 254-255. 

Tipuri de discursuri publicitare 


Se pot face multiple tipologii de discursuri. Depinde mult de 
modalitatea de analiză, de metodă sau de asumptiile teoretice. În 
ceea ce ne privește, vom identifica câteva tipuri de discursuri în 
funcţie de ideologia constitutivă. Tipologia corespunde, evident, 
unor modalități de creație publicitară, însă noi vom pune accen- 
tul pe analiza unor concepții comunicationale privind producția de 
sens. În final, vom analiza câteva strategii discursive și modul în 
care opțiunea comunicațională inițială se repercutează asupra 
construcției mesajului și, eventual, a receptării. J. M. Floch!, ana- 
lizând aceste strategii discursive, le numește ideologii publicitare, 
însă noi am renunțat la acest termen pentru a evita confuzia cu 
elementele ideologice detectabile în cadrul mesajului implicit sau 
explicit. În fond, strategiile discursive, pe care le vom analiza în 
ceea ce urmează, sunt tipologizate, în primul rând, prin modul în 
care tratează legătura dintre discurs și realitate. Rădăcina acestor 
tipuri de discurs publicitar se află, credem noi, în stiluri culturale 
diferite pentru țări din Europa Occidentală și America de Nord. 
În ultimii ani, tot mai mulți cercetători în domeniul comunica- 
tionalului sunt de acord că există o diferență mare între cultura 
europeană și cea nord-americană, indiferent câtă uniformizare 
produce cultura de masă. Un document de la Eurocom? cu scop 
sintetic conține următoarele asertiuni: „Publicitatea americană 
este mai degrabă o publicitate de fapte, publicitatea franceză este 
mai degrabă o publicitate de concepte. Diferenţa ține de cultu- 
ra fiecărei țări. Cultura franceză este conceptuală si ideatică. Ea 
conţine idei, stiluri și estetisme, având funcția de a seduce făcând 
apel la sensibilitate: îi face pe oameni să râdă, să plângă, îi emo- 
tioneazä, îi face să viseze. America este o cultură a faptelor si a 
banilor. Ea produce mesaje factuale, destinate să convingă prin 


1J. M. Floch, op. cit. 
? Citat de J. M. Floch, op. cit., p. 207-208. 

apel la argumentare rațională: iată ce am obținut pentru banii 
mei. Americanii nu înțeleg demersurile franceze pentru că nu 
pun în față motivele raționale pentru cumpărarea produsului. 
Cultura materialistă americană este sedusă de către realitate. 
Cultura intelectuală și multisenzorială franceză este sedusă prin 
idei și impresii. Americanii au inventat hiperrealismul, francezii 
impresionismul. Fiecare are dreptate pentru că acționează și re- 
acționează în funcție de cultura sa.” 

Acest text are o mare valoare stereotipică, însă conține și o 
serie de adevăruri care pot fi conceptualizate și operationalizate 
în cercetări cu caracter sociologic sau semiologic. Fără a intra în 
acest tip de comparativism cultural, vom mai menţiona, în sprijinul 
acestei idei, una dintre asertiunile semioticii legate de faptul că 
diferențele dintre culturile menționate s-ar datora și diferențelor 
dintre cele două limbi. Dacă limba engleză (și, mai ales, engleza 
americană, ce autorizează concizia), este o limbă simplificată la 
maximum în rațiunea comprehensiunii cât mai exacte a mesajelor, 
limba franceză utilizează o mai mare varietate de cuvinte pentru 
a exprima o mare diversitate de nuanțe, un mesaj mai suculent, 
dar mult mai polisemic. 

Alţi autori consideră că evoluția economică a pieţei publicitare 
aduce cu sine schimbări și reorientări de discurs. Privitor la publi- 
citatea europeană, J. Seguela! remarcă faptul că în anii '80 regină 
era publicitatea de tip mitic, pentru ca în anii'90 să ne aflăm într-o 
explozie a discursului publicitar de tip substantialist. Același cu- 
noscut strateg în domeniul publicității comerciale avansează și o 
interesantă ipoteză de natură filosofică: orice cultură avansează în 
istorie prin realizarea alternativă a două strategii contrare: funcția 
constructivă a limbajului versus funcţia reprezentationalä. Când se 
pierd mărcile culturale, notează Seguela, se revine, în disperare de 
cauză, la substanță, adică, în publicitate, la imaginea produsului. 

În fine, cele două categorii de discursuri, substantial-referen- 
tial versus mitic-ironic ar putea corespunde și unei interesante 
distincţii pe care Peninou o face între două tipuri de discursuri: 


1J. Seguela, interviu în Challenges, nr. 574, 21.09.1987. 

— discursuri bazate pe denotatie referențială în scop informativ; 
— discursuri bazate pe conotaţie cu scop psihologic!. 


Aceste două regiuni discursive sunt ușor detectabile în con- 
structia publicitară si modul în care funcționează aceste concepții 
în practica publicitară efectivă este mult mai interesant decât sursa 
culturală, etnică sau epistemică a acestor concepții. 


Discursul referential este conceput ca fiind discursul ce restituie 
realitatea prin construcția comunicațională, reproduce bucăţi de 
viaţă („Daţi fapte”, spunea D. Ogilvy). Căutarea amänuntului sem- 
nificativ este un procedeu literar care a făcut carieră în literatură 
prin Th. Mann, Stendhal sau Balzac și este deosebit de ușor de 
recunoscut de către oricine, în plus, este încărcat de semnificaţii 
personale. Realitatea vieţii cotidiene oferă un inventar aproape 
infinit de gesturi sau întâmplări, un arsenal deosebit pentru a 
simboliza concepte publicitare, de a trimite la alte fapte, gesturi 
sau situații. D. Ogilvy a făcut din această variantă creativă o ade- 
vărată etică: „Nu scrieți niciodată un anunț decât dacă l-aţi putea 
arăta și familiei dumneavoastră” și continuă „produsele bune se 
vând graţie unei publicitäti oneste”?. Aici se face o confuzie, de cele 
mai multe ori, cercetătorii căzând în capcana ideologică întinsă de 
creatorii publicității. Tratat ca un discurs al adevărului, acest tip de 
discurs este unul al verosimilului. Cu ajutorul faptelor, creatorul 
are ca principal proiect să prezinte lucruri care par adevărate. Nu 
este vorba de un discurs-realitate, cum se mai scrie uneori, ci de 
un discurs-verosimilitate. Să ne apropiem putin de procedeele de 
referentializare specifice publicităţii. Discursul-verosimilitate se 
bazează pe strategii discursive de natură narativă, pe construcţii 
figurative sau pe demersuri figurative. Acest tip de publicitate își 
construiește discursuri argumentative elaborate, folosind trimiteri 
la părțile discursului sau la fotografiile care, de cele mai multe ori, 
nu lipsesc. Este un tip de discurs-demonstratie cu o retorică ce se 
bazează pe raționalitatea socială în curs, pe convenţii și pe bunul 


1G. Peninou, Inteligence de la publicite, Robert Laffout, Paris, 1972. 
2D. Ogilvy, op. cit., 1985, p. 101. 

simţ, pe evidenţa construită social. Acest tip de discurs mizează 
pe reacţia lentă a subiectului, pe reacţia lui rațională. 


Discursul ironic se plasează la antipodul discursului referential, 
este publicitatea care șochează. Unii numesc acest tip de discurs 
intelectual, alţii social, alţii intelectualist. Comunicarea nu pornește 
de la clișeele înțelegerii sociale și ale simțului comun, ci încearcă 
să creeze o situație nouă de construcție a sensului, subiectului 
aruncă-i-se o provocare. Ph. Michel, apologetul unui asemenea 
discurs, este de părere că trebuie să facem apel la o gândire late- 
rală, pe care o definește „ca o bizară manieră de a deplasa subiec- 
tul în permanență pentru a-l revedea într-o manieră proaspătă, 
nouă, diferită, semnificativă, emoţionantă”. Strategia discursivă 
bazată pe această gândire laterală nu se hrănește din respectul 
pentru valorile partajate în comun. Ea încearcă, de multe ori, să 
le răstoarne, se luptă cu stereotipurile noastre comune, cu cadrele 
experienţei previzibile. Incită la emoție si inteligență. Discursul 
arhicunoscut al firmei BENET TON a făcut obiectul interzicerilor, 
amenzilor și chiar al unei bule papale. Tipul de participare care i 
se cere lectorului este totală. Convenţia discursivă care se naște 
între emițător și receptor este și ea diferită de comunicarea publi- 
citară obișnuită. Umorul este folosit deseori, dar cadrul discursiv 
cel mai des utilizat este cel ironic. Prin ironie se stabilește un tip 
de intersubiectivitate, o relație mai puternică între emițător și 
receptor. Un pachet de reclame cu tema „No racism” din revista 
Max! folosește toate mijloacele ironiei pentru a produce o aliniere 
atitudinală antirasistă. 


Se cuvine, însă, aici să amintim analiza lui D. Bertrand, care 
pune în lumină trei ipostaze ale relației actantiale dintre emitä- 
tor și receptor prin intermediul folosirii ironiei. În primul rând, 
prin ironie se face apel la un substrat axiologic al altor discursuri, 
la care enuntiatorul nu aderă. Ironia este o modalitate de distan- 
tare intelectuală și axiologică, discursul ironic este omniscient, 
neîncrezător și sceptic. În al doilea rând, discursul ironic are o 


1 Ediţia italiană a revistei Max, din luna iulie, 1998. 

dimensiune antifrastică, făcând apel la înțelegerea contrariului a 
ceea ce spune. Acest discurs este orientat spre o ţintă (prezentă 
sau nu, individuală sau colectivă etc.) care poate fi chiar enuntia- 
torul (în cazul ironiei de sine). În fine, discursul ironic propune o 
conciliere a subiectivitätilor, valorizează receptorul considerându-l 
apt pentru o competenţă interpretativă superioară. Se postulează 
o încredere în receptor, un asentiment al acestuia, o înțelegere 
secretă și o anumită solidaritate!. Emitätorul și receptorul se so- 
lidarizează pe baza unei ideologii critice. Tot mai multi creatori 
de publicitate aderă, în ultimii ani, la o butadă dragă unor creatori 
francezi din deceniile șapte și opt: oamenii nu cumpără produse, ci 
reprezentări ale lumii. Semnificațiile de referință din aceste creații 
sunt deturnate printr-o tratare parodică, referintele eterogene si 
exterioare universului de discurs, precum și un hiatus pronunțat — 
uneori între imagine și text sunt elemente care definesc din punct 
de vedere compozițional acest tip de discurs. 


Discursul mitic este un discurs al construcţiei hedonice. Dacă 
pentru discursul referential sensul se află în realitate, pentru dis- 
cursul intersubiectiv sensul este o creație ad-hoc prin participarea 
și complicitatea emitätor-receptor, pentru discursul mitic sensul 
se naște făcând apel la imaginarul colectiv și la stereotipurile re- 
veriei. Ca și discursul ironic, schemele discursive de natură mitică 
se îndepărtează de modul de construcție referential, câteodată 
polemizează cu el, implicit sau explicit. Recursul la valori universale 
sau investirea produsului cu un alt sens și valoare decât cele utili- 
tar-functionale sunt cele mai comune modalități de construcție. 
Uzând de cele mai pline referinţe culturale, acest discurs folosește 
strategiile enuntiative ale mitului sau basmului. Un exemplu de 
reușită este publicitatea la MARLBORO, un ținut imaginar, mitic, 
unde lipsește orice constrângere, un teritoriu al tinereţii fără bă- 
trânete, constituit doar din elemente mitologice esenţiale: apă, cer, 
pământ și foc. Cowboy-ul este cel mai important personaj mitic 


1D. Bertrand, The creation of complicity. A semiotic analyses of advertising campaign for 
black and white whisky, în International Journal of research in marketing, vol. 4, nr. 4, 
North-Holland, 1988, citat de J. M. Floch, op. cit., p. 198-202. 

creat în secolul nostru. Discursul mitic exploatează marile ideo- 
logii ale civilizației moderne și, în primul rând, convoacă strategii 
identitare si imperative hedoniste. O adevărată datorie a plăcerii, un 
opium contemporan sau o filosofie pentru alegător, cum remarcă în 
eseul său critic Fr. Brunet. Singura valoare care populează acest 
univers este valoarea hedonică: 

— „În Madagascar, paradisul nu-i decât o plăcere printre multe 

altele” 


— „A oferi plăcerea, plăcerea de a oferi” 
— „Împărtășiţi-vă plăcerea” 
— „WINSTON - Așa de bună, încât e aproape un păcat” 


Schemele cognitive și reacţiile valorizante sau culpabilitatea 
subliniată a căderii în păcat sunt mecanisme care definesc un 
teritoriu ce se construiește după modelul oferit de toate miturile 
fondatoare: 


„Cine s-ar gândi să fractioneze plăcerea? Nu, Republica plăcerii 
este indivizibilă. Atunci eu vreau totul, sunt republican. Și, 
măcar odată, bun cetățean.” 

(Publicitate la CITROEN CX) 


De cele mai multe ori, prin discurs mitic se lucrează la profilarea 
unei imagini de marcă. 

Discursul substantialist refuză toate formele de discursivitate 
care nu au produsul în centrul construcţiei de sens. Este respinsă 
flamboianta construcție mitică ori malitiozitatea discursului ironic 
pentru a se prezenta ceea ce J. Feldman consideră că este esentialul, 
produsul, singurul element al comunicării care este ,înteles” de 
către toți, singurul sens care poate fi partajat de întreaga comuni- 
tate. Produsul are o valoare proprie, nu trebuie valorizat de discurs, 
are o serie de calităţi care trebuie puse în lumină prin comunicare, 
trebuie transformat în vedetă. Conceptul de substanțial vine de 
la căutarea si revelarea dimensiunilor ascunse ale produsului: „În 


Fr. Brune, op. cit. (trad. rom.), cap. II, p. 72-131. 

inima berii se află tot aurul pământului: orzul, hameiul, apa cea 
mai pură.” 

Comunicatorul nu încearcă să caute conotaţii personale, nu 
antropomorfizează produsul, nu-i construiește o aură mistică, ci 
se adâncește în construcția unui natural, anterior oricărui discurs. 
Un discurs pentru paste LUSTUCRU proclamă: „Este timpul să 
angajăm o bătălie universală pentru paste LUSTUCRU. Pentru 
aceasta este nevoie de o opinie specializată despre produs. Trebuie 
insistat asupra calității produsului. De unde ideea de a lucra cu 
două elemente: ouă si paste."! J. M. Floch face o comparaţie între 
două tipuri de discursuri publicitare la berea GEORGE KILLIAN'S. 
Timp de câţiva ani, produsul a beneficiat de o construcție publici- 
tară bazată pe model referential, în care anunțul de presă proclama: 


„A fost odată în Irlanda un bărbat care se numea G. Killian. 
Da, G. Killian Lett era numele său. Era berar și purta o mag- 
nifică barbă roșie. Acesta ar putea fi începutul unor f rumoase 
povestiri pe care irlandezii le tin secrete și pe care le place 
să le povestească seara la gura sobei, întâmplări și povestiri 
ai căror eroi sunt adevărați. Ea s-a petrecut recent, în 1976, 
în Irlanda, la Enniscorthy, acolo unde G. Killian locuieste.”? 


Dacă discursul referential pune accentul pe personajul G. 
Killian, berar clasic, reprezentarea substantialistä a încercat să 
caute esența acelui produs: culoarea roșcată a bărbii. Deși ar părea 
că refuză retorica, discursul substantialist folosește figuri adaptate 
construcției de sens, adaptate construcției ideologice a esentelor. 
De fapt, asistăm la o subtilă reconstrucţie simbolică a substantialitäti 
produsului. 


1J. Feldman, interviu în Strategies, CB News, nr. 109, ian. 1989. 
2J.M. Floch, op. cit., 1990, p. 206. 

